Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15 Μαΐου 2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚΕ΄ συνεδριάσεώς του, της Τετάρτης 15 Μαΐου 2019, σε ό,τι αφορά την ψήφιση στο σύνολο των σχεδίων νόμων: α) «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση συνοριακού σημείου διέλευσης στην περιοχή της Λίμνης Πρέσπας και άλλες διατάξεις», β) «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση νέου συνοριακού σημείου διέλευσης ανάμεσα στις δύο χώρες, το οποίο θα συνδέει τους Προμάχους, στην Ελληνική Δημοκρατία και το Μάιντεν (Majden) στη Δημοκρατία της Βόρειας Μακεδονίας», καθώς και της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α' /24-6-1987), όπως ισχύει».]] Παρακαλείται η κυρία Γραμματέας να ανακοινώσει τις αναφορές προς το Σώμα
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Μαΐου 2019 και της Παρασκευής 10 Μαΐου 2019. Α΄ Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 520/14-5-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Προστασία πολιτών - δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών». 2. Η με αριθμό 515/14-5-2019 επίκαιρη ερώτηση του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Περιβάλλοντος και Ενέργειας, με θέμα: «Κτηματογράφηση Δημοτικής Ενότητας Μεγάρων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 521/14-5-2019 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας και Ανάπτυξης, με θέμα: «Ανάγκη νομοθετικής ρύθμισης των συμβάσεων δικαιόχρησης (franchising)». 2. Η με αριθμό 516/14-5-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Εκπόνηση συγκεκριμένου σχεδίου και χρονοδιαγράμματος για την αντιμετώπιση των προβλημάτων της περιοχής της Ανατολικής Αττικής που επλήγη από τη φωτιά της 23ης και 24ης Ιουλίου». Β΄ Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 498/2-5-2019 επίκαιρη ερώτηση του Βουλευτή Αχαΐας της Δημοκρατικής Συμπαράταξης κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, με θέμα: «Νέες εκκρεμότητες και αναπάντητα ερωτήματα για το Ελληνικό Σχολείο του Μονάχου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 501/3-5-2019 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης κ. Δημητρίου Κρεμαστινού προς τον Υπουργό Οικονομίας και Ανάπτυξης, με θέμα: «Ταλαιπωρία λόγω έργων στο αεροδρόμιο “ΔΙΑΓΟΡΑΣ” της Ρόδου». Κυρίες και κύριοι συνάδελφοι, θα διαβάσω τώρα τις επίκαιρες ερωτήσεις που δεν θα συζητηθούν στη σημερινή συνεδρίαση. Η δεύτερη με αριθμό 510/9-5-2019 επίκαιρη ερώτηση πρώτου κύκλου (Α΄) του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Υποδομών και Μεταφορών, με θέμα: «Θα ξεπαγώσει η επέκταση της Γραμμής 2 του μετρό στο Ίλιον;», δεν θα συζητηθεί εξαιτίας κωλύματος του Υπουργού κ. Χρήστου Σπίρτζη, λόγω επίσημου ταξιδιού στη Θεσσαλονίκη. Η δεύτερη με αριθμό 517/14-5-2019 επίκαιρη ερώτηση δεύτερου κύκλου (Α΄) του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης κ. Δημητρίου Κρεμαστινού προς τον Υπουργό Υποδομών και Μεταφορών, με θέμα: «Καμμία απολύτως εξέλιξη στο δωδεκαθέσιο Δημοτικό Σχολείο Αρχαγγέλου Ρόδου», δεν θα συζητηθεί εξαιτίας κωλύματος του Υπουργού κ. Χρήστου Σπίρτζη, λόγω επίσημου ταξιδιού στη Θεσσαλονίκη. Η δεύτερη με αριθμό 505/6-5-2019 επίκαιρη ερώτηση πρώτου κύκλου (Β΄) του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Υποδομών και Μεταφορών, με θέμα: «Εμπαιγμός εννέα αδειούχων επαγγελματιών ΤΑΧΙ με έδρα τον πρώην Δήμο Ερινεού Αχαΐας και των κατοίκων της περιοχής», δεν θα συζητηθεί εξαιτίας κωλύματος του Υπουργού κ. Χρήστου Σπίρτζη, λόγω επίσημου ταξιδιού στη Θεσσαλονίκη. Η τρίτη με αριθμό 519/14-5-2019 επίκαιρη ερώτηση δεύτερου κύκλου (Α΄) του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εργαζόμενοι μέσω προγράμματος ΟΑΕΔ απασχόλησης μακροχρόνια ανέργων πενήντα πέντε έως εξήντα επτά ετών στο Πανεπιστημιακό Νοσοκομείο Ιωαννίνων», δεν θα συζητηθεί εξαιτίας κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Κωνσταντίνου Μπάρκα, λόγω φόρτου εργασίας. Η τρίτη με αριθμό 518/14-5-2019 επίκαιρη ερώτηση πρώτου κύκλου (Α΄) του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα εργαζόμενων στο Κέντρο Κοινωνικής Πρόνοιας Περιφέρειας Κεντρικής Μακεδονίας», δεν θα συζητηθεί εξαιτίας κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανούς Φωτίου, λόγω φόρτου εργασίας. Η τρίτη με αριθμό 502/3-5-2019 επίκαιρη ερώτηση πρώτου κύκλου (Β΄) του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η Κυβέρνηση», δεν θα συζητηθεί. Για τις ματαιωθείσες υπάρχει και η σχετική επιστολή του Γενικού Γραμματέα της Κυβέρνησης. Ξεκινάμε, λοιπόν, με τις τέσσερις επίκαιρες ερωτήσεις που θα συζητηθούν. Σε όλες θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης. Οι τρεις είναι από συναδέλφους της Νέας Δημοκρατίας, κ. Γεωργίου Γεωργαντά, Βουλευτή του Νομού Κιλκίς, κ. Αναστασίου Δημοσχάκη, Βουλευτή του Νομού Έβρου, και κ. Δημητρίου Κυριαζίδη, Βουλευτή Δράμας. Ξεκινάμε με την πρώτη με αριθμό 513/14-5-2019 επίκαιρη ερώτηση πρώτου κύκλου (Α΄) του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, με θέμα: «Εξόντωση των βιοκαλλιεργητών στον Νομό Κιλκίς». Ορίστε, κύριε Γεωργαντά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, για να δικαιολογήσω και τον τίτλο της επίκαιρης ερώτησής μου, σας λέω ένα νούμερο: εξακόσιοι τριάντα παλιοί βιοκαλλιεργητές είχαν υποβάλει αίτηση για την ένταξή τους στο νέο πρόγραμμα και από αυτούς εγκρίθηκαν οι αιτήσεις των τριάντα. Στους εξακόσιους τριάντα, οι τριάντα! Το λέω αυτό για να γίνει κατανοητό τι συμβαίνει αυτή τη στιγμή στο Κιλκίς. Κύριε Υπουργέ, σε ένα πρόγραμμα αγροτοπεριβαλλοντικό στο οποίο η σκοπιμότητα είναι διττή, από τη μία να έχουμε μια αναβάθμιση του περιβάλλοντος και από την άλλη μια ενίσχυση των αγροτών που επιθυμούν να ασχοληθούν με τη βιοκαλλιέργεια, η Κυβέρνησή σας απέτυχε παντελώς. Δυστυχώς, ενώ είχαν υποβληθεί ενστάσεις με τον τρόπο με τον οποίο έχουν καθοριστεί τα κριτήρια γι' αυτό το νέο πρόγραμμα, δεν εισακούστηκαν και είχαμε αυτό το αποτέλεσμα, χαρακτηριστική περίπτωση του οποίου είναι το Κιλκίς. Δεν έχουμε ούτε τις μεγάλες εκτάσεις, που έπρεπε να είναι ένας στόχος, λόγω της περιβαλλοντικής κατεύθυνσης του μέτρου, αλλά ούτε και μεγάλο αριθμό αγροτών συμμετεχόντων. Γιατί έγινε αυτό; Γιατί για πρώτη φορά κάνατε το εξής: είχαμε μια πολύ μεγάλη απόκλιση στις τιμές ενισχύσεις. Κάποιες καλλιέργειες ενισχύονται με 60 ευρώ το στρέμμα, κάποιες με 10 ευρώ. Ταυτόχρονα, δεν είχαμε μια υποχρεωτική ποσόστωση των καλλιεργητών, του κάθε καλλιεργητή, με αποτέλεσμα ένας καλλιεργητής να μπορεί να υποβάλει αίτηση μόνο για μία καλλιέργεια και συνήθως βέβαια επιλέγεται η καλλιέργεια με τη μεγαλύτερη ενίσχυση, κάτι που είχε ως αποτέλεσμα τελικά λίγα πρόσωπα, λίγα άτομα να έχουν το κέρδος από αυτό το μέτρο. Θα πω χαρακτηριστικά ότι για την πενταετία στους παλιούς καλλιεργητές προβλέπεται στην κεντρική Μακεδονία μια ενίσχυση του ποσού των 12 εκατομμυρίων ευρώ το οποίο, κύριε Υπουργέ, θα κατανεμηθεί περίπου σε εκατό άτομα. Θα κατανεμηθούν 12 εκατομμύρια ευρώ σε εκατό άτομα! Αν αυτό δεν είναι αποτυχία του μέτρου, τότε ποια είναι; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό θέλω ακόμα, κύριε Πρόεδρε. Επίσης, είχαμε μια προνομιακή αντιμετώπιση των περιοχών που βρίσκονται εντός «NATURA» ή κοντά σε «NATURA», που είχε το δικαίωμα όποιος έχει μια καλλιέργεια μέσα σε τέτοια περιοχή να εντάξει και τις υπόλοιπες καλλιέργειές του και το αποτέλεσμα είναι αυτή τη στιγμή να έχουμε έναν δραματικό αποκλεισμό ανθρώπων που επένδυσαν δέκα και δώδεκα χρόνια πάνω στη βιοκαλλιέργεια με χωράφια τα οποία αυτή τη στιγμή δεν μπορούν να ανταποκριθούν στις συμβατικές καλλιέργειες. Παρακαλώ, κύριε Υπουργέ, θα ήθελα μια πρώτη τοποθέτησή σας, έτσι ώστε να δούμε με ποιον τρόπο θα λυθεί αυτό. Οφείλω, βέβαια, να πω ότι όλα αυτά είναι σφάλματα της προηγούμενης πολιτικής ηγεσίας του Υπουργείου, αλλά είναι σε εσάς η ευθύνη να το αποκαταστήσετε.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, όντως η βιολογική γεωργία είναι ένα από τα σημαντικότερα μέτρα του Προγράμματος Αγροτικής Ανάπτυξης το οποίο αναφέρετε με την επίκαιρη ερώτησή σας. Από τα νούμερα τα οποία θα σας παραθέσω αποδεικνύεται ότι έχουμε εξαντλήσει και εξαντλούμε όλα τα περιθώρια, ώστε να ωφεληθούν όσο γίνεται περισσότεροι παραγωγοί και όσο γίνεται περισσότεροι βιοκαλλιεργητές και δη οι παλιοί. Με την πρώτη πρόσκληση κατανεμήθηκαν συνολικά 223 εκατομμύρια ευρώ και με τη δεύτερη πρόσκληση 120 εκατομμύρια ευρώ. Στη δεύτερη πρόσκληση η κεντρική Μακεδονία είχε για τους παλαιούς βιοκαλλιεργητές, για τους οποίους υποβάλατε και την επίκαιρη ερώτηση, 10.395.000 ευρώ. Όσον αφορά τα κριτήρια, όντως τα κριτήρια ευνοούν την παλαιότητα στην άσκηση της βιολογικής γεωργίας, χωρίς βέβαια αυτό να σημαίνει ότι υπάρχουν και αδικίες, όπως είπατε, ή το νεαρό της ηλικίας. Ευνοούν, επίσης, τις εκμεταλλεύσεις σε ορεινές και μειονεκτικές περιοχές, χωρίς όμως να ευνοούν τις μεγάλες εκμεταλλεύσεις, καθώς πάνω από τα 60 στρέμματα όλες οι εκμεταλλεύσεις λαμβάνουν τα ίδια μόρια στο συγκεκριμένο κριτήριο. Επιπλέον, ευνοούν τους κατ' επάγγελμα αγρότες και μάλιστα τους οργανωμένους αγρότες, αυτούς οι οποίοι είναι σε συνεταιρισμούς. Να πούμε ότι η Περιφέρεια Κεντρικής Μακεδονίας έχει λάβει σε ποσοστό 20% γενικά, από όλους τους πόρους για το συγκεκριμένο μέτρο. Έχουμε υπερδεσμεύσει άλλα 80 εκατομμύρια ευρώ, τα οποία θα διοχετευθούν σε περιφέρειες, όπως είναι και η δικιά σας, όπως είναι και η Περιφέρεια Ανατολικής Μακεδονίας - Θράκης. Προηγείται η Περιφέρεια Ανατολικής Μακεδονίας - Θράκης και αμέσως μετά η Περιφέρεια Κεντρικής Μακεδονίας ή η Περιφέρεια Δυτικής Μακεδονίας, στην οποία έχουμε τέτοιου είδους αδικίες, ειδικά για τους παλιούς βιοκαλλιεργητές. Η ανακοίνωση θα γίνει την άλλη εβδομάδα, 21 με 22 Μαΐου. Έχουμε συγκεκριμένη στόχευση στις περιφέρειες - όπως είναι η δικιά σας - και στους νομούς, προκειμένου να αρθούν αυτές οι αδικίες.
Κύριε Γεωργαντά, έχετε τον λόγο.
Κύριε Υπουργέ, είναι ευχάριστο που αναγνωρίζετε ότι πράγματι το πρόγραμμα δημιούργησε αδικίες. Δυστυχώς, πρέπει αυτές οι αδικίες να αποκατασταθούν όσο το δυνατόν περισσότερο, αν είναι στο 100%. Δεν είναι εφικτό αυτό με την ανακοίνωση την οποία κάνετε, αλλά θα ήθελα να πω το εξής: Θα πρέπει πράγματι στοχευμένα σε περιοχές της χώρας, όπως είναι η Περιφέρεια Κεντρικής Μακεδονίας, η οποία συμμετέχει στο αγροτικό ΑΕΠ της χώρας με το μεγαλύτερο ποσοστό, να υπάρχει εκείνη η κατεύθυνση των χρημάτων η οποία θα αποκαταστήσει όσο το δυνατόν περισσότερο αυτή την αδικία. Επαναλαμβάνω την είχαμε επισημάνει, αλλά δεν έγινε παλαιότερα. Τα κριτήρια ήταν λάθος από την αρχή και ήταν βέβαιο ότι θα οδηγηθούμε σε αυτή την αποτυχία, η οποία δεν έχει να κάνει απλά με το ότι κάποιοι καλλιεργητές, οι οποίοι καθάρισαν τα χωράφια τους εδώ και δέκα, δώδεκα χρόνια, καλούνται τώρα να κάνουν πάλι συμβατικές καλλιέργειες, όπως δεν έχει να κάνει μόνο με την επίπτωση στο περιβάλλον. Έχει να κάνει με το ότι, για να αποκαταστήσουν τα χωράφια και να τα φέρουν σε τέτοια κατάσταση στην οποία να μπορούν να καλλιεργήσουν συμβατικές καλλιέργειες, πρέπει για δύο - τρία χρόνια να χρησιμοποιήσουν μεγάλη ποσότητα λιπασμάτων, από ό,τι καταλαβαίνετε. Είναι πραγματικά άδικο και για το περιβάλλον μας και για τους ίδιους να υποχρεωθούν σε μια τέτοια δαπάνη, η οποία βεβαίως δεν εξυπηρετεί κανέναν. Θα παρακαλούσα, λοιπόν, πράγματι με όποιον τρόπο και όποια μεθοδολογία αξιολογήσει το Υπουργείο σας, να γίνει αυτή η στοχευμένη αποκατάσταση στην κεντρική Μακεδονία και στο Κιλκίς. Στο Κιλκίς ιδίως, που έχουμε μεγάλες παραγωγές με αγροτικό σιτάρι, το οποίο είναι το λιγότερο επιδοτούμενο τελικά, έχουν ανοιχτεί αγορές, έχουν γίνει συνεργασίες, έχουν γίνει συμβόλαια. Αυτά τα δύο χρόνια της καθυστέρησης, που δεν προχωράει το πρόγραμμα, κάποιοι συνεχίζουν και κάνουν βιολογικές καλλιέργειες, συνεχίζουν χωρίς επιδότηση, χωρίς ενίσχυση και πωλούν τα προϊόντα τους και πραγματικά έχει ανοιχτεί μια αγορά η οποία είναι πολύ σημαντική για το Κιλκίς, το οποίο δεν έχει άλλωστε δυναμικές καλλιέργειες. Τα λάθη τα οποία έγιναν είναι λάθη τα οποία οφείλονται και σε ιδεοληψία ενός συγκεκριμένου Υφυπουργού. Αυτά τα λάθη αυτή τη στιγμή έχουν φέρει σε πολύ δυσχερή θέση όλους τους ανθρώπους στην κεντρική Μακεδονία, αλλά και σε υπόλοιπα σημεία της χώρας. Θα παρακαλέσω πραγματικά να προσπαθήσετε, έτσι ώστε να επιτευχθεί ο στόχος αυτού του μέτρου, ο οποίος είναι πολλοί συμμετέχοντες και μεγάλες εκτάσεις. Δεν μπορεί να έχουμε μόνο 5% επιτυχία σε μια περιοχή σαν την κεντρική Μακεδονία. Ευχαριστώ, κύριε Πρόεδρε.
Κι εγώ σας ευχαριστώ, κύριε συνάδελφε. Ορίστε, κύριε Κόκκαλη, έχετε τον λόγο.
Κύριε Βουλευτά, όπως σας ανέφερα, αξιοποιούμε στο μέγιστο τις δυνατότητες του Προγράμματος Αγροτικής Ανάπτυξης. Για αυτόν τον λόγο έχουν εκδοθεί δύο προσκλήσεις μόνο για το μέτρο της βιολογικής γεωργίας. Κάποιος ο οποίος δεν δουλεύει μπορεί να μην κάνει λάθη. Πιθανόν σε κάποιες περιφέρειες να υπάρχουν κάποιες αδικίες. Για αυτό ήρθαμε τώρα με τα 80 εκατομμύρια που έχουμε υπερδεσμεύσει και στοχευμένα θα πάνε στις περιφέρειες, με προτεραιότητα στους παλαιούς βιοκαλλιεργητές και στις περιφέρειες με χαμηλά ποσοστά ένταξης. Δηλαδή, εκεί που υπήρχαν πολλές αιτήσεις με λίγους δικαιούχους. Επαναλαμβάνω, αξιοποιούμε στο μέγιστο. Μόνο και μόνο από τα νούμερα και από τα χρήματα που έχουν καταβληθεί από την πρώτη πρόσκληση προκύπτει ότι αξιοποιούμε στο μέγιστο τις δυνατότητες του Προγράμματος Αγροτικής Ανάπτυξης. Οι ανακοινώσεις δεν θα γίνουν μετά από μήνες. Θα γίνουν την άλλη εβδομάδα, κύριε Βουλευτά, όσον αφορά στη στήριξη των περιφερειών, επαναλαμβάνω με προτεραιότητα εκεί που είχαμε χαμηλά ποσοστά ένταξης, πολλές αιτήσεις και λίγοι δικαιούχοι. Ευχαριστώ.
Τώρα θα συζητηθούν από κοινού οι ερωτήσεις των κυρίων Δημοσχάκη και Κυριαζίδη, δηλαδή η πρώτη με αριθμό 514/14-5-2019 επίκαιρη ερώτηση δεύτερου κύκλου (Α΄) του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, με θέμα: «“Βατερλό” με το Μέτρο 11 για τις βιολογικές καλλιέργειες! Στην ανατολική Μακεδονία και Θράκη εγκρίθηκαν μόνο εκατόν δεκαεννέα αιτήσεις!!», καθώς και η πρώτη με αριθμό 6077/27-2-2019 ερώτηση του κύκλου αναφορών και ερωτήσεων (Α΄) του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, με θέμα: «Αδικημένη και παραγκωνισμένη η Περιφέρεια Ανατολικής Μακεδονίας και Θράκης στις πιστώσεις για τις βιολογικές καλλιέργειες». Ορίστε, κύριε Δημοσχάκη, έχετε τον λόγο.
Ευχαριστώ, κύριε Πρόεδρε. Πράγματι, κύριε Πρόεδρε, οι βιολογικές καλλιέργειες της Κυβέρνησης σε ό,τι αφορά στον προγραμματισμό είναι ένα πραγματικό βατερλό. Αποφασίσατε τη διάθεση στις δεκατρείς περιφέρειες των 120 εκατομμυρίων ευρώ, εκ των οποίων για την Περιφέρεια Ανατολικής Μακεδονίας και Θράκης 5,9 εκατομμύρια ευρώ. Αυτό αντιστοιχεί στο 4,9% στο συνολικό ποσοστό των πιστώσεων. Αδικήσατε κατάφορα μια περιφέρεια η οποία διαθέτει το 11,5% της καλλιεργήσιμης γης στην επικράτειά μας. Εξαιρέσατε, επίσης, χωρίς αιτία από τις καλλιέργειές μας το βαμβάκι, τη ροδιά, τα πυρηνόκαρπα, την ακτινιδιά, τον ηλίανθο, τα μηλοειδή και τα αρωματικά φαρμακευτικά φυτά. Ως γνωστόν, όλα αυτά αναπτύσσονται στην Περιφέρεια Ανατολικής Μακεδονίας και Θράκης και ιδιαίτερα στον Έβρο. Φυσικά δεν ξεχάσατε τα εσπεριδοειδή, τα αμπέλια, τις ελιές, τα ψυχανθή φυτά. Είναι τυχαίο; Θα ήθελα όμως και μια αιτιολόγηση, κύριε Υφυπουργέ, πάνω σ' αυτό το θέμα. Σας το επεσήμανα στην γραπτή ερώτηση που κατέθεσα στις 27 Φεβρουαρίου, την οποία συνυπέγραψαν οι συνάδελφοί μου, ο κ. Δημήτρης Κυριαζίδης από τη Δράμα και ο κ. Νίκος Παναγιωτόπουλος από την Καβάλα. Φυσικά, όπως πάντα, δεν απάντησε ο Υπουργός, περιφρονώντας για μία ακόμα φορά η Κυβέρνησή σας διά του Υπουργού Αγροτικής Ανάπτυξης τον κοινοβουλευτικό έλεγχο. Κύριε Υφυπουργέ, σε όλη τη χώρα κατατέθηκαν τριάντα επτά χιλιάδες οκτακόσιες είκοσι έξι αιτήσεις. Εγκρίνατε τρεις χιλιάδες εξακόσιες εβδομήντα επτά απ' αυτές. Δηλαδή το ποσοστό είναι 9,5% πανελλαδικά. Στην Ανατολική Μακεδονία και Θράκη κατατέθηκαν τέσσερις χιλιάδες επτακόσιες εβδομήντα πέντε αιτήσεις. Εγκρίνατε, κύριε Πρόεδρε, τις εκατόν δεκαεννιά και στις δύο δράσεις. Δηλαδή, 2,5% συνολικά, ενώ στην υπόλοιπη χώρα 9,5%. Επίσης, στον Έβρο κατατέθηκαν χίλιες πεντακόσιες αιτήσεις και εγκρίνατε τις είκοσι. Δηλαδή, κοντά στο 1%. Σε όλη τη χώρα 9,5%, στον Έβρο 1%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλετε να ακούσετε πόσες εγκρίνατε στον βόρειο Έβρο, που ο κάμπος του αποτελεί πηγή πλούτου στη χώρα μας; Καμμία. Κύριε Υφυπουργέ, καμμία! Εκτός αν στον χάρτη σας φαίνεται ότι ο βόρειος Έβρος δεν είναι στην ελληνική επικράτεια. Δηλώνω ότι μετά τον κάμπο της Λάρισας η πλέον καλλιεργούμενη και παραγωγική περιοχή είναι η πεδιάδα του Έβρου, κάτι που ξέρετε κι εσείς καλά, γιατί κατάγεστε από τη Λάρισα. Καταθέτω στα Πρακτικά της Βουλής δύο πίνακες όχι για να μελετηθούν, αλλά για να αναγνωστούν. Αντιλαμβάνεται κανείς το μέγεθος της αδικίας. Ανισοτιμία παντού. Για αυτό διαμαρτύρομαι έντονα εδώ, στην Ολομέλεια, απέναντι στον Υφυπουργό και απέναντι στο Προεδρείο της Βουλής των Ελλήνων. Είπατε ότι θα αυξήσετε το αρχικό ποσό, διότι τώρα καταλάβατε και θυμηθήκατε ότι έχετε εκλογές.
Κύριε Δημοσχάκη, δεν μπορώ να σας αφήσω άλλο. Κλείστε, παρακαλώ.
Μάλιστα, κύριε Πρόεδρε. Κλείνω. Επίσης, μπορείτε να μας εξηγήσετε γιατί το Υπουργείο απέτυχε παταγωδώς σε ένα μείζον θέμα, το οποίο βάζει τα θεμέλια για την επόμενη πενταετία στο θέμα των βιολογικών καλλιεργειών; Ό,τι αποφασίσετε, αυτό θα εφαρμοστεί και από την επόμενη Κυβέρνηση της Νέας Δημοκρατίας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μία μαθήτριες και μαθητές και ένας συνοδός εκπαιδευτικός από το 4ο Δημοτικό Σχολείο Αλίμου. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Κύριε Κυριαζίδη, έχετε τον λόγο να αναπτύξετε την ερώτησή σας, με μια ανοχή και για εσάς.
Ευχαριστώ, κύριε Πρόεδρε. Ειλικρινά δεν περίμενα ότι σήμερα θα υπάρξει απάντηση για ένα τεράστιο πρόβλημα που βασανίζει την ανατολική Μακεδονία και Θράκη και ειδικότερα τον νομό μου που κατ' εξοχήν είναι αγροτοκτηνοτροφικός. Προφανώς κάτι ήθελε να μας πει ο παρών Υπουργός. Πριν ξεκινήσω την ανάπτυξη της ερώτησης, θα ήθελα, κύριε Πρόεδρε, απευθυνόμενος προς εσάς, προς τον παρόντα Υπουργό και μέλος της Κυβέρνησης, να απευθύνω μια έκκληση για διασφάλιση μιας ομαλής εκλογικής περιόδου, διότι βλέπουμε ότι τα πράγματα δεν εξελίσσονται ομαλά. Θα έκανα και μια ιδιαίτερη έκκληση για μια ομαλή εκλογική διαδικασία σε κάθε επίπεδο, κύριε Υπουργέ. Πέντε μήνες πέρασαν, κύριε Υπουργέ, προκειμένου να έχω μια απάντηση. Αρχικά ήταν γραπτή. Σήμερα έρχεστε εδώ, θα έλεγα, αιφνιδιαστικά. Προφανώς θέλατε να ανακοινώσετε αυτά τα επιπλέον 80 εκατομμύρια που προστίθενται σε ένα ζήτημα που αφορά στις βιολογικές καλλιέργειες της χώρας. Για όλη την Ελλάδα 120 εκατομμύρια για το Πρόγραμμα 11.1. Θα πω στη συνέχεια και για το 11.2. Κατανέμετε στην ανατολική Μακεδονία και Θράκη περίπου 6 εκατομμύρια, 4,9% της διαθέσιμης πίστωσης. Τουναντίον, βλέπουμε αναλογικά σε άλλες περιφέρειες της χώρας ότι τα ποσά που κατανέμετε είναι διπλάσια ή τριπλάσια. Δεν μπορούμε να εξηγήσουμε γιατί γίνεται αυτό. Βλέπουμε πράγματι ότι στη Στερεά Ελλάδα προφανώς ο κ. Αποστόλου μελέτησε κανονικά το πρόγραμμα, προκειμένου να διασφαλίσει την περιφέρειά του, όπως και στην Πελοπόννησο. Δεν καταφέρομαι κατά των εκεί καλλιεργητών, αλλά βλέπουμε αυτή την αδικία και τη διάσταση του ζητήματος. Κύριε Υπουργέ, υπήρχαν δύο εκκλήσεις από την Ανατολική Μακεδονία και Θράκη, την περιφέρεια εννοώ, από πλευράς του περιφερειάρχη. Τον Γενάρη σάς έκανε έκκληση γι' αυτή τη μη ορθή κατανομή, για το άδικο και χωρίς οποιαδήποτε διαβούλευση και παρά τις εκκλήσεις, τις προειδοποιήσεις, προχωρήσατε σε αυτή την άδικη κατανομή. Το ίδιο κάνατε και στη συνέχεια, τον Απρίλιο, που λάβατε νέο έγγραφο, προκειμένου επιτέλους να αντιληφθείτε αυτή την αδικία. Ομολογήσατε βεβαίως ότι υπήρξαν αδικίες, αλλά αυτό δεν μπορεί να συνεχιστεί, κύριε Υπουργέ. Εν πάση περιπτώσει, πιστεύω στον άλλο προγραμματισμό να υπάρξει μία καλύτερη κατανομή, μία πιο ορθή κατανομή, ανάλογα με τα στρέμματα, και αυτά που υπάρχουν και αυτά που καλλιεργούνται, έτσι ώστε να μη συνεχιστεί αυτή η αδικία και η μη ορθή κατανομή από πλευράς του Υπουργείου Αγροτικής Ανάπτυξης, του οποίου προΐσταστε αυτή τη στιγμή. Θέλω να σημειώσω ότι η προεκλογική κατανομή που θα κάνετε, τουλάχιστον να έχει αυτό το στοιχείο της ορθής κατανομής, προκειμένου σε ένα σημείο να διορθώσει τις αδικίες που από πλευράς σας έχουν διαπραχθεί. Ευχαριστώ.
Κύριε Κόκκαλη, θα έχετε την ανοχή, να απαντήσετε και στους δύο συναδέλφους. Αν υπάρχει κάτι εξειδικευμένο για κάθε νομό, να κάνετε ονομαστική αναφορά, γιατί τα τοπικά μέσα ενημέρωσης θα πρέπει να ξέρουν η απάντησή σας ποιον εκ των δύο νομών αφορά, εκεί που υπάρχει διαφοροποίηση. Ορίστε, έχετε τον λόγο.
Κύριε Πρόεδρε, επειδή η ερώτηση ήταν κοινή και αφορούσε την Περιφέρεια Ανατολικής Μακεδονίας και Θράκης, θα αναφερθώ ενιαία στην Περιφέρεια της Ανατολικής Μακεδονίας και Θράκης για το μέτρο της βιολογικής γεωργίας. Κύριοι Βουλευτές, κατ' αρχάς, όντως μεταφέρετε τις ανησυχίες των βιοκαλλιεργητών. Σε κάποιον, όμως, ο οποίος παρακολουθεί τώρα έχει μείνει από την πρωτολογία σας η εντύπωση της αδικίας στην κατανομή των πόρων στη βιολογική γεωργία. Άκουσα πριν και από τον κ. Δημοσχάκη, αλλά κι από σας, κύριε Κυριαζίδη, ότι αδικήθηκε η Περιφέρεια Ανατολικής Μακεδονίας και Θράκης, με το ποσό των 5.900.000 ευρώ. Σωστά; Εγώ αυτό άκουσα. Κύριοι Βουλευτές, η βιολογική γεωργία είχε δύο προσκλήσεις. Αυτή είναι η δεύτερη. Η πρώτη πρόσκληση κατανεμήθηκε στην περιφέρειά σας, την οποία εκπροσωπείτε σε διαφορετικούς νομούς, ποσό 79,5 εκατομμυρίων ευρώ, που αντιστοιχεί στο 30% των κατανεμημένων πόρων. Το μεγαλύτερο ποσοστό σε όλη τη χώρα. Στη δεύτερη πρόσκληση, ποσό σχεδόν 6 εκατομμύρια. Άρα να βγει ένα συμπέρασμα. Δεν μπορούμε να λέμε ότι αδικήθηκε η Περιφέρεια Ανατολικής Μακεδονίας και Θράκης. Ίσως δεν θα έπρεπε να πείτε ότι αδικήθηκε η περιφέρεια μας, αλλά ότι τα κριτήρια ήταν διαφορετικά και εντάχθηκαν λίγοι, όχι όμως ότι αδικήθηκε.
Θα τα πούμε.
Τα στοιχεία μιλούν από μόνα τους. Στην πρώτη 79 εκατομμύρια και σχεδόν 6 εκατομμύρια στη δεύτερη, ποσοστό 30%. Η μεγαλύτερη σε όλη τη χώρα. Είπε ο κ. Δημοσχάκης ότι από τους τέσσερις χιλιάδες επτακόσιους εβδομήντα πέντε ενετάχθησαν οι εκατόν δεκαεννέα. Στη δεύτερη πρόσκληση, κύριε Βουλευτά. Στην πρώτη έχουν ενταχθεί σε όλη την περιφέρεια σχεδόν οι μισοί, δηλαδή από τους οκτώ χιλιάδες διακόσιους πενήντα έναν αιτούντες στην πρώτη, έχουν ενταχθεί οι τρεις χιλιάδες τετρακόσιοι ογδόντα, σχεδόν οι μισοί στην πρώτη πρόσκληση. Στη δεύτερη έχουμε μια ένταξη χαμηλή. Γι' αυτό ανέφερα πριν και στον κ. Γεωργαντά, ενώ είναι από άλλη περιφέρεια, ότι αυτά τα 80 εκατομμύρια θα έρθουν στοχευμένα με προτεραιότητα στις περιφέρειες που υπήρχε χαμηλό ποσοστό ένταξης, λίγοι δικαιούχοι, πάρα πολλές αιτήσεις. Συνεπώς να ξεκαθαρίζουμε τα πράγματα. Δεν αδικήθηκε καθόλου η Περιφέρεια Ανατολικής Μακεδονίας και Θράκης, κάτι που λένε τα ίδια τα νούμερα. Πρώτη και δεύτερη πρόσκληση είναι πρώτοι στην κατανομή. Να το ξεκαθαρίζουμε. Δεύτερον, τα 80 εκατομμύρια θα πάνε στοχευμένα, επαναλαμβάνω, στις περιφέρειες, όπως είναι η δική σας την οποία εκπροσωπείτε, στην οποία είχαμε χαμηλό ποσοστό ένταξης, σύμφωνα με τη δεύτερη πρόσκληση, επαναλαμβάνω. Ευχαριστώ.
Ξεκινάμε με την ίδια σειρά, δηλαδή πρώτος ο κ. Δημοσχάκης. Ορίστε, κύριε Δημοσχάκη, έχετε τον λόγο.
Κύριε Υπουργέ, στο Βελβεντό Κοζάνης, λίγο πριν το Πάσχα ο Υπουργός συνοδεύοντας τον Πρωθυπουργό της χώρας στη συγκεκριμένη περιφέρεια, αποδείχθηκε γαλαντόμος και έταξε λεφτά, έταξε διπλασιασμό του προϋπολογισμού για τις βιολογικές καλλιέργειες για τη δυτική Μακεδονία. Δηλαδή, η δυτική Μακεδονία πήρε επιπλέον 15,7 εκατομμύρια ευρώ, η Ανατολική Μακεδονία και Θράκη πήρε ακόμα 5,9 εκατομμύρια ευρώ. Διπλασιάζεται, σύμφωνα με προφορική σας δέσμευση. Και από ό,τι φαίνεται τώρα πλέον, μας είπατε ότι έχετε ένα ποσό των 80 εκατομμυρίων, το οποίο και θα κατανείμετε. Ελπίζω στη δεύτερη κατανομή να είσαστε απόλυτα ακριβής, να είσαστε δίκαιοι και δεν θέλω να είσαστε γαλαντόμοι απέναντι μας. Σε ό,τι αφορά αυτό που είπατε στο πρώτο στάδιο και στο δεύτερο στάδιο, αυτά είναι δικά σας μυθεύματα. Διότι, το πρώτο στάδιο αφορά την πρώτη δράση αυτών που είχαν εγκριθεί κατά τα παρελθόντα έτη. Μη βάζετε ανόμοια πράγματα στο ίδιο καλάθι. Η δεύτερη φάση αφορά τα ποσά για τα οποία συζητούμε, για τα ποσοστά τα οποία σας ανέφερα. Συνεπώς μην παραπλανάτε την Ολομέλεια, μην παραπλανάτε τον λαό, μην παραπλανάτε τους συναδέλφους σας. Θέλω να σας πω ότι σύμφωνα με την Ελληνική Στατιστική Αρχή, η Περιφέρεια Ανατολικής Μακεδονίας και Θράκης διαθέτει πενήντα μία χιλιάδες, εννιακόσιες πενήντα δύο γεωργικές εκμεταλλεύσεις, δηλαδή το 7,25% της χώρας. Έχουμε περιφέρειες, όπως αυτή της δυτικής Μακεδονίας, που προείπα, του βορείου Αιγαίου με 3,31% η πρώτη και με 4,21% η δεύτερη σε ό,τι αφορά τις γεωργικές εκμεταλλεύσεις. Τα δύο ποσά τα οποία έχετε αποφασίσει για τη δεύτερη φάση, για τη δεύτερη δράση, είναι πολλαπλάσια από αυτά τα οποία διαθέτετε για την Ανατολική Μακεδονία και Θράκη. Επίσης, εδώ είναι το έγγραφο της Περιφέρειας Ανατολικής Μακεδονίας και Θράκης το οποίο σάς το κατέθεσε την Τρίτη 3 Ιανουαρίου του 2019 ο περιφερειάρχης με τους συνεργάτες του. Με πόνο ψυχής γνωστοποιούν τα στοιχεία και εσείς δεν το λαμβάνετε υπ' όψιν σας. Σας το καταθέτω για τα Πρακτικά της Βουλής. [[Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, κύριε Υφυπουργέ, στοχοποιείτε τον Έβρο, στοχοποιείτε την ανατολική μακεδονική Θράκη, διότι σας είπα ότι δεν είστε δίκαιος. Επίσης, μιας και συζητούμε για τον Έβρο και τη Θράκη παρεμπιπτόντως, κύριε Πρόεδρε, θα ήθελα να αναφερθώ σε δύο θέματα, τα οποία είναι καυτά και μας αφορούν. Εδώ μέσα στην Αίθουσα, πριν από έναν μήνα είχα πει στον κύριο Υφυπουργό ότι θα πρέπει να λάβει υπ' όψιν τούς βαμβακοκαλλιεργητές οι οποίοι έχουν μηδαμινή έως μηδενική απόδοση στο βαμβάκι, διότι καταστράφηκαν όλες οι εκτάσεις μας. Δυστυχώς δεν με ακούσατε. Είναι τριάντα οι τραγικές φιγούρες της καταστροφής αυτής. Θα τους συμπεριλάβετε, έστω και τώρα προεκλογικά; Διότι έχετε πάρει το κολάι, όπως λέμε στα χωριά μας. Δεύτερον, καταστράφηκαν τα σιτηρά μας. Καταστράφηκαν...
Κύριε Δημοσχάκη, αυτή είναι άλλη ερώτηση τώρα που κάνετε.
Παρεμπιπτόντως, κύριε Πρόεδρε.
Δεν υπάρχει παρεμπιπτόντως, ολοκληρώστε.
Ένα λεπτό. Έχουμε απώλεια εισοδήματος. Εσείς στηρίζεστε μόνο στις ευρωπαϊκές πιστώσεις. Σε ό,τι αφορά τη συνδεδεμένη ενίσχυση - μιλάμε τώρα για το βαμβάκι - τι θα κάνετε για την απώλεια εισοδήματος σε ό,τι αφορά τα σιτηρά και το βαμβάκι όπου, ως γνωστόν, έχουμε καταστροφή; Θέλω να το καταλάβετε αυτό.
Κύριε Δημοσχάκη, δεν μπορώ να σας αφήσω άλλο. Κλείστε.
Τα θέματά μας θα πρέπει να τα βλέπετε και από εθνική ματιά και σκοπιά. Αυτή πρέπει να είναι η Κυβέρνηση της χώρας και έτσι πρέπει να βλέπει τον Έβρο, την ανατολική Μακεδονία και Θράκη και τα νησιά της χώρας.
Κύριε Κυριαζίδη, έχετε τον λόγο.
Ευχαριστώ. Κύριε Υπουργέ, μας προκαλέσατε και οφείλω να αναφερθώ. Καθυστερήσατε στην απορρόφηση των κονδυλίων και το πρόγραμμα 2014-2020 αργήσατε να το υλοποιήσετε και αναγκαστικά μεταφέρετε την υλοποίηση του προηγούμενου προγράμματος - που από πλευράς μας είχε συγκροτηθεί και σταλεί, προς ικανοποίηση - στο νέο πρόγραμμα, χάνοντας έτσι οι αγρότες περίπου 2,5 δισεκατομμύρια, με δική σας ευθύνη. Αυτά τα οποία θα έπρεπε να υλοποιηθούν μέχρι το 2014 αναγκαστήκατε να τα μεταφέρετε τώρα. Για αυτό αναφέρθηκε ο συνάδελφος στο προηγούμενο πρόγραμμα. Μεταφέρατε τα εγκεκριμένα για την περίοδο αυτή, προκειμένου πράγματι καθυστερημένα να ικανοποιηθούν οι καλλιεργητές. Αυτή είναι μία σκληρή πραγματικότητα, γιατί για τους παλιούς καλλιεργητές από τις χίλιες τετρακόσιες πενήντα τρεις αιτήσεις εγκρίνατε μόνο δεκαεννέα και από τους νέους, τρεισήμισι χιλιάδες περίπου αιτήσεις, εγκρίνατε μόνο τις εκατό. Αυτή είναι η σκληρή πραγματικότητα σε ό,τι αφορά την ανατολική Μακεδονία και την Θράκη. Θα σας καταθέσω και τον πίνακα πώς κατανέμεται σε όλη τη χώρα αυτό που κι εσείς αναγνωρίσατε, ότι υπήρξαν αδικίες. Περιμένουμε στη συνέχεια να υπάρξει αυτή η αποκατάσταση. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, το ίδιο, κύριε Υπουργέ, συνέβη και με το μέτρο 11.2 και για την κτηνοτροφία. Εντάξατε σε όλη τη χώρα, από τις συγκεκριμένες περιφέρειες μόνο δύο και εξαιρέσατε πάλι μόνο την Ανατολική Μακεδονία και Θράκη. Ξέρετε, ο νομός μου ζει από την αγροτιά και από την κτηνοτροφία κατά 80%. Αποστερήσατε δηλαδή από τις συγκεκριμένες καλλιέργειες, και την αγροτική και την κτηνοτροφική, τη δυνατότητα επιβίωσης. Οι συμπατριώτες μου προγραμμάτισαν, ήρθαν σε επαφή και συμφωνία με πιστοποιημένες εταιρείες και οργανισμούς προκειμένου να προγραμματίσουν τις καλλιέργειές τους. Κι εσείς τώρα τους έχετε αφοπλίσει γιατί δεν γνωρίζουν τι μέλλει γενέσθαι και είναι εκτεθειμένοι προς κάθε πλευρά. Προέρχεστε από μία κατ' εξοχήν αγροτική περιοχή. Αντιλαμβάνεστε τον αγρότη και τον κτηνοτρόφο. Βεβαίως πλέον είναι αργά, το αντιλαμβάνεστε κι εσείς. Όλο αυτό θα το αντιληφθείτε και θα πάρετε το «ευχαριστήριο» για τα 80 εκατομμύρια στις 26 του μήνα, κύριε Υπουργέ. Διότι, δυστυχώς, εγκαταλείψατε και ξεχάσατε αυτόν τον κόσμο, που αποτελεί την πρωτογενή παραγωγή του τόπου μας, που τόσο πολύ την έχουμε ανάγκη.
Κύριε Υπουργέ, έχετε τον λόγο για πέντε λεπτά και αν χρειαστεί και λίγο παραπάνω γιατί απαντάτε σε δύο.
Ευχαριστώ, κύριε Πρόεδρε. Θα ξεκινήσω τη δευτερολογία μου με μία ρητορική ερώτηση, μία διαπίστωση. Εμείς αναγνωρίσαμε και αναγνωρίζουμε ότι πιθανόν εμφιλοχωρούν κάποια λάθη και κάποιες αδικίες στο πρόγραμμα της βιολογικής...
Μακάρι, κύριε Υπουργέ.
Κάποιες αδικίες. Εσείς έχετε καταλάβει το πρόβλημα; Το έχετε αντιληφθεί; Δεν είναι τεχνικό έργο να λέμε: «Η πρώτη φάση, η δεύτερη φάση, πρώτο στάδιο, δεύτερο στάδιο». Έχετε αντιληφθεί τι ρωτάτε; Πρώτον, δεν είναι το 2014. Είναι το 2017 η πρώτη πρόσκληση και η δεύτερη πρόσκληση… Να εξηγούμαι, το πρόβλημα, εάν δεν το έχετε καταλάβει είναι ότι στην πρώτη πρόσκληση, που ήταν το 2017, είχαμε τη μισή απορρόφηση, τα λένε τα νούμερα. Στη δεύτερη, όμως, δεν είχαμε...
Αργήσατε, κύριε Υπουργέ, να δώσετε τα κονδύλια της πρώτης περιόδου της μέχρι το 2014...
Σας παρακαλώ, δεν σας διέκοψα.
Συνεχίστε, κύριε Υπουργέ.
Από τα νούμερα τα οποία παρέθεσα προκύπτει ότι η Περιφέρεια Ανατολικής Μακεδονίας και Θράκης έχει πάρει τα περισσότερα χρήματα, αλλά στη δεύτερη πρόσκληση είχαμε μικρή απορρόφηση. Εκεί οφείλατε να επικεντρώσετε, να εστιάσετε τα βέλη σας και να πείτε: «Κύριε Υπουργέ, γιατί ενώ είχαμε πάρει στην πρώτη πρόσκληση του 2017 τα περισσότερα χρήματα, στη δεύτερη ήταν μόνο 119;», με την ερώτησή σας. Γι' αυτό ρωτάω, έχετε καταλάβει το πρόβλημα; Είπαμε, στη δεύτερη πρόσκληση είχαμε λίγους δικαιούχους, για αυτό και τα 80 εκατομμύρια ευρώ θα πάνε στοχευμένα σε περιφέρειες που είχαμε λίγους δικαιούχους.
Τι ποσοστό, κύριε Υπουργέ;
Θα ανακοινωθούν την άλλη εβδομάδα. Θα μου επιτρέψετε. Δεύτερον, επειδή αναφέρθηκε ο κ. Δημοσχάκης, μπορώ να απαντήσω, κύριε Πρόεδρε, σε οτιδήποτε έχει να κάνει με την αγροτική παραγωγή και όχι μόνο. Με δικιά μου απόφαση, κύριε Δημοσχάκη, μείωσα κατά 95% το πλαφόν στη συνδεδεμένη βάμβακος για τον Έβρο. Είναι έτσι; Έχουν απομείνει τριάντα παραγωγοί. Θα το εξετάσουμε.
Θα το λύσετε!
Από την άλλη, όμως, μας λέτε «Τώρα που πήρατε το κολάι», δηλαδή αφ' ενός μας λέτε «βοηθήστε τους», αφ' ετέρου ότι είναι προεκλογική παροχή. Διαλέξτε. Θέλετε να βοηθήσουμε; Αν θέλετε να βοηθήσουμε τους βαμβακοπαραγωγούς, μην μας καταγγέλλετε ταυτόχρονα ότι είναι προεκλογική παροχή. Συνέλθετε. Οι βαμβακοπαραγωγοί, όμως, και όλοι οι άλλοι αγρότες γνωρίζουν ποιος ψήφισε το ακατάσχετο στις 7.500 ευρώ. Ποιος το ψήφισε; Αυτή η Κυβέρνηση το ψήφισε. Κύριε Δημοσχάκη και κύριε Κυριαζίδη, αναδεικνύετε θέματα, και καλά κάνετε, αλλά αυτή η Κυβέρνηση ψήφισε το ακατάσχετο στις 7.500 ευρώ, όταν ο Αρχηγός σας από τούτο εδώ το Βήμα, τον Φεβρουάριο του 2017 προέτρεψε τον ΟΓΑ, τα ασφαλιστικά ταμεία να συμψηφίσουν τις οφειλές με τους αγρότες. Αυτή είναι η πολιτική του πρωτογενή τομέα για τους αδύναμους; Άρα δεν μπορείτε αφ' ενός να λέτε τώρα που πήρατε το κολάι βοηθήστε τους με ένα de minimus και αφ' ετέρου να λέτε ότι τα κάνουμε προεκλογικά. Διαλέξτε τι θέλετε, ποια είναι η υπεύθυνη στάση ενός κόμματος. Πρώτον αυτό. Δεύτερον, σας απέδειξα ότι η περιφέρειά σας έχει πάρει τα μεγαλύτερα ποσά, αλλά στη δεύτερη πρόσκληση - την οποία οφείλατε να εντοπίσετε και να αναδείξετε αυτή την αδικία, γι' αυτό ρώτησα αν γνωρίζετε πραγματικά το πρόβλημα - στη δεύτερη πρόσκληση, όντως, είχαμε λίγη συμμετοχή. Και οφείλατε να ρωτήσετε: «Γιατί, κύριε Υπουργέ, ενώ στην πρώτη πρόσκληση σχεδόν μπήκαν οι μισοί, στη δεύτερη είχαμε αυτή τη χαμηλή απορρόφηση»; Και σας απαντώ: λόγω κριτηρίων, γι' αυτό και θα υπάρξει στοχευμένη στήριξη στην Περιφέρεια Ανατολικής Μακεδονίας και Θράκης. Ευχαριστώ.
Ευχαριστούμε. Να περάσουμε τώρα στην τελευταία ερώτηση προς τον κ. Κόκκαλη. Θα συζητηθεί, λοιπόν, η πρώτη με αριθμό 503/6-5-2019 επίκαιρη ερώτηση πρώτου κύκλου (Β΄) του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Ιωάννη Τσιρώνη προς τον Υπουργό Αγροτικής Ανάπτυξης και Τροφίμων, με θέμα: «Βιολογικές Αγορές». Κύριε Τσιρώνη, έχετε τον λόγο.
Ευχαριστώ, κύριε Πρόεδρε. Πριν ξεκινήσω την ερώτησή μου, γιατί το θεωρώ λιγάκι προσωπικό, θέλω να υπενθυμίσω, επειδή ήμουν εγώ που το χειρίστηκα και αναφέρθηκα εμμέσως, ότι το Πρόγραμμα Βιολογικής Γεωργίας 2014-2020 σχεδιάστηκε το 2013 και εγκρίθηκε από την Ευρωπαϊκή Επιτροπή το καλοκαίρι του 2014, όταν εμείς δεν ήμασταν κυβέρνηση. Εάν, λοιπόν, οι Βουλευτές της Αντιπολίτευσης έχουν τόση μεγάλη ευαισθησία και προσοχή όσο είναι στην αντιπολίτευση, ενώ όταν είναι στην κυβέρνηση αδιαφορούν παντελώς για τον σχεδιασμό, καλά θα κάνουν να κάτσουν πολλά χρόνια στην αντιπολίτευση, γιατί εκεί πέρα τους βλέπω πιο προσεκτικούς. Προχωράω, λοιπόν, στην ερώτησή μου. Με τον ν.4492/17, κύριε Υπουργέ, επιτέλους θεσπίσαμε τις αγορές βιοκαλλιεργητών. Ξέρω ότι είναι επιβεβλημένο να υπάρχουν αγορές βιοκαλλιεργητών, γιατί για τον καταναλωτή δεν υπάρχει καμμία απολύτως εμπιστοσύνη να λειτουργούν οι πάγκοι των βιοκαλλιεργητών πλάι στους πάγκους παραδοσιακών προϊόντων, γιατί είναι προφανές ότι εύκολα υποθέτουν ότι μπορεί να γίνει μεταφορά προϊόντων και να πουλάνε συμβατικά αντί για βιολογικά. Γι' αυτό πρέπει να είναι χωριστές αγορές και ο μόνος τρόπος, επειδή είναι χύμα το προϊόν, να έχει εμπιστοσύνη ο καταναλωτής ότι δεν γίνεται λαθροχειρία είναι να λειτουργούν οι αγορές εντελώς ανεξάρτητα. Επί χρόνια λειτουργούσαν παράνομα και επιτέλους τις θεσπίσαμε. Εκκρεμούσε μία υπουργική απόφαση, ίσως και κάποια τροπολογία. Αυτό έπρεπε να έχει γίνει ήδη από το καλοκαίρι του 2018, όπου, όμως, ήταν μεγάλος ο φόρτος - το παραδέχομαι - του τμήματος, γιατί έβγαζε το δεύτερο πρόγραμμα. Ωστόσο, από τότε έχουν περάσει οκτώ μήνες και ακόμα δεν έχουμε την υπουργική απόφαση για να υλοποιηθεί ο νόμος. Ερωτώ, λοιπόν και απαντήστε μου με χρονοδιάγραμμα: πότε επιτέλους θα έχουμε την ολοκλήρωση του θεσμού, την υπουργική απόφαση και τυχόν την τροπολογία, ώστε επιτέλους να λειτουργήσουν οι βιολογικές αγορές; Είναι απλή η ερώτηση, θέλω απλώς το χρονοδιάγραμμα. Ευχαριστώ.
Κύριε Υφυπουργέ, έχετε τον λόγο. To the point παρακαλώ, διότι το ερώτημα είναι συγκεκριμένο.
Είναι συγκεκριμένο και ούτως ή άλλως το έχει χειριστεί και ο κ. Τσιρώνης με ιδιαίτερη θέρμη το θέμα των βιολογικών, όχι μόνο της βιολογικής γεωργίας. Κατ' εξουσιοδότηση του ν.4492/17 ετοιμάστηκε, όντως, η σχετική υπουργική απόφαση, αλλά εντόπισαν οι νομικοί σύμβουλοι του Υπουργείου κάποιες ασάφειες, γι' αυτό και προωθήθηκε η σύνταξη τροπολογίας. Είναι έτοιμη η σύνταξη της τροπολογίας, κύριε Τσιρώνη, έχει αποσταλεί στη Διεύθυνση Βιολογικής Γεωργίας και στη Διεύθυνση Νομοθετικής Πρωτοβουλίας για τις νομοτεχνικές και ουσιαστικές παρατηρήσεις τους κατόπιν ενσωμάτωσης των παρατηρήσεων του συναρμόδιου Υπουργείων Εσωτερικών και πριν αποσταλεί στη Γενική Γραμματεία της Κυβέρνησης θα πρέπει να εισαχθεί για εξέταση και στη Μόνιμη Επιτροπή Ελέγχου Αρμοδιοτήτων Οργανισμών Τοπικής Αυτοδιοίκησης. Επαναλαμβάνω: Έχει συνταχθεί η τροπολογία, έχει προωθηθεί στη Διεύθυνση Νομοθετικής Πρωτοβουλίας. Γνωρίζετε τις διαδικασίες. Ευελπιστούμε εντός δέκα ημερών να έχουν τελειώσει οι διαδικασίες και να έχει ενσωματωθεί στο νομοσχέδιο του Υπουργείου Αγροτικής Ανάπτυξης, το οποίο θα έρθει προς ψήφιση περίπου στις αρχές Ιουνίου.
Ωραία. Δώσατε συγκεκριμένη απάντηση. Βέβαια μιας και θα πάρει τον λόγο ο κ. Τσιρώνης, θα ήθελα να ρωτήσω το εξής. Έχει γίνει διαβούλευση - κάνω εγώ τώρα λίγο τον δικηγόρο του διαβόλου ως παλιός δήμαρχος - με τους δήμους αν έχουν χώρους για να γίνουν ξεχωριστές βιολογικές αγορές και ποιες μέρες, για να μην έχουμε «εμφύλιο πόλεμο» - εγώ είμαι υπέρ της ερώτησής σας - μεταξύ των κλασικών λαϊκών αγορών και των βιολογικών; Έχετε εικόνα, κύριε Τσιρώνη; Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Απαντώ και σε εσάς ότι ποτέ οι δήμοι δεν είχαν πρόβλημα και έχει γίνει εκτεταμένη διαβούλευση πολύ πριν τον νόμο - και μάλιστα άργησε ο νόμος το 2017. Η διαβούλευση αυτή έγινε επί πάνω από έναν χρόνο από το 2016, για το θεσμικό πλαίσιο. Τυπικές είναι οι εκκρεμότητες που ανέφερε ο κύριος Υπουργός και τις γνωρίζω. Ωστόσο οφείλω να επισημάνω και μάλιστα να τονίσω ότι οι βιολογικές αγορές κατά κανόνα λειτουργούν παραμονή της κανονικής λαϊκής, ώστε ό,τι αγοράσουν οι καταναλωτές στην βιολογική να μη χρειάζεται να το αγοράσουν την επόμενη μέρα στη συμβατική αγορά. Θα ήθελα όμως να επισημάνω ότι αυτοί οι χρόνοι, αυτές όλες οι διερευνήσεις που ανέφερε ο κύριος Υπουργός, δεν καλύπτουν τους βιοκαλλιεργητές που νιώθουν ότι εμπαίζονται. Ξέρουμε πολύ καλά, κύριε Υπουργέ, ότι υπάρχει πολύ μεγάλη κωλυσιεργία στις υπηρεσίες, γιατί υπήρχε πίεση να μη λειτουργήσουν ποτέ αγορές βιολογικών προϊόντων και εν γένει υπάρχει πολιτική πίεση να μη λειτουργήσουν ούτε αγορές παραγωγών, η απευθείας σχέση παραγωγού - καταναλωτή. Είναι τα γνωστά συμφέροντα τα οποία κινούνται στον χώρο των λαϊκών αγορών, που δεν επιθυμούν να θεσμοθετηθεί το μέτρο και γι' αυτό εκκρεμεί και γι' αυτό υπάρχει κωλυσιεργία. Οι παρατηρήσεις που μου επισημάνατε είναι γνωστές. Ωστόσο οι χρόνοι, από το καλοκαίρι που θα έπρεπε να έχουμε την υπουργική απόφαση να κοντεύουμε στο επόμενο καλοκαίρι, για να γίνει μία τροπολογία και μία υπουργική απόφαση νομίζω ότι δεν καλύπτονται. Εγώ κρατάω τη δέσμευσή σας και με καλύπτει ότι τουλάχιστον αρχές Ιουνίου θα έχουμε, επιτέλους, ολοκλήρωση του θεσμικού πλαισίου, να λειτουργήσουν οι άνθρωποι νόμιμα, γιατί αλλιώς καταλαβαίνετε ότι οι άνθρωποι νιώθουν ότι εμπαίζονται. Ευχαριστώ.
Ευχαριστώ. Ορίστε, κύριε Κόκκαλη, έχετε τον λόγο.
Ευχαριστώ, κύριε Πρόεδρε. Απαντώντας στη στοχευμένη ερώτηση με στοχευμένη απάντηση σάς έθεσα το χρονοδιάγραμμα στην πρωτολογία μου. Να απαντήσω,, όμως και στην ερώτηση του κυρίου Προέδρου, ότι η συγκεκριμένη τροπολογία είναι έτοιμη - είναι και στη διάθεσή σας - να εισαχθεί για εξέταση στη Μόνιμη Επιτροπή Ελέγχου Αρμοδιοτήτων Οργανισμών Τοπικής Αυτοδιοίκησης. Ευελπιστούμε και αισιοδοξούμε ότι αρχές Ιουνίου θα είναι ενσωματωμένη ήδη στο νομοσχέδιο του Υπουργείου Αγροτικής Ανάπτυξης ή σε κάποιο άλλο νομοσχέδιο. Επειδή ακριβώς ήταν στοχευμένη η ερώτηση, κύριε Τσιρώνη, νομίζω ότι και η απάντηση είναι συγκεκριμένη και στοχευμένη. Ευχαριστώ.
Στον προβληματισμό που διατύπωσα δεν άκουσα απάντηση, αν έχουν δώσει χώρους οι δήμοι, γιατί εδώ μιλάμε για χωριστή αγορά, όπως είπε ο κ. Τσιρώνης.
Άλλη μέρα.
Άλλη μέρα ακριβώς. Αυτό προσέξτε το, μην μπλέξουμε μετά σε άλλου είδους «εμφύλιο πόλεμο». Κύριε Στρατή, επειδή ο κ. Ξυδάκης έχει καθυστερήσει λίγο, γιατί έτυχε να είναι μπροστά του μία πορεία της ΠΟΕΔΗΝ, αλλά μπαίνει τώρα στη Βουλή, θα έχετε την καλοσύνη να κάνουμε μία προσωρινή διακοπή για να μην του ματαιώσουμε την ερώτηση, γιατί και εσείς ήρθατε - και έρχεστε πάντα οφείλω να το πω - και ο κ. Ξυδάκης δεν έφταιγε για την καθυστέρηση;
Εντάξει, κύριε Πρόεδρε.
Διακόπτουμε, λοιπόν, για πέντε λεπτά για να έρθει ο κ. Ξυδάκης, να ολοκληρώσουμε τον κοινοβουλευτικό έλεγχο και να προχωρήσουμε μετά στη νομοθετική εργασία.
Συνεχίζουμε με την τελευταία επίκαιρη ερώτηση που θα συζητηθεί σήμερα, η οποία είναι η πρώτη με αριθμό 504/6-5-2019 επίκαιρη ερώτηση δεύτερου κύκλου (Β΄) του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς την Υπουργό Πολιτισμού και Αθλητισμού, με θέμα: «Εφαρμογή Οργανισμού Μουσείου Ακρόπολης». Θα απαντήσει ο Υφυπουργός Πολιτισμού και Αθλητισμού, κ. Κωνσταντίνος Στρατής. Κύριε Ξυδάκη, έχετε τον λόγο.
Ευχαριστώ πολύ, κύριε Πρόεδρε, για την κατανόηση και την εν γένει διευθέτηση της συνεδρίασης. Είναι γνωστό σε όσους έχουν ασχοληθεί με τη δημόσια διοίκηση από θέσεις ευθύνης και στους πολιτικούς προϊσταμένους των Υπουργείων, ότι έχουμε πολλούς εποπτευόμενους οργανισμούς του κράτους, όπως νομικά πρόσωπα δημοσίου δικαίου, ανώνυμες εταιρείες του δημοσίου, οι οποίοι επί πολλά έτη λειτουργούν με βάση τον ιδρυτικό νόμο, αλλά χωρίς να έχουν εσωτερικό κανονισμό, οργανόγραμμα, αυτό που λέγεται συνοπτικά οργανισμός. Αυτό προκαλεί σοβαρές δυσλειτουργίες. Δημιουργεί περιθώρια πολλών αυθαιρεσιών κατά την τοποθέτηση προσωπικού, εφόσον δεν είναι σαφώς περιγεγραμμένες οι οργανικές θέσεις και το καθηκοντολόγιο και δημιουργεί και πολλές δυσκολίες κατά την οικονομική διαχείριση. Ένα παράδειγμα είναι το εμβληματικό για το ελληνικό κράτος Μουσείο Ακροπόλεως, για το οποίο, με πολύ κόπο, πολύ χρήμα, μεγάλες φιλοδοξίες και με λάμψη κατά τη λειτουργία του, από το 2009 που εγκαινιάστηκε έως σήμερα, δέκα χρόνια, έχουμε μία παρατήρηση. Δεν έχει οργανισμό. Δεν εφαρμόζεται ο οργανισμός. Το 2013, μετά από αρκετά χρόνια, τέσσερα χρόνια…
Δεν έχει οργανισμό ή δεν εφαρμόζεται;
Δεν έχει εφαρμοστεί.
Έχει, όμως, οργανισμό.
Το 2013 απέκτησε, με προεδρικό διάταγμα. Έχουμε, λοιπόν, μία πρώτη παρατήρηση ότι τέσσερα χρόνια, από το 2009 έως το 2013 δεν είχε οργανισμό. Είναι πολύ δύσκολες οι διαδικασίες. Τον Μάρτιο του 2013 αποκτά οργανισμό και τώρα, Μάιο του 2019, έξι χρόνια μετά, δεν έχει εφαρμοστεί. Ο δε οργανισμός, ειδικά του Μουσείου Ακροπόλεως, είναι εξαιρετικά μεγάλος, λεπτομερής και βαρύς, είναι υπερφιλόδοξος. Έχει μία θέση γενικού διευθυντού, πέντε διευθύνσεις και δεκάδες ταμεία και αυτοτελείς διευθύνσεις. Το ουσιαστικότερο είναι ότι αυτός ο μεγάλος οργανισμός, με τους εκατομμύρια επισκέπτες και τη μεγάλη διεθνή λάμψη, διοικείται από ένα διοικητικό συμβούλιο, το οποίο δεν έχει καμμία αρμοδιότητα να κάνει αυτή την διαχείριση. Ερωτώ, λοιπόν, τον παριστάμενο Υπουργό: Τι πρόκειται να γίνει; Θα λειτουργούν δεκάδες οργανισμοί μόνο στο Υπουργείο Πολιτισμού και άλλες εκατοντάδες οργανισμοί σε άλλα Υπουργεία και το Μουσείο Ακροπόλεως, χωρίς γενικό διευθυντή, χωρίς πέντε διευθυντές, οικονομικών υπηρεσιών, προβολής, διαχείρισης, εκμετάλλευσης; Πώς λειτουργεί; Λειτουργεί με την σοφία του Προέδρου του κ. Παντερμαλή, του οποίου η θητεία παρετάθη και για να παραταθεί αναγκαστήκαμε να μεταβάλουμε τον ιδρυτικό νόμο του μουσείου; Δεν αμφιβάλλω για την αξία και την αγάπη του κ. Παντερμαλή για το μουσείο, αλλά είναι ο πρόεδρος. Δεν είναι ούτε γενικός διευθυντής, ούτε προϊστάμενος λογιστηρίου, ούτε προϊστάμενος εισιτηρίων και υποδοχής κοινού. Πιστεύω ότι είναι ένα μελανό σημείο για την ελληνική διοίκηση, ένα μελανό σημείο που δείχνει την αδράνεια και την ολιγωρία της πολιτικής ηγεσίας επί σειρά ετών, όχι μόνο της παρούσας Κυβέρνησης, αλλά και όλων των παρελθουσών.
Κύριε Στρατή, έχετε τον λόγο.
Είναι εύστοχη η ερώτηση του αγαπητού Βουλευτή, του Νίκου Ξυδάκη. Μας δίνει αφορμή να αναφερθούμε ευρύτερα στο ζήτημα του Μουσείου της Ακρόπολης και στο αρκετά εκτεταμένο και συγκροτημένο έργο που έχει επιτελεστεί σχετικά με το μεγαλύτερο μουσείο της χώρας, τουλάχιστον από τον Οκτώβριο που ανέλαβα την συναρμοδιότητα και άρα έχω και μία πιο ενεργή εμπλοκή στα πράγματα. Να θυμίσουμε ότι το Μουσείο της Ακρόπολης αποτελεί νομικό πρόσωπο δημοσίου δικαίου, το οποίο διαχειρίζεται το μουσείο, δηλαδή τις εκθέσεις και τα έσοδά του. Ένα από τα ζητήματα που εντοπίσαμε είναι ότι δεν είχε εφαρμοστεί ποτέ ένα άλλο σημείο του ιδρυτικού του νόμου, που προβλέπει ότι μέρος των εσόδων του θα πρέπει να κατευθύνονται προς το Υπουργείο Πολιτισμού - και είναι λογικό - , για να ενισχύει τη δράση και των μικρότερων μουσείων της χώρας. Αυτό έγινε πολύ γρήγορα, έως τα τέλη του 2018. Ήταν με κοινή υπουργική απόφαση του Υπουργείου Πολιτισμού με το Υπουργείο Οικονομικών. Αποφασίστηκε αφ' ενός να αυξηθεί το εισιτήριο, το οποίο ήταν αρκετά χαμηλό, ήταν μόλις 5 ευρώ. Επομένως με την ολοκλήρωση των δέκα ετών λειτουργίας έχουμε μία επικαιροποίηση της τιμολογιακής πολιτικής. Και μάλιστα, αυτά τα 10 ευρώ είναι για την περίοδο της υψηλής επισκεψιμότητας. Άρα θα παραμείνει 5 ευρώ το υπόλοιπο διάστημα του έτους, ενισχύοντας, αν θέλετε, τον πολιτιστικό τουρισμό στην περίοδο τη χειμερινή, της χαμηλότερης επισκεψιμότητας, ακριβώς για να προσελκύσουμε περισσότερο κόσμο στην Αθήνα εκτός περιόδου και να επιμηκύνουμε την τουριστική περίοδο. Από τα συνολικά αυξημένα έσοδα, ένα 30% - είναι μεγάλο ποσοστό το 30% - από φέτος πηγαίνει στο Υπουργείο Πολιτισμού και ενισχύει τα υπόλοιπα μουσεία. Άρα ένα σημαντικό βήμα έγινε. Είπαμε να ξεκινήσουμε από αυτό για να προλάβουμε τη φετινή σεζόν και να μην το παραπέμψουμε στις καλένδες από το 2020 και μετά. Αυτό ήταν το πρώτο βήμα. Το δεύτερο βήμα είναι, προφανώς, η αντιμετώπιση του μεγάλου δομικού προβλήματος που είχε το μουσείο, που ήταν ότι δέκα χρόνια μετά τα εγκαίνιά του - εννιά χρόνια πέρσι, δέκα θα κλείσουν φέτος - εξακολουθούσε να λειτουργεί με Οργανισμό Ανέγερσης, δηλαδή με το προσωπικό να μην είναι τοποθετημένο στο μουσείο το ίδιο, αλλά σε έναν άλλο φορέα που ήταν αρμόδιος για την ανέγερση του μουσείου. Αντιμετωπίσαμε και αυτό το ζήτημα. Ψηφίσαμε νομοθετική ρύθμιση η οποία οδηγεί σε λύση και εκκαθάριση τον Οργανισμό Ανέγερσης και διασώζει τις θέσεις εργασίας, για τις οποίες ήδη έχουν ολοκληρωθεί οι διοικητικές διαδικασίες εντός του μουσείου κι έχουν μεταφερθεί στο μουσείο. Αυτό το διάστημα ολοκληρώνονται όλες οι διαδικασίες που χρειάζονται για αναγνωρίσεις προϋπηρεσίας, για αναγνωρίσεις μεταπτυχιακών και για μετατάξεις, έτσι ώστε να αποκατασταθεί μία δίκαιη υπηρεσιακή ιεραρχία μέσα στο Μουσείο. Επομένως έχει δίκιο ο κ. Ξυδάκης, το αμέσως επόμενο βήμα, κι έχουμε ήδη συζητήσει γι' αυτό με το Διοικητικό Συμβούλιο και τον Πρόεδρο του Μουσείου της Ακρόπολης, θα είναι η τοποθέτηση των διευθυντών από το προσωπικό που έχει πλέον αποκτήσει το μουσείο. Γιατί ως τώρα δεν είχε τέτοιο προσωπικό. Υπάρχει και το ζήτημα του γενικού διευθυντή. Προφανώς θα εφαρμοστεί ο νόμος και σε αυτό, με πρόσκληση, έτσι ώστε, σύμφωνα με τις διατάξεις του νόμου, να έρθει ένας γενικός διευθυντής ο οποίος θα αναλάβει όλη τη διοικητική ιεραρχία το επόμενο διάστημα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα ένας μαθητές και μαθήτριες και δύο εκπαιδευτικοί συνοδοί τους από το 13ο Δημοτικό Σχολείο Καλλιθέας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Ξυδάκη, έχετε τον λόγο.
Ευχαριστώ. Κύριε Υπουργέ, μου λέτε ότι θα αρχίσει να εφαρμόζεται ο οργανισμός. Δεν έχει αρχίσει. Αυτό συγκρατώ. Άρα, ακόμα είμαστε στην κατάσταση 2009-2013. Το 2019, δέκα χρόνια μετά, δεν έχει Οργανισμό το Μουσείο Ακροπόλεως. Νομίζω ότι είναι πολύ μεγάλη ευθύνη και του διοικητικού συμβουλίου. Θα έπρεπε να μην κοιμούνται οι Υπουργοί από τις οχλήσεις του διοικητικού συμβουλίου για να εφαρμοστεί ο οργανισμός. Αυτό επιτάσσει το καλό του μουσείου. Θα ήθελα, λοιπόν, σε επέκταση, αφού διαπιστώνουμε ότι δεν υπάρχει Οργανισμός του Μουσείου Ακροπόλεως, να ρωτήσω αν υπάρχει Οργανισμός στο Ταμείο Αρχαιολογικών Πόρων, το οποίο ιδρύθηκε με νόμο του 1976, όταν δεν υπήρχε καν μηχανοργάνωση. Τι γίνεται εκεί; Είχα μία πληροφορία. Ξέραμε ότι το φθινόπωρο του 2015 θα υπήρχε σχέδιο οργανισμού, μία πρόταση, ένα draft να συζητούμε. Υπήρχε ένα σχέδιο οργανισμού το καλοκαίρι του 2016. Είμαστε καλοκαίρι του 2019. Υπάρχει καμμία σκέψη εκεί να αποκτήσει έναν οργανισμό αυτό το μεγάλο ταμείο, το οποίο διαχειρίζεται 80-100 εκατομμύρια τον χρόνο; Δεν έχει τίποτε. Δεν έχει μηχανογραφικό κέντρο, δεν έχει οικονομικό διευθυντή, δεν έχει διευθυντή εμπορικής εκμετάλλευσης. Δεν έχει διευθυντή. Διοικείται κι εκεί από ένα διοικητικό συμβούλιο. Έχει Οργανισμό το Ελληνικό Φεστιβάλ, η μεγάλη ανώνυμος εταιρεία του ελληνικού δημοσίου; Έχει Οργανισμό η Εθνική Λυρική Σκηνή; Μιλάω για τους μεγάλους, προβεβλημένους οργανισμούς, οι οποίοι χαίρουν της εκτίμησης και παιδαγωγούν τον ελληνικό λαό και διαχειρίζονται, επίσης, πάρα πολλά χρήματα του ελληνικού δημοσίου, του Έλληνα φορολογουμένου. Με ποιους τρόπους προχωρούν αυτοί οι μεγάλοι καλλιτεχνικοί οργανισμοί; Προχωρούν χωρίς εσωτερικό κανονισμό, χωρίς οργανόγραμμα ή με κάποια προεδρικά διατάγματα ή βασιλικά διατάγματα της δεκαετίας του 1960 και του 1970; Σε μερικούς από αυτούς τους εποπτευόμενους οργανισμούς νομίζω ότι δεν υπάρχει καν τίποτε. Δεν υπάρχει καθηκοντολόγιο, δεν υπάρχει περιγραφή θέσεων. Τι γίνεται με αυτή την κατάσταση;
Τον λόγο έχει ο κ. Στρατής.
Να ξεκινήσω με το Μουσείο της Ακρόπολης. Όχι, το Μουσείο της Ακρόπολης δεν είναι εκεί που ήταν πριν από δέκα χρόνια, γιατί αυτή τη στιγμή έχει προσωπικό. Τακτοποιούνται τα διοικητικά θέματα του προσωπικού, έτσι ώστε να αποκατασταθεί μια ιεραρχία βάσει της οποίας θα γίνουν τοποθετήσεις, για να μην υπάρξουν αδικίες. Και είναι - αν θέλετε - κάτι που το έχουμε και στο Υπουργείο Πολιτισμού. Ξέρετε ότι αυτή την περίοδο ολοκληρώνονται οι αναγνωρίσεις προϋπηρεσίας, που θα δώσουν τη δυνατότητα σε κόσμο, που δεν έχει αναγνωρισμένη προϋπηρεσία, να ενταχθεί στους υποψήφιους για τοποθετήσεις σε προϊσταμένους εφορειών αρχαιοτήτων και τμηματάρχες και μετά θα ακολουθήσει το επόμενο βήμα. Στο Μουσείο της Ακρόπολης, μάλιστα, ίσως είμαστε πιο κοντά σε σχέση με το πού έχει βρεθεί το Υπουργείο, λόγω της πανσπερμίας των συμβάσεων και πολλών διοικητικών ζητημάτων. Επομένως έχουν γίνει πάρα πολλά βήματα τουλάχιστον το τελευταίο εξάμηνο στο Μουσείο της Ακρόπολης. Και αυτό μας κάνει αρκετά αξιόπιστους να πούμε ότι μέσα στο καλοκαίρι θα έχουν προχωρήσει και τα ζητήματα της στελέχωσης των θέσεων ευθύνης του οργανισμού. Όσον αφορά το Ταμείο Αρχαιολογικών Πόρων παρουσιάζουμε το επόμενο διάστημα ένα σχέδιο οργανογράμματος, το οποίο ξεπερνάει κατά πολύ οποιαδήποτε επεξεργασία έχει γίνει στο παρελθόν, έχοντας μια συσσωρευμένη πια εμπειρία, που έχει όχι μόνο γενικό διευθυντή, αλλά έχει και ξεχωριστή δομή για τις διοικητικοοικονομικές υπηρεσίες, έχει ειδικό εμπορικό τμήμα, τμήμα παραγωγής πολιτιστικών προϊόντων και ένα τμήμα ανάπτυξης, ξεχωρίζοντας το τι θα κάνει το διοικητικό συμβούλιο και τι θα κάνει η διοίκηση με τον γενικό διευθυντή. Επομένως αντιμετωπίζουμε και αυτό το ζήτημα. Όσον αφορά τους εποπτευόμενους φορείς του Υπουργείου, η ενημέρωση που έχω από την Υπουργό είναι ότι ολοκληρώνεται, τουλάχιστον, ένας πρώτος γύρος οργανογραμμάτων για εποπτευόμενους φορείς του Υπουργείου, που θα προχωρήσει το επόμενο διάστημα. Σας ευχαριστώ.
Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων. Θα διακόψουμε μέχρι τις 11.15΄, για να συνεχίζουμε με τη νομοθετική εργασία. Καλημερίζω τον κ. Κουβέλη, που ως παλαιός κοινοβουλευτικός έρχεται εγκαίρως, στην ώρα του. Δεν μπορούμε, όμως, να ξεκινήσουμε, κύριε Κουβέλη, πριν έρθει το αρμόδιο Υπουργείο!
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου». Η Διάσκεψη των Προέδρων αποφάσισε στη συνεδρίασή της στις 13 Μαΐου 2019 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί από το 10ο Δημοτικό Σχολείο Χαϊδαρίου. Η Βουλή σάς καλωσορίζει.
Κύριε Πρόεδρε, ζητώ τον λόγο επί της διαδικασίας.
Ορίστε, κύριε Λαμπρούλη, έχετε τον λόγο.
Κύριε Πρόεδρε, συζητάμε μία κύρωση. Είναι γνωστό το αποτέλεσμα στην επιτροπή και οι τοποθετήσεις των κομμάτων.
Είναι μεν κύρωση, αλλά δεν είναι κύρωση σύμβασης. Είναι νομοσχέδιο.
Ναι, άλλο θέλω να πω. Θεωρώ ότι είναι ένα ζήτημα για το οποίο στην επιτροπή, όπως εκφράστηκε, δεν υπάρχουν ιδιαίτερες αντιρρήσεις. Όμως, αυτό που βλέπουμε από χθες το βράδυ έως και σήμερα πριν ξεκινήσει η διαδικασία, είναι μια βροχή τροπολογιών. Θα παρακαλέσω το Προεδρείο να λάβει υπ' όψιν του παλαιότερες αποφάσεις της Διάσκεψης των Προέδρων και υλοποίησης των αντίστοιχων αποφάσεων εκ μέρους των προεδρευόντων, όποιοι ήταν στο Προεδρείο, και να μη γίνουν δεκτές νέες τροπολογίες, είτε βουλευτικές είτε υπουργικές, από τη στιγμή, που ξεκίνησε η διαδικασία του νομοσχεδίου που συζητούμε σήμερα εν προκειμένω.
Εννοείτε από αυτή τη στιγμή και μετά;
Από αυτή τη στιγμή και μετά. Ο γέγονε γέγονε, δηλαδή, αλλά από εδώ και πέρα μην έχουμε ως τις 15.00΄ και 16.00΄ να έρχονται τροπολογίες την τελευταία στιγμή, διότι η πρακτική αυτό αποδεικνύει.
Κύριε Λαμπρούλη, μέχρι στιγμής δεν έχει ενημερωθεί το Προεδρείο για κατάθεση επιπλέον τροπολογιών. Έχετε καθίσει σε αυτή την καρέκλα συχνά. Δεν μπορώ να σας διαβεβαιώσω εγώ, βέβαια, μέχρι το απόγευμα που θα τελειώσουμε τι θα γίνει. Πάντως μέχρι αυτή τη στιγμή δεν έχουμε.
Εγώ έθεσα το ζήτημα από την έναρξη της συνεδρίασης και μετά. Είναι έντεκα τροπολογίες.
Το κατάλαβα πλήρως το ζήτημά σας.
Κύριε Πρόεδρε, μπορώ να έχω τον λόγο;
Τι θέλετε να πείτε; Έχετε τον λόγο.
Κύριε Πρόεδρε, επ' αυτού, για την κατάθεση τροπολογίας. Έχουμε καταθέσει μία και έρχεται τώρα στην Αίθουσα.
Κοιτάξτε, ο κ. Λαμπρούλης κατά κύριο λόγο μιλάει για τις υπουργικές τροπολογίες. Δεν σημαίνει ότι εξαιρεί και τις βουλευτικές, αλλά ο λόγος που έθεσε το θέμα, και έχει απόλυτα δίκιο, και ήταν ομόφωνη η απόφαση, αν θυμάμαι καλά, στη Διάσκεψη των Προέδρων, είναι η βροχή υπουργικών τροπολογιών και όχι τόσο για τους συναδέλφους. Τον λόγο έχει ο κ. Κουβέλης για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, οι τροπολογίες είναι δύο, ενσωματωμένες βέβαια σε ενιαίο κείμενο, οι οποίες αφορούν η μεν πρώτη την παράταση της προθεσμίας για την εγγραφή στο Ηλεκτρονικό Μητρώο Τουριστικών Σκαφών και η δεύτερη για την ενσωμάτωση της Διεύθυνσης Εσωτερικών Υποθέσεων του Υπουργείου Ναυτιλίας και Νησιωτικής Πολιτικής σε ενιαία διεύθυνση μαζί με την Διεύθυνση του Υπουργείου Προστασίας του Πολίτη. Σε ό,τι αφορά την παράταση της προθεσμίας εγγραφής στο Ηλεκτρονικό Μητρώο Τουριστικών Σκαφών πρέπει να επισημάνω ότι τα αποτελέσματα μέχρι τώρα είναι πολύ σημαντικά. Δηλαδή έχουν εγγραφεί στο ηλεκτρονικό μητρώο τρεις χιλιάδες τριακόσια εβδομήντα εννέα επαγγελματικά σκάφη σε σύνολο περίπου πέντε χιλιάδων διακοσίων. Επίσης, έχουν εγγραφεί διακόσια εβδομήντα ημερόπλοια σε σύνολο περίπου επτακοσίων ημερόπλοιων. Η εγγραφή στο Ηλεκτρονικό Μητρώο Τουριστικών Σκαφών είναι μια πολύ σημαντική υπόθεση, διότι αφορά στην εξασφάλιση της νομιμότητας, στην προστασία της εργασίας στη θάλασσα και, βεβαίως, θέτει εκποδών μια σειρά από γραφειοκρατική ζητήματα τα οποία, επειδή δεν υπήρχε το ηλεκτρονικό μητρώο, ήσαν πάντοτε παρόντα και δυσχέραιναν εξαιρετικά και τη λειτουργία των τουριστικών σκαφών, αλλά και τις ίδιες τις υπηρεσίες οι οποίες έχουν την κατά νόμο εποπτεία. Με την τροπολογία ζητώ να εγκρίνετε μια παράταση μέχρι τις 15 Σεπτεμβρίου, προκειμένου να εξασφαλιστεί η εγγραφή των πλοίων που δεν έχουν εγγραφεί. Σε ό,τι αφορά την άλλη τροπολογία, η οποία έχει σχέση με την ενσωμάτωση της Διεύθυνσης Εσωτερικών Υποθέσεων στην υπάρχουσα Διεύθυνση του Υπουργείου Προστασίας του Πολίτη: Με αυτό επιδιώκεται η εξασφάλιση μιας ενιαίας δράσης και συμπεριφοράς, εξοικονόμηση και χρημάτων και γενικότερα δαπανών και, βεβαίως, αυτό το καινούργιο Σώμα, αυτή η καινούργια διεύθυνση, όπως θα προκύψει από την ενσωμάτωση της Διεύθυνσης Εσωτερικών Υποθέσεων του Υπουργείου Ναυτιλίας στην αντίστοιχη του Υπουργείου Προστασίας του Πολίτη, εξασφαλίζει τον έλεγχο πράξεων και παραλείψεων που αναφέρονται με διάφορους χαρακτηρισμούς στην υπόθεση της διαφθοράς. Βεβαίως, η επιμέρους Διεύθυνση Εσωτερικών Υποθέσεων του Υπουργείου Προστασίας του Πολίτη είμαι βέβαιος πως γνωρίζετε ότι δεν αφορά μόνο στα στελέχη, δεν αφορά μόνο σε εκείνους που ανήκουν στην Ελληνική Αστυνομία, αλλά εκτείνεται σε κάθε φυσικό πρόσωπο και γενικότερα και σε νομικά πρόσωπα ιδιωτικού δικαίου. Κατά συνέπεια η αρμοδιότητα αυτή εξακολουθεί να παραμένει στην επιμέρους, αν θέλετε, λειτουργία της Διεύθυνσης Εσωτερικών Υποθέσεων αναφορικά με το Υπουργείο Προστασίας του Πολίτη. Η δε άλλη δραστηριότητα και η αρμοδιότητα, κατά συνέπεια, αφορά στα στελέχη τα οποία υπηρετούν τόσο στο Υπουργείο Προστασίας του Πολίτη, βεβαίως με αναφορά όχι μόνο στην Ελληνική Αστυνομία αλλά και στην Πυροσβεστική και βεβαιότατα και στα στελέχη του Λιμενικού Σώματος. Σας ευχαριστώ, κύριε Πρόεδρε.
Κι εγώ, κύριε Κουβέλη. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών. Μόλις ανέβει ο κ. Δέδες στο Βήμα, τον οποίο και καλώ, σας παρακαλώ, ανοίξτε την ηλεκτρονική εγγραφή. Θα πάμε με την κανονική διαδικασία και μόλις κατέβει ο κ. Φωτήλας θα κλείσει η ηλεκτρονική εγγραφή. Κύριε Δέδε, έχετε τον λόγο για δεκαπέντε λεπτά.
Σας ευχαριστώ, κύριε Πρόεδρε. Καλημέρα, κύριοι συνάδελφοι και κύριοι Υπουργοί. Επειδή σήμερα θα ψηφίσουμε για την Κύρωση Σύμβασης Δωρεάς μεταξύ του ελληνικού δημοσίου, του Γενικού Νοσοκομείου Παίδων Πεντέλης και συνεκτελεστών της διαθήκης της Ελισάβετ Παπαγιαννοπούλου, θα ήθελα επ' ευκαιρία να σας θυμίσω - να θυμίσω και στον ελληνικό λαό - τα εξής πεπραγμένα που έχουν πραγματοποιηθεί κατά τη διάρκεια της Κυβέρνησής μας υπό την καθοδήγηση του Υπουργείου Υγείας και Πρόνοιας από τους συγκεκριμένους Υπουργούς. Ας αρχίσουμε από τον Ιανουάριο του 2018. Τον Ιανουάριο του 2018 ψηφίσαμε στο Κοινοβούλιο μια κύρωση, δωρεά της Εθνικής Τράπεζας της Ελλάδας, του Ιδρύματος Ελληνικής Τράπεζας της Ελλάδας, που ήταν της τάξεως των 30 εκατομμυρίων ευρώ. Αυτά τα χρήματα περιήλθαν στο ελληνικό δημόσιο με μορφή δωρεάς για να αναμορφωθεί ένα μέρος της νέας πτέρυγας του «Ευαγγελισμού», του μεγάλου γενικού νοσοκομείου της Αθήνας και όλης της Ελλάδας, του μεγαλύτερου νοσοκομείου, υπό την έννοια ότι διαμορφώθηκαν οι χώροι, έτσι ώστε να δημιουργηθεί μια κεντρική βιβλιοθήκη του «Ευαγγελισμού», που είναι η μεγαλύτερη βιβλιοθήκη αυτή τη στιγμή για τον ιατρικό κόσμο της χώρας και είναι ένα πολύ σημαντικό έργο. Βέβαια, μαζί με αυτή τη δωρεά χρησιμοποιήθηκαν και χρήματα από αυτή τη δωρεά για συμπλήρωμα της υλικοτεχνικής δομής του «Ευαγγελισμού», κυρίως σε ιατροτεχνολογικό εξοπλισμό. Περαιτέρω είχαμε, μετά από αυτή τη δωρεά της Εθνικής Τραπέζης της Ελλάδας, στο τέλος του Σεπτεμβρίου του 2018 δύο μεγάλες προσφορές υπό την έννοια της δωρεάς από το Ίδρυμα «ΣΤΑΥΡΟΣ ΝΙΑΡΧΟΣ». Το Ίδρυμα αυτό διέθεσε στο ελληνικό κράτος περίπου 200 έως 250 εκατομμύρια ευρώ για δύο μεγάλες ουσιαστικά δομές, να κατασκευαστούν δύο μεγάλες δομές. Η πρώτη δομή είναι το καινούργιο νοσοκομείο της Κομοτηνής, ένα νοσοκομείο το οποίο θα αναβαθμίσει ουσιαστικά το επίπεδο της υγείας της περιοχής από τη μια πλευρά και από την άλλη, είναι ένα έργο το οποίο εξέλιπε τόσα χρόνια από τη βόρεια Ελλάδα και δη από την περιοχή της Θεσσαλονίκης. Ήταν ένα γενικό νοσοκομείο παίδων, το οποίο ουσιαστικά ήταν επιβεβλημένο να δημιουργηθεί, έτσι ώστε να υπάρχει μια δομή για τα παιδιά μας στη βόρεια Ελλάδα. Από ό,τι θυμάμαι, στην περιοχή της Θεσσαλονίκης ήταν διάσπαρτα μικρά παιδιατρικά τμήματα της τάξεως των δέκα, δεκαπέντε κλινών στα νοσοκομεία, όπως ήταν το ΑΧΕΠΑ και το «Ιπποκράτειο». Αυτά, παρ' ότι λειτουργούσαν σωστά, δεν είχαν τη δομή ενός γενικού νοσοκομείου παίδων, έτσι ώστε να παρέχουν ολοκληρωμένη προστασία και υγεία για όλα τα παιδιά της βόρειας Ελλάδας και με αυτή τη μεγάλη δωρεά του Ιδρύματος «ΣΤΑΥΡΟΣ ΝΙΑΡΧΟΣ» κατέστη δυνατό. Επίσης, κατά την ίδια περίοδο ψηφίσαμε τον Σεπτέμβριο του 2018 μια δωρεά του Ιδρύματος «ΑΛΕΞΑΝΔΡΟΣ ΩΝΑΣΗΣ» της τάξεως των 70 εκατομμυρίων ευρώ, έτσι ώστε να συμπληρωθεί στο πρόγραμμα δημιουργίας του Ωνάσειου Καρδιοχειρουργικού Κέντρου ένα μεταμοσχευτικό τμήμα το οποίο εξέλειπε από την Ελλάδα και έτσι δημιουργήθηκε και αυτό. Επίσης, παράλληλα, δημιουργήθηκε με αυτά τα χρήματα και ένα καρδιοχειρουργικό παιδιατρικό τμήμα στο Ωνάσειο Καρδιοχειρουργικό Κέντρο. Αυτό καταδεικνύει τα εξής, αγαπητοί συνάδελφοι: Επειδή αυτά τα ιδρύματα είδαν, αξιολόγησαν και βαθμολόγησαν ουσιαστικά το πρόγραμμα αναμόρφωσης του Εθνικού Συστήματος Υγείας από το Υπουργείο Υγείας και Πρόνοιας και είδαν, επίσης, ότι υπήρχε μια στόχευση αφ' ενός, αλλά και ένα σοβαρό πρόγραμμα αντιμετώπισης των προβλημάτων του Εθνικού Συστήματος Υγείας, αποφάσισαν να καταθέσουν στον ελληνικό λαό δίκην δωρεάς αυτά τα χρήματα. Ως εκ τούτου, λοιπόν, θεωρούμε ότι πρέπει να ευχαριστήσουμε αυτά τα ιδρύματα και παρακαλούμε όποιες - είναι δυνατόν - άλλες υποθέσεις τέτοιου τύπου να είναι ευπρόσδεκτες. Ως Κοινοβούλιο τους ευχαριστούμε. Σήμερα, λοιπόν, ερχόμαστε να κυρώσουμε τη σύμβαση δωρεάς μιας θανούσης υπό την έννοια μιας διαθήκης που άφησε. Ήταν η συγχωρεμένη Ελισάβετ Παπαγιαννοπούλου, η οποία είχε έναν ιδιόκτητο χώρο στην Αθήνα, στη Φιλοθέη, έναν χώρο με ένα οικόπεδο περίπου οκτακοσίων εβδομήντα οκτώ τετραγωνικών μέτρων και μια διώροφη διπλοκατοικία, την οποία θέλησε να την δώσει υπό τύπον διαθήκης στο Νοσοκομείο Παίδων της Πεντέλης. Αυτό επετεύχθη και αυτή η διαθήκη εξετιμήθη περίπου στο 1.150.000 ευρώ, τα οποία διαθέτει η θανούσα ως διαθήκη, από τα οποία το 90%, δηλαδή περίπου 1.010.000 ευρώ, διατίθεται για την αναδιαμόρφωση, αναδιαρρύθμιση και ανακαίνιση της παιδιατρικής του δευτέρου ορόφου του Νοσοκομείου Παίδων Πεντέλης και της νευρολογικής κλινικής του δευτέρου ορόφου και το υπόλοιπο 10%, δηλαδή το εναπομείναν αποθεματικό αυτό ποσό είναι για την αντιμετώπιση απρόβλεπτων κατά την εκτέλεση του έργου και για την καλυτέρευση του συνόλου του έργου μέχρι την παράδοσή του τελειωτικά. Αυτή η σύμβαση, αγαπητοί συνάδελφοι, που καλούμαστε να κυρώσουμε, περιέχει αναλυτικά την οργάνωση, την υποστήριξη, τον συντονισμό και γενικά όλες τις κινήσεις που θα απαιτηθούν για την πλήρη αποπεράτωση του έργου στα δεκαέξι άρθρα που περικλείει αυτό το νομοσχέδιο. Είναι σημαντικό, αγαπητοί συνάδελφοι, και ιδίως σ' αυτές τις εποχές που ζούμε, να βλέπουμε ανθρώπους, συμπολίτες μας να διαθέτουν περιουσιακά τους στοιχεία για το κοινωνικό καλό. Επίσης, είναι σημαντικό σε αυτή την εποχή της πιο άγριας εξατομίκευσης, όπως την έχει επιβάλει ο νεοφιλελευθερισμός, να βλέπουμε ότι οι αξίες της προσφορές για το κοινό όφελος δεν έχουν χαθεί. Άρα, λοιπόν, θα πρέπει να παρακινήσουμε και να παρακινηθούν και άλλοι πολίτες υπό αυτή την έννοια και να κάνουν δωρεές στο ελληνικό κράτος. Επίσης, θα ήθελα - και μου δίδεται η ευκαιρία - να σας θυμίσω ότι αυτή τη στιγμή γίνονται διάφορες εργασίες υπό την έννοια ενός μεγάλου έργου. Δηλαδή, ουσιαστικά ένα μεγάλο διαμάντι της δομής της υγείας, όπως είναι το «Ερρίκος Ντυνάν», περιέρχεται από την ιδιοκτησία της Τραπέζης Πειραιώς στο ελληνικό δημόσιο και δη στο Εθνικό Σύστημα Υγείας. Αυτή η Κυβέρνηση, λοιπόν, παρ' ότι μέσα σε αυτή τη λαίλαπα των μνημονίων έχει κατορθώσει αντί να συρρικνώνει, αντί να κλείνει δομές ή να προσπαθεί να μειώσει τμήματα, να συρρικνώνει αυτά τα τμήματα τα ιατρικά, απεναντίας επεκτείνει το έργο και αναμορφώνει το εθνικό σύστημα υγείας. Αυτή τη στιγμή μάλιστα έχει προχωρήσει στην εμπέδωση της πρωτοβάθμιας περίθαλψης υγείας με τις τοπικές μονάδες υγείας, τα λεγόμενα ΤΟΜΥ και έχουμε προχωρήσει. Χθες έγιναν τα εγκαίνια στον Πειραιά του 125ου ΤΟΜΥ, έτσι ώστε να προσπαθήσουμε να ορίσουμε την πρωτοβάθμια περίθαλψη υγείας, δηλαδή την αγωγή υγείας, την πρόληψη, για να καλύψουμε και με τον ηλεκτρονικό φάκελο όλον τον πληθυσμό, με αποτέλεσμα και στόχο να μειώσουμε το κόστος της θεραπείας εφόσον θα έχουμε αυξημένη φροντίδα για την πρωτοβάθμια φροντίδα υγείας, δηλαδή για την πρόληψη. Άρα, λοιπόν, θα πρέπει να δούμε συνολικά το πρόγραμμα του Υπουργείου Υγείας, που δεν είναι ιδεοληπτική κατάσταση, είναι ένα πρόγραμμα με στόχευση και με προγραμματισμό που θα πρέπει να το αγκαλιάσει ο ελληνικός λαός, με την έννοια ότι θα πρέπει να περιορίσουμε τη φαρμακευτική δαπάνη και να ενταχθούν πάρα πολλά φάρμακα - σκευάσματα γενόσημα. Αυτή τη στιγμή στην Ελλάδα έχουν κατανάλωση γενοσήμων περίπου στο 20% -22%, ενώ στην Κεντρική Ευρώπη και δη στη Γερμανία έχουν φθάσει περίπου στο 45% -47%. Με αυτό θα μειώσουμε τη φαρμακευτική δαπάνη μέσω της χρήσης των γενοσήμων και ουσιαστικά θα υπάρξει δημοσιονομικός χώρος ως προς τη φαρμακευτική δαπάνη για τις λεγόμενες ακριβές θεραπείες, που σήμερα η ελληνική κοινωνία - και επειδή η επιστήμη έχει προχωρήσει πολύ - θα πρέπει να τις εντάξει στη χρήση των ασθενών. Ευχαριστώ, κύριε Πρόεδρε, που μου δώσατε τον χρόνο να μιλήσω δι' ολίγων για το πρόγραμμα του Υπουργείου Υγείας και Πρόνοιας. Πιστεύουμε ότι όλο το Κοινοβούλιο θα πρέπει να ευχαριστήσει γι' αυτή τη δωρεά της θανούσης Ελισάβετ Παπαγιαννοπούλου.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Κισσάμου Χανίων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωράμε τώρα με τον γενικό εισηγητή της Νέας Δημοκρατίας, Βουλευτής Αχαΐας, κ. Ιάσονα Φωτήλα, για δεκαπέντε λεπτά.
Ευχαριστώ, κύριε Πρόεδρε, δεν θα τα χρειαστώ όλα, θα χρειαστώ λιγότερα.
Εγώ βάζω δεκαπέντε.
Σας ευχαριστώ, κύριε Πρόεδρε. Κύριε Υπουργέ, ήδη στη συνεδρίαση της επιτροπής σε σχέση με το εν λόγω νομοσχέδιο δήλωσα ότι δεν έχω σκοπό να αντιπαρατεθώ και να προβώ σε καμμία πολιτική αντιπαράθεση με εσάς, διότι δεν προσφέρεται ούτε το συγκεκριμένο νομοσχέδιο για κάτι τέτοιο, αλλά ούτε και ο απαιτούμενος σεβασμός απέναντι στη δωρήτρια, της οποίας δεν πρέπει σε καμμία περίπτωση να απαξιώσουμε τη δωρεά. Σας ζήτησα να μην κάνετε κι εσείς το ίδιο με έναν τρόπο, δηλαδή να μην απαξιώσετε τη δωρεά και τους δωρητές, φέρνοντας μία σειρά από άσχετες τροπολογίες και φέρνοντας έτσι σε πρώτη μοίρα τις τροπολογίες και σε δεύτερη μοίρα την ίδια τη δωρεά. Αυτό είναι το νομοσχέδιο της δωρεάς. Ελάχιστες σελίδες. Αυτό είναι οι τροπολογίες. Πέντε φορές περισσότερες από την ίδια στη σύμβαση την οποία ερχόμαστε σήμερα να κυρώσουμε. Ξέρετε, αυτό έγινε το τελευταίο εικοσιτετράωρο. Όλο το βράδυ έρχονταν τροπολογίες. Σήμερα που μιλάμε, ακόμη και τώρα, έρχονται τροπολογίες. Και το πιθανότερο είναι ότι μέχρι να τελειώσουμε τη συνεδρίαση θα έχουν έρθει και άλλες τροπολογίες. Άσχετες τροπολογίες. Τροπολογίες που δεν έχουν καν να κάνουν με το Υπουργείο Υγείας. Νομίζω ότι θα πρέπει κάποια στιγμή κάτι να κάνετε, γιατί υποτίθεται ότι είστε το νέο και το φρέσκο και αυτό είναι απλά η αντιγραφή των πιο κακών πρακτικών του παρελθόντος. Αυτό κάνετε και τίποτα άλλο. Τώρα, είπα ότι από την επιτροπή το μόνο που πρέπει να κάνουμε επί της ουσίας σε αυτό το νομοσχέδιο είναι να πούμε ένα μεγάλο «ναι» απέναντι σε αυτή τη δωρεά και ένα μεγάλο «ευχαριστώ» απέναντι στην Ελισάβετ Παπαγιαννοπούλου, μια γυναίκα που πραγματικά συνέδεσε το όνομά της με έννοιες, όπως ανθρωπισμός, κοινωνική προσφορά, εθελοντισμός. Και πρέπει να πούμε ότι δεν είναι η πρώτη δωρεά που κάνει η Ελισάβετ Παπαγιαννοπούλου. Έχει κάνει μια σειρά από δωρεές, αυτή είναι η τελευταία δωρεά. Έχει ξοδέψει ένα τεράστιο μέρος της μεγάλης περιουσίας της, για να προσφέρει στο κοινωνικό σύνολο κι εμείς ερχόμαστε σήμερα εδώ, για να συζητήσουμε κατά κανόνα όχι για τη δωρεά αλλά για χίλιες άσχετες τροπολογίες. Σεβαστείτε και την κοινοβουλευτική διαδικασία, αλλά και τον ίδιο τον δωρητή και την οικογένειά του. Για τις τροπολογίες θα μιλήσει ο Κοινοβουλευτικός μας Εκπρόσωπος. Ακόμη τις μελετάμε. Πού να σας προλάβουμε άλλωστε; Μία μόνο παρατήρηση θέλω να κάνω, σχετικά με μία τροπολογία που έρχεται για την παράταση του προγράμματος «ΦΙΛΟΣ». Να θυμίσω ότι είναι ένα πρόγραμμα, το οποίο ξεκίνησε τα δύο πρώτα χρόνια με ευρωπαϊκά κονδύλια, συνεχίζεται τα επόμενα με κονδύλια από τον κρατικό προϋπολογισμό με συνεχόμενες παρατάσεις, χωρίς διαδικασία ΑΣΕΠ. Αυτό πρέπει να το πούμε. Διότι έχετε περάσει αυτή την καραμέλα, το ότι γίνεται με το ΑΣΕΠ. Το έχω πει πάλι, αλλά να το ξαναπώ για να με καταλάβουν όλοι. Άλλο διαδικασία ΑΣΕΠ, άλλο εποπτεία ΑΣΕΠ. Η διαφορά είναι ότι διαδικασία ΑΣΕΠ σημαίνει ότι το ΑΣΕΠ θα θέσει τα κριτήρια, ενώ εποπτεία σημαίνει ότι ο Υπουργός θα θέσει τα κριτήρια και το ΑΣΕΠ απλώς θα πρέπει να δει αν τηρούνται τα κριτήρια που έθεσε ο Υπουργός. Γιατί, αλήθεια, αυτή η τροπολογία έρχεται ως βουλευτική; Είναι μια παράταση του προγράμματος «ΦΙΛΟΣ», προκειμένου να καλυφθούν οι ανάγκες των μεταναστών και των προσφύγων. Γιατί δεν έρχεται η υπουργική; Δεν θέλει και μεγάλη φιλοσοφία για να το καταλάβουμε. Διότι η υπουργική τροπολογία θα έπρεπε να συνοδεύεται και από μία έκθεση του Λογιστηρίου, για να μας λέει πόσο κοστίζει, να μας λέει πόσο θα το πληρώσουμε. Διότι πλέον όπως είπα δεν είναι ευρωπαϊκά τα κονδύλια. Είναι κονδύλια από τον κρατικό κορβανά, ενώ έτσι βουλευτική τη φέρνουμε χωρίς να χρειάζεται να πούμε πόσο θα μας κοστίσει, χωρίς να έχουμε κάνει καν μια έρευνα, για να δούμε πόσο είναι αυτό. Να κάνουμε μια μελέτη κόστους οφέλους. Εμείς οι φιλελεύθεροι λέμε για μελέτες κόστους οφέλους, εσείς δεν ξέρω πώς το λέτε. Λέω, λοιπόν, ότι θα έπρεπε να μη τι άλλο να την φέρετε εσείς, κύριε Πολάκη αυτή την τροπολογία. Αλήθεια δεν το σκεφθήκατε εσείς; Το σκεφθήκανε κάποιοι Βουλευτές σας; Εσείς δεν σκεφθήκατε ότι θα πρέπει να παραταθεί αυτή η σύμβαση όπως λέτε, προκειμένου να καλυφθούν οι ανάγκες των προσφύγων και των μεταναστών. Το ξεχάσατε και ήρθαν κάποιοι Βουλευτές σας να σας το θυμίσουν; Δεν σας τιμά και πάρα πολύ αυτό. Κλείνω λέγοντας ένα μεγάλο ναι και ένα μεγάλο ευχαριστώ στη δωρεά και στην οικογένεια. Μόνο θα ήθελα να επιστήσω την προσοχή, διότι ως νομικός και όσοι είμαστε νομικοί, γνωρίζουμε ότι όταν μια τέτοια πράξη συνδέεται με δικαιώματα, θίγει και αφορά και τρίτους, κάτι το οποίο η αρμόδια επιστημονική υπηρεσία λέει ρητά ότι συμβαίνει, θα πρέπει να είμαστε πολύ προσεκτικοί, ούτως ώστε να μη φτάσουμε να περιμένουμε αποφάσεις του Συμβουλίου της Επικρατείας για να λύσουν τα συγκεκριμένα θέματα, χάνοντας έτσι ιδιαίτερο χρόνο και λεφτά και απαξιώνοντας εν τέλει την ίδια τη δωρεά, η οποία δεν θα μπορέσει να λειτουργήσει. Ναι, λοιπόν, προσέξτε πώς θα κάνετε τη δουλειά, ούτως ώστε να μη χάσουμε στο Συμβούλιο της Επικρατείας χρόνο και τέλος πάντων να μην αργήσει αυτή η δωρεά να ξεκινήσει και να τελειώσει, γιατί πρέπει να γίνει σε είκοσι μήνες. Σας ευχαριστώ.
Προχωράμε με τους ειδικούς αγορητές. Καλώ στο Βήμα τον κ. Κωνσταντίνο Μπαργιώτα, ειδικό αγορητή από τη Δημοκρατική Συμπαράταξη. Κανένας άλλος Υπουργός για τροπολογία δεν έχει έρθει. Ελάτε, κύριε Μπαργιώτα. Έχετε δεκαπέντε λεπτά.
Δεν θα χρειαστώ όλο τον χρόνο, κύριε Πρόεδρε, ευχαριστώ. Και δεν θα χρειαστώ, κυρίως, γιατί με αυτό το μπάχαλο που δημιουργήθηκε με τις τροπολογίες, θα επιφυλαχτώ για να τοποθετηθώ και να μιλήσω για τις τροπολογίες, που δεν έχω προλάβει καν να διαβάσω, σε δεύτερο χρόνο.
Ούτως ή άλλως σας λέω ότι οι γενικοί εισηγητές και οι αγορητές θα έχετε δευτερολογίες.
Ευχαριστώ. Όσον αφορά το υποτιθέμενο αντικείμενο της σημερινής συζήτησης που είναι η δωρεά, έχουμε - νομίζω - εξαντλήσει τη συζήτηση ήδη από τις επιτροπές. Είναι μια καλοδεχούμενη δωρεά για το νοσοκομείο. Πέρα από τις ευχαριστίες και - αν θέλετε - τους επαίνους προς ανθρώπους αυτούς που έχουν την γενναιότητα και τη γενναιοδωρία να χαρίσουν πολλές φορές εκατομμύρια ολόκληρα, σε ένα σύστημα υγείας που εξακολουθεί να έχει τεράστια προβλήματα και να έχει μείνει πίσω από υποδομές, από υπηρεσίες, σε βαθμό πραγματικά πολύ - πολύ σοβαρό, το μόνο που θα μπορούσαμε να κάνουμε, είναι να βοηθήσουμε στο να διαφημιστούν αυτές οι ενέργειες και να προσελκύσουμε κι άλλους. Άκουσα τον κ. Δέδε, να απαριθμεί τις μεγάλες δωρεές που έγιναν τον τελευταίο καιρό. Θα ήθελα να επισημάνω ότι μέσα στο 2018 και στο 2019, είναι τουλάχιστον 3,5 εκατομμύρια ευρώ οι άδηλες και οι μικρές δωρεές, από λίγες εκατοντάδες ευρώ μέχρι μερικές χιλιάδες ευρώ, τις οποίες δυστυχώς αν τις δει κανένας συγκεντρωτικά αλιευμένες από τη «ΔΙΑΥΓΕΙΑ», αυτό που κάνουν, εκτός από το να δείχνουν το τεράστιο ενδιαφέρον που υπάρχει από απλούς ανθρώπους και από μικρομεσαίες εταιρείες και επιχειρήσεις για τη στήριξη του ΕΣΥ και την ψήφο εμπιστοσύνης που, ουσιαστικά, δίνει ο ελληνικός λαός με αυτόν τον τρόπο προς το ΕΣΥ, σκιαγραφούν με πολύ γλαφυρό τρόπο τις τεράστιες ελλείψεις και ανεπάρκειες, καθώς μιλάμε για δωρεές που ξεκινάνε από μαξιλαροθήκες και σεντόνια και κομπόστες και φτάνουν μέχρι συσκευές ολίγων εκατοντάδων ευρώ, που τα νοσοκομεία αδυνατούν αυτή την εποχή να αγοράσουν. Είναι γνωστό ότι πολλά συστήματα υγείας και, κυρίως, το εγγλέζικο, έχουν θεσμοθετημένους ολόκληρους οργανισμούς δωρεών και υποστήριξης. Έχω πει και άλλες φορές ότι θα ήταν πολύ καλό και πολύ χρήσιμο, να δουν τα νοσοκομεία μας και το Υπουργείο επικουρικά το πώς θα μπορούσε να οργανωθεί αυτό. Υπάρχει ένα τεράστιο κενό, όσον αφορά την καταγραφή και την καθοδήγηση όλων αυτών των δωρεών επ' ωφελεία του συστήματος, που πρέπει κάποια στιγμή να το δούμε, όπως για τις πολύ μεγάλες δωρεές που πρέπει να αναφερθούν και να υποστηριχθούν. Τον τελευταίο καιρό, τα τελευταία χρόνια, μεγάλα κοινωφελή ιδρύματα έχουν προστρέξει και έχουν πραγματικά στηρίξει το Εθνικό Σύστημα Υγείας. Να πούμε ότι χωρίς τη δωρεά του Νιάρχος για το ΕΚΑΒ, είναι πολύ αμφίβολο αν σήμερα θα μπορούσε να λειτουργήσει το ΕΚΑΒ, με την κατάσταση που βρίσκονταν τα μηχανήματά του και τα αυτοκίνητά του, πριν την τεράστια δωρεά που έγινε και σε πολύ γρήγορο χρόνο. Επίσης να πούμε ότι είναι καλοδεχούμενες όλες αυτές οι προσφορές. Ερωτήματα προκύπτουν για την πολιτεία - και είναι κάτι που δεν το έχουμε συζητήσει - ως προς τη σκοπιμότητα και την αναγκαιότητα ορισμένων από αυτές τις δωρεές, καθώς πολύ φοβάμαι ότι ούτε συγκεκριμένο πρόγραμμα υπάρχει ούτε οι ανάγκες είναι ιεραρχημένες με τέτοιον τρόπο, ώστε αυτά τα χρήματα που είναι πολύτιμα και είναι σημαντικές προσφορές, να κατευθυνθούν με τέτοιον τρόπο που, πραγματικά, θα αντιμετώπιζαν μεγάλες ανάγκες στο σύστημα υγείας. Να μην ξεχνάμε ότι σε πολλές περιπτώσεις αυτού του τύπου οι δωρεές, οι οποίες είναι δωρεές σε υλικά, σε κτήρια, σε υποδομές, σημαίνουν αυτόματα αύξηση των δαπανών ή καινούργιες λειτουργικές ανάγκες οι οποίες στις δημοσιονομικές συνθήκες των επόμενων δεκαετιών - αυτή είναι η αλήθεια - από κάπου αλλού πρέπει να αφαιρεθούν. Άρα κατά τη γνώμη μου πρέπει να είναι πολύ προσεκτικός ο τρόπος με τον οποίον αυτές οι δωρεές ενσωματώνονται στο σύστημα υγείας, έτσι ώστε, πραγματικά, να λειτουργούν υπέρ του συστήματος υγείας, Θα ήθελα, πραγματικά, κάποια στιγμή - δεν είναι η μέρα και δεν θα ήθελα να απαξιώσω τίποτα - να ακούσουμε ποιος είναι ο σχεδιασμός του Υπουργείου για την ενσωμάτωση του «Ερρίκος Ντυνάν» στο Εθνικό Σύστημα Υγείας. Θα πω για παράδειγμα ότι και τα μικρά παιδιά ξέρουν πως στον άξονα της Βασιλίσσης Σοφίας - Μεσογείων, είναι συγκεντρωμένο περίπου το 50% του δυναμικού του Εθνικού Συστήματος Υγείας. Η προσθήκη ακόμη ενός νοσοκομείου στα δεκαεπτά δημόσια ιδρύματα που υπάρχουν από τον «Ευαγγελισμό» μέχρι το «Σωτηρία» προκαλεί απορίες. Δεν λέω όχι. Λέω απλώς ότι ο τρόπος με τον οποίον ενσωματώνονται αυτού του τύπου οι δαπάνες και αυτού του τύπου οι δωρεές πρέπει να είναι πολύ προσεκτικές. Ογδόντα εκατομμύρια ευρώ σημαίνει ένα μεγάλο νοσοκομείο στη δυτική Αττική, στην όχθη του Κηφισού, για να θυμηθώ αυτό που είπε η κ. Φώφη Γεννηματά χθες. Ξέρουμε όλοι ότι η υγεία είναι υποβαθμισμένη και η παρουσία του δημόσιου συστήματος υγείας είναι υποτονική, αντί για τη δημιουργία ακόμα μιας υποδομής εκεί που υπάρχουν πολλές. Θα τελειώσω αυτό το κεφάλαιο αναφερόμενος σε κάτι θετικό. Η πρώτη εμπειρία και οι πρώτες κουβέντες που κάναμε, ήταν όταν εκκρεμούσαν τα ακτινοθεραπευτικά μηχανήματα. Μιλάω για το 2015. Η δωρεά του Νιάρχος κινδύνευε να χαθεί. Από τότε έχει κυλήσει για την Κυβέρνηση πολύ νερό στο αυλάκι. Προς τιμήν του ο Υπουργός Υγείας, ο κ. Ξανθός, στην επιτροπή πριν από μερικούς μήνες, παραδέχτηκε ότι είχε διαφορετική άποψη για τις δωρεές εκείνη την εποχή. Ήταν τουλάχιστον αρνητικός σε δωρεές από μεγάλα ιδρύματα, όπως είναι το Νιάρχος. Έχει αλλάξει. Νομίζω ότι αυτό είναι θετικό. Νομίζω ότι όλοι πλέον είμαστε σύμφωνοι ότι το Εθνικό Σύστημα Υγείας μπορεί και πρέπει να απορροφά όχι μόνο δωρεές αλλά κεφάλαια και χρηματοδοτήσεις, από όπου μπορούν αυτές να έρχονται. Κλείνω, λοιπόν, λέγοντας ξανά ότι αυτή είναι μια θετική ενέργεια, η συγκεκριμένη δωρεά, που συζητάμε σήμερα. Αυτό που δεν είναι καθόλου θετικό, είναι η παγίωση μιας παλαιοκομματικής νοοτροπίας και αντίληψης, παραμονή εκλογών να έχουμε βροχή τροπολογιών, ακόμη και σε νομοσχέδια στα οποία από προηγούμενες κυβερνήσεις δεν γινόταν. Σε αυτού του τύπου τις κυρώσεις δεν περνούσαν τροπολογίες πότε. Έχουμε βροχή τροπολογιών από παλιά και σήμερα, πραγματικά, επιφυλάσσομαι να μιλήσω για τις τροπολογίες, γιατί αυτή την οποία σχολίασε ο κ. Φωτήλας προηγουμένως, δεν την έχω διαβάσει. Δεν ήξερα καν ότι υπάρχει, μέχρι που άκουσα τον κ. Φωτήλα. Είδα, κύριε Μαντά, ότι είναι δικιά σας, αλλά είναι σημαντικά πράγματα. Τουλάχιστον για την υγεία, ως αρμόδιος Κοινοβουλευτικός Εκπρόσωπος, μπορώ να τις διαβάσω και να τις σχολιάσω ή να διασταυρώσω αυτά που έχω να διασταυρώσω. Οι άλλες, όμως, που αφορούν τα δάση, που αφορούν την ανοικοδόμηση στο Μάτι και στις πυρόπληκτες περιοχές και δεκάδες άλλες, δεν έχουμε καν τον χρόνο να συζητήσουμε με τους συναδέλφους που είναι πιο ειδικοί από εμένα στην έκδοση οικοδομικών αδειών - εγώ δεν είμαι - , για να δούμε τι, πώς και γιατί. Αυτή η πρακτική δεν δικαιολογείται με κανέναν τρόπο. Είπα προχθές, κύριε Μαντά, - μια και είσαστε από κάτω - από αυτό το Βήμα ότι έχετε παραπάρει φόρα με τα εγκαίνια και διαμαρτυρήθηκα. Έχετε παραπάρει φορά με την εμπέδωση ενός παλαιοκομματικού μηχανισμού και μιας παλαιοκομματικής αντίληψης η οποία βγάζει μάτι. Κανένας δεν κέρδισε εκλογές, επειδή επέσπευσε τις αποσπάσεις των συζύγων των στρατιωτικών. Μπορεί να είναι απαραίτητες, μπορεί να είναι δίκαιο μέτρο. Κανένας δεν κέρδισε εκλογές, γιατί έσπασε τις λίστες των επικουρικών την τελευταία στιγμή, πράγμα το οποίο θα μπορούσε να είχε γίνει πριν από εβδομάδες με το πολυνομοσχέδιο για την υγεία. Αυτές οι τροπολογίες είναι η επιτομή του παλαιοκομματισμού, ο οποίος σ ΄όλη την Αντιπολίτευση δημιούργησε προβλήματα, και εν μέρει οδήγησε στη χρεοκοπία της χώρας. Όχι μόνο δεν αναιρείται και δεν διαψεύδεται στην πράξη, αλλά επικυρώνεται και γίνεται η κύρια πρακτική μιας Κυβέρνησης, η οποία βγήκε ως κυβέρνηση ανανέωσης και αλλαγής. Γίνεται μια από τα ίδια, στην καλύτερη περίπτωση, αν όχι πολύ χειρότερη. Είναι, πραγματικό, δυστύχημα ο τρόπος με τον οποίον χειρίζεται αυτή η Κυβέρνηση την πρόσοδο, τις παροχές και τη χειραγώγηση ενός μέρους του εκλογικού σώματος, που νομίζω ότι μπορεί να τον χειραγωγήσει με μικροδωσίματα και με ρουσφέτια μιας εποχής, την οποία όλοι θα θέλαμε - είμαι σίγουρος - να έχει τελειώσει το 2010 με την καταστροφή. Δυστυχώς όμως όχι απλά επιβιώνει αλλά γίνεται και πάγια τακτική. Την είδαμε στην παροχή του 1% του ΑΕΠ άμεσα προεκλογικά δέκα μέρες πριν από τις εκλογές, όπως τη βλέπουμε και κάθε μέρα με μικρορουσφέτια και με μικροπαρεμβολές οι οποίες γίνονται. Βλέπω, δυστυχώς, συναδέλφους μου της Κυβέρνησης, να έχουν πραγματική πρεμούρα να περάσουνε μικρορυθμίσεις και μικρορουσφέτια. Είναι πραγματικά κρίμα. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Δεν μπορούμε ποτέ να προχωρήσουμε από δω και πέρα, χωρίς να μπορέσουμε να νομοθετήσουμε με σοβαρό τρόπο. Χθες ακόμα αρμόδια εξέχουσα δικαστικός έλεγε ότι ένας από τους σημαντικότερους λόγους καθυστέρησης στην απόδοση δικαιοσύνης, είναι ότι είναι υποχρεωμένοι να ψάχνουν σε δέκα, δώδεκα και δεκαπέντε νόμους τροπολογίες επί τροπολογιών, οι οποίες έχουν μεταβάλει τον αρχικό νόμο. Αντί να πάμε καλύτερα, βυθιζόμαστε όλο και περισσότερο σε έναν παλαιοκομματισμό, ο οποίος μόνο πίσω μπορεί να πάει τη χώρα και δεν θα βοηθήσει κανέναν στις εκλογές. Θα κλείσω με το εξής. Είναι χαρακτηριστική μία χθεσινή δημοσκόπηση την οποία σας καλώ να δείτε, η οποία έγινε μετά την ανακοίνωση των μεγάλων μέτρων του Πρωθυπουργού και η οποία λέει ότι μόλις το 2% των ψηφοφόρων του ΣΥΡΙΖΑ λένε ότι θα επηρεαστούν από τις παροχές, στην απόφαση για το τι θα ψηφίσουν. Μπορείτε να πάτε με το 2%. Εμείς θα προσπαθήσουμε από εδώ και πέρα να ξανασυνδεθούμε με τη μεγάλη πλειοψηφία των Ελλήνων, που απαιτεί επιτέλους διαφάνεια καθαρότητα και καλή νομοθέτηση. Σας ευχαριστώ, και για τις τροπολογίες επιφυλάσσομαι.
Προχωρούμε στον ειδικό αγορητή της Χρυσής Αυγής κ. Γιώργο Γερμενή. Κύριε Γερμενή, έχετε τον λόγο για δεκαπέντε λεπτά.
Ευχαριστώ, κύριε Πρόεδρε. Δεν θα χρειαστώ τόσο πολύ χρόνο. Ήρθαμε να συζητήσουμε μία απλή κύρωση και μία δωρεά που γίνεται από μία ιδιώτη. Μια απλή κύρωση που θα μπορούσαμε να τη λήξουμε μέσα σε μισή ώρα, όλες οι πτέρυγες της Βουλής, τη μετατρέψατε σε νομοσχέδιο όχι για να συζητήσουμε την κύρωση και τη σύμβαση της δωρεάς μεταξύ του ελληνικού δημοσίου και του Γενικού Νοσοκομείου Παίδων Πεντέλης και της διαθήκης της Ελισάβετ Παπαγιαννόπουλου, αλλά για να συζητήσουμε ξανά για ένα σωρό τροπολογίες τις οποίες θα αναφέρω στη συνέχεια. Το είχατε σκοπό να φέρετε τροπολογίες και για αυτό μετατρέψατε αυτή την κύρωση σε νομοσχέδιο. Όσον αφορά τη συγκεκριμένη κύρωση, τα είπαμε και στην επιτροπή. Δεν έχουμε να προσθέσουμε πολλά πάνω σε αυτό. Έχουμε τονίσει κι άλλες φορές - θα το επαναλάβουμε και τώρα - ότι είναι ελπιδοφόρο να γίνονται ακόμα δωρεές προς το ελληνικό δημόσιο, στην εποχή που ζούμε με την οξύτατη κοινωνική και οικονομική κρίση. Το ότι μία Ελληνίδα αποφασίζει να αξιοποιήσει τα λεφτά που θα πάρει από την πώληση ενός ακινήτου της, στο να φτιαχτεί ένας όροφος ενός κτηρίου στο Νοσοκομείο Παίδων Πεντέλης, είναι κάτι που μας γεμίζει αν μη τι άλλο ελπίδα και αισιοδοξία ειδικά στους δύσκολους καιρούς που βιώνουμε την οξύτατη κοινωνική και οικονομική κρίση. Στο παρελθόν, βέβαια, η Αριστερά για δωρεές τέτοιου είδους διατηρούσε ιδεοληψίες. Θυμόμαστε το 2014, όταν ο ΣΥΡΙΖΑ και το ΚΚΕ καταψήφιζαν μαζί τη δωρεά για ανέγερση ξενώνα για τη φιλοξενία συγγενών καρκινοπαθών. Προφανώς τώρα αφήνετε πίσω τις ιδεοληψίες σας, αφού η βούληση ιδιωτών δίνει λύσεις και βοηθά αποτελεσματικά, εκεί που το κράτος κακώς ή καλώς δεν μπορεί να βοηθήσει. Εσείς τώρα εκεί που κατακρίνατε και λοιδορούσατε ως αντιπολίτευση κάποιους ανθρώπους που έχουν κάποια οικονομική επιφάνεια, τώρα είσαστε στη δύσκολη θέση να πηγαίνετε να κάνετε και διακοπές στα κότερά τους. Το ζήτημα, βέβαια, σχετικά με τις δωρεές και σε άλλα νοσοκομεία και θεραπευτικές μονάδες είναι άλλο. Και είναι ευτύχημα όταν με τέτοιες πρωτοβουλίες μπορούν να λειτουργούν νοσοκομεία αλλά και άλλες δομές, αρέσει δεν αρέσει σε κάποιους. Το ζήτημα, λοιπόν, είναι αν μπορούν να ενισχύονται οι δομές υγείας, για να στηρίζονται από το κράτος, αλλά ακόμα κι αν οι δωρεές μπορούν να υποστηριχθούν από το κράτος. Τι νόημα έχει να δωρίσει κάποιος μια μονάδα εντατικής θεραπείας, για παράδειγμα, όταν δεν υπάρχει το προσωπικό να τη στελεχώσει; Τι νόημα έχει να φτιαχτούν υπερσύγχρονα χειρουργεία, όταν δεν θα υπάρχουν αναλώσιμα, όταν δεν θα υπάρχουν γιατροί και νοσηλευτές; Στην παρούσα φάση, στη συγκεκριμένη σύμβαση το δημόσιο θα πρέπει να προβεί σε ένα πλαίσιο ενεργειών, και θα πρέπει να συνεχίσει να στηρίζει έμπρακτα το Νοσοκομείο Παίδων Πεντέλης. Γιατί όπως έχουμε αναφέρει, τι νόημα θα έχουν τα κτήρια, τα χειρουργεία, ο εξοπλισμός, αν το δημόσιο δεν κάνει αυτά που πρέπει; Έχουμε πρόσφατο παράδειγμα όταν το ίδρυμα «Σταύρος Νιάρχος» είχε αποφασίσει να δωρίσει στο ελληνικό κράτος ένα σημαντικό ποσό, ώστε να αντιμετωπιστούν οι ενδονοσοκομειακές λοιμώξεις στα νοσοκομεία του ΕΣΥ, που αποτελούν μείζον πρόβλημα δημόσιας υγείας και ευθύνονται για τον θάνατο τουλάχιστον χιλίων εξακοσίων ανθρώπων και δεκάδων χιλιάδων νοσηλειών ετησίως. Ωστόσο η αριστερή Κυβέρνηση φρόντισε η δωρεά αυτή να μην καταφέρει να υλοποιηθεί. Τι νόημα έχει, λοιπόν, να εκπληρωθεί εν προκειμένω η βούληση της διαθέτιδος, να φτιαχτούν όροφοι, να γίνουν διαρρυθμίσεις πτερύγων και αιθουσών και διάφορα άλλα έργα, όταν το ελληνικό δημόσιο δεν μπορεί όχι μόνο να τα συντηρήσει όλα αυτά αλλά ούτε να αξιοποιήσει δωρεές; Για να μην καταλήξουμε, λοιπόν, στο να εξελιχθούν οι δωρεές σε δώρον άδωρον, θα πρέπει να υπάρξουν και οι ανάλογοι προϋπολογισμοί από πλευράς Υπουργείου Υγείας, αλλά κυρίως όμως θα πρέπει να υπάρξει κάτι, που εσείς δεν μπορείτε σε καμμία περίπτωση να κάνετε. Μιλάμε για έναν εθνικό σχεδιασμό για την υγεία των Ελλήνων. Αλλιώς όσες δωρεές και να γίνουν - και ορθώς γίνονται - , δεν θα έχουν κανένα πρακτικό αποτέλεσμα, με συνέπεια τα προβλήματα στη δημόσια υγεία και την περίθαλψη να συνεχίζονται. Εμείς είμαστε θετικοί σε αυτή τη δωρεά και θα την ψηφίσουμε. Πάμε τώρα στις τροπολογίες. Μιλάμε γι' αυτόν τον πάκο που είναι γύρω στις εκατό σελίδες. Κύριε Μαντά, ήσασταν αντιπολίτευση και παρών, όταν ήταν εδώ ο κ. Στρατούλης, ο κ. Λαφαζάνης, όταν η Νέα Δημοκρατία και το ΠΑΣΟΚ έφερναν σειρά από τροπολογίες. Τότε, βέβαια, ήσασταν στον πάγκο και δεν ήσασταν πρώτο βιολί όπως τώρα. Έκαναν την Αίθουσα ροντέο, για να μην περάσουν τέτοιες τροπολογίες. Πρέπει να πάρει θέση, επιτέλους, κάποια στιγμή και το Προεδρείο. Όλες οι πτέρυγες της Βουλής το έχουμε θέσει και στη Διάσκεψη των Προέδρων. Όλοι συμφωνούν σε αυτό. Στο τέλος τι γίνεται; Σφυρίζετε όλοι αδιάφορα. Φέρνετε τις τροπολογίες και η ζωή συνεχίζεται. Κάποιες τροπολογίες μάλιστα θα μπορούσαν να γίνουν και νομοσχέδια από μόνες τους. Είναι και κάποιες άλλες τροπολογίες. Συγκεκριμένα μιλάω για την έκδοση οικοδομικών αδειών για το Μάτι. Θα έπρεπε να ντρέπεστε, γιατί εκεί είχαμε εκατό νεκρούς. Έχουμε μια ολόκληρη περιοχή η οποία έχει γίνει ακατάλληλη πια, και τώρα ζητάτε σε αυτούς τους ανθρώπους να έχουν οικοδομικές άδειες και να τις πληρώσουν από την τσέπη τους φυσικά. Πολλοί απ' αυτούς έχουν χάσει τα χαρτιά τους τα οποία έχουν καεί, και πρέπει να μπουν πάλι σε διαδικασίες. Κάποιες οικοδομές έγιναν τη δεκαετία του '60, που όλοι γνωρίζουμε καλώς ή κακώς πώς έγιναν και πού χτίστηκαν. Όταν ένας άνθρωπος έχει ένα σπίτι εκεί πενήντα χρόνια, το έχει κληρονομήσει από τον πατέρα του ή τον παππού του, τι αλλαγές ζητάτε να κάνει; Είχε μία οικοδομή ο άνθρωπος, ένα σπίτι, υπήρχε ένα πρόβλημα το οποίο το γνωρίζαμε όλοι στην περιοχή, καταστράφηκε όλη η περιοχή και αυτή τη στιγμή δεν υπάρχει ούτε μια οικοδομή. Σας καλώ όλους να πάτε να δείτε την περιοχή. Κρανίου τόπος, σεληνιακό τοπίο είναι πια. Όλοι οι ένοικοι που έμεναν σε σπίτια έχουν φύγει από την περιοχή, μιλάμε για πάνω από τριακόσιες οικογένειες, και έχουν μείνει οι ιδιώτες να περισυλλέξουν ό,τι μπορούν από τις περιουσίες τους. Τώρα ερχόμαστε εμείς εδώ να τους δώσουμε μικρές διευκολύνσεις που είναι δώρον άδωρον, όταν πρέπει να βγάλουν από την τσέπη τους, για να πληρώσουν την έκδοση άδειας οικοδομικής ανακατασκευής. Αυτούς τους ανθρώπους τους «δουλεύουμε». Έπαθαν τις ζημιές αυτές, και η πολιτεία θα έπρεπε με fast track τρόπους να περνάει από γειτονιά σε γειτονιά, και με ελάχιστο κόστος και πολλή διευκόλυνση να τους λύνει τα χέρια και να μην μπαίνουν σε μία γραφειοκρατική διαδικασία, έτσι ώστε να δουν και αυτοί μία άσπρη μέρα. Μπορεί εκεί να είχαν εξοχικά κάποιοι με οικονομική επιφάνεια, αλλά υπήρχαν και οι άνθρωποι που τα κληρονόμησαν και πολλοί από αυτούς έλεγαν πως αυτή η κληρονομιά είναι βάρος στην τσέπη τους. Πέρα απ' αυτό πρέπει να δείξουμε μία ευαισθησία, και αν μπορεί το Υπουργείο - που μπορεί και έχει αυτή την οικονομική δυνατότητα - να εξασφαλίσει σε αυτούς τους ανθρώπους τη δυνατότητα να έχουν ένα κεραμίδι στο κεφάλι τους. Για τις άλλες τροπολογίες θα τοποθετηθώ αργότερα, μόλις προλάβουμε να τις δούμε. Ευχαριστώ.
Καλώς. Τον λόγο έχει ο ειδικός αγορητής από το Κομμουνιστικό Κόμμα Ελλάδας και ΣΤ΄ Αντιπρόεδρος της Βουλής κ. Γεώργιος Λαμπρούλης.
Ευχαριστώ, κύριε Πρόεδρε. Οι προηγούμενοι εισηγητές και ειδικοί αγορητές μίλησαν για την απαράδεκτη, κατά τη γνώμη μας, διαδικασία με τη βιομηχανία των τροπολογιών, την οποία στηλιτεύσαμε και στην αρχή της συνεδρίασης, κύριε Πρόεδρε. Σε ό,τι αφορά τώρα το νομοσχέδιο, το οποίο συζητούμε με τη συγκεκριμένη δωρεά και τη σύναψη σύμβασης μεταξύ του δημοσίου και των εκπροσώπων της κληροδότριας, ως κόμμα - όπως εξάλλου τοποθετηθήκαμε και αναφερθήκαμε και στην επιτροπή - δεν είμαστε αντίθετοι σε μέτρα τα οποία μπορεί να βελτιώνουν τις παροχές, τις συνθήκες περίθαλψης του λαού και ιδιαίτερα αυτά που αφορούν την έγκαιρη διάγνωση, θεραπεία και αποκατάστασή του. Συστηματικά αναδεικνύουμε τις τεράστιες ελλείψεις στο δημόσιο σύστημα υγείας σε υποδομές, εξοπλισμό και προσωπικό, στα νοσοκομεία, την πρωτοβάθμια φροντίδα υγείας, την επείγουσα προ - νοσοκομειακή φροντίδα. Διεκδικούμε την επίλυσή τους με τις παρεμβάσεις μας στις διαδικασίες της Βουλής και, κυρίως, με τη δράση μας στο πλαίσιο του εργατικού και λαϊκού κινήματος. Όπως επισημάναμε και στην επιτροπή, τέτοια μέτρα πρέπει να αποτελούν αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό, να εξασφαλίζεται η στελέχωση με μόνιμο προσωπικό πλήρους και αποκλειστικής απασχόλησης, να εξασφαλίζεται ο επαρκής και σύγχρονος ιατρομηχανολογικός εξοπλισμός. Και, βεβαίως, αυτά να αποτελούν μέρος του πανελλαδικά αναπτυγμένου δημόσιου συστήματος υγείας, προκειμένου να μπορούν να παρέχονται έγκαιρα, με ασφάλεια και απολύτως δωρεάν όλες οι προληπτικές, διαγνωστικές και θεραπευτικές πράξεις, σε όσους έχουν ανάγκη, χωρίς όρους και προϋποθέσεις. Κατά τη γνώμη μας οι δημόσιες υπηρεσίες υγείας, η ανάπτυξή τους και η απολύτως και καθολική αξιοποίησή τους από τον λαό δεν μπορεί να εξαρτάται από τη φιλανθρωπία, τον εθελοντισμό και την ατομική διάθεση προσφοράς, διότι αποτελεί λαϊκό δικαίωμα και κρατική ευθύνη, που απορρέουν από το χαρακτήρα που πρέπει να έχουν αυτές οι υπηρεσίες, και επιπλέον από το γεγονός ότι οι εργαζόμενοι και τα άλλα λαϊκά στρώματα είναι αυτοί που παράγουν τον πλούτο στη χώρα μας. Θεωρούμε ότι το κράτος πρέπει να εξασφαλίζει πλήρως αυτές τις δομές και τις υπηρεσίες, και μόνο επικουρικά και συμπληρωματικά να αξιοποιούνται τυχόν προσφορές. Απέναντι στο γνωστό επιχείρημα ότι το κράτος δεν έχει λεφτά, υπάρχει κρίση κ.λπ., η πραγματικότητα είναι ότι και στην περίοδο των αυξημένων ρυθμών ανάπτυξης, το κράτος και το κεφάλαιο με όλες τις κυβερνήσεις του υποχρηματοδοτούσαν το δημόσιο σύστημα υγείας, δεν ανέπτυξαν τις αναγκαίες υποδομές και παράλληλα έπαιρναν μέτρα περικοπών των δημόσιων παροχών, ενώ οι ασθενείς πλήρωναν πολλά περισσότερα. Όλα αυτά σήμερα επιταχύνονται και πολλαπλασιάζονται, διότι ακριβώς η καπιταλιστική ανάπτυξη με ατμομηχανή τους επιχειρηματικούς ομίλους είναι σε πλήρη αντίθεση με τις λαϊκές κοινωνικές ανάγκες. Έτσι το κράτος ποτέ δεν έχει λεφτά για τις ανάγκες των λαϊκών στρωμάτων ούτε στη φάση της καπιταλιστικής ανάπτυξης ούτε στη φάση της καπιταλιστικής οικονομικής κρίσης, διότι αποτελεί πολιτική επιλογή η παντός είδους στήριξη των μεγαλοεπιχειρηματιών μέσω φοροαπαλλαγών, φοροελαφρύνσεων, δίνοντάς τους ζεστό χρήμα και άλλα πολλά για την εξασφάλιση της υψηλής κερδοφορίας τους. Αυτά, λοιπόν, που παράγουν οι εργαζόμενοι και πολύ περισσότερο αυτά που εμποδίζονται να παράξουν, λόγω ακριβώς της καπιταλιστικής ιδιοκτησίας, φτάνουν και περισσεύουν για την ανάπτυξη ενός δημόσιου σύγχρονου καθολικού και δωρεάν συστήματος υγείας σε όλες του τις βαθμίδες. Η Κυβέρνηση όπως εξάλλου και οι προηγούμενες κυβερνήσεις αξιοποιεί αυτές τις συμφωνίες. Για παράδειγμα - όπως ειπώθηκε και στην επιτροπή αλλά και από αυτό το Βήμα από τον εισηγητή του ΣΥΡΙΖΑ και όχι μόνο - η σύμβαση με το Ίδρυμα «Ωνάση», οι δωρεές του Ιδρύματος «Νιάρχος» που στόχο έχουν - και με την παρούσα Κυβέρνηση όπως και με τις προηγούμενες κυβερνήσεις - αυτού του τύπου οι προσφορές να επιδράσουν με πολλαπλούς στόχους ιδεολογικά φυσικά στους εργαζόμενους, στον λαό μας. Αφ' ενός να καλλιεργηθεί στο έδαφος των σοβαρών προβλημάτων των λαϊκών οικογενειών το ανθρώπινο πρόσωπο του συστήματος του καπιταλισμού του βάρβαρου αυτού σύστημα της εκμετάλλευσης, αφ' ετέρου να συμφιλιωθεί ο λαός, οι εργαζόμενοι με την αντίληψη ότι όσο περισσότερο πάει καλά η κερδοφορία των επιχειρηματιών, μπορεί να περισσέψει και κανένα ψίχουλο, εν προκειμένω για παροχές σε ό,τι αφορά τη δημιουργία δομών, υπηρεσιών υγείας ή και σε άλλους τομείς. Παράλληλα να εθίζονται οι εργαζόμενοι με την αντίληψη για κοινωνικές υπηρεσίες και παροχές όχι ως δικαίωμα αλλά ως φιλανθρωπία. Διότι την ίδια ώρα που εμφανίζονται οι μεγάλοι ευεργέτες υπέρ του λαού, όλοι αυτοί δηλαδή οι επιχειρηματικοί όμιλοι που θεωρούν αιτία πολέμου ακόμα και τη διεκδίκηση μιας στοιχειώδους αύξησης για παράδειγμα στον μισθό, διαμορφώνουν συνθήκες δουλειάς και ζωής με όρους περασμένων δεκαετιών. Έτσι διαθέτουν είτε οι ίδιοι είτε μέσω του κράτους ένα μέρος των κερδών από τη δουλειά των εργαζομένων, για να εξασφαλίζουν πολλαπλάσιο κέρδος, επιδιώκοντας παράλληλα την ενσωμάτωση και τη λεγόμενη κοινωνική ειρήνη, ενώ οι κυβερνήσεις με τις πολιτικές τους υπέρ της πλουτοκρατίας συμβάλλουν, ώστε το δικαίωμα των ασθενών σε απαραίτητες φυσικά και αναγκαίες δημόσιες μονάδες υγείας, να παρουσιάζεται ως προσφορά απ' αυτούς που καταδικάζουν τον λαό στην εξαθλίωση. Φυσικά όπως δηλώσαμε και στην επιτροπή, θα ψηφίσουμε τη συγκεκριμένη κύρωση της σύμβασης. Είμαστε θετικοί. Βεβαίως για τις τροπολογίες, κύριε Πρόεδρε, όπως τοποθετήθηκαν και οι προηγούμενοι εισηγητές, θα έχουμε τη δυνατότητα δευτερολογίας για να τοποθετηθούμε, αφού ακούσουμε και τους Υπουργούς που θα έρθουν να τις υποστηρίξουν. Ευχαριστώ.
Ευχαριστούμε, κύριε Λαμπρούλη. Έχετε δίκιο για τις τροπολογίες. Σε αυτή τη λογική δίνουμε τον λόγο στον Υπουργό Περιβάλλοντος και Ενέργειας κ. Σταθάκη, για να αναπτύξει μια τροπολογία.
Ευχαριστώ, κύριε Πρόεδρε. Είναι πέντε τροπολογίες. Οι τέσσερις αφορούν τις πυρόπληκτες περιοχές. Προσπαθούν να απλοποιήσουν περαιτέρω την έκδοση οικοδομικών αδειών. Οι τρεις αναφέρονται σε αυτές και η τέταρτη αναφέρεται στο θέμα των προστίμων που έχουν επιβληθεί και τα οποία πρόστιμα ακυρώνονται, όπως είχαμε προαναγγείλει πριν από δύο εβδομάδες. Ξεκινάω με τις τρεις βασικές τροπολογίες που απλοποιούν τη διαδικασία έκδοσης οικοδομικών αδειών: Η πρώτη, αφορά τη βεβαίωση περί του μη δασικού χαρακτήρα ενός ακινήτου, όπου μπορεί να προσκομιστεί το ήδη διαθέσιμο χαρτί που έχει λάβει κάποιος από το Ταμείο Αποκατάστασης Επιπτώσεων Φυσικών Καταστροφών, το ΤΑΕΦΚ, με το οποίο πήρε τη στεγαστική συνδρομή. Αυτό είναι ισοδύναμο, διότι έχει βεβαιωθεί ήδη ότι δεν είναι δασικό, για να πάρει ο δικαιούχος τη στεγαστική συνδρομή. Άρα ισοδύναμα μπορεί να υποβάλει αυτό το χαρτί αντί της βεβαίωσης της αρμόδιας Διεύθυνσης Δασών. Αυτή είναι η μία απλοποίηση. Η δεύτερη απλοποίηση αφορά την υποβολή στη Διεύθυνση Δασών όχι της θεωρημένης πολεοδομικής άδειας - αναφερόμαστε πάντα σε αυτούς που έχουν πολεοδομική άδεια - , αλλά και αντίγραφο αυτής, προκειμένου να μειωθεί για έναν κάτοικο το να πηγαίνει από την πολεοδομία στο δασαρχείο και ξανά στην πολεοδομία κ. ο .κ. Άρα με το αντίγραφο της οικοδομικής άδειας καλύπτεται το δασαρχείο. Η τρίτη απλοποίηση αφορά τα θέματα της γειτνίασης. Εκεί ρυθμίζονται θέματα με βάση την παλαιότερη νομοθεσία που υπήρχε. Για να υπάρχει πολύ σαφές πλαίσιο για τους όρους δόμησης, καθορίζονται και περιορισμοί της δόμησης και η αποκατάσταση των πληγέντων κτηρίων. Πρόκειται για τους κανόνες που πρέπει να τηρούν δηλαδή τα δυόμισι μέτρα από τον γείτονα και ορισμένα άλλα. Υπενθυμίζω ότι έχει δημοσιευτεί η υπουργική απόφαση για τη χάραξη μεγάλων δρόμων στην περιοχή. Άρα οι πολεοδομίες είναι ενήμερες πλέον για την περίοδο ανακατασκευής και έχουν και τους βασικούς οδικούς άξονες. Ταυτόχρονα θα τηρούνται οι αποστάσεις που έχουν προβλεφθεί στον προηγούμενο νόμο για τις πληγείσες περιοχές, τα οκτώμισι μέτρα από τους δρόμους, προκειμένου να γίνει η ανακατασκευή σωστά. Η τέταρτη ρύθμιση αφορά τα πρόστιμα που μπήκαν στο διάστημα αυτό σε ιδιοκτήτες ακινήτων των περιοχών. Ακυρώνονται αυτά τα πρόστιμα. Με την έναρξη ισχύος της παρούσας διάταξης καταβάλλεται μόνο ένα πολύ μικρό προβλεπόμενο παράβολο για την ακύρωση αυτών των προστίμων. Ταυτόχρονα αναστέλλεται η επιβολή κυρώσεων και είσπραξης προστίμων σε αυθαίρετα κτήρια, ανεγερθέντα προ του 2011 πάντα, μέχρι την οριστική οριοθέτηση και διευθέτηση των ρεμάτων της πληγείσας περιοχής. Αναφερόμαστε πάντα στο μεγάλο πρόβλημα που προέκυψε με το ρέμα Παπά. Η πέμπτη τροποποίηση εντάσσεται και αυτή στο πλαίσιο της απλοποίησης. Ξέρετε ότι υπάρχουν πάρα πολλές κατηγορίες εργασιών δόμησης, που είχαν ανασταλεί μέχρι στιγμής οι άδειες και είχαν απαγορευτεί ορισμένες κατηγορίες εκτέλεσης εργασιών. Τώρα το σύστημα αλλάζει. Κατηγορίες εργασιών δόμησης που εξαιρούνται από την απαγόρευση για τις πυρόπληκτες περιοχές των δύο περιοχών, Μαραθώνα και Ραφήνας, αυξάνονται. Ουσιαστικά η ρύθμιση αποσκοπεί στην ταχύτερη και ομαλότερη αποκατάσταση και ανάπλαση της ως άνω περιοχής. Αφορά, δηλαδή, τις κατηγορίες εργασιών δόμησης, που από μία πιο σύνθετη κατηγορία πάνε σε μία πιο απλή κατηγορία, για να μπορούν να βγάζουν και να προχωρούν τις εργασίες ανακατασκευής και δόμησης με πολύ πιο απλό τρόπο. Συμπληρωματικά σε αυτό υπάρχει μία διάταξη που ρυθμίζει τα θέματα του ειδικού χωρικού σχεδίου που θα φτιαχτεί στις περιοχές αυτές. Σχετικά με το ειδικό χωρικό σχέδιο, σας ενημερώνω ότι είχαμε κάνει την προεργασία με το Μετσόβιο Πολυτεχνείο. Τελείωσε αυτό. Με το ειδικό χωρικό σχέδιο θα εγκριθούν οι κανόνες και οι διαδικασίες προκήρυξης την επόμενη Τετάρτη στο ΚΕΣΥΠΟΘΑ, οπότε και θα προκηρυχθεί το ειδικό χωρικό για την ευρύτερη περιοχή που θα αποτελέσει και το βασικό στοιχείο αποκατάστασης στο μέλλον του συνόλου της περιοχής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Η τελευταία διάταξη και τροπολογία που έρχεται αφορά ένα άλλο θέμα, τον νόμο περί αυθαιρέτων. Όπως ξέρετε, τελειώνει η προθεσμία. Ο νόμος λήγει στα τέλη του 2019. Στον αρχικό νόμο είχε προβλεφθεί ένα μπόνους γι' αυτούς που θα έκαναν έγκαιρα και νωρίς τις αιτήσεις τους και στη συνέχεια υπήρχε μία κλιμάκωση - ας το πω - προστίμων, 10% και 20% επιπρόσθετα. Ενώ είχες έκπτωση στην αρχή, 20%, 10% και μηδέν, μετά υπήρχε μία κλιμάκωση, η οποία λειτουργούσε εν είδει προστίμου. Αυτές τις προσαυξήσεις του 10% και του 20% τις καταργούμε. Δεν έχουν και πάρα πολύ νόημα, διότι δόθηκαν παρατάσεις στις αρχικές ευνοϊκές ρυθμίσεις. Συνεπώς δεν έχουν λόγο μέχρι τέλος του χρόνου. Άρα, αυτοί που υποβάλλουν αίτηση στο τέλος απλώς χάνουν την αρχική έκπτωση και θα έχουν 0%. Άρα, δεν τίθεται θέμα να έχουν πρόστιμα επ' αυτού. Αυτή είναι η τελευταία ρύθμιση. Σας ευχαριστώ.
Ευχαριστούμε, κύριε Σταθάκη. Να πω πως αυτά που ανέφερε ο Υπουργός, είναι μία τροπολογία με αριθμό 2197/183. Να προχωρήσουμε με τον ειδικό αγορητή από το Ποτάμι κ. Γεώργιο Μαυρωτά. Να σας πω ότι στις 13.00΄ θα διακόψουμε γιατί έχουμε να ψηφίσουμε για τις άρσεις ασυλίας και να εκλέξουμε Αντιπρόεδρο της Βουλής. Επομένως, προχωράμε κανονικά μέχρι τις 13.00΄. Ορίστε, κύριε Μαυρωτά, έχετε τον λόγο.
Ευχαριστώ, κύριε Πρόεδρε. Για το αντικείμενο του νομοσχεδίου τα είπαμε και στην επιτροπή. Είμαστε σαφώς θετικοί στην κύρωση της σύμβασης δωρεάς μεταξύ του ελληνικού δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου, για την οποία φαντάζομαι ότι όλοι θα εκφράζουμε την ευγνωμοσύνη μας. Οι συνέργειες μεταξύ ιδιωτικού και δημόσιου φορέα έχουν δώσει ανάσα, θα έλεγα, στο σύστημα υγείας, όπως για παράδειγμα οι δωρεές του Ιδρύματος «Σταύρος Νιάρχος», όταν και εφόσον τις αποδέχεται η Κυβέρνηση και οι διάφοροι κρατικοί φορείς και κάνουν αυτά που πρέπει να κάνουν. Είμαστε, λοιπόν, σαφώς θετικοί για το περιεχόμενο του νομοσχεδίου, αλλά σαφώς αρνητικοί στα συμπαρομαρτούντα του νομοσχεδίου. Αναφέρομαι, όπως άλλωστε όλοι οι εισηγητές της Αντιπολίτευσης, στις τροπολογίες που έχουν έρθει, σε μία κύρωση ουσιαστικά σύμβασης δωρεάς. Είναι άσχετες τροπολογίες, χωρίς καν να είναι επείγουσες πολλές από αυτές ή μάλλον αυτό που τις κάνει επείγουσες είναι ότι πρόκειται για το τελευταίο νομοσχέδιο πριν από τις ευρωεκλογές, οπότε υπάρχει χρόνος για λίγες ακόμα διευθετήσεις. Είμαστε σαφώς αρνητικοί, λοιπόν, ως προς τη διαδικασία και δεν έχω καν δει ακόμα τις βουλευτικές τροπολογίες - αναφέρομαι μόνο στις υπουργικές - οι οποίες προέρχονται από το Υπουργείο Περιβάλλοντος και Ενέργειας. Ακούσαμε από τον κ. Σταθάκη την τροπολογία για τους πυρόπληκτους στο Μάτι και τον Βουτζά. Να πούμε εδώ ότι είχαν και σήμερα μία συγκέντρωση έξω από το Υπουργείο Περιβάλλοντος και Ενέργειας. Επίσης, έρχονται κι άλλες τροπολογίες από το Υπουργείο Οικονομικών, από το Υπουργείο Οικονομίας και Ανάπτυξης, από το Υπουργείο Δικαιοσύνης, ακόμα και από το Υπουργείο Ναυτιλίας για την ίδρυση ουσιαστικά, τη σύσταση Ενιαίας Υπηρεσίας Εσωτερικών Υποθέσεων. Γιατί αυτό να έρχεται με μία τροπολογία σε μία Κύρωση Σύμβασης Δωρεάς; Για τον λόγο αυτό λοιπόν θα ψηφίσουμε σε όλες τις τροπολογίες «παρών» χωρίς να μπούμε στο περιεχόμενο, εκτός από αυτήν που αφορά στους πυρόπληκτους στο Μάτι, που θα την υπερψηφίσουμε, καταδικάζοντας για άλλη μία φορά την απαξίωση της Βουλής, που θεωρείται από την κυβερνητική πλειοψηφία διακοσμητική και έχει δημιουργηθεί ένας κοινοβουλευτικός μιθριδατισμός. Έχουμε καταλήξει να νομοθετούμε διά τροπολογιών. Μάλιστα, χθες στη Διάσκεψη των Προέδρων όπου είχαμε τη συζήτηση για την επιλογή Προέδρου του Αρείου Πάγου και ένα από τα μεγάλα προβλήματα που μας ανέφεραν οι δικαστικοί ήταν το θέμα της πολυνομίας και της κακονομίας και ότι αν υπάρχουν πολλές τροπολογίες δεν ξέρουν τι ισχύει τελικά σε κάθε νόμο, κουνούσαμε όλοι συγκαταβατικά το κεφάλι μας - και οι κυβερνητικοί Βουλευτές - αναγνωρίζοντας το συγκεκριμένο θέμα. Όμως, όταν έρχεται η ώρα του διά ταύτα, δυστυχώς δεν αντιστεκόμαστε σε αυτήν την ευκολία που υπάρχει. Οι τροπολογίες λοιπόν δίνουν στην Κυβέρνηση τη δυνατότητα να νομοθετεί χωρίς να περνούν τα πράγματα από τις επιτροπές, χωρίς να ακούμε τους φορείς, εκτός και η μόνη κριτική είναι ένα δίλεπτο που έχουν οι εισηγητές και οι ειδικοί αγορητές στη δευτερολογία. Αδικείται έτσι και το περιεχόμενο του συγκεκριμένου νομοσχεδίου, που αφορά τη δωρεά, με αυτήν την - όπως έχουμε συνηθίσει να λέμε και να επαναλαμβάνουμε συνεχώς - «ψεκάστε, σκουπίστε, τελειώσατε» νομοθέτηση. Θα είμαστε λοιπόν θετικοί στο κυρίως περιεχόμενο του νομοσχεδίου που αφορά τη δωρεά. Χωρίς να μπούμε στο περιεχόμενο, θα ψηφίσουμε «παρών» για τις τροπολογίες, καταγγέλλοντας την όλη διαδικασία, εκτός, όπως είπαμε, αυτήν που αφορά τους πυρόπληκτους στο Μάτι. Ευχαριστώ, κύριε Πρόεδρε.
Ευχαριστούμε κι εμείς. Τον λόγο έχει τώρα ο Υφυπουργός Περιβάλλοντος και Ενέργειας κ. Γεώργιος Δημαράς για να μας πει για μια βουλευτική τροπολογία που κάνει αποδεκτή. Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Έχει κατατεθεί από τους συναδέλφους Βουλευτές, κυρίους Ηλία Καματερό, Ακριώτη Γεώργιο, Βαρδάκη Σωκράτη και άλλους Βουλευτές του ΣΥΡΙΖΑ μια τροπολογία που θα δίνει τη δυνατότητα στον Υπουργό να δίνει παράταση στις ημερομηνίες κατάθεσης δηλώσεων για το Κτηματολόγιο, που σύμφωνα με το άρθρο 2 παράγραφος 5 του ν.2308/1995, που είχαμε μέχρι τώρα, μπορούσαμε να κάνουμε μέσα στο εξάμηνο. Παραπάνω από το εξάμηνο δεν μπορούσαμε. Και επειδή σε κάποιες περιοχές, όπως στα Δωδεκάνησα, λήγει το εξάμηνο και το ποσοστό των δηλώσεων είναι πολύ χαμηλό - μεσοσταθμικά σε όλη την Ελλάδα είμαστε στο 15% - και σε πάρα πολλές περιοχές οι προθεσμίες λήγουν είτε 10 Ιουνίου είτε τώρα μέσα στον Μάιο και είναι πάνδημο αίτημα των πολιτών, αλλά και πολλών Βουλευτών, είναι ανάγκη να γίνει αυτό. Νομίζω ότι αυτήν την τροπολογία θα την ψηφίσουν όλοι οι συνάδελφοι. Πρόκειται για την τροπολογία με γενικό αριθμό 2199 και ειδικό 185. Αυτή η τροπολογία είναι αναγκαία. Δίνεται η δυνατότητα στον Υπουργό να μπορεί να δώσει παράταση μέχρι έξι μήνες. Δεν σημαίνει ότι θα δοθούν για έξι μήνες οι παρατάσεις, γιατί πρέπει να λάβουμε υπ' όψιν και άλλους παράγοντες, όπως ότι σήμερα λειτουργούν τα κτηματολογικά γραφεία, τα οποία έχουν υπαλλήλους, και αν δώσουμε μια τέτοια παράταση κατευθείαν, θα νεκρώσουν τα γραφεία, δεν θα πάνε οι πολίτες. Απλώς θα δώσουμε εκείνες τις παρατάσεις που χρειάζονται σταθμίζοντας τις συνθήκες για τους πολίτες οι οποίοι δεν μπορούν, δεν έχουν τον τρόπο, να συγκεντρώσουν τα δικαιολογητικά. Η δυνατότητα που μας δίνει η τροπολογία αυτή, που γίνεται αποδεκτή, είναι μέχρι έξι μήνες. Δεν θα γίνει όμως έτσι. Οι παρατάσεις δεν θα έχουν αυτό το χρονικό διάστημα. Το λέω για να το ακούσουν και οι Έλληνες πολίτες ώστε να μη σταματήσουν να πάνε να δηλώσουν, γιατί τελευταία στιγμή, όπως γίνεται, δεν μπορούν να συγκεντρώσουν τα δικαιολογητικά. Επομένως, γίνεται δεκτή. Ευχαριστούμε τους συναδέλφους, γιατί ήταν πράγματι μια ανάγκη και την αποδεχόμαστε.
Ευχαριστούμε τον Υφυπουργό κ. Γιώργο Δημαρά. Τον λόγο έχει ο ειδικός αγορητής από την Ένωση Κεντρώων κ. Δημήτριος Καβαδέλλας.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, την κρατική ανεπάρκεια έρχονται να καλύψουν οι ιδιώτες με δωρεές από μερικά ευρώ έως και εκατομμύρια. Πρόσφατο παράδειγμα είναι οι δωρεές του Ιδρύματος «Σταύρος Νιάρχος» υπέρ της υγείας. Θέλουμε να πούμε ένα μεγάλο ευχαριστώ στην Ελισάβετ Παπαγιαννοπούλου και σε όλους αυτούς τους ανώνυμους ευεργέτες που στηρίζουν στις δύσκολες στιγμές τις αδυναμίες του ελληνικού κράτους. Διότι είναι γνωστό ότι στα κρατικά νοσοκομεία μερικές φορές λείπουν τα βασικά, όπως γάζες, αλλά και πάρα πολλά άλλα πράγματα τα οποία καλούνται οι ιδιώτες να φέρουν μαζί τους, μαζί με τον ασθενή τους. Άκουσα με ανακούφιση την παράταση εγγραφής στα ηλεκτρονικά μητρώα των τουριστικών σκαφών αναψυχής από τον κ. Κουβέλη. Ήταν απαραίτητο να δοθεί αυτή η παράταση έως τις 15 Σεπτεμβρίου, αλλά δεν αρκεί αυτό. Οι δυσκολίες και τα προβλήματα παραμένουν. Θέλω εδώ να δοθεί προσοχή. Βεβαίως ο κύριος Υπουργός λείπει αυτήν τη στιγμή, αλλά ελπίζω να ακούει από κάπου. Υπάρχουν πολλά προβλήματα και θα σας πω ένα παράδειγμα. Τα ημερόπλοια είναι τα σκάφη τα οποία παίρνουν κόσμο και τον πηγαίνουν από μια μεριά στην άλλη, σε ένα νησί, κάνουν τα μπάνια τους οι εντός του σκάφους τουρίστες και επιστρέφουν. Πρέπει να βγει ναυλοσύμφωνο. Το ναυλοσύμφωνο βγαίνει με βάση τα ονόματα. Όταν όμως κάποιος επιβιβαστεί τελευταία στιγμή, υπάρχει δυσκολία να βγει το ναυλοσύμφωνο, διότι ενίοτε συμβαίνει οι λιμενικές αρχές να βρίσκονται μακριά από τον τόπο επιβίβασης των τουριστών. Ας υποθέσουμε ότι είναι ενήμεροι οι ιδιοκτήτες των τουριστικών σκαφών και βγάλουν το ναυλοσύμφωνο για πενήντα τουρίστες από την προηγούμενη ημέρα. Αν κάποιος την επομένη αρρωστήσει ή δεν πάει γιατί άλλαξε γνώμη ή θέλει να φέρει και τη σύζυγό του η οποία δεν ήθελε την προηγούμενη να παρίσταται, εκεί υπάρχει παρανομία, διότι δεν μπορεί τελευταία στιγμή, τη στιγμή του απόπλου, να πάει στα είκοσι χιλιόμετρα που είναι το κοντινότερο λιμεναρχείο για να προβεί στην τροποποίηση. Επομένως, κατά κανόνα οι περισσότεροι λόγω συνθηκών παρανομούν χωρίς τη θέλησή τους. Είναι πάρα πολύ απλό να καταφέρουμε μέσω κάποιας εφαρμογής να βγαίνουν ηλεκτρονικά τα ναυλοσύμφωνα, ούτως ώστε να υπάρχει ενημέρωση επί των αλλαγών ή επί των ναυλώσεων. Αυτό θα πρέπει να το δούμε σοβαρότερα, κύριε Υπουργέ, διότι υπάρχουν προβλήματα επί του συγκεκριμένου θέματος τα οποία είναι δυσεπίλυτα. Όσον αφορά, τώρα, τις τροπολογίες, εμείς είμαστε θετικοί εφόσον υπηρετούν τους συμπολίτες μας. Να ακούσουμε βεβαίως και περαιτέρω τον κύριο Υπουργό για το αν προτίθεται να δώσει περαιτέρω επεξηγήσεις, για να είμαστε πιο ακριβείς στις αποφάσεις μας και στην ψήφο μας. Ευχαριστώ πολύ.
Ευχαριστούμε κι εμείς. Τον λόγο έχει η Υφυπουργός Οικονομικών κ. Αικατερίνη Παπανάτσιου για να καταθέσει τροπολογίες ή νομοτεχνικές βελτιώσεις. Ορίστε, κυρία Υφυπουργέ, έχετε τον λόγο.
Ευχαριστώ, κύριε Πρόεδρε. Θα καταθέσω δύο τροπολογίες. Η πρώτη είναι με γενικό αριθμό 2190 και ειδικό 176 και αφορά τον ΕΝΦΙΑ τον οποίο περιμένουμε για το 2019. Τι αλλάζουμε στο συγκεκριμένο; Η κατά 30% μείωση του φόρου όταν είναι μικρότερη ή ίση των 100 ευρώ, τότε θα λαμβάνεται ολόκληρη και όταν υπερβαίνει τα 100 ευρώ, θα φθάνει στα 100 ευρώ. Αυτό είναι το πρώτο που αλλάζουμε. Και δεύτερον, στην αξία της ακίνητης περιουσίας που λαμβάνεται υπ' όψιν για τη χορήγηση της μείωσης δεν συνυπολογίζεται η αξία των γηπέδων εκτός σχεδίου, δηλαδή των αγροτεμαχίων. Θεωρούμε ότι είναι κάτι καλό. Στους υπολογισμούς που ξεκίνησαν να κάνουν οι υπηρεσίες μας διαπίστωσαν ότι αυτό θα έπρεπε να το λάβουμε υπ' όψιν μας για να πάρουν την έκπτωση περισσότερα ακίνητα. Και η δεύτερη τροπολογία με γενικό αριθμό 2200 και ειδικό 186 είναι του Γενικού Λογιστηρίου του Κράτους. Εδώ με το πρώτο άρθρο θεσπίζεται μία οριζόντια και ενιαία αμοιβή για τους υπαλλήλους όλων των Σωμάτων Επιθεώρησης και Ελέγχου του Υπουργείου Οικονομικών ανεξαρτήτως αρχών, που εκτελούν καθήκοντα επιθεωρητή ή ελεγκτή. Αυτό γιατί το κάνουμε; Δίνουμε ένα επίδομα 50 ευρώ, που δεν μπορεί να ξεπερνά τα 300 ευρώ τον μήνα. Θέλουμε ενίσχυση της διαφάνειας και την καταπολέμηση τυχόν φαινομένων διαφθοράς στη λειτουργία των Ελεγκτικών Σωμάτων. Επίσης και με αυτά που ψηφίσαμε και υλοποιούνται από την Δευτέρα θα πρέπει να εντείνουμε τους ελέγχους, ούτως ώστε να έχουμε τα έσοδα που αναμένουμε. Με το δεύτερο άρθρο της εν λόγω τροπολογίας φέρνουμε μια ισονομία για τα αναδρομικά που ψηφίσαμε με τον ν.4575/2818 για αυτούς που υπηρέτησαν από 1-1-2015 μέχρι 31-12-2016. Είναι τα εφάπαξ αναδρομικά, αφορούν βοηθούς, επιμελητές και επιστημονικούς συνεργάτες των πανεπιστημίων. Είχαν διαφύγει από το προηγούμενο και ερχόμαστε τώρα να το επανορθώσουμε. Είναι για λίγα άτομα, δεν υπάρχει θέμα δημοσιονομικό και μπορούμε να τα δώσουμε. Ευχαριστώ.
Ευχαριστούμε την Υφυπουργό Οικονομικών κ. Παπανάτσιου. Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Καλογήρου. Μέχρι να πάρει τον λόγο να πω ότι η θανούσα, η Ελισάβετ Παπαγιαννοπούλου, κακώς αναφέρεται ως κυρία. Οι θανόντες δεν είναι ούτε κυρίες, ούτε κύριοι. Τους προσφωνούμε με το όνομά τους ή, εφόσον έχουμε πολύ καλή εκτίμηση, μπορούμε να πούμε «ο αείμνηστος», «η αείμνηστη». Κύριε Υπουργέ, έχετε τον λόγο.
Θα αναφερθώ σε μια τροπολογία με τέσσερις διατάξεις. Είναι θετικές ρυθμίσεις και οι τέσσερις. Ξεκινάω με την πρώτη. Η πρώτη ρύθμιση αφορά τον θεσμό της νομικής βοήθειας. Έχει γίνει μία προσπάθεια το τελευταίο διάστημα με στόχο να ενισχύεται καθημερινά ο θεσμός της νομικής βοήθειας, που όλοι αντιλαμβανόμαστε πόσο σημαντικός είναι κυρίως για τους συμπολίτες μας χαμηλών εισοδημάτων, να γίνεται μία καλύτερη, μία πιο εύρυθμη διεκπεραίωση σε επίπεδο πληρωμής των δικηγόρων οι οποίοι συμμετέχουν στον θεσμό της νομικής βοήθειας. Τώρα, μέχρι σήμερα οι κρατήσεις υπέρ ΕΦΚΑ, οι γενικότερες κρατήσεις των γραμματίων των δικηγόρων της νομικής βοήθειας αποδίδονται στη συνέχεια από διαφορετικούς φορείς. Κάποιες αποδίδονται από το ΤΑΧΔΙΚ, από τη ΛΕΑΔ κ.λπ.. Τι κάνουμε τώρα με τη διάταξη αυτή; Οι κρατήσεις αυτές αποδίδονται πλέον ενιαία, μέσω των δικηγορικών συλλόγων. Είναι πάγιο αίτημα της ολομέλειας των δικηγορικών συλλόγων και ερχόμαστε να το ικανοποιήσουμε. Αυτή είναι η πρώτη διάταξη. Η δεύτερη διάταξη αφορά ένα πάγιο αίτημα των υπαλλήλων φύλαξης και εξωτερικής φρούρησης των καταστημάτων κράτησης. Μέχρι το 2002 υπήρχε το λεγόμενο «επίδομα στολής». Από το 2002 και με εξαίρεση το 2012 και το 2013, όπου υπήρξε μία προμήθεια υφασμάτων προς τους εργαζόμενους στη φυλακή, δεν υπήρχε πια το επίδομα στολής. Αυτό είναι ένα πάγιο αίτημά τους. Καταβάλλεται, με βάση την προτεινόμενη διάταξη, μόνο για το έτος 2019, ύψους 120 ευρώ. Είναι εφάπαξ η καταβολή και δεν προβλέπεται για το 2020, γιατί υπάρχει ένα εργαστήριο στις φυλακές Γρεβενών και Μαλανδρίνου, όπου προετοιμάζουν τις στολές αυτές για τους υπαλλήλους φύλαξης και εξωτερικής φρούρησης των καταστημάτων κράτησης. Η τρίτη διάταξη αφορά ρύθμιση στο ειδικό μισθολόγιο και αφορά τους είκοσι πέντε ιατροδικαστές. Νομίζω ότι είναι περιττό να πω τη σημασία του ρόλου των ιατροδικαστών στην απονομή της δικαιοσύνης. Με βάση τον νόμο του 2017, παρότι οι μεικτές αποδοχές παρέμειναν ίδιες, οι πληρωτέες αποδοχές μειώθηκαν. Διορθώνουμε, λοιπόν, αυτήν τη διάταξη του ειδικού μισθολογίου. Επανυπολογίζεται και ουσιαστικά διπλασιάζεται το ειδικό επίδομα ιατροδικαστικής υπηρεσίας ως εξής: Για τους ιατροδικαστές Α΄ τάξεως το ποσό που ορίζεται με βάση την προτεινόμενη διάταξη είναι 550 ευρώ, Β΄ τάξεως 500 ευρώ, Γ΄ τάξεως 450 ευρώ και Δ΄ τάξεως 400 ευρώ. Επίσης, πάγιο αίτημα των είκοσι πέντε ιατροδικαστών της χώρας. Και η τελευταία προτεινόμενη διάταξη είναι μία τροποποίηση του π. δ.62/2014, που αφορά το μέτρο της ηλεκτρονικής επιτήρησης, το λεγόμενο «βραχιολάκι». Σύμφωνα με το προεδρικό διάταγμα και με τελευταία τροποποίηση του προεδρικού διατάγματος, παρατάθηκε η περίοδος πιλοτικής εφαρμογής του μέτρου της ηλεκτρονικής επιτήρησης για περίοδο έως σαράντα οχτώ μηνών. Λήγει τώρα. Σύμφωνα με την προτεινόμενη σήμερα διάταξη η λήξη του πιλοτικού μέτρου γίνεται με διαπιστωτική πράξη του Υπουργού. Για να μην επανερχόμαστε, επειδή είναι σημαντικός ο θεσμός της ηλεκτρονικής επιτήρησης κι επειδή το προεδρικό διάταγμα προέβλεπε συγκεκριμένη ρητή ημερομηνία όπου έληγε το πιλοτικό μέτρο, ορίζουμε το πιλοτικό να λήγει με διαπιστωτική πράξη του Υπουργού προκειμένου να έχει την άνεση χρόνου στην εφαρμογή του και στην γενικότερη επέκτασή του. Κάνουμε και μία νομοτεχνική βελτίωση. Επειδή η προτεινόμενη διάταξη λέει «Το πρώτο εδάφιο…» αυτό διορθώνεται - και δεν πάει μέχρι την άνω κάτω τελεία, αλλά συνεχίζεται και στις επόμενες τρεις γραμμές - και το ορθό είναι: «Η πρώτη φράση του πρώτου εδαφίου». Γίνεται και αυτή η νομοτεχνική βελτίωση, για να υπάρχει σαφήνεια στη διάταξη. Αυτές είναι τέσσερις διατάξεις της τροπολογίας και είμαι στη διάθεσή σας για τυχόν διευκρινίσεις.
Ευχαριστώ, κύριε Υπουργέ. Κύριε Σταθάκη, μου είπαν ότι έχετε μια νομοτεχνική βελτίωση.
Μια νομοτεχνική βελτίωση υπάρχει σε μια ημερομηνία και την καταθέτω. Ευχαριστώ.
Ο κ. Κεγκέρογλου ζήτησε να προηγηθεί από τους Κοινοβουλευτικούς Εκπροσώπους, γιατί υπάρχει ανάγκη να αναχωρήσει. Ορίστε, κύριε συνάδελφε, έχετε τον λόγο για πολύ λίγο, να μην ξεπεράσουμε τις 13.00΄, γιατί ακολουθεί ψηφοφορία, όπως ξέρετε.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατ' αρχάς, να αναφερθώ στη χθεσινή συνεδρίαση όπου η Βουλή κύρωσε μία συμφωνία η οποία υπεγράφη από το Υπουργείο Εξωτερικών με την χώρα των Σκοπίων και την οποία εμείς δεν ψηφίσαμε, γιατί αποτελεί παράγωγο της Συμφωνίας των Πρεσπών, παρότι η ανάπτυξη των σχέσεων με τις γειτονικές χώρες θα μπορούσε πραγματικά να είναι ό,τι καλύτερο εάν και η συμφωνία αυτή είχε τα χαρακτηριστικά που έπρεπε για τη χώρα μας, εάν δεν περιείχε όλα αυτά για τα οποία έχουμε μιλήσει πολλές φορές. Το δεύτερο θέμα στο οποίο θέλω να αναφερθώ αφορά τη στείρα αντιπαράθεση της Νέας Δημοκρατίας και του ΣΥΡΙΖΑ, του κ. Μητσοτάκη και του κ. Τσίπρα, η οποία συνεχίζεται σε σχέση με το δημόσιο σύστημα υγείας. Το καλύτερο άλλοθι, κυρίες και κύριοι συνάδελφοι και κύριε Πρόεδρε, για αυτούς που θέλουν να ιδιωτικοποιήσουν την υγεία είναι η κακή λειτουργία του δημόσιου συστήματος υγείας. Και με αυτήν την έννοια χθες αναφέρθηκα συγκεκριμένα, αλλά δυστυχώς και ο Υπουργός και ο εντολοδόχος του παραποίησαν τα λεγόμενά μου. Ανέφερα λοιπόν - και θα καταθέσω στα Πρακτικά τα Πρακτικά της χθεσινής συνεδρίασης - συγκεκριμένα ότι από το 2014 έως το 2019 δεν λειτουργεί ο μαγνητικός τομογράφος στο «Αττικόν» Νοσοκομείο. Αυτό το νοσοκομείο δημιουργήθηκε με τις καλύτερες προοπτικές και δυστυχώς τεσσεράμισι, πέντε χρόνια τώρα δεν λειτουργεί το συγκεκριμένο. Αυτό ως πρώτη αναφορά. Ως δεύτερη αναφορά να πω ότι εδώ και ενάμιση χρόνο στο συγκεκριμένο νοσοκομείο υπάρχει πρόβλημα στη συνεννόηση στα χειρουργεία και στις επεμβάσεις, σε σχέση με την τοποθέτηση βαλβίδας της αορτής, και δεν γίνονται χειρουργεία. Αυτές οι δύο, λοιπόν, αναφορές οι δικές μου, οι οποίες περιέχονται και σε επίκαιρη ερώτηση του κ. Κρεμαστινού, δεν έχουν απαντηθεί. Σε κάθε περίπτωση, εμείς μιλάμε για τα πέντε χρόνια στα οποία υπάρχει αυτή η κατάσταση, η οποία είναι ευθύνη συγκεκριμένων ανθρώπων. Έρχεται ο κύριος Υπουργός και μιλάει περί παραπληροφόρησης και εξαπατημένων. Δυστυχώς, ο ίδιος είναι παραπληροφορημένος και εξαπατημένος. Είναι παραπληροφορημένος γιατί εγώ δεν είπα για δύο χρόνια, είπα για πέντε, και είναι εξαπατημένος διότι ο εντολοδόχος τους, αυτός που έχουν βάλει εκεί να κάνει τον διοικητή στο νοσοκομείο και ο οποίος μιλάει για καταστροφολογία - θα καταθέσω το σχετικό έγγραφο - μάλλον είναι «μαριονέτα». Εγώ αναφέρθηκα σε δύο συγκεκριμένα περιστατικά και γεγονότα πραγματικά κι αυτός εδώ συκοφαντεί. Προκαλώ, λοιπόν, τον κ. Δραγώνα και να του πω ότι δεν κάνει κουμάντο στο «Αττικόν» καν. Στο «Αττικόν» κάνουν κάτι διευθυντάδες κουμάντο και το έχουν διαλύσει. Και ο Υπουργός καλά θα κάνει να βλέπει τα Πρακτικά πρώτα προτού να απαντά και να αποδίδει χαρακτηρισμούς. Το τρίτο θέμα στο οποίο θέλω να αναφερθώ και να κλείσω, αφορά τη σημερινή διαδικασία και τις τροπολογίες. Έχουμε πει πάρα πολλές φορές ότι μία τροπολογία κατατέθηκε μία φορά σε μία διεθνή σύμβαση και από τη μία φορά έχει γίνει «βιομηχανία» εδώ μέσα. Και δεν είναι τροπολογίες των σχετικών ή των αναγκαίων, γιατί υπάρχουν και τέτοιες. Κοντά στις σχετικές και τις αναγκαίες, όμως, παρεισφρέουν οι ρουσφετολογικές τροπολογίες. Και δεν είναι οι αθώες ρουσφετολογικές μόνο. Είναι και οι ύποπτες, αυτές που είναι φως φανάρι ότι είναι αποτέλεσμα κάποιας συνεννόησης με οικονομικά συμφέροντα, και θα αναφερθούμε συγκεκριμένα. Γιατί ρουσφετολογική μπορεί να είναι, παραδείγματος χάριν, η τροπολογία του κ. Μαντά, να παραταθούν και ανανεωθούν μόνο οι συμβάσεις μόνο για τους είκοσι εργαζόμενους των Ιωαννίνων και όχι για τα νοσοκομεία όλης της χώρας, αλλά δεν έχει το στοιχείο της διαπλοκής. Δεν υπάρχει ούτε υποψία ούτε ένδειξη. Αντίθετα, μία τροπολογία η οποία λέει ότι αφού γίνει ένας δημόσιος διαγωνισμός, αφού αποκλειστούν κάποιοι κι αφού προκριθούν κάποιοι για μία σύμβαση με το δημόσιο, αλλάζουμε τους όρους και μειώνουμε αυτά που πρέπει να πληρώσει αυτός που έκανε τη σύμβαση, αυτή είναι φως φανάρι ότι έχει πρόβλημα και αντίληψης, έχει πρόβλημα και νομοθεσίας. Θα πρέπει, αν είναι δίκαιο, όπως πιστεύω εγώ ότι μπορεί να είναι και το συγκεκριμένο και θα πω σε ποιο αναφέρομαι, να γραφτεί συγκεκριμένα ότι όλα αυτά θα ισχύσουν από τους διαγωνισμούς που θα γίνουν από δω και πέρα, όχι γι' αυτούς που ήδη έχουν γίνει. Είναι η τροπολογία με γενικό αριθμό 2179, η οποία κάνει μπαμ. Εάν γίνει αποδεκτή, πραγματικά θα είναι κάτι το οποίο θα πρέπει να ελεγχθεί στην συγκεκριμένη περίπτωση. Έχουμε πει ήδη ότι η τροπολογία που εισηγήθηκε ο κ. Σταθάκης πρέπει να ψηφιστεί. Την ψηφίζουμε. Εμείς, όμως, λέμε και το εξής. Γιατί όλα αυτά τα ωραία που είπε να μην ισχύσουν για όλες τις περιπτώσεις ανακαίνισης και ανακατασκευής κτηρίων, αλλά μόνο με αφορμή αυτό που έγινε στο Μάτι και σε άλλες περιοχές να γίνει μόνο για εκεί; Μπορεί να επεκταθεί παντού η απλοποίηση των διαδικασιών. Το δεύτερο αφορά μία τροπολογία στην οποία αναφέρθηκε ο κύριος Υφυπουργός Περιβάλλοντος για τη δυνατότητα παράτασης. Βεβαίως, είναι μία ευχέρεια την οποία θα εκτιμά το Υπουργείο ανάλογα με την πορεία και είμαστε θετικοί σε αυτήν. Και βέβαια να πω και για την άλλη τροπολογία που αφορά το «Ωνάσειο» και τα πριν. Το Ίδρυμα του «Ωνασείου» ανήκει στο ΕΣΥ. Έχει θεσπίσει, όμως, ένα ιδιαίτερο καθεστώς με πριμ παραγωγικότητας. Είναι πάρα πολύ σημαντικό αυτό και εφόσον έχει αξιολογηθεί θετικά και επεκτείνεται πέρα από τους γιατρούς και στο σύνολο του προσωπικού, αυτό να το δούμε - προφανώς με την τροπολογία δεν μπορείς να το δεις σήμερα - στο σύνολο του Εθνικού Συστήματος Υγείας. Γιατί το πριμ παραγωγικότητας να μην αφορά όλους όσοι εργάζονται στο Εθνικό Σύστημα Υγείας; Είναι, λοιπόν, πράγματα τα οποία δεν πρέπει να νομοθετούνται κατά περίπτωση. Δυστυχώς, χθες που είχαμε στην ακρόαση φορέων τους υποψήφιους για τη θέση Προέδρου του Αρείου Πάγου και Εισαγγελέα του Αρείου Πάγου, με πολύ αναλυτικό τρόπο τουλάχιστον μία εκ των υποψηφίων μας είπε ότι ουσιαστικά για την καθυστέρηση έκδοσης δικαστικών αποφάσεων φταίτε και εσείς, γιατί πρέπει να ανατρέξουν σε τέσσερις - πέντε - δέκα νόμους αλλά και σε κάποιες περιπτώσεις σε τριάντα - σαράντα, λόγω και έλλειψης κωδικοποίησης, αλλά κυρίως, γιατί με τη νομοθεσία, με τροπολογίες, νομοτεχνικές βελτιώσεις, που εγγράφονται σε διαφορετικούς νόμους, τόσος χρόνος χρειάζεται για να καθίσει κάποιος δικαστής να μελετήσει ένα συγκεκριμένο θέμα. Και το συνεχίζουμε. Μα, δεν πρέπει να μπει μία τάξη; Έχουμε, λοιπόν, ένα ζήτημα το οποίο πρέπει κάποια στιγμή να πάρει τέλος και κυρίως σε αυτά που έχουν οικονομικό κόστος. Όσα αναφέρει η ίδια η τροπολογία ότι έχουν οικονομικό κόστος δεν μπορούν να «περπατήσουν» χωρίς έκθεση του Γενικού Λογιστηρίου του Κράτους. Όταν δεν το αναφέρει ή δεν είναι εμφανές, εντάξει. Όταν, όμως, το αναφέρει, δεν γίνεται αυτό το πράγμα. Κλείνουμε τα μάτια δηλαδή σε αυτό το οποίο γίνεται ενώ είναι υποχρεωτικό; Έχουμε βρει τη μέθοδο της βουλευτικής τροπολογίας; Ευχαριστώ, κύριε Πρόεδρε.
Κύριε Κεγκέρογλου, για τα Πρακτικά μόνο, επειδή αναφερθήκατε στην ομιλία σας σε ένα ανύπαρκτο κράτος, στη «χώρα των Σκοπίων», μήπως θα θέλατε να αντικατασταθεί με το πραγματικό όνομα υπαρκτής χώρας, «Βόρεια Μακεδονία», ή έχετε κάποια άλλη αντίληψη;
Η γειτονική χώρα που έχει έδρα τα Σκόπια. Ευχαριστώ, κύριε Πρόεδρε.
Μάλιστα. Κυρίες κύριοι συνάδελφοι, μέχρι να έρθουν οι Βουλευτές, τους οποίους παρακαλώ όλους να μπουν στην Αίθουσα, για να προχωρήσουμε στην ψηφοφορία για τις άρσεις ασυλίας, θα προχωρήσουμε τη διαδικασία με τον κατάλογο των ομιλητών. Όταν βρεθεί ένας ικανοποιητικός αριθμός Βουλευτών, θα μπορούμε να εκτελέσουμε αυτές τις δύο πολύ μεγάλες και σοβαρές διαδικασίες του Κοινοβουλίου, την ψηφοφορία για τις άρσεις ασυλίας και για την εκλογή του Ζ΄ Αντιπροέδρου της Βουλής.
Κύριε Πρόεδρε, θα ήθελα να υποστηρίξω κάποιες τροπολογίες πριν διακόψουμε.
Έχετε τον λόγο, κύριε Υπουργέ.
Ευχαριστώ, κύριε Πρόεδρε. Θα απαντήσω σε κάποια πράγματα, που ακούστηκαν στην ομιλία μου στο τέλος. Τώρα θα υποστηρίξω τρεις υπουργικές τροπολογίες του Υπουργείου Υγείας και μία τέταρτη τροπολογία θα την υποστηρίξει ο Ανδρέας Ξανθός μετά. Η πρώτη τροπολογία, με γενικό αριθμό 2188 και ειδικό 174, ρυθμίζει ένα πρόβλημα, που υπήρχε, με τη μετάταξη και απόσπαση νοσηλευτικού και παραϊατρικού προσωπικού, εκτός από διοικητικό προσωπικό και γιατρούς, που είναι σύζυγοι ενστόλων. Επειδή υπήρχε ένα κενό στον νόμο εκεί, το κάνουμε κατ' αντιστοιχία μιας διάταξης, που έκανε το Υπουργείο Παιδείας, όπου λέμε ότι μπορούν και δικαιούνται αυτοί οι άνθρωποι να αποσπώνται και να τοποθετούνται σε μονάδες παροχής υγείας που απέχουν έως είκοσι πέντε χιλιόμετρα από την έδρα υπηρεσίας του συζύγου. Αυτό μας δίνει τη δυνατότητα να στελεχώσουμε με αξιοκρατικό και ορθολογικό τρόπο δομές παροχής δημόσιας υγείας, που βρίσκονται πλησίον της έδρας υπηρεσίας και κατοικίας του συζύγου, ούτως ώστε να αξιοποιούμε καλύτερα το προσωπικό μας. Θα αναφέρω δύο παραδείγματα, για να καταλάβετε τι εννοώ. Υπάρχει ένα τέτοιο πρόβλημα στην Ηγουμενίτσα και στις Φιλιάτες, στο Διδυμότειχο και στην Ορεστιάδα, αλλά και σε άλλες περιοχές, όπου, λόγω του νομικού κενού που υπήρχε παρατηρείται υπερσυγκέντρωση προσωπικού, που μετατάσσεται σε κάποιες δομές, που δεν το έχουν ανάγκη ή αντίστοιχα παρατηρείται υποστελέχωση σε άλλες δομές, που το έχουν ανάγκη και που είναι πολύ πλησίον αυτών των νομών. Και λύνεται έτσι αυτό το πρόβλημα. Επίσης, με την τρίτη παράγραφο ουσιαστικά δημιουργούμε θεσμικό πλαίσιο - γιατί και εκεί υπήρχε νομικό κενό - για την απόσπαση ανθρώπων από μη παραμεθόριες περιοχές σε παραμεθόριες. Και περιγράφουμε τη διαδικασία για το πώς γίνεται αυτό το πράγμα, διότι δεν υπήρχε περιγραφή της διαδικασίας. Παρ' ότι είχαμε αιτήματα ανθρώπων να πάνε και να μεταταχθούν σε παραμεθόριες περιοχές, που είχαμε ανάγκη, δεν μπορούσε να υλοποιηθεί γιατί δεν υπήρχε αυτή η διαδικασία. Η δεύτερη τροπολογία είναι η 2194/180. Εκεί κάνουμε μία τροποποίηση στο θεσμικό πλαίσιο, που υπάρχει για την πρόσληψη του επικουρικού προσωπικού. Όπως έχουμε νομοθετήσει - και το ξέρετε - υπάρχει μία ηλεκτρονική πλατφόρμα πλέον, που ανοίγει μία φορά τον χρόνο, προκειμένου να γίνονται αιτήσεις για να προσληφθεί προσωπικό, το οποίο κατατάσσεται με βάση κριτήρια ΑΣΕΠ σε μία αξιολογική σειρά και αναλόγως την οικονομική δυνατότητα των φορέων των νοσοκομείων ή των ΥΠΕ γίνεται η πρόσληψή τους με βάση τις ανάγκες που έχουν ή που δημιουργούνται σε κάποιες περιοχές από συνταξιοδοτήσεις, από αποσπάσεις, από άδειες, από αναρρωτικές κ.λπ. ή για έκτακτες ανάγκες. Και από την στιγμή που έχουν τα χρήματα - γιατί έχουν τα νοσοκομεία αρκετά χρήματα τώρα - μπορούν να ενισχύσουν το προσωπικό τους με αυτές τις διετείς συμβάσεις με πλήρη εργασιακά δικαιώματα. Υπάρχει, όμως, το εξής. Με το να ανοίγει μία φορά τον χρόνο αυτό, δεν μπορούμε - ας πούμε τώρα, δίνω ένα παράδειγμα - να ανοίξουμε το νοσοκομείο Καρπάθου, να το πω έτσι. Και ουσιαστικά, δίνουμε τη δυνατότητα, όταν προκύπτουν έκτακτες ανάγκες φορέων παροχής υπηρεσιών υγείας σε επικουρικό προσωπικό, να δίνεται η δυνατότητα να ανοίγει η πλατφόρμα, πέρα από τη μία ετήσια, που θεσμοθετημένα ανοίγει κάθε φορά, για συγκεκριμένες δομές ούτως ώστε να γίνονται αιτήσεις, προκειμένου να μπορέσουμε να προσλάβουμε το προσωπικό και να λειτουργήσουμε δομές. Αυτό κάνουμε με αυτήν την πρώτη παράγραφο. Με τη δεύτερη παράγραφο της τροπολογίας δίνουμε τη δυνατότητα η αμοιβή του επικουρικού προσωπικού να μην είναι μόνο από τους ίδιους πόρους των νοσοκομείων, αλλά να είναι - όπως έχει γίνει - και από τους ενωσιακούς πόρους και συγχρηματοδοτούμενα προγράμματα. Η τρίτη τροπολογία με αριθμό 2196/182 είναι μία τροπολογία, την οποία περιμένουν εδώ και αρκετό καιρό οι εργαζόμενοι του Ωνασείου Καρδιοχειρουργικού Κέντρου. Έχει βγει και έχει συμφωνηθεί με το Ίδρυμα Ωνάση. Είναι μία τροποποίηση της σύμβασης του Ωνασείου Καρδιοχειρουργικού Κέντρου, που είχε τροποποιηθεί με τη σύμβαση δωρεάς για το μεταμοσχευτικό κέντρο. Εκεί περιγράφονται κάποια πράγματα, σε σχέση με το εργασιακό καθεστώς, το ασφαλιστικό καθεστώς των εργαζομένων, που υπάρχουν και που πρόκειται να προσληφθούν, το οποίο έχει δημιουργήσει μερικά θολά σημεία. Τα ξεκαθαρίζουμε. Ξεκαθαρίζει το ζήτημα για τη δυνατότητα υπογραφής επιχειρησιακής σύμβασης, που πιάνει όλους τους εργαζόμενους. Ξεκαθαρίζει το θέμα του ασφαλιστικού καθεστώτος. Ξεκαθαρίζει το θέμα ότι οποιοδήποτε πριμ μπορεί να δίνει το Ωνάσειο θα αφορά το σύνολο των εργαζόμενων και όχι μόνο ιατρούς και νοσηλευτές, όπως γραφόταν στην προηγούμενη σύμβαση. Και με βάση αυτά, είναι μία τροπολογία και μία σωστή ρύθμιση συμφωνημένη με το Ίδρυμα Ωνάση, που πρέπει να συμφωνήσει, προκειμένου να τροποποιηθεί αυτή η σύμβαση δωρεάς και την οποία καταθέτουμε ως τροπολογία στο σημερινό νομοσχέδιο. Επίσης να πω δυο λόγια. Καταθέτω μία νομοτεχνική βελτίωση για τον τίτλο του σχεδίου νόμου. Προστίθεται το «και άλλες διατάξεις».
Επίσης, να πω για την τροπολογία που έχει καταθέσει ο κ. Μαντάς ότι γίνεται και εκεί μία νομοτεχνική βελτίωση. Σε αυτήν θέλω να αναφερθώ. Είναι πολύ σοβαρή τροπολογία αυτή, πραγματικά πολύ σοβαρή. Και θα μιλήσω μόνο για το πρώτο της άρθρο. Διότι - ακούστε - είμαστε στην τελική ευθεία να διώξουμε τους εργολάβους από το σύνολο των νοσοκομείων της χώρας, μετά την απόφαση του Ευρωπαϊκού Δικαστηρίου και μετά την απόφαση του Συμβουλίου της Επικρατείας, που ακυρώνει τη δυνατότητα νέων προσφυγών που μπορεί να κάνουν εργολάβοι σε διαγωνισμούς που θα ξαναπροκηρυχθούν ή που έχουν ήδη προκηρυχθεί. Υπάρχουν γύρω στα δέκα με δώδεκα νοσοκομεία, τα οποία είχαν ολοκληρώσει τους διαγωνισμούς, είχαν φτάσει στους πίνακες των επιτυχόντων και εκεί μπλοκαρίστηκαν από δικαστικές αποφάσεις με αναστολές. Για παράδειγμα, ήταν η Λάρισα, είναι το Αττικόν και είναι κι άλλα τέτοια νοσοκομεία, όπως της Σπάρτης. Τώρα, σε όλα αυτά μετά, την απόφαση του ΣτΕ, παίρνουμε αναστολές στην διακοπή που είχαν κάνει, στις προσωρινές διαταγές. Άρα, πρέπει να συνεχιστεί η διαδικασία κανονικά. Στο νόμο, όμως, είχε προβλεφθεί ότι μπορούσαμε να διορίσουμε απ' αυτούς τους πίνακες μέχρι 31-1- /2018. Αυτό δημιουργεί ένα πρόβλημα. Διότι παίρνουμε την αναστολή, αλλά αν δεν κάνουμε την αλλαγή που καταθέτει ο συνάδελφος Μαντάς τώρα, θα έπρεπε να προχωρήσουμε σε νέο διαγωνισμό από την αρχή. Λέμε, λοιπόν, ότι σε όλα τα νοσοκομεία, τα οποία είχαν καταλήξει σε πίνακες επιτυχόντων και που είχαν δυνατότητα να διορίσουν αυτό το προσωπικό για τα δύο χρόνια με τις συμβάσεις εργασίας μέχρι 31-12-2018, τώρα μπορούν να το κάνουν μέχρι 31-12-2019. Και έτσι θα έχουμε πολύ πιο γρήγορη επιτάχυνση της διαδικασίας διωξίματος των εργολάβων. Την κάνουμε, λοιπόν, δεκτή με μία νομοτεχνική βελτίωση. Διότι στην αιτιολογική έκθεση μιλάτε για τρεις μήνες, ενώ στο σώμα της τροπολογίας μιλάτε για δύο μήνες. Και το αντικαθιστούμε με τη φράση «για τρεις μήνες» για την παράταση των συμβάσεων στο ΚΕΕΛΠΝΟ.
Επίσης κάνουμε δεκτή την τροπολογία με αριθμό 2179/173, που κατέθεσε ο κ. Καματερός και η κ. Θεοπεφτάτου για απαλλαγή από τέλη διέλευσης πλοίων, που μεταφέρουν πόσιμο σε άνυδρα νησιά, με κάποιες νομοτεχνικές βελτιώσεις. Μετά τις λέξεις «πόσιμου ύδατος» προστίθενται οι λέξεις «σε άνυδρα νησιά». Και αντικαθίσταται μία φράση για τους φορείς διαχείρισης λιμένων και γίνεται - δεν τη διαβάζω ολόκληρη - «….και εξαιρούνται από την υποχρέωση καταβολής προς τους φορείς δικαιωμάτων χρήσης…». Την κάνουμε δεκτή με αυτές τις δύο νομοτεχνικές βελτιώσεις.
Αυτά, λοιπόν, είχα να πω, σε σχέση με τις δικές μας τροπολογίες. Τις υπόλοιπες απαντήσεις για μία σειρά από πράγματα, που ακούστηκαν και για την ουσία της δωρεάς, αλλά και για κάποια άλλα πράγματα, που είπαν οι ειδικοί αγορητές, οι ομιλητές, ο Κοινοβουλευτικός Εκπρόσωπος του ΚΙΝΑΛ, σε σχέση με το Αττικόν, θα τα πω στην ομιλία μου στο τέλος της διαδικασίας. Ευχαριστώ.
Ευχαριστούμε, κύριε Υπουργέ.
Κυρίες και κύριοι συνάδελφοι, εισερχόμαστε στη συμπληρωματική ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Θεόδωρου Φορτσάκη, Νικολάου Φίλη και Αριστείδη Φωκά. Να ενημερώσω τους συναδέλφους ότι μετά έχουμε τη συμπληρωματική ημερήσια διάταξη για την εκλογή Αντιπροέδρου της Βουλής. Θα πρέπει ο Αντιπρόεδρος να ψηφιστεί από τουλάχιστον 75 Βουλευτές. Άρα η συνέχιση της παρουσίας σας στην Αίθουσα είναι απολύτως αναγκαία για τη δεύτερη διαδικασία. Δεν θα κρατήσει πολύ η πρώτη διαδικασία. Σας διαβεβαιώ. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η Έκθεση της 15-5-2019, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Θεοδώρου Φορτσάκη. Ομοίως, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η Έκθεση της 15-5-2019, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Νικολάου Φίλη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η Έκθεση της 15-5-2019, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Αριστείδη Φωκά. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των οινοβουλευτικών Ομάδων ή στους αναπληρωτές τους. Θα ήθελα να σας ενημερώσω ότι η Διάσκεψη των Προέδρων αποφάσισε στη συνεδρίασή της στις 7 Μαρτίου 2018 να ενεργοποιηθεί για τη διαδικασία αυτή το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Η πρώτη υπόθεση αφορά τον συνάδελφο κ. Θεόδωρο Φορτσάκη. Επί της πρώτης αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού;
Κύριε Πρόεδρε, ζητώ τον λόγο.
Τον λόγο έχει ο κ. Φορτσάκης.
Ευχαριστώ πολύ, κύριε Πρόεδρε. Ήθελα να διαφωτίσω το Σώμα με δυο λόγια για το θέμα το δικό μου. Κατηγορούμαι για ένα πλημμέλημα, το οποίο υποτίθεται ότι διέπραξα όσο ήμουν πρύτανης, καταβάλλοντας στους υπαλλήλους του ΕΛΚΕ 25.000 ευρώ ως υπερωρία εργασίας, επίδομα το οποίο καταβάλλεται σταθερά από το 2008 απ' όλους τους πρυτάνεις. Επισημαίνω ότι για τον ίδιο λόγο, έχει κατηγορηθεί και ο προηγούμενος από εμένα πρύτανης, ο κ. Πελεγρίνης, ενώ για τους προηγούμενους δεν υπήρξε ζήτημα, γιατί έχει παραγραφεί. Το ζήτημα έχει ουσιαστικώς κριθεί από πολλές πλευρές. Πρώτον, διότι νόμος του 2016 νομιμοποίησε αυτά τα επιδόματα. Δεύτερον, διότι ουδέποτε ως πρύτανης - παραπέμφθηκε όλη η σύγκλητος - ή ως σύγκλητος αποφασίσαμε την καταβολή, γιατί αυτή γινόταν σταθερά από το 2008. Επομένως, δεν ξανασυζητήθηκε ποτέ το θέμα. Τρίτον, έγινε η δίκη για τους υπόλοιπους, δηλαδή, αν εγώ δεν ήμουν Βουλευτής θα είχα ήδη δικαστεί από προχθές μαζί με την ομάδα των συγκλητικών, και αθωώθηκαν όλοι. Το να έρχεται τώρα, αυτήν την ώρα, μετά από πέντε χρόνια, μία ιστορία η οποία να θεωρεί την ώρα των εκλογών ότι έχω διαπράξει το αδίκημα της απιστίας στο πανεπιστήμιο είναι κάτι, το οποίο με ενοχλεί βαθύτατα. Θεωρώ ότι αυτή η υπόθεση έπρεπε να έχει κλείσει ήδη και με την κρίση του δικαστηρίου που έγινε προχθές. Επιπλέον, επισημαίνω στο Σώμα ότι και η Επιθεώρηση Εργασίας, που ήρθε στο πανεπιστήμιο, και το Ελεγκτικό Συνέδριο έχουν κρίνει όλες τις καταβολές νόμιμες. Ο δε εισαγγελέας, που παρέπεμψε την υπόθεση για τους είκοσι καθηγητές, σημειώνει στο κείμενό του ότι αμφιβάλλει ο ίδιος αν υπάρχει νόμιμη βάση, αλλά εν πάση περιπτώσει, προτιμά να υπάρξει κρίση δικαστηρίου, η οποία και μεσολάβησε χθες. Τα υπόλοιπα, είναι στην κρίση του Σώματος. Ευχαριστώ πολύ, κύριε Πρόεδρε.
Ευχαριστούμε τον κ. Φορτσάκη. Η δεύτερη υπόθεση αφορά τον συνάδελφο κ. Νικόλαο Φίλη. Επί της δεύτερης αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού;
Κύριε Πρόεδρε, ζητώ τον λόγο.
Τον λόγο έχει ο κ. Φίλης.
Ευχαριστώ, κύριε Πρόεδρε. Η υπόθεση είναι κλασική περίπτωση, που υπάγεται στην πρόβλεψη του Συντάγματος, σχετικά με την κατοχύρωση του δικαιώματος των Βουλευτών να διατυπώνουν την πολιτική τους άποψη. Πρόκειται για τα γνωστά τραγικά γεγονότα στη γειτονική χώρα, στην Αλβανία και την εκτέλεση του Κατσίφα από τις αλβανικές αρχές, υπό τις γνωστές συνθήκες, που δεν θέλω να αναπτύξω τώρα. Θέλω να διαβεβαιώσω την ελληνική Βουλή ότι με σεβασμό στον άδικα χαμένο ομογενή, με σεβασμό στον πόνο των γονιών, αλλά και με πλήρη και σαφή οριοθέτηση από πρακτικές του κατ' επαγγέλματος βορειοηπειρωτικού αλυτρωτισμού διατύπωσα τότε την άποψή μου, στην οποία και επιμένω. Το τονίζω: με σεβασμό στον ανθρώπινο πόνο και στην τραγωδία. Πρόκειται, επαναλαμβάνω, για μια διατύπωση γνώμης στο πλαίσιο των βουλευτικών μου καθηκόντων και συνεπώς, είναι ο ορισμός της πρόβλεψης του Συντάγματος που δεν επιτρέπει να υπάρξει δικαστική διερεύνηση αυτήν τη στιγμή. Ευχαριστώ.
Ευχαριστούμε τον κ. Φίλη. Η τρίτη υπόθεση αφορά τον συνάδελφο κ. Αριστείδη Φωκά. Επί της τρίτης αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού; Δεν υπάρχει κάποιος συνάδελφος. Σας επισημαίνουμε ότι η ψηφοφορία περιλαμβάνει τρεις διαφορετικές υποθέσεις άρσης ασυλίας Βουλευτών. Κάθε φορά, στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, πρέπει να πατήσετε το βέλος πάνω, στο δεξί ή αριστερό μέρος της οθόνης αντίστοιχα. Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Επαναλαμβάνω, σας παρακαλώ, μην απομακρυνθείτε από την Αίθουσα γιατί αμέσως μετά έχουμε την εκλογή του Ζ΄ Αντιπροέδρου της Βουλής. Παρακαλώ να ανοίξει το σύστημα ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής θα καταχωριστούν στα Πρακτικά.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών. Για την πρώτη υπόθεση του συναδέλφου κ. Θεόδωρου Φορτσάκη: Εψήφισαν συνολικά 143 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 7 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 134 Βουλευτές. «Παρών» εψήφισαν 2 Βουλευτές. Συνεπώς η αίτηση της εισαγγελικής αρχής απορρίπτεται. Για τη δεύτερη υπόθεση του συναδέλφου κ. Νικολάου Φίλη: Εψήφισαν συνολικά 143 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 9 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 124 Βουλευτές. «Παρών» εψήφισαν 10 Βουλευτές. Συνεπώς η αίτηση της εισαγγελικής αρχής απορρίπτεται. Για την τρίτη υπόθεση του συναδέλφου κ. Αριστείδη Φωκά: Εψήφισαν συνολικά 143 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 7 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 133 Βουλευτές. «Παρών» εψήφισαν 3 Βουλευτές. Συνεπώς η αίτηση της εισαγγελικής αρχής απορρίπτεται. Το αποτέλεσμα της διεξαχθείσης ονομαστικής ηλεκτρονικής ψηφοφορίας, καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, στο σημείο αυτό εισερχόμαστε στη συμπληρωματική ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αντικείμενο της σημερινής ειδικής ημερήσιας διάταξης είναι η εκλογή Αντιπροέδρου της Βουλής. Μετά την τροποποίηση του Κανονισμού της Βουλής με το ΦΕΚ 92/Α/26-6-2017 και σύμφωνα με τα άρθρα 6 και 8, όπως τροποποιήθηκαν και το άρθρο 8Α όπως προστέθηκε, προβλέπεται η εκλογή Αντιπροέδρου από την έκτη και έβδομη κοινοβουλευτική ομάδα. Συνακολούθως, κατόπιν της τελευταίας τροποποίησης του Κανονισμού της Βουλής με το ΦΕΚ 92/Α/15-5-2019, προστέθηκε εδάφιο στην παράγραφο 1 του άρθρου 10, σύμφωνα με το οποίο ορίζεται ότι σε περίπτωση ανασυγκρότησης διαλυθείσης κοινοβουλευτικής ομάδας, τα νέα μέλη του Προεδρείου εκλέγονται αμέσως, σύμφωνα με τις διατάξεις των άρθρων 6 και 8, εφαρμοζομένων αναλόγως για το υπόλοιπο της βουλευτικής περιόδου ή της τακτικής συνόδου αντιστοίχως. Επομένως, αντικείμενο της σημερινής ειδικής ημερήσιας διάταξης είναι η εκλογή Αντιπροέδρου της έκτης σε δύναμη κοινοβουλευτικής ομάδας της Βουλής, σύμφωνα με τα προαναφερόμενα άρθρα του Κανονισμού της Βουλής, όπως τροποποιήθηκαν και προστέθηκαν με το ΦΕΚ 92/Α/26-6-2017 και το ΦΕΚ 72/Α/15-5-2019. Από την επανασυσταθείσα έκτη σε δύναμη κοινοβουλευτική ομάδα, Το Ποτάμι, προτείνεται για τη θέση του Ζ΄ Αντιπροέδρου, ο κ. Γεώργιος Μαυρωτάς. Η ψηφοφορία είναι ονομαστική και θα διεξαχθεί ηλεκτρονικά. Παρακαλώ να ανοίξει το σύστημα της ηλεκτρονικής ψηφοφορίας.
Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφος τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής θα καταχωριστούν στα Πρακτικά.
Παρακαλώ να κλείσει το σύστημα της ηλεκτρονικής ψηφοφορίας.
Έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. [[ΑΛΛΑΓΗ ΣΕΛΙΔΑΣ]] Εψήφισαν συνολικά 135 Βουλευτές. Για το αξίωμα του Ζ΄ Αντιπροέδρου ο κ. Γεώργιος Μαυρωτάς έλαβε ψήφους 133. Δύο Βουλευτές ψήφισαν «Παρών». [[Χειροκροτήματα]] Συγχαίρουμε τον κ. Μαυρωτά και του ευχόμαστε καλή δύναμη! Επομένως, ο κ. Γεώργιος Μαυρωτάς, σύμφωνα με το Σύνταγμα και τον Κανονισμό της Βουλής, εκλέγεται ως Ζ΄ Αντιπρόεδρος της Βουλής. Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης όσον αφορά την εκλογή του Ζ΄ Αντιπροέδρου της Βουλής.
Συνεπώς το Σώμα παρέσχε τη ζητηθείσα εξουσιοδότηση. Επανερχόμαστε στη συζήτηση του σχεδίου νόμου Υπουργείου Υγείας: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου». Συνεχίζουμε με τον κ. Γεώργιο Πάλλη. Του ζητούμε συγγνώμη για την καθυστέρηση που υπήρξε. Κύριε Πάλλη, έχετε τον λόγο για επτά λεπτά.
Ευχαριστώ, κύριε Πρόεδρε. Δεν υπάρχει θέμα με την καθυστέρηση. Άλλωστε οι διαδικασίες έπρεπε να γίνουν στην ώρα τους. [[Στο σημείο αυτό ο Βουλευτής κ. Γεώργιος Καρασμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν θα χρειαστώ τα επτά λεπτά. Θα αναφερθώ μόνο σε μια βουλευτική τροπολογία, με γενικό αριθμό 2195 και ειδικό 181, που συνυπογράφουμε με τους συναδέλφους Θοδωρή Δρίτσα, Χουσεΐν Ζεϊμπέκ και τον Χρήστο Σιμορέλη, με θέμα «ανώτατο όριο ωραρίου λειτουργίας φαρμακείων», η οποία έχει τρία σκέλη: Τον προσδιορισμό για την απρόσκοπτη και ισότιμη πρόσβαση των πολιτών στα φάρμακα, που δεν είναι ανεξάρτητα του συντονισμού των φαρμακείων και το ωράριο λειτουργίας. Άρα, έχουμε ανώτατο όριο λειτουργίας τους, όπως καθορίζονται ανά περιφέρεια και για τα αντίστοιχα καταστήματα που πωλούν μη φαρμακευτικά είδη. Έχουμε τον προσδιορισμό των ημερών - αργιών, που προστίθενται στις προσδιορισμένες αργίες από τον νόμο και έτσι προσαρμόζεται και αυτό το κομμάτι με τα υπόλοιπα καταστήματα. Στο τρίτο μέρος έχουμε τη δυνατότητα να πληρώνουν το μισό ποσό της συμμετοχής τους οι ασθενείς, οι ασφαλισμένοι, για τα φάρμακα, στα οποία με τη νέα πολιτική του Υπουργείου Υγείας βαδίζει και γίνεται συμφωνία ως προς τη διαπραγμάτευση. Αυτός είναι ο τρόπος με τον οποίο το κράτος ανταποδίδει στους πολίτες τη συνολική οικονομία στα πράγματα. Δεν θα πω πολλά, κυρίες και κύριοι συνάδελφοι. Αυτό που έχω να πω, όμως και νιώθω υπερήφανος Βουλευτής του ΣΥΡΙΖΑ που μετά από πολλά δύσκολα χρόνια το έχει καταφέρει αυτή η Κυβέρνηση, είναι ότι σε έναν κλάδο ο οποίος βαλλόταν από το 2010 και στον οποίο απασχολούνται χιλιάδες επιστήμονες, στην πλειοψηφία τους μετά από δέκα χρόνια νέοι επιστήμονες, που δεν έφυγαν από τη χώρα, σε έναν κλάδο που είχε μάθει πάντα να ζει με φορολογική και ασφαλιστική ενημερότητα, σε έναν κλάδο που όλοι μας οι φαρμακοποιοί επενδύσαμε και αρκετά χρήματα τα προηγούμενα χρόνια, για να κρατήσουμε τα φαρμακεία μας ανοιχτά, τούτη η Κυβέρνηση στο τέλος της ημέρας έρχεται, έχοντας σώσει τον κλάδο επί της ουσίας και κάνοντας εκείνες τις παρεμβάσεις με τις οποίες επανακτούμε και ως φαρμακοποιοί τη στοιχειώδη αξιοπρέπεια και τη στοιχειώδη ικανοποίηση για τη ζωή μας. Γιατί το λέω αυτό; Στον κλάδο μας, κυρίες και κύριοι συνάδελφοι, άμεσα από την είσοδο της χώρας μας στα προγράμματα, η πενταήμερη εργασία - πλην των υποχρεωτικών εφημεριών, γιατί έχουμε υποχρέωση απέναντι στους πολίτες να κάνουμε και τις εφημερίες μας και τις διανυκτερεύσεις μας - έγινε εξαήμερη εργασία. Δεν θα έχουμε επταήμερη - το λέει η τροπολογία, κύριε Φωτήλα, ρητά και κατηγορηματικά, «ποτέ την Κυριακή» - και παραπάνω ώρες εργασίας. Την ίδια ώρα η ποιότητα, ο κόπος, ο μόχθος και οι εργατοώρες για τα τεράστια προβλήματα, ειδικά τα πρώτα χρόνια που αντιμετωπίσαμε ως φαρμακοποιοί μαζί με τη μεγάλη οικονομική ζημία, έφερε τον κλάδο στα όριά του. Ο στόχος ήταν να διαλυθούμε. Δεν ξέρω τι μαθηματικά έκαναν τότε, αν υπολόγιζαν τους δώδεκα χιλιάδες φαρμακοποιούς και έλεγαν «εντάξει, θα χάσουμε τους μισούς, ας κλείσουν, δεν μας νοιάζει, να έρθουν οι φίλοι μας οι αλυσίδες». Σήμερα μιλάμε σε άλλη βάση. Μιλάμε επί της σημερινής πραγματικότητας. Ερχόμαστε και προσδιορίζουμε ένα αίτημα του Πανελλήνιου Φαρμακευτικού Συλλόγου σε σχέση με το ωράριο, ώστε να μπορούν από εδώ και πέρα να σχεδιάζουμε. Δεν θα πω άλλα πράγματα. Νομίζω ότι όλοι μας και ο Υπουργός και όλοι μας συνολικά πρέπει να ψηφίσουμε αυτήν την τροπολογία. Αυτό που έχω να πω και να διαβεβαιώσω το Σώμα είναι ότι οι Ελληνίδες και οι Έλληνες φαρμακοποιοί που βρίσκονται σε κάθε γωνιά της Ελλάδος, στα πολύ δύσκολα χρόνια που πέρασαν μέχρι να έρθει αυτή η Κυβέρνηση και να αρχίσει να αναβαθμίζει τη δημόσια υγεία, αποτελείωσαν την πρωτοβάθμια περίθαλψη σε πολλές περιπτώσεις ανά την Ελλάδα. Πολλοί συνάδελφοί μου - που είναι νέοι συνάδελφοι - έχοντας την ανάγκη να στηρίξουν τους συμπολίτες και να δώσουν συμβουλές, τους έκανε καλύτερους επιστήμονες. Τούτη η διάταξη, λοιπόν, πέραν των άλλων, επαναφέρει και ένα πολύ βασικό πράγμα: τη σύμφωνη γνώμη του υπεύθυνου φαρμακοποιού και όχι μόνο του ιδιοκτήτη, αν δεν είναι ο ίδιος ο επιχειρηματίας που έχει το φαρμακείο, ο νόμιμος εκπρόσωπος. Με τη δική του σύμφωνη γνώμη προσδιορίζεται το ωράριο λειτουργίας του εκάστοτε φαρμακείου. Διότι, εκείνος είναι ο κατάλληλος άνθρωπος, ο επιστήμονας που μπορεί να προσδιορίσει πόσες και ποιες ώρες θα εργάζεται και ο ίδιος, αλλά και οι υπόλοιποι εργαζόμενοι στον χώρο. Φαντάζομαι θα γίνει δεκτή η τροπολογία, κύριε Υπουργέ. Θα ήθελα από αυτό εδώ το Βήμα να σας μεταφέρω τη συνολική αντίληψη του κλάδου ότι η πολιτική ηγεσία τούτου του Υπουργείου που μακροημερεύει - και εγώ έχω τη βεβαιότητα ότι θα συνεχίσει να είναι η πολιτική ηγεσία και στην επόμενη θητεία - είναι η καλύτερη ηγεσία του Υπουργείου Υγείας που έχει περάσει ποτέ. Σας ευχαριστώ πολύ.
Ευχαριστούμε τον κ. Πάλλη. Τον λόγο έχει ο Βουλευτής της Νέας Δημοκρατίας κ. Γεώργιος Καρασμάνης, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, έχω ανέβει στο Βήμα με έντονο προβληματισμό και με ακόμη μεγαλύτερη απογοήτευση. Ο λόγος είναι η τροπολογία η οποία κατατέθηκε και αναφέρεται στις αποσπάσεις του νοσηλευτικού προσωπικού. Ήρθε αυτόματα στη μνήμη μου ένα απίστευτο πρωτοφανές γεγονός. Ευθύς αμέσως σας το παρουσιάζω: Επί τέσσερα χρόνια μια οικογένεια με δύο παιδιά ζει ή μάλλον φυτοζωεί σε έναν εφιάλτη. Μια μάνα νοσηλεύτρια σε κέντρο πρόνοιας της Χαλκίδας, που από τον Αύγουστο του 2015 έχει υποβάλει στην 3η ΥΠΕ - Υγειονομική Περιφέρεια - αίτηση - απόσπαση στην Έδεσσα για συνυπηρέτηση με τον επαγγελματία οπλίτη σύζυγό της. Έχει προσκομίσει όλα τα απαιτούμενα δικαιολογητικά, καθώς και έγγραφα του στρατού ότι παρέχει στον σύζυγό της τη δυνατότητα να διαμένει μονίμως στη Σκύδρα και να μετακινείται με δική του μέριμνα προς και από την υπηρεσία του. Το αίτημά της, όμως, απορρίφθηκε. Υπέβαλε και δεύτερο αίτημα, αλλά απάντηση δεν έχει πάρει. Αλήθεια, πού έχετε καταχωνιάσει την αριστερή ευαισθησία σας; Ποιος θα πληρώσει τους μισθούς των τεσσάρων ετών σε αυτή τη γυναίκα που για να είναι κοντά στην οικογένειά της, εξαναγκάζεται να παίρνει συνεχώς άδειες άνευ αποδοχών; Ο στρατός επέδειξε ευαισθησία. Η Κυβέρνηση όχι. Έστειλα επιστολή στον Πρωθυπουργό. Επίσης κατέθεσα και δυο ερωτήσεις στον ίδιο τον Πρωθυπουργό για το ίδιο θέμα. Και μάλιστα η μία επίκαιρη. Φωνή βοώντος εν τη ερήμω. Δεν ήρθε στη Βουλή ο ίδιος, αλλά ούτε ο αρμόδιος Υπουργός να του δώσει μια εξήγηση γι' αυτό το ανοσιούργημα, σε αντίθεση με προηγούμενους Πρωθυπουργούς, που όταν το γραφείο τους έπαιρνε επιστολές πολιτών τις έστελναν αμέσως στον αρμόδιο Υπουργό για κάθε θέμα, ζητώντας μάλιστα να κοινοποιηθεί στο πρωθυπουργικό γραφείο η απάντηση που θα δινόταν στον κάθε πολίτη. Έχω επ' αυτού προσωπική εμπειρία. Ως Υπουργός επί πρωθυπουργίας Αντώνη Σαμαρά μου ζητήθηκε να απαντήσω σε πέντε επιστολές αιτήματα πολιτών. Εσείς, οι αριστεροί, δεν απαντάτε όχι σε επιστολές αλλά ούτε και σε ερωτήσεις Βουλευτών. Για του λόγου το αληθές θα καταθέσω στα Πρακτικά και την επιστολή και τις ερωτήσεις προς τον Πρωθυπουργό για το έγκλημα που διαπράττεται σε βάρος της οικογένειας που προανέφερα, καθώς και ερωτήσεις προς τους Υπουργούς για την κατάσταση που επικρατεί στα νοσοκομεία και δυστυχώς δεν απαντούν. Πού είναι λοιπόν, η ευαισθησία, ο πολιτισμός και η ανθρωπιά που πρέπει να χαρακτηρίζει μια σύγχρονη πολιτεία και ειδικότερα μια πολιτεία με πρώτη φορά αριστερή Κυβέρνηση; Πού είναι η ευαισθησία για τον συνάνθρωπο, για την υγεία για την περίθαλψη, όταν τα νοσοκομεία μας νοσούν βαρύτατα από τραγικές ελλείψεις σε ιατρικό και νοσηλευτικό προσωπικό, σε υποδομές, σε εξοπλισμό και σε εφόδια; Γιατί οι αρμόδιοι Υπουργοί, όταν με αλλεπάλληλες ερωτήσεις τους καλώ να δώσουν εξηγήσεις για την απαράδεκτη κατάσταση στα νοσοκομεία της Έδεσσας και των Γιαννιτσών, δεν απαντούν; Για τις κλειστές κλινικές, για τις ελλείψεις των φαρμάκων, για τις εξαγγελίες για εξαγορές μηχανημάτων ή προσλήψεις του αναγκαίου προσωπικού που ποτέ δεν πραγματοποιούνται. Οφείλω να πω ότι η λειτουργία των νοσοκομείων οφείλεται στις υπερπροσπάθειες του ιατρικού νοσηλευτικού προσωπικού, καθώς και στη βοήθεια της τοπικής κοινωνίας καθώς και σε δωρεές από ιδιώτες αλλά και από τοπικούς συλλόγους. Με την ευκαιρία αυτή πραγματικά θέλω να εκφράσω ένα μεγάλο εύγε στην οικογένεια της Ελισάβετ Παπαγιαννοπούλου γι' αυτή τη μεγάλη δωρεά. Είθε αυτό το φωτεινό παράδειγμα να το ακολουθήσουν όλοι όσοι έχουν τη δυνατότητα να συνεισφέρουν για να απαλύνουν τον πόνο των συνανθρώπων μας. Κυρίες και κύριοι συνάδελφοι, οφείλω να ομολογήσω ότι παρά τις ιδεολογικές μας διαφορές, ανέμενα από μια Κυβέρνηση που αυτοχαρακτηρίζεται αριστερή να έχει τις έννοιες της δημοκρατίας, του πολιτικού πολιτισμού, της κοινωνικής ευαισθησίας, της δικαιοσύνης και του ανθρωπισμού όχι μόνο ως κομματική παντιέρα και προεκλογικό εργαλείο, αλλά ως απαραίτητο οδηγό στην άσκηση της πολιτικής της. Ότι με νέους ανθρώπους στην πολιτική ίσως η κοινωνία μας να έβλεπε κάτι καινούριο. Ομολογώ ότι διαψεύστηκα, όπως βέβαια διαψεύστηκε κι ένα μεγάλο κομμάτι του λαού. Λυπάμαι γιατί προσωπικά δεν περίμενα από νέους ανθρώπους να συμπεριφέρονται με αυτόν τον τρόπο, να αποδεικνύονται στην πράξη τόσο σκληροί κι ανάλγητοι. Καταθέτω στα Πρακτικά την επιστολή, τις ερωτήσεις προς τον Πρωθυπουργό και τις ερωτήσεις για τα νοσοκομεία προς τους Υπουργούς. Ευχαριστώ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και επτά εκπαιδευτικοί συνοδοί τους από το Δημοτικό Σχολείο Καλαμπάκας και από το Δημοτικό Σχολείου Αγίου Μάμαντος Ρεθύμνου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Λαγός, για δώδεκα λεπτά.
Προ ολίγων λεπτών γίναμε μάρτυρες για άλλη μία φορά της συμπαιγνίας που υπάρχει μέσα στο ελληνικό Κοινοβούλιο... Υπήρξε ζήτημα για μία άρση ασυλίας. Είναι οι άρσεις ασυλίας που δεν δέχεται κανείς από εσάς. Είναι οι άρσεις ασυλίας που το συνταγματικό τόξο θέλει εδώ και πάρα πολλά χρόνια να καταργήσει για τους Βουλευτές και για τους Υπουργούς, αλλά που όταν έρχεται η ώρα να ψηφιστούν, όλοι εσείς ψηφίζετε εις βάρος της άρσης ασυλίας των Βουλευτών. Ας καταλάβουν, λοιπόν, οι Έλληνες πολίτες τι δούλεμα πέφτει από όλους εσάς, από όλους του συνεταίρους. Υπήρξε, λοιπόν, ανάμεσα στις άλλες ένα ζήτημα για άρση ασυλίας του Βουλευτή του ΣΥΡΙΖΑ Φίλη για τις απαξιωτικές και προκλητικές δηλώσεις που είχε κάνει για τον εθνομάρτυρα Κωνσταντίντο Κατσίφα. Αφορούσε τη δολοφονία του νέου αυτού, τη δολοφονία του ήρωα αυτού του έθνους, έτσι όπως έχει εξελιχθεί η κατάσταση, ο οποίος σκοτώθηκε εν ψυχρώ από Αλβανούς δολοφόνους που εκπροσωπούσαν το κράτος των Αλβανών. Ενώ η σωρός δεν είχε δοθεί ακόμα στους οικείους του, ενώ τη σωρό του την απέκρυβαν γιατί ήθελαν προφανώς να αποκρύψουν κάποια στοιχεία επιβαρυντικά που υπήρξαν για την εν ψυχρώ δολοφονία του Κωνσταντίνου Κατσίφα, οι δηλώσεις του Βουλευτή του ΣΥΡΙΖΑ, Φίλη, περιείχαν εξευτελιστικά πράγματα και ήταν προσβολή του νεκρού και της τιμής του. Αυτή τη μήνυση την κατέθεσαν οι γονείς του νεκρού. Όχι όποιος κι όποιος. Οι γονείς του νεκρού κατέθεσαν αυτή τη μήνυση. Ήρθε μετά η εισαγγελία του Αρείου Πάγου να ζητήσει το θέμα αυτό, να αρθεί η ασυλία του Βουλευτή Φίλη και να εξεταστεί από την ελληνική δικαιοσύνη. Τι πιο ξεκάθαρο και τι πιο τίμιο από τον Βουλευτή αυτόν, αν δεν είχε κάτι κακό και δεν είχε να κάνει με την προσβολή της τιμής του νεκρού, να πάει στο δικαστήριο και να υπερασπιστεί αυτά που έλεγε. Όμως για άλλη μια φορά και ο Βουλευτής του ΣΥΡΙΖΑ, πρώην Υπουργός και οι Βουλευτές της Νέας Δημοκρατίας κάλυψαν φορά αυτό το αίσχος. Εδώ θα στηλιτέψουμε για άλλη μια φορά το αισχρό θέατρο το οποίο παίζεται πίσω από τις πλάτες των Ελλήνων πολιτών. Η Νέα Δημοκρατία δήθεν πολεμάει την Κυβέρνηση του ΣΥΡΙΖΑ. Βλέπουμε ότι είναι σε όλα μαζί. Βλέπουμε ότι την προδοτική συμφωνία των Πρεσπών επί της ουσίας μαζί την ψήφισαν. Η Νέα Δημοκρατία παρακαλούσε να την περάσει ο ΣΥΡΙΖΑ, έτσι ώστε να μην την χρεωθούν οι ίδιοι. Είδαμε ότι στις προτάσεις που είχε κάνει η Χρυσή Αυγή προκειμένου να παραιτηθούν οι Βουλευτές της Νέας Δημοκρατίας και του ΠΑΣΟΚ είχαν όλοι αρνηθεί. Εμείς θα ήμασταν οι πρώτοι που θα το κάναμε. Σήμερα, λοιπόν, φτάνουμε σε αυτό το σημείο - στα μουλωχτά φυσικά, δεν θα ακουστεί πουθενά - να έρχεται η Νέα Δημοκρατία να καλύπτει τον Φίλη για την περιύβριση του νεκρού Κωνσταντίνου Κατσίφα. Αρκετά. Ως εδώ και μη παρέκει. Ας ξυπνήσουν οι Έλληνες πολίτες. Δεν υπάρχει τίποτα άλλο. Υπάρχει ένα διεφθαρμένο, σάπιο πολιτικό σύστημα που μας ποδηγετεί εδώ και σαράντα πέντε χρόνια. Απέναντι σ' αυτό το σάπιο πολιτικό σύστημα υπάρχει ο φόβος όλων σας. Μόνο η Χρυσή Αυγή υπάρχει. Δεν υπάρχει τίποτα άλλο. Βλέπετε ότι όλοι όταν είναι να κάνετε μεταξύ σας τα βρίσκετε. Μόνο με έναν δεν τα βρίσκετε. Με τη Χρυσή Αυγή. Και δεν πρόκειται ποτέ να τα βρείτε. Δεν πρόκειται ποτέ εμείς να γίνουμε σαν ΄όλους και όλες εσάς. Εμείς λέμε ευθέως και ευθαρσώς τις απόψεις μας τις οποίες υπερασπιζόμαστε. Δεν λέμε άλλα για να ψηφίσουμε άλλα. Λέμε αυτά για να ψηφίσουμε αυτά. Έχουμε υποστεί διώξεις και θα υποστούμε ξανά. Δεχόμαστε συνεχώς πιέσεις και διώξεις γι' αυτά που πιστεύουμε. Σε μια προεκλογική περίοδο στην τεράστια της δημοκρατίας της Ελλάδας αποκλείεται η τρίτη πολιτική δύναμη. Θέλετε δεν θέλετε είμαστε η τρίτη πολιτική δύναμη. Και εσείς ετσιθελικά μας αποκλείετε. Δεν μας επιτρέπουν ούτε να συμμετάσχουμε στα τηλεοπτικά πάνελ. Δεν μας επιτρέπεται ούτε να κάνουμε συγκεντρώσεις. Έχουμε δεκαπέντε αντισυγκεντρώσεις όπου πηγαίνουμε. Αλλά εκεί δεν μιλάει κανείς. Κι όχι μόνο δεν μιλάει, αλλά υπερθεματίζει και σιγοντάρει κιόλας επί της ουσίας τις συγκεντρώσεις αυτές. Έτσι, λοιπόν, η Χρυσή Αυγή πολεμάει όλο αυτό το σύστημα μόνη της, χωρίς λεφτά, χωρίς επιχειρηματίες χωρίς συμφέροντα όταν οι απλοί, λαϊκοί αγωνιστές της Αριστεράς και του ΣΥΡΙΖΑ είναι στα κότερα με τον Πρωθυπουργό τους. Μάλιστα, στον Πειραιά έχει πολλή πλάκα αυτό που γίνεται. Θα αναφερθώ στην περιοχή αυτή, γιατί έγινε ένα περιστατικό το τελευταίο διάστημα. Είμαστε εμείς από τις περιοχές του Πειραιά, που είμαστε με το κατεστημένο και το σύστημα και δεν υπερασπιζόμαστε τους Έλληνες πολίτες, αλλά τους υπερασπίζεται ο ΣΥΡΙΖΑ, με τον Πέτρο Κόκκαλη. Εντάξει λοιπόν, με Πέτρο Κόκκαλη εσείς υπερασπιστείτε τους απλούς Έλληνες πολίτες και εμείς που μένουμε στο Πέραμα, στο Κερατσίνι, στη Νίκαια και στη Δραπετσώνα είμαστε με τα συμφέροντα και τους επιχειρηματίες. Μα, τι γέλιο, αλήθεια, πέφτει με σας! Πού να τα λέτε αυτά και πού να κρύβεστε! Και γι' αυτό θα πάρετε την απάντηση που σας αρμόζει σε λίγες μέρες φυσικά. Δημοκρατία λοιπόν στην Ελλάδα, τεράστια δημοκρατία. Μόνο που δεν έχουν δικαίωμα να μιλήσουν όσοι δεν πιστεύουν σε σας. Αυτοί δεν έχουν δικαίωμα. Αυτή είναι η δημοκρατία. Είδαμε τον Κοτζιά, τον θρασύτατο Κοτζιά, για τον οποίο πάλι έχουμε πει ότι αν κάποια στιγμή τα φέρει ο Θεός και έρθει μία εθνική κυβέρνηση στην πατρίδα μας, θα καθίσει στο σκαμνί του κατηγορουμένου, για να δούμε κατά πόσον ήταν ή δεν ήταν προδοτική η Συμφωνία των Πρεσπών. Γιατί εμείς λέμε ότι ήταν. Εσείς που λέτε ότι δεν ήταν, γιατί φοβάστε πολύ μη γίνει όλο αυτό; Έτσι λοιπόν, πριν από λίγες μέρες, όταν ο Κοτζιάς ήταν στη Γερμανία - γιατί δεν τον κυνηγάνε μόνο στην Ελλάδα, έχει γίνει διεθνούς φήμης, όπου και να πάει, κυνηγητό τρώει και ο Κοτζιάς και όλες οι «Υπουργάρες» και οι «Βουλευτάρες» του ΣΥΡΙΖΑ, με δέκα διμοιρίες ΜΑΤ μπορείτε να πάτε - βγήκε ένας Έλληνας πολίτης ο οποίος δεν τον εξύβρισε, απλά του απηύθυνε τον λόγο και του είπε ότι αυτά που έκανε είναι προδοτικά - ακριβώς αυτά που είχαμε πει και εμείς μέσα στην Βουλή κάποια στιγμή και μας κλείνατε μικρόφωνα, φωνάζατε τους φρούραρχους πάλι να μας βγάζουν έξω, γιατί λέμε αυτά που λέει και ο Έλληνας πολίτης - και πως θα έρθει η ώρα να απολογηθεί γι' αυτά που έκανε, ο Κοτζιάς φώναζε, ωρυόταν, τον έβριζε αποκαλώντας τον «φασίστα» και «ρατσιστή». Αυτή είναι η δημοκρατία σας, και των αριστερών και των δεξιών, για να μη βγάζουμε έξω κάποιους. Είναι η δημοκρατία που όταν ο Πρωθυπουργός πήγε στη υπήρξε ένας διαδηλωτής, ο οποίος μάλιστα ήταν και Αριστερός - ας τα βλέπουν κι αυτά, γιατί θα γελάσει ο κάθε πικραμένος με αυτά που γίνονται - και τόλμησε να διαμαρτυρηθεί, πήγαν οι αστυνομικοί συνοδεία του Τσίπρα, του Πρωθυπουργού, τον πήραν χειροπόδαρα και τον τραβολόγαγαν. Αυτή είναι η δημοκρατία! Και μιλάτε εσείς για δημοκρατία! Λοιπόν, θα το πούμε συγκεκριμένα, για να το ξεκαθαρίσουμε στους Έλληνες. Δημοκρατία είναι για εσάς ό,τι είναι προς όφελος σας. Ό,τι δεν είναι προς όφελος σας, το ονομάζεται «φασισμό», «ρατσισμό», οτιδήποτε άλλο. Τους νόμους και το Σύνταγμα τους σέβεται η Χρυσή Αυγή πολύ περισσότερο απ' όλες και όλους εσάς. Ιδού η Ρόδος, ιδού και το πήδημα. Μην τολμάτε εσείς να διαμαρτύρεστε και να μιλάτε για βουλευτικές και υπουργικές άρσεις ασυλίας. Μην τολμάτε να κοροϊδεύετε τον κόσμο, γιατί μπορεί εδώ μέσα να τα βρίσκετε μεταξύ σας, αλλά εμείς θα σας ξεμπροστιάζουμε πάντα. Οποτεδήποτε έρχεται σοβαρή υπόθεση που αφορά την άρση ασυλίας Βουλευτή ή Υπουργού από όλο το «δήθεν» συνταγματικό τόξο, όλοι οι υπόλοιποι το πνίγετε και δεν το αφήνετε να πάει στη δικαιοσύνη. Διότι ξέρετε ότι αν πάει στη δικαιοσύνη, θα καταδικαστούν πολλοί απ' όλες και απ' όλους εσάς που είστε εδώ και κοροϊδεύετε τους Έλληνες πολίτες. Αυτή, λοιπόν, είναι η δημοκρατία την οποία απολαμβάνουμε. Εμείς λοιπόν, συνεχίζουμε να αγωνιζόμαστε και σαν Χρυσή Αυγή θα είμαστε εδώ. Δεν μπορούμε να κάνουμε συγκεντρώσεις γιατί προσπαθείτε να μας το απαγορεύσετε, βάζετε αντισυγκεντρώσεις, δεν μας καλείτε στα πάνελ να μιλήσουμε και να πούμε την άποψή μας, γιατί είστε πολύ δημοκράτες. Εμείς, λοιπόν, που είμαστε φασίστες σας προκαλούμε για άλλη μία φορά οποτεδήποτε θέλετε, όπου θέλετε, με τον οποιοδήποτε απέναντί μας, γιατί είμαστε έτοιμοι για δημόσιο διάλογο. Θα σας διασύρουμε με τα επιχειρήματά μας. Τα ξέρετε όλα αυτά και κρύβεστε πίσω από τις ταμπέλες δήθεν «φασισμού», «ναζισμού», δεν ξέρω κι εγώ τι άλλο, «εξωγήινων» που μπορεί να μας λέτε και οτιδήποτε άλλο, γιατί δεν μπορείτε να μας αντιμετωπίσετε. Εγώ προσωπικά αν μου μίλαγε κάποιος πολιτικός αντίπαλός μου και με προκαλούσε τόσες φορές σε δημόσιο διάλογο, θα ντρεπόμουν. Και μία φορά θα πήγαινα να τον αντιμετωπίσω. Εσείς φυσικά τη λέξη «ντροπή» δεν την πολυγνωρίζετε, γι' αυτό συνεχίζετε έτσι όπως πάτε. Νέα Δημοκρατία, ΠΑΣΟΚ, ΣΥΡΙΖΑ, ΚΚΕ και όλα τα υπόλοιπα κόμματα της παρεΐτσας είστε μία ομερτά. Έχετε κάνει μία ομερτά, είστε μία όμορφη παρέα στην οποία προς τα έξω βγαίνουν μόνο αυτά που θέλετε εσείς να βγαίνουν. Και όταν ο κάθε Έλληνας πολίτης τολμήσει να διεκδικήσει το δίκιο του με έναν Βουλευτή, τότε συναντά ένα τείχος γραφειοκρατίας και ένα τείχος που έχετε στήσει εσείς οι ίδιοι για να μην τον αφήνετε να αντιμετωπίζεται ως ισότιμος πολίτης. Τολμήστε, λοιπόν, να άρετε τη βουλευτική ασυλία και του Φίλη και οποιουδήποτε άλλου Βουλευτή. Εμείς έτσι κι αλλιώς δεν έχουμε βουλευτική ασυλία, ούτε την επιθυμούμε. Λέγαμε από παλιά ότι εμείς δεχόμαστε να καθίσουμε και στο σκαμνί, να έρθουμε αντιμέτωποι με οτιδήποτε λέμε για τις ιδέες και για το ό,τι έχουμε στηρίξει μέχρι τώρα. Εσείς όμως, φοβάστε και κρύβεστε. Δεν βοηθάτε το έργο της δικαιοσύνης ή το βοηθάτε μόνο εκεί που έχει να σας δώσει ένα μικρό πολιτικό όφελος. Μην κοροϊδεύετε άλλο τους Έλληνες, σας παίρνουμε χαμπάρι. Και όσον αφορά τις τροπολογίες και αυτά που λέτε ότι θα δώσετε τώρα στους Έλληνες πολίτες, έχει βγει απόφαση και από το Συμβούλιο της Επικρατείας και από τα πρωτοδικεία του ελληνικού κράτους, που λέει ότι επιβάλλεται να γυρίσουν πίσω όσα παρανόμως έχετε κλέψει από την τσέπη του Έλληνα πολίτη. Κι εσείς έρχεστε αυτήν τη στιγμή να δώσετε το ένα χιλιοστό απ' αυτά που σας επιβάλλει η ελληνική δικαιοσύνη να δώσετε πίσω και μας το παίζεται και Ρομπέν των Δασών. Είναι κοροϊδία, να τελειώνει αυτό το πράγμα! Η Χρυσή Αυγή είναι εδώ, μέσα στο εθνικό Κοινοβούλιο, μέσα στο Ευρωπαϊκό Κοινοβούλιο, στην τοπική αυτοδιοίκηση, παντού. Θα δώσουμε τον αγώνα για ελευθερία της πατρίδας μας, για Ελλάδα και για ορθοδοξία. Δεν θα σας χαρίσουμε τίποτα.
Κύριε Πρόεδρε, μπορώ να έχω τον λόγο για να πω κάτι;
Τον λόγο έχει ο κ. Μαντάς για ένα σχόλιο.
Πέρα από τις υπόλοιπες αθλιότητες που ειπώθηκαν από τον εκπρόσωπο της νεοναζιστικής Χρυσής Αυγής, ειπώθηκε και το «δήθεν» ελληνικό Κοινοβούλιο. Παρακαλώ, κύριε Πρόεδρε, να διαγραφεί από τα Πρακτικά, τουλάχιστον.
Όχι, ας το αφήσουμε να τονιστεί.
Όχι, δεν είναι έτσι. Νομίζω ότι ο κ. Μαντάς έχει δίκιο. Θα διαγραφεί από τα Πρακτικά, είτε συμφωνεί ο κ. Λαγός είτε όχι.
Δεν συμφωνώ.
Δεν συμφωνείτε, αλλά θα διαγραφεί.
Πείτε ότι δεν συμφωνώ εγώ.
Εντάξει.
Να διαγραφούν και οι ίδιοι!
Εσύ να διαγραφείς!
Τον λόγο έχει ο Υπουργός κ. Πιτσιόρλας για ορισμένες τροπολογίες και νομοτεχνικές βελτιώσεις.
Ευχαριστώ, κύριε Πρόεδρε. Θα αναφερθώ σε μία τροπολογία με τέσσερα σημεία του Υπουργείου Οικονομίας και Ανάπτυξης. Είναι μικρά θέματα. Είναι η τροπολογία 2192/178. Με το πρώτο άρθρο της τροπολογίας δίνεται η δυνατότητα στον εξωδικαστικό μηχανισμό να ρυθμίζονται οφειλές προς την εφορία και τους φορείς κοινωνικής ασφάλισης που έχουν βεβαιωθεί ή έχουν γεννηθεί μέχρι 31 Δεκεμβρίου του 2018. Το δεύτερο άρθρο παρατείνει για έναν μήνα τη δυνατότητα των πολιτών που έχουν υποβάλει ήδη αίτηση να ενταχθούν στον νόμο Κατσέλη, να προσκομίσουν στις αρμόδιες δικαστικές αρχές τη βεβαίωση οφειλών των πιστωτικών ιδρυμάτων. Η προθεσμία ήταν μέχρι 30 Απριλίου του 2019 και θα πάει 31 Μαΐου του 2019. Και βεβαίως θέλω να πω ότι από άλλες διατάξεις προβλέπεται πως επειδή υπάρχει μία καθυστέρηση των τραπεζών στο να δίνουν αυτήν τη βεβαίωση, θα πρέπει αν διαπιστώνεται τέτοια καθυστέρηση, να γίνονται καταγγελίες, διότι επιφέρουν και ποινικές ευθύνες. Το τρίτο άρθρο προβλέπει ρητά η αναπτυξιακή τράπεζα που πρόσφατα έχει ιδρυθεί να μην είναι υποχρεωμένη να καταβάλει τόκους υπερημερίας σε περιπτώσεις καταπτώσεων εγγυήσεων υπέρ πιστωτικών ιδρυμάτων, λόγω της καθυστερημένης καταβολής της σχετικής εγγυοδοτικής υποχρέωσης. Έχουν προκύψει ορισμένα ζητήματα τα οποία ουσιαστικά παραπέμπονται στη δικαιοσύνη και η νομολογία που υπάρχει έχει δώσει λύση σαν αυτήν που πάμε να δώσουμε τώρα. Σε περιπτώσεις δηλαδή που δεν υπάρχει πλήρης φάκελος και καταπίπτει μια εγγύηση, γεννιούνται κάποιες απαιτήσεις των τραπεζών, λέμε επ' αυτών να μην υπάρχει υποχρέωση των τόκων υπερημερίας. Ξαναλέω ότι υπάρχουν οι δικαστικές αποφάσεις που έχουν βγει μέχρι σήμερα σε παρόμοιες υποθέσεις. Ούτως ή άλλως έχουν δώσει αυτή την απάντηση, δεν καταλογίζουν τόκους υπερημερίας. Και τέλος, με το άρθρο 4 πάμε να κλείσουμε ένα θέμα για το πώς θα πάρουν την εισφορά σε είδος που έχουν καταθέσει εταιρείες εγκατεστημένες εντός επιχειρηματικού πάρκου που έχει συγκροτηθεί φορέας. Αυτό το θέμα είχε λυθεί με έναν νόμο του 2013 με λάθος τρόπο. Πρόσφατα αλλάξαμε τον νόμο και απλοποιήσαμε τη διαδικασία. Όμως υπάρχει μία συγκεκριμένη περίπτωση για το πάρκο Βαμβακιάς Ελευσίνας, όπου οι εγκατεστημένες επιχειρήσεις έχουν καταβάλλει την εισφορά σε χρήμα και αυτή η εισφορά έχει μπει σε ειδικό λογαριασμό. Όμως λόγω των λανθασμένων προβλέψεων της προηγούμενης διαδικασίας δεν μπορούν να πάρουν τα δικά τους λεφτά και να κάνουν τις επενδύσεις που πρέπει να κάνουν. Άρα με αυτήν τη διάταξη επιλύουμε το θέμα για να μπορέσουν οι άνθρωποι να πάρουν τα λεφτά τους πίσω και να προχωρήσουν τις επενδύσεις στο πάρκο. Αυτά είναι τα τέσσερα σημεία που περιέχει η τροπολογία που καταθέσαμε.
Ευχαριστούμε τον Αναπληρωτή Υπουργό Οικονομίας και Ανάπτυξης κ. Πιτσιόρλα. Τον λόγο έχει ο Υπουργός Υγείας κ. Ανδρέας Ξανθός.
Ευχαριστώ, κύριε Πρόεδρε. Θέλω να καταθέσω, επίσης, μια υπουργική τροπολογία με γενικό αριθμό 2191 και ειδικό 177. Αυτό το οποίο ρυθμίζουμε εδώ είναι θέματα αρμοδιότητας του Κεντρικού Συμβουλίου Υγείας. Το ένα ζήτημα είναι ότι προβλέπουμε μία μεταβατική περίοδο για να περάσουμε στο καθεστώς το οποίο έχουμε προβλέψει. Το ΚΕΣΥ δηλαδή να μην έχει αρμοδιότητα για την έγκριση εξετάσεων, επεμβάσεων, θεραπευτικών πράξεων και λοιπά που είχε μέχρι τώρα. Αυτήν την αρμοδιότητα την έχουμε μεταφέρει στο Ανώτατο Υγειονομικό Συμβούλιο, που είναι μία επιτροπή που λειτουργεί υπό τον ΕΟΠΥΥ, ο οποίος είναι και ο αποζημιωτικός φορέας και νομίζω ότι έχει ακριβώς τη συνάφεια που χρειάζεται με αυτόν τον ρόλο. Η δεύτερη αρμοδιότητα την οποία δώσαμε στο ΚΕΣΥ, που στην ουσία χωρίς να έχει σχέση ανήκε μέχρι τώρα στον ΕΟΦ, ήταν η έγκριση των ιατρικών συνεδρίων και της συνεχιζόμενης ιατρικής εκπαίδευσης. Επειδή εκτιμήσαμε ότι χρειάζεται ένα μεταβατικό στάδιο για να προσαρμοστούν οι φορείς αυτοί στους νέους ρόλους, προβλέπουμε αυτή τη μεταβατική διάταξη. Αυτό είναι το ένα ζήτημα. Το δεύτερο ζήτημα αφορά τις νέες εξειδικεύσεις γιατρών οι οποίες έχουν θεσπιστεί και οι οποίες μέχρι τώρα, όπως ξέρετε - εκτός από την εξειδίκευση στην εντατικολογία και στη νεογνολογία που ήταν έμμισθες - ήταν άμισθες, όπως και όλες οι εξειδικεύσεις. Αυτό, λοιπόν, που θεσπίζουμε τώρα είναι να είναι έμμισθη η εξειδίκευση. Έχουμε ανοίξει τη βεντάλια και έχουμε εγκρίνει πολλές επιπλέον εξειδικεύσεις με κυρίαρχη την εξειδίκευση στην επείγουσα ιατρική. Θέλουμε να ξεκινήσουμε άμεσα σε δύο κέντρα εκπαίδευσης, στο Ηράκλειο και στο Αττικό Νοσοκομείο, την εξειδίκευση τριάντα έξι ειδικευμένων γιατρών οι οποίοι θα αποκτήσουν την εξειδίκευση στην επειγοντολογία. Θέλουμε, λοιπόν, να το χρησιμοποιήσουμε ως κίνητρο προσέλκυσης και σε αυτήν την εξειδίκευση, αλλά και στις υπόλοιπες οι οποίες έχουν εγκριθεί, όπως είναι η επεμβατική καρδιολογία που αναμένεται όπου να ‘ναι, η επεμβατική ακτινολογία που προϋπήρχε, η λοιμωξιολογία, η κλινική μικροβιολογία, η κλινική φαρμακολογία, η νοσοκομειακή οδοντιατρική. Είναι πάρα πολλές εξειδικεύσεις που αυτήν την περίοδο έχουν εγκριθεί από το ΚΕΣΥ, έχει γίνει εισήγηση προς το Υπουργείο και έχει γίνει αποδεκτή. Νομίζουμε, λοιπόν, ότι είναι και ένας τρόπος, πρώτον, να προσελκύσουμε ειδικευμένους γιατρούς για να κάνουν εξειδίκευση στα δημόσια νοσοκομεία και, δεύτερον, να συγκρατήσουμε γιατρούς στη χώρα μας, να περιορίσουμε όσο είναι δυνατό το brain drain και την ιατρική μετανάστευση, δίνοντας ευκαιρίες επιστημονικής εξέλιξης και εξειδίκευσης σε αρκετούς γιατρούς της χώρας μας. Προβλέπουμε, λοιπόν, να είναι έμμισθη η εξειδίκευση βεβαίως με τον μισθό του ειδικευόμενου γιατρού, όπως και μέχρι τώρα. Αυτό νομίζω ότι είναι ένα ισχυρό κίνητρο, με την προϋπόθεση φυσικά ότι αυτοί οι γιατροί δεν έχουν άλλη επαγγελματική απασχόληση. Με αυτόν τον τρόπο, δίνουμε τη δυνατότητα σε γιατρούς που δεν έχουν οργανική σχέση με το σύστημα υγείας, και είτε υποαπασχολούνται είτε είναι άνεργοι στον ιδιωτικό τομέα, να έρθουν στα νοσοκομεία, στα κέντρα εκπαίδευσης και να συμβάλουν στην προσπάθεια που κάνουμε να αναβαθμιστεί η δημόσια περίθαλψη.
Κύριε Πρόεδρε, θα ήθελα τον λόγο.
Ορίστε, κύριε Κεφαλογιάννη, έχετε τον λόγο.
Κύριε Πρόεδρε, θα ήθελα να κάνω μια ερώτηση προς τον κύριο Υπουργό για την τροπολογία που μόλις ανέπτυξε επειδή, όπως ανέφερε ο κύριος Υπουργός, στην ουσία ρυθμίζονται δύο διαφορετικά ζητήματα. Όσον αφορά το πρώτο σχετικά με το ΚΕΣΥ, εμείς ως Νέα Δημοκρατία είμαστε αρνητικοί. Ωστόσο είμαστε θετικοί για τις εξειδικεύσεις. Αν προτίθεται η Κυβέρνηση να σπάσει την τροπολογία σε δύο τμήματα, θα είμαστε θετικοί στο δεύτερο και αρνητικοί στο πρώτο. Διαφορετικά, θα διατηρήσουμε το «παρών».
Είναι και τα δύο ζητήματα που τα έχει διαχειριστεί το ΚΕΣΥ. Η πρόταση για τις εξειδικεύσεις έρχεται μέσω του ΚΕΣΥ. Νομίζω ότι είναι μία ενιαία τροπολογία και πραγματικά θα ήθελα να ακούσω τον λόγο για τον οποίο διαφωνείτε στο να αποκτήσει το ΚΕΣΥ έναν πολύ πιο αναβαθμισμένο ρόλο για τη συνεχιζόμενη ιατρική εκπαίδευση - αυτό είναι απολύτως συναφές με τον ρόλο του - και βεβαίως να μην έχει μια ευθύνη στην κοστολόγηση και άρα και στην αποζημίωση πράξεων, που αυτό ανήκει στην αρμοδιότητα του ΕΟΠΥΥ.
Ευχαριστούμε τον κύριο Υπουργό και τον κ. Κεφαλογιάννη. Τον λόγο έχει ο κ. Ηλίας Καματερός, Βουλευτής του ΣΥΡΙΖΑ, για επτά λεπτά.
Κυρίες και κύριοι συνάδελφοι, επί του νομοσχεδίου δεν νομίζω ότι έχουμε να πούμε κάτι. Όλοι είμαστε θετικοί και υπερθεματίζουμε. Θα μου επιτρέψετε να τοποθετηθώ σύντομα για δύο βουλευτικές τροπολογίες που έχουμε καταθέσει. Η μία είναι η τροπολογία 173 και αφορά στη μεταφορά νερού στα άνυδρα νησιά με υδροφόρες. Πιο συγκεκριμένα, προτείνουμε να απαλλάσσονται από τα τέλη διέλευσης μόνο στους προορισμούς για τους οποίους εκτελούν τον σκοπό της μεταφοράς του νερού ή τα πλοία που μεταφέρουν νερό. Με την ευκαιρία, όμως, να πω ότι το αντικείμενο αυτού του έργου είναι πολύ περιορισμένο - αφορά σε πάρα πολύ λίγα νησιά - και δεν θα υπάρχει σε λίγο γιατί είναι στην ολοκλήρωσή του ένα πρόγραμμα το οποίο έχουμε υλοποιήσει σαν Κυβέρνηση, μέσω κυρίως της αφαλάτωσης, αλλά και της μεταφοράς νερού με σωλήνες που έχει λύσει ουσιαστικά το πρόβλημα της ύδρευσης των νησιών, ένα πρόβλημα το οποίο ταλάνιζε τους νησιώτες για δεκαετίες όλα τα προηγούμενα χρόνια, με ό,τι αυτό συνεπάγεται. Πόσοι μπορούν να καταλάβουν, άραγε, τι ήταν για τους νησιώτες να τους στερείς το νερό; Πολλές φορές επειδή η υδροφόρα αργούσε ή δεν μπορούσε να πάει λόγω καιρού, είχαμε για μέρες τα νησιά χωρίς νερό. Αυτό σχετικά με κάποιους που δεν μπορούν να καταλάβουν την ιδιαιτερότητα των νησιών και την ανάγκη εφαρμογής ειδικής νησιωτικής πολιτικής που εξισώνει τους κατοίκους των νησιών ή μειώνει τις διαφορές - θα έλεγα εγώ - σε πρόσβαση σε βασικά αγαθά, όπως είναι το νερό και φυσικά και σε πολλά άλλα, όπως είναι η υγεία, η παιδεία, η διοίκηση, αλλά τώρα μιλάμε για το νερό, που είναι από τα πιο βασικά αγαθά. Η δεύτερη τροπολογία με ειδικό 185 αναφέρεται στις δηλώσεις για το Κτηματολόγιο. Επιτέλους, προχωρεί η υλοποίηση του Κτηματολογίου σε όλη την χώρα. Βρισκόμαστε σε καλό δρόμο. Τα ποσοστά είναι πάρα πολύ καλά. Σε κάποιες περιοχές, όμως, υπάρχουν προβλήματα, λόγω της δυσκολίας των πολιτών να μαζέψουν τα απαραίτητα δικαιολογητικά και δεν τους φτάνει η προθεσμία. Και πάλι μιλάμε ειδικά για τα νησιά. Εκεί παρουσιάζονται οι περισσότερες καθυστερήσεις και δεν είναι τυχαίο, γιατί κάποιος πρέπει να ταξιδέψει από νησί σε νησί για να πάει να κάνει τις δηλώσεις, δεν γίνονται όλα ηλεκτρονικά, και πρέπει όχι μόνο να κάνει τη δήλωσή του, αλλά να μαζέψει τα δικαιολογητικά, τα συμβόλαια κ.λπ.. Και ξέρετε πόσο δύσκολο είναι αυτό για παλιές ιδιοκτησίες, πολύ περισσότερο όταν είναι περιουσίες που έχουν προκύψει μέσα από αγοραπωλησίες, μέσα από κάποια μοναστήρια. Στα νησιά υπάρχουν αυτές οι περιπτώσεις και έχουν δημιουργήσει καθυστερήσεις. Εμείς, λοιπόν, προτείνουμε, επειδή κάθε περιοχή έχει και διαφορετική ημερομηνία, να μπορεί ο Υπουργός με υπουργική απόφαση να δίνει παράταση μέχρι έξι μήνες σε αυτές τις περιπτώσεις. Και πάλι είναι ένα μέτρο αναγκαίο που αφορά πολύ περισσότερο τα νησιά. Όμως, δεν είναι μόνο για τα νησιά, αλλά και για άλλες περιοχές της χώρας μας. Γι' αυτό θα παρακαλούσα τους συναδέλφους να ψηφίσουν αυτήν την τροπολογία. Ευχαριστώ.
Ευχαριστούμε τον κ. Καματερό, Βουλευτή του ΣΥΡΙΖΑ. Τον λόγο έχει για επτά λεπτά ο κ. Αθανάσιος Παπαδόπουλος, Βουλευτής Τρικάλων του ΣΥΡΙΖΑ.
Συζητάμε σήμερα για μια ακόμη δωρεά πολύτιμη για το εθνικό σύστημα υγείας, αγαπητοί συνάδελφοι, αυτή της Ελισάβετ Παπαγιαννοπούλου. Και πρέπει να πούμε ότι χρειαζόμαστε και δωρεές και πράξεις οι οποίες δείχνουν ότι το μεγαλείο κάποιων ανθρώπων εκδηλώνεται με έναν τρόπο που βοηθά το εθνικό σύστημα υγείας σε μία περίοδο που χρειαζόμαστε και δωρεές. Εγώ με την ευκαιρία αυτή θέλω να ευχαριστήσω και τους δωρητές προς το νοσοκομείο Τρικάλων που βοήθησαν στην αναβάθμιση της καρδιολογικής κλινικής και στη βελτίωση της μονάδας τεχνητού νεφρού. Θέλω να τους ευχαριστήσω που βοηθάνε όλα εκείνα τα οποία κάνουμε, ώστε ένα εθνικό σύστημα υγείας που μέχρι το 2014 βρισκόταν υπό κατάρρευση να έχει φανερά τα σημάδια και της αναβάθμισης και μιας πορείας προς εκείνο που θεωρούμε ότι είναι καθήκον μας, στην ποιοτική ολοκλήρωσή του. Να θυμίσω ακόμη ότι εκτός από αυτές τις δωρεές, οι οποίες πέρασαν εδώ ως κυρώσεις από την Ολομέλεια της Βουλής, έχουμε τη δυνατότητα να βλέπουμε και συνοδές πράξεις οι οποίες γίνονται από αυτοδιοικητικά όργανα, όπως είναι η Περιφέρεια Αττικής, η οποία βοηθάει πάρα πολύ στον υλικοτεχνικό εξοπλισμό των νοσοκομείων μας, σε κτιριακές αναβαθμίσεις, σε ενέργειες οι οποίες συμβάλλουν μαζί με όλα εκείνα τα οποία κάνει το Υπουργείο Υγείας, προκειμένου να έχουμε ορατή αυτή την αναβάθμιση. Μια τέτοια αναβάθμιση έγινε και στο νοσοκομείο «Αττικόν» για το οποίο έγινε μία παρέμβαση από τον κ. Κεγκέρογλου σχετικά με το ότι εδώ και πάρα πολλά χρόνια το νοσοκομείο «Αττικόν» δεν έχει μαγνητικό τομογράφο. Μπορούμε να σας πούμε ότι μετά από συνεργασία με τη διοικήτρια της 2ης Υγειονομικής Περιφέρειας εντός των ημερών αναμένεται και η εγκατάσταση του μαγνητικού τομογράφου στο νοσοκομείο «Αττικόν». Ακόμα πρέπει να πούμε ότι όλα αυτά που γίνονται σε αυτό το χρονικό διάστημα, όπως είναι και η αναβάθμιση της πρωτοβάθμιας φροντίδας υγείας ως μία σημαντική μεταρρύθμιση και το γεγονός ότι καλύπτουμε με συγκεκριμένο τρόπο την παρέμβαση σε αυτοτελή τμήματα επειγόντων περιστατικών και γίνονται τώρα οι κρίσεις, οι οποίες θα συμβάλουν πολύ σημαντικά, όπως και η προκήρυξη για τα κέντρα υγείας, όπως και η νέα προκήρυξη για χίλιες θέσεις ιατρικού προσωπικού και χίλιες πεντακόσιες θέσεις νοσηλευτικού και άλλου προσωπικού μέσα στο 2019, είναι γεγονότα τα οποία μπορούν να μας οδηγήσουν όλους σε ένα ασφαλές συμπέρασμα. Μας οδηγούν στο συμπέρασμα ότι αυτό το διάστημα στο οποίο διαπιστώνουμε ότι η χώρα μας κάνει σημαντικές προσπάθειες για να μπορέσει να ακολουθήσει όλα εκείνα που έχει η νέα εποχή ως δυνατότητες και της οικονομίας μας και των αντοχών του προϋπολογισμού, να τα κάνουμε με έναν τρόπο ο οποίος πραγματικά μας κάνει περήφανους γι' αυτά που γίνονται στο Εθνικό Σύστημα Υγείας. Θέλω ακόμη να πω πως το ότι κατατίθενται τροπολογίες σε αυτήν τη συνεδρίαση είναι αποτέλεσμα γεγονότων. Το πυκνό νομοθετικό έργο το οποίο κάναμε στην προηγούμενη περίοδο και έχουμε μπροστά μας και το γεγονός ότι θέλουμε να κατεβάσουμε ένα σχέδιο νόμου συνολικής θεσμικής αναβάθμισης του εθνικού συστήματος υγείας, όπως και οι παρεμβάσεις στη συνεχιζόμενη ιατρική εκπαίδευση και στις εξειδικεύσεις και στον τρόπο οργάνωσης των ιατρικών συνεδρίων, στον νέο ρόλο του κεντρικού συμβουλίου υγείας, στις ιατρικές επιστημονικές εταιρείες, είναι ζητήματα που δείχνουν για ποιον λόγο ορισμένες τροπολογίες έρχονται και στη σημερινή συνεδρίαση. Ορισμένες από αυτές συμβάλλουν πάρα πολύ ουσιαστικά και σε αυτό που είναι καθήκον μας, καθήκον της συζήτησης σε αυτό το νομοσχέδιο, να αναβαθμίσουμε συνολικά τις υπηρεσίες υγείας. Έτσι και μερικές από τις τροπολογίες που έρχονται, αλλά και αυτή που κατέθεσα και εγώ τώρα παίρνοντας αφορμή από το ότι η μετεξέλιξη του ΚΕΕΛΠΝΟ σε Εθνικό Οργανισμό Δημόσιας Υγείας μάς δίνει τη δυνατότητα να μπορούμε να λέμε ότι το ιατρικό προσωπικό μπορεί να διατεθεί μόνο σε μονάδες ειδικών λοιμώξεων, αυτό το γεγονός να μπορεί να καλύπτει και το νοσηλευτικό και άλλο προσωπικό, ώστε να μην έχουν τον πειρασμό κάποιες διοικήσεις ή συνολικά αυτοί που κατευθύνουν το εθνικό σύστημα υγείας να χρησιμοποιήσουν αυτό το προσωπικό σε άλλες ανάγκες, οι οποίες συνεχίζουν να είναι αρκετές. Με την ευκαιρία αυτή, θέλω ακόμη να πω ότι είναι προκλητική η παρέμβαση του Προέδρου της Νέας Δημοκρατίας για να έχουμε τη χρησιμοποίηση ιδιωτικών συμφερόντων, ιδιωτών management στα δημόσια νοσοκομεία. Είναι προκλητική, γιατί έχουμε δοκιμάσει το καθεστώς των managers και στο «Ερρίκος Ντυνάν» και στο ΚΕΕΛΠΝΟ και σε πολλούς άλλους χώρους με πολύ αρνητικά αποτελέσματα, γιατί τα ιδιωτικά συμφέροντα έχουν στο μυαλό τους πώς θα απορροφήσουν πόρους πολύτιμους για το Εθνικό Σύστημα Υγείας. Είναι φανερό ότι μία κυβέρνηση η οποία πρέπει να έχει ως σκοπό της την αναβάθμιση του συστήματος υγείας επενδύοντας σε αυτό που είναι θεμελιώδες ανθρώπινο δικαίωμα, δεν πρέπει να παραχωρεί πόρους σε ιδιωτικά συμφέροντα. Βλέπουμε και τι γίνεται τώρα με τις δυνατότητες του Εθνικού Οργανισμού Προμηθειών Υγείας να μπορεί να καλύπτει παρακλινικές εξετάσεις. Και εκεί το φούσκωμα κάποιων δαπανών οδηγεί ουσιαστικά σε αδυναμία εξυπηρέτησης όλων. Πρέπει, λοιπόν, να συνεννοούμαστε. Χρειαζόμαστε managers, χρειαζόμαστε τεχνοκράτες οι οποίοι να έχουν και επάρκεια, αλλά να έχουν στο μυαλό τους ότι το Εθνικό Σύστημα Υγείας είναι εκείνο που κυρίως συμβάλλει στο δικαίωμα στην υγεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε, με μία επισήμανση που κάνατε και εσείς. Αναφέρθηκε από συνάδελφο εδώ η γειτονική χώρα, μία φιλική χώρα η οποία δίνει και τη δυνατότητα να υπερασπίζουμε και τον εναέριο χώρο της εμείς. Είναι απαράδεκτο στη διάρκεια των τουρκικών απειλών να ονομάζεται «χώρα των Σκοπίων». Θέλω να επισημάνω και στην κ. Γεννηματά και στην ηγεσία του κόμματος ότι το Κίνημα Αλλαγής πρέπει να πάρει σαφή θέση σε αυτό το ζήτημα. Δεν μπορούμε να ακολουθούμε ορισμένες εθνικολαϊκιστικές κραυγές που δεν αναγνωρίζουν ότι η χώρα μας τώρα στον χώρο των Βαλκανίων παίζει ένα ηγετικό ρόλο, έναν ηγεμονικό ρόλο και σε αυτό βοηθάνε οι καλές σχέσεις με τη γειτονική χώρα, με τη Βόρεια Μακεδονία. Ευχαριστώ πολύ.
Ευχαριστούμε τον κ. Παπαδόπουλο, Βουλευτή του ΣΥΡΙΖΑ. Τον λόγο έχει για επτά λεπτά ο Βουλευτής του ΣΥΡΙΖΑ κ. Θεόδωρος Δρίτσας.
Ευχαριστώ πολύ, κύριε Πρόεδρε. Συμφωνώ και επαυξάνω με την τελευταία αναφορά του συναδέλφου και συντρόφου Σάκη Παπαδόπουλου αναφορικά με τα ζητήματα της Βόρειας Μακεδονίας. Προχωρώ στο θέμα της σημερινής ημερήσιας διάταξης. Είναι εύλογο, αλλά όσο κι αν είναι εύλογο είναι θετικό ότι όλες οι πτέρυγες της Βουλής αποδέχονται με θετικό τρόπο τη σύμβαση δωρεάς μεταξύ του ελληνικού δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου με σκοπό την αναδιαρρύθμιση και ανακαίνιση της Β΄ Παιδιατρικής Νευρολογικής Κλινικής του δευτέρου ορόφου του Γενικού Νοσοκομείου Παίδων Πεντέλης. Και είναι εύλογο και θετικό, γιατί όταν μία δωρεά δεν έχει σκοπιμότητα, εντάσσεται σε μία μακρά πολιτισμική παράδοση που χαρακτηρίζει την πορεία της σύγχρονης ελληνικής κοινωνίας και έχει καταγράψει πολλές φορές και σε κρίσιμες στιγμές πολύ θετικά παραδείγματα κοινωνικής ευαισθησίας και συμπεριφοράς είτε από πλούσιους είτε από φτωχούς. Δωρητές και μάλιστα πολλές φορές και ευεργέτες υπήρξαν πολλοί και έχουν καταγραφεί ακριβώς σε αυτήν την πλούσια πολιτισμική παράδοση του σύγχρονου ελληνικού κράτους, της σύγχρονης ελληνικής κοινωνίας, του σύγχρονου ελληνικού έθνους. Ακριβώς αυτό είναι το θετικό του πράγματος, έστω κι αν υπερασπίζεται κανείς - και ορθά μπορεί να το υπερασπίζεται - ότι ένα σύγχρονο δημοκρατικό κράτος οφείλει να καλύπτει τις ανάγκες των πολιτών, αναφορικά με το σύστημα υγείας, με τις υποδομές υγείας, με τις παρεχόμενες υπηρεσίες υγείας, σε όλους τους πολίτες δωρεάν. Αυτό μπορεί να είναι στόχος, πραγματικά, αδιαμφισβήτητα, πάντα επίκαιρος και πάντας πιεστικός, αλλά το ένα δεν αναιρεί το άλλο και δεν υπάρχει κανένας λόγος θα τίθενται αστερίσκοι, αναφορικά με αυτή την πραγματικότητα, όταν καταγράφεται. Εκεί που υπάρχει, όμως, πρόβλημα είναι όταν κάποιες περίφημες δωρεές έχουν προφανή σκοπιμότητα και ιδιοτέλεια. Έχουμε στον Πειραιά τα τελευταία χρόνια τέτοια δείγματα γραφής από δωρητή - ολιγάρχη, ο οποίος νομίζει ότι μπορεί να εξαγοράσει την πόλη με ευτελούς αξίας δωρεές, αλλά και ευτελούς ποιότητας δωρεές, που προβάλλονται όμως διαρκώς με έναν προκλητικό τρόπο ως κάτι πάρα πολύ σημαντικό και πάρα πολύ ξεχωριστό που πρέπει η πόλη του Πειραιά να τον ευγνωμονεί! Όχι, δεν είναι αυτή η παράδοση της ελληνικής κοινωνίας. Δεν είναι αυτή η παράδοση του ελληνικού πολιτισμού. Οπότε, σταματώ εδώ, ακριβώς γιατί πραγματικά αυτή η δωρεά που σήμερα αποδέχεται η Βουλή και κυρώνει τη σύμβαση εντάσσεται στις πολύ θετικές καταγραφές της πορείας της ελληνικής κοινωνίας, τουλάχιστον διακόσια χρόνια τώρα ή κι ακόμα πιο πολύ, πριν την ίδρυση του ελληνικού κράτους. Θέλω, συμπληρωματικά, να κάνω δύο αναφορές για δύο τροπολογίες. Η μία είναι υπουργική, του Υπουργείου Ναυτιλίας, αναφορικά με την παράταση της λήξης των προθεσμιών για τις δηλώσεις συμμετοχής στο ηλεκτρονικό μητρώο των ιδιωτικών πλοίων αναψυχής, των επαγγελματικών τουριστικών ημερόπλοιων και των επαγγελματικών πλοίων αναψυχής. Η προθεσμία σε αυτές, παρ' όλο ότι έχει καταγραφεί μία σημαντική πρόοδος, όπως και ο Υπουργός παρέθεσε με στοιχεία, εντούτοις είναι αναγκαία. Εκείνο στο οποίο, με την ευκαιρία που μου δίδεται, θέλω να αναφερθώ και στο ελληνικό Κοινοβούλιο είναι ότι όταν ως Υπουργός Ναυτιλίας, Γενάρη - Φλεβάρη του 2015, ξεκίνησα με τις υπηρεσίες να τρέξω την ήδη νομοθετημένη αυτή πρόβλεψη, διαπιστώσαμε πολύ γρήγορα ότι πέραν του ότι δεν είχε προηγηθεί καμμία τεχνική επεξεργασία, ήταν και πολύ δύσκολη και είχε πολλά εμπόδια μία αυτονόητη επιλογή βελτίωσης, εκσυγχρονισμού, ρύθμισης, εξυγίανσης της δημόσιας διοίκησης σε έναν πολύ σημαντικό τομέα, του θαλάσσιου τουρισμού, ιδιαίτερα τους καλοκαιρινούς μήνες. Δεν μπορείτε να φανταστείτε πραγματικά πόσα εμπόδια είχαμε από την ανεπάρκεια και την αναποτελεσματικότητα της τεχνικής προετοιμασίας των υπηρεσιών και των προαπαιτούμενων για να ανταποκριθούν σε αυτά και από την άλλη, πόσα εμπόδια έθεταν όσοι δεν ήθελαν να προχωρήσει αυτή η διαδικασία και τα θέτουν ακόμη. Ακόμα, λοιπόν, και για τον ψηφιακό εκσυγχρονισμό του ελληνικού κράτους στην κατεύθυνση της διαφάνειας, η μάχη είναι μάχη δημοκρατίας, μάχη κοινωνική, μάχη με πρόσημο που αφορά όλη την ελληνική κοινωνία και έτσι πρέπει να καταγράφεται και όχι ως μία ασήμαντη λεπτομέρεια. Στο δεύτερο μέρος αυτής της τροπολογίας προωθείται και επιταχύνεται μία επιλογή που είχε ξεκινήσει και από την τότε περίοδο, της ενιαιοποίησης των υπηρεσιών εσωτερικών υποθέσεων των Σωμάτων Ασφαλείας, της Ελληνικής Αστυνομίας, του Πυροσβεστικού Σώματος και του Λιμενικού Σώματος - Ελληνική Ακτοφυλακή. Είναι πολύ σημαντικό βήμα. Μπορεί να υπάρχουν ενστάσεις για το πώς το Λιμενικό Σώμα θα συμμετέχει σε αυτόν τον νέο φορέα και πραγματικά να έχει τον ρόλο του. Έχω ιδιαίτερη ευαισθησία, όπως ξέρετε, σε αυτά τα ζητήματα και προφανώς, πρέπει να συμβάλλουμε όλοι, ώστε αυτά τα πράγματα να γίνουν με τον καλύτερο δυνατό τρόπο. Αυτή η ενιαιοποίση, όμως, είναι πραγματικά μία τομή σε αυτό το επιμέρους ζήτημα εξαιρετικής σημασίας και νομίζω ότι θα αποδώσει πάρα πολύ. Γιατί δεν μπορούν τέτοιες υπηρεσίες του ελληνικού κράτους σε αυτούς τους κρίσιμους τομείς να λειτουργούν αποσπασματικά, απομονωμένοι ο ένας από τον άλλον, ως να νομίζουμε ότι είμαστε σε χωριστά κράτη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Προχωράω σε μία τελευταία τροπολογία από αυτές που θέλω να σχολιάσω, βουλευτική αυτή τη φορά, την οποία κατέθεσαν τρεις μάχιμοι φαρμακοποιοί, Βουλευτές του ΣΥΡΙΖΑ, ο Γιώργος Πάλλης, ο Ζεϊμπέκ Χουσείν και ο Χρήστος Σιμορέλης και είχα την τιμή και τη χαρά να τη συνυπογράψω και εγώ. Αναφέρεται στα ανώτατα όρια ωραρίου λειτουργίας των φαρμακείων και θέτει ένα ζήτημα σχετικά με το σε ποιες αργίες κάθε έτους, πέραν των προβλεπομένων διανυκτερεύσεων και διημερεύσεων, δεν μπορεί να ανοίγουν τα φαρμακεία - τη Μεγάλη Παρασκευή, την 25η Μαρτίου, την Καθαρή Δευτέρα, Πάσχα, περιγράφονται με σαφήνεια όλες αυτές οι συγκεκριμένες ημερομηνίες - και εν συνέχεια, ότι για να επιλέξει ωράριο λειτουργίας, σύμφωνα με τις ρυθμίσεις που τα τελευταία χρόνια έχουν επισυμβεί και έχουν αλλάξει τα ζητήματα του ωραρίου του κάθε φαρμακείου, για την υπέρβαση των χρονικών ορίων λειτουργίας τους, δεν αρκεί ο νόμιμος εκπρόσωπος του φαρμακείου, με τις θεσμικές αλλαγές που έχουν γίνει και σε αυτό το πεδίο, αλλά και η σύμφωνη γνώμη του υπεύθυνου φαρμακοποιού. Κύριε Πρόεδρε, κυρίες και κύριοι Βουλευτές, είναι εξαιρετικά σημαντικό αυτό, έστω κι αν είναι μικρής κλίμακας η διορθωτική παρέμβαση. «Το φάρμακο διά χειρός φαρμακοποιού» είναι δόγμα για την ορθή παροχή φαρμακευτικής υπηρεσίας στους Έλληνες πολίτες. Δεν είναι δυνατόν το φαρμακείο να μετατρέπεται σε εμπορική επιχείρηση, απεκδυόμενη και αποξενούμενη από την επιστημονική του λειτουργία και μάλιστα, ως φορέας πρωτοβάθμιας φροντίδας υγείας. Παραδοσιακά έχει αυτό συμβεί στη χώρα μας. Και τώρα, με πρωτοβουλία της ηγεσίας του Υπουργείου Υγείας προωθούνται και θεσμικές επεξεργασίες, ώστε να πάρει και θεσμικό χαρακτήρα η ένταξη των φαρμακείων στο γενικότερο σύστημα πρωτοβάθμιας φροντίδας υγείας. Δεν είναι δυνατόν να εξοντώνεται ο επιστήμων φαρμακοποιός, άρα, να μην υπάρχει στην πραγματικότητα και να υπάρχουν κεφαλαιουχικές συγκροτήσεις για τη λειτουργία των φαρμακείων. [[Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Αυτά η Κυβέρνηση μας, παρά τις πιέσεις της εργαλειοθήκης του ΟΟΣΑ κ.λπ., τα φρόντισε με περίτεχνο και με πολύ συστηματικό τρόπο σε συνεργασία με τους συλλόγους και τις ομοσπονδίες των φαρμακοποιών και έχει πετύχει ρυθμίσεις ισορροπίας εξαιρετικά σημαντικές και κρίσιμες. Η τρίτη υποπαράγραφος αυτής της τροπολογίας αφορά τα φάρμακα, στα οποία θα έχει καταλήξει επιτυχώς η διαδικασία της διαπραγμάτευσης, το θεσμοθετημένο ποσοστό συμμετοχής των ασθενών να περιορίζονται στο ήμισυ και με απόφαση του Υπουργού Υγείας το ποσό της προβλεπόμενης συμμετοχής του ασθενούς που μπορεί και να μειώνεται για τα γενόσημα φάρμακα. Ελπίζω ότι οι Υπουργοί θα αποδεχτούν αυτή την τροπολογία και ανοίγει νέους δρόμους πολύ σημαντικούς σε κρίσιμους - όχι συνολικούς, αλλά λεπτούς - τομείς των βελτιώσεων που τώρα πια βήμα - βήμα πρέπει και στον τομέα αυτό να πετύχει η Κυβέρνησή μας, όπως και σε όλους τους άλλους τομείς. Συγχαίρω και την ηγεσία του Υπουργείου, ακριβώς γιατί πορεύεται πολύ συστηματικά προς αυτή την κατεύθυνση. Ευχαριστώ, κύριε Πρόεδρε.
Ευχαριστούμε τον κύριο συνάδελφο. Και για να μην παρεξηγηθώ από τους υπόλοιπους συναδέλφους, θα ήθελα να πω ότι λόγω της τροπολογίας υπήρξε αυτή η σχετική ανοχή. Ο κ. Πολάκης έχει ζητήσει το λόγο για την πρωτολογία του.
Κύριε Πρόεδρε, τον λόγο.
Κύριε Υπουργέ, συγγνώμη, μισό λεπτό. Ορίστε, κύριε Αντιπρόεδρε, έχετε τον λόγο.
Μόνο δέκα δευτερόλεπτα θα χρειαστώ. Ζητούμε - νομίζω και οι άλλοι συνάδελφοι δεν έχουν αντίρρηση - από τους Υπουργούς να μας υποδείξουν ποιες βουλευτικές τροπολογίες κάνουν δεκτές, για να ξέρουμε. Είπε ο κ. Πολάκης, όταν ανέπτυξε τις τροπολογίες, για μία βουλευτική την οποία έκανε δεκτή. Πρέπει να ξέρουμε και για τις υπόλοιπες βουλευτικές τροπολογίες ποιες, πόσες και αν γίνονται δεκτές.
Ελάτε, κύριε Υπουργέ. Φαντάζομαι ότι και ο κύριος Υπουργός στην ομιλία του θα τοποθετηθεί πιθανότατα και σε κάποιες από αυτές. Μπορεί στην ομιλία του να περιλαμβάνονται μέσα και κάποια σχόλια για τις τροπολογίες, όπως είπε ο κ. Λαμπρούλης. Ορίστε, κύριε Υπουργέ, έχετε τον λόγο για δέκα λεπτά.
Με λίγο ανοχή, κύριε Πρόεδρε.
Ήδη υπάρχει ανοχή στο δεκάλεπτο. Παρ' όλα αυτά προχωρήστε και το βλέπουμε στην πορεία.
Συγγνώμη μισό λεπτό, να φτιάξω λίγο τα χαρτιά μου. Ξεκινώντας την ομιλία μου θέλω και εγώ να ευχαριστήσω με τη σειρά μου τους εκτελεστές της διαθήκης της Ελισάβετ Παπαγιαννοπούλου, η οποία απεβίωσε το 2011 και με τη διαθήκη της μεταξύ άλλων άφησε και ένα ακίνητο στη Φιλοθέη, το οποίο πουλήθηκε προκειμένου - και όπως όριζε στη διαθήκη της - να κατασκευαστεί μία νέα πτέρυγα στο νοσοκομείο «Παίδων Πεντέλης» στη μνήμη της. Με την ανάληψη των καθηκόντων της διοίκησης, που ορίσαμε στο Σισμανόγλειο - Αμαλία Φλέμινγκ, Παίδων Πεντέλης, ενημερωθήκαμε από τους εκτελεστές της διαθήκης για τη βούλησή τους. Είδαμε, όμως, ότι το ποσό που προέκυψε από την πώληση του ακινήτου, περίπου ένα εκατομμύριο ευρώ, δεν αρκούσε για να κατασκευαστεί μία νέα πτέρυγα. Και μετά από προσφυγή στο εφετείο - που εξήγησε και θεώρησε ότι ικανοποιείται η θέληση της διαθέτιδος εναλλακτικά - προχωρήσαμε με την ανακαίνιση, ανακατασκευή και εκσυγχρονισμό της πτέρυγας της Β΄ Παιδιατρικής και Νευρολογικής Κλινικής του Γενικού Νοσοκομείου Παίδων Πεντέλης. Ξεκολλήσαμε και προχωρήσαμε όλη τη διαδικασία. Και πρέπει να δώσω συγχαρητήρια στη διοίκηση του νοσοκομείου γι' αυτό το πράγμα, γιατί είναι πολύ βαριά η διαδικασία των δωρεών και των κληροδοτημάτων και μία σειρά από άλλα πράγματα. Και έτσι είμαστε στην ευχάριστη θέση σήμερα να κυρώνουμε τη σύμβαση της δωρεάς στο «Παίδων Πεντέλης» από την Ελισάβετ Παπαγιαννοπούλου, με εκτελεστές της διαθήκης την Ιωάννα Κωνσταντίνου και τον Γεώργιο Παπαγιανόπουλο. Για άλλη μία φορά ευχαριστούμε. Πραγματικά θα ενισχυθεί το δημόσιο σύστημα υγείας με αυτό, προσφέροντας καλύτερους όρους και συνθήκες νοσηλείας στους μικρούς ασθενείς που νοσηλεύονται στο «Παίδων Πεντέλης». Εδώ με αφορμή αυτό θα ήθελα να απαντήσω σε κάτι, όπως έκανα και στην επιτροπή της Βουλής. Θεωρώ ότι και στην Ολομέλεια πρέπει και αυτά να απαντηθούν, για να ακουστούν κάποια πράγματα. Διότι τις τελευταίες μέρες μετά απ' αυτήν την απερίγραπτη τοποθέτηση του Αρχηγού της Αξιωματικής Αντιπολίτευσης, του Κυριάκου Μητσοτάκη, σε πρωινή του συνέντευξη, σε σχέση με τα σχέδια και τα οράματά του για το σύστημα υγείας, έχει υπάρξει ένας πόλεμος ψεμάτων και fake news για μία σειρά από πράγματα. Προσπαθούν από τη μία να απαλύνουν αυτό που είπε ο Κυριάκος Μητσοτάκης και από την άλλη μεριά να διασπείρουν ψευδείς ειδήσεις, fake news για μία σειρά από πλευρές και δυσλειτουργίες του δημόσιου συστήματος υγείας, που όμως - όπως θα αποδείξω στην ομιλία μου - είναι όλα ψέματα. Και αξιοποιώντας την υπεροπλία που έχουν στο επίπεδο των ΜΜΕ, ειδικά στην τηλεόραση αλλά και στον έντυπο Τύπο και στο διαδίκτυο, νομίζουν ότι διασπείροντας αυτές τις ειδήσεις μπορούν να πείσουν τον κόσμο ότι είναι άλλο πράγμα αυτό που βλέπει, ζει και νιώθει στο δημόσιο σύστημα υγείας τα τελευταία χρόνια και ότι η αλήθεια είναι αυτή που διασπείρουν μέσα από τα ΜΜΕ που ελέγχουν. Συγκεκριμένα: Ακούσαμε - και διαδόθηκε πολύ - ότι χάθηκε η προσφορά του Ιδρύματος «Σταύρος Νιάρχος»! Το ακούσαμε, διαδόθηκε! Υπάρχουν ακόμα και σήμερα άνθρωποι που με ρωτούν. Έχουμε απαντήσει αναλυτικά και θα ξαναπαντήσουμε. Πριν πω για το Ίδρυμα «Σταύρος Νιάρχος», να πω ότι η δικιά μας Κυβέρνηση ήταν αυτή που ξεκόλλησε το κληροδότημα Μαλινάκη με τα 5 εκατομμύρια ευρώ, που από το 2009 καθόταν στα Χανιά. Και ξεκινάει να χτίζεται η ψυχιατρική κλινική του νοσοκομείου. Λύσαμε όλα τα διαδικαστικά θέματα. Δεύτερον, εμείς επιταχύναμε και ολοκληρώσαμε τη δωρεά της Εθνικής Τράπεζας στον «Ευαγγελισμό». Είχε ξεκινήσει, καθυστερούσε, και εμείς τώρα την ολοκληρώσαμε. Εμείς ξεμπλοκάραμε τη δωρεά της Μαρίας Βεργωτή στο νοσοκομείο Κεφαλονιάς. Εμείς ήμασταν αυτοί οι οποίοι υπογράψαμε πριν λίγο καιρό - και μία μικρή τροποποίηση για το εργασιακό καθεστώς κάνουμε σήμερα - τη δωρεά για το Εθνικό Μεταμοσχευτικό Κέντρο του Ιδρύματος «Αλέξανδρος Ωνάσης», που θα χτιστεί δίπλα στο «Ωνάσειο». Αυτή η υπόθεση δεν είναι καινούρια, απ' όσο ξέρω. Είχε γίνει και στις παλιότερες κυβερνήσεις, Γιατί δεν είχε προχωρήσει; Για να λέμε τα πράγματα με το όνομα τους και να μαθαίνει ο ελληνικός λαός την αλήθεια. Αυτή η δωρεά δεν είχε προχωρήσει, διότι το μεταμοσχευτικό κέντρο θα κολλούσε στο Ωνάσειο Καρδιοχειρουργικό Κέντρο. Το Ωνάσειο Καρδιοχειρουργικό Κέντρο, όμως, μας το παραδώσατε, κύριοι συνάδελφοι, το 2015 με 115 εκατομμύρια ευρώ χρέη. Επαναλαμβάνω, μόνο το «Ωνάσειο» μάς το παραδώσατε με 115 εκατομμύρια ευρώ χρέη! Πόσα χρωστάει σήμερα το «Ωνάσειο»; Μηδέν. Να σας το επαναλάβω, να το ακούσετε; Μηδέν! Γιατί έγινε αυτό; Διότι το βάλαμε στους φορείς κεντρικής κυβέρνησης. Το χρηματοδοτήσαμε με περίπου 70 εκατομμύρια ευρώ από το πρόγραμμα ληξιπρόθεσμων και με περίπου 20 εκατομμύρια ευρώ από τον ΕΟΠΥΥ για παλαιά χρέη του ΕΟΠΥΥ, των ασφαλιστικών ταμείων προς αυτόν. Έτσι μπόρεσε με περίπου 70 εκατομμύρια ευρώ να σβήσει, μετά από διαπραγμάτευση, χρέη 115 εκατομμυρίων ευρώ και βέβαια να υλοποιήσει και τη λειτουργία του αυτά τα τρία χρόνια. Και για πρώτη φορά το 2017 ήρθε σε λογαριασμό και το 2018 έχει θετικό πρόσημο και αυτουνού ο προϋπολογισμός. Γι' αυτό δέχτηκε το Ίδρυμα «Αλέξανδρος Ωνάσης» να προχωρήσει στη δωρεά του μεταμοσχευτικού κέντρου. Τα λέω για να βάζουμε τα πράγματα στη θέση τους. Με αυτό, λοιπόν, έχουμε 1-0!
Συγγνώμη, κύριε Υπουργέ, να κάνω μια ανακοίνωση προς το Σώμα και μετά συνεχίζετε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Νεάπολης Λακωνίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίστε, κύριε Υπουργέ.
Συνεχίζω με τη δωρεά του Ιδρύματος «Σταύρος Νιάρχος». Τι μας πρότεινε το Ίδρυμα «Σταύρος Νιάρχος»; Να πούμε όλη την ιστορία, για να την ακούσει ξανά ο ελληνικός λαός και να την ακούσετε και εσείς. Γιατί - όπως έχω πει πολλές φορές - η επανάληψη είναι η μητέρα της μαθήσεως. Διότι, είναι εύκολο για σας να πετάτε μία κουβέντα στα ΜΜΕ και εκείνα να την αναπαράγουν. Είναι σαν το άλλο που ζήσαμε χθες, γιατί άμα μπαίνω στον πειρασμό, δεν μπορώ! Χθες έλεγαν «άγνωστος - άγνωστος! - Ευρωπαίος αξιωματούχος». Γέμισαν όλες οι τηλεοράσεις και τα sites ότι τα θετικά μέτρα της Κυβέρνησης, δηλαδή η 13η σύνταξη, η μείωση του ΕΝΦΙΑ, η μείωση του ΦΠΑ, οι 120 δόσεις κ.λπ. υπονομεύουν τη σταθερότητα της ευρωζώνης, όπως λέει «άγνωστος» Ευρωπαίος αξιωματούχος! Και διαδόθηκε παντού αυτό το πράγμα. Γιατί δεν μας λένε το ονοματάκι του; Μήπως έχει το ίδιο όνομα με έναν αρχιτραπεζίτη ονόματι Γιάννη Στουρνάρα, που και αυτός σε κάθε στροφή της Κυβέρνησης εκφράζει την ανησυχία του; Την εξέφρασε και χθες. Άλλος και αυτός, που σε ό,τι έχει προβλέψει, έχει πέσει μέσα! Έξω έχει πέσει βέβαια! Και βρήκε και αυτήν τη στιγμή, μία εβδομάδα πριν από τις εκλογές, να εκφράσει την ανησυχία του! Είναι αυτός που έλεγε ότι δεν θα βγούμε στις αγορές, χρειαζόμαστε πιστοληπτική γραμμή κ.λπ.. Κλείνει η παρένθεση. Πάμε τώρα στο Ίδρυμα «Σταύρος Νιάρχος». Το Ίδρυμα «Σταύρος Νιάρχος» ήρθε και μας είπε: «Θέλω να δώσω 200 εκατομμύρια ευρώ και να ξαναχτίσω σε βάθος δεκαετίας τον «Ευαγγελισμό»». Απαντήσαμε μαζί με τον Ανδρέα ότι δεν χρειαζόμαστε αυτό το πράγμα, διότι έχουμε ενισχύσει τον «Ευαγγελισμό» με διάφορα πράγματα. Ολοκληρώνεται και η δωρεά της Εθνικής Τράπεζας, έχουν υπάρξει κάποιες ανακατασκευές, έχουμε προγραμματίσει κάποια πράγματα από το Πρόγραμμα Δημοσίων Επενδύσεων, χρηματοδοτούμε μία μεγάλη ανανέωση του εξοπλισμού του - θα πω κάποια πράγματα μετά - από το πρόγραμμα της Περιφέρειας Αττικής, έχουμε εντάξει και εμείς στο ΠΔΕ κάποια πράγματα. Χρειαζόμαστε τα εξής: Πρώτον, νοσοκομείο στην Κομοτηνή, που είναι το πιο παλιό νοσοκομείο στη χώρα, και για εθνικούς λόγους πρέπει να δημιουργηθεί και ένα καινούριο εκεί. Δεύτερον, χρειαζόμαστε παιδιατρικό νοσοκομείο στη Θεσσαλονίκη. Τρίτον, χρειαζόμαστε επισκευή και ανακατασκευή και αγορά καινούριων πτητικών μέσων στο ΕΚΑΒ. Έχουμε προχωρήσει στον εκσυγχρονισμό του στόλου. Πέρα από τη δωρεά που έκανε με τα εκατόν σαράντα τρία ασθενοφόρα, έχουμε αγοράσει και εμείς άλλα διακόσια μέχρι στιγμής και είναι άλλα εκατό στον δρόμο. Χρειαζόμαστε τον εξοπλισμό των πτητικών μέσων. Γιατί παραλάβαμε ένα πράγμα που είχαμε ελικόπτερα και δεν είχαμε συμβόλαια συντήρησης. Το καταλαβαίνετε αυτό; Έκαναν μία αγορά έξι ελικοπτέρων, έπεσαν τα τρία, γιατί τα πέταγε ιδιωτική εταιρεία, η «ALITALIA» - ο ιδιωτικός τομέας που ξέρει από management κ.λπ., από καιρό δεν ξέρει όμως - , θρηνήσαμε νεκρούς και για τα άλλα τρία δεν είχαμε συμβόλαια συντήρησης. Το χρειαζόμαστε αυτό. Είναι λοιπόν το τρίτο πράγμα που τους ζητήσαμε. Τέταρτον, θέλουμε, επειδή έχουμε ξεκινήσει ένα πρόγραμμα, να βάλουμε pet scan, τομογράφους εκπομπής ποζιτρονίων, ένα μηχάνημα το οποίο βοηθάει πάρα πολύ στη διαγνωστική και θεραπευτική αντιμετώπιση των κακοηθειών, χρειαζόμαστε και έχουμε προγραμματίσει να αγοράσουμε κάποια με τα δικά μας χρήματα και τους είπαμε: θέλουμε να μας συμπληρώσετε εσείς, όπως και χρειαζόμαστε να μας συμπληρώσετε και την αγορά κυκλοτρονίων, δηλαδή μηχανημάτων που παράγουν το ραδιοφάρμακο που χρησιμοποιεί το pet και χρησιμοποιούνται και κάπου αλλού, ούτως ώστε να συμπληρώσουμε αυτά τα οποία έχουμε προγραμματίσει εμείς. Και μας λέει «μάλιστα» και στα τέσσερα. Όλα αυτά που λέω τώρα ξεπερνάνε τα 250 με 260 εκατομμύρια, ίσως και παραπάνω. Και είπαμε και για άλλα δυο προγράμματα. Είναι ένα εκπαιδευτικό πρόγραμμα, το οποίο αφορά την αντιμετώπιση του τραύματος, που είπαμε ότι θα το χρηματοδοτήσει το Ίδρυμα «Ωνάση» και μετά θα το αναλάβουμε εμείς, μετά από πέντε χρόνια, από το αποθεματικό του Υπουργείου Υγείας. Για όλους τους φοιτητές της ιατρικής που τελειώνουν σε όλες τις σχολές της χώρας θα τους χρηματοδοτεί το Ίδρυμα το σεμινάριο του Advance Trauma Life Support, ένα εκπαιδευτικό πρόγραμμα πολύ καλό. Είμαι από τους πρώτους που το έκαναν το 1996 και το οποίο το πληρώναμε τότε, ως ειδικευόμενοι, από την τσέπη μας, 200 με 250 ευρώ έκανε τότε με σημερινά χρήματα. Είπαμε λοιπόν ότι θα το χρηματοδοτεί αυτό το Ίδρυμα «Σταύρος Νιάρχος» να το κάνουν όλοι όσοι απόφοιτοι της ιατρικής το θέλουν, για να πηγαίνουν και πιο έτοιμοι και στα αγροτικά ιατρεία κ.λπ., στην υπηρεσία υπαίθρου. Επίσης, ότι θα χρηματοδοτήσει και τη μετεκπαίδευση κάποιων χειρουργών σε βάθος πενταετίας που θα εκπαιδευτούν στη χειρουργική του τραύματος στη νότια Αφρική που έχει πολύ τραύμα. Και είπαμε ότι το κομμάτι για το ATLS θα το αναλάβουμε εμείς από το αποθεματικό. Όλα αυτά συνεχίζονται, προχωράνε και υλοποιούνται κανονικότατα. Για το νοσοκομείο της Κομοτηνής έχουν τελειώσει τα σχέδια. Στο Παιδιατρικό Νοσοκομείο της Θεσσαλονίκης έχουν τελειώσει όλα τα ιδιοκτησιακά ζητήματα. Στην Κομοτηνή έχουν τελειώσει όλες οι μελέτες. Στο παιδιατρικό είμαστε στη μέση των μελετών περίπου. Έχουμε λύσει τα ιδιοκτησιακά προβλήματα με τα δίπλα. Παίρνουμε και τον διπλανό χώρο για να δημιουργηθεί πάρκινγκ γιατί και αυτό ανήκει σε εμάς και το παραχωρούμε για να το κάνουνε. Με τα ελικόπτερα καταλήξαμε ότι η επισκευή θα γίνει από την ΕΑΒ, την Ελληνική Αμυντική Βιομηχανία. Γιατί είχαμε διάφορους μεσάζοντες και παραμεσάζοντες που θέλανε να «δαγκώσουν» και αυτοί. Αλλά θα γίνει εκεί. Και παραγγέλνουμε και τα δύο αεροπλάνα. Και υπάρχει ένα τελευταίο εκπαιδευτικό, το οποίο ήταν ένα πρόγραμμα για την εκπαίδευση του προσωπικού στην αντιμετώπιση των ενδονοσοκομειακών λοιμώξεων. Αυτό, που ήταν μεγέθους 3 έως 5 εκατομμύρια στα 300, είναι το μόνο που δεν έχει προχωρήσει. Γιατί; Υπάρχει ένα παράλληλο πρόγραμμα αυτήν τη στιγμή από το πρώην ΚΕΕΛΠΝΟ και νυν ΕΟΔΥ που είναι σε κάποια νοσοκομεία της χώρας και εκεί υπάρχει μια συζήτηση για να μην κάνουμε δυο φορές την ίδια δουλειά και για το πώς θα προχωρήσει. Αυτό έχει γίνει. Και για αυτό το κομμάτι, τα 3 έως 5 εκατομμύρια στα 300 περίπου της δωρεάς που υλοποιείται κανονικά, γέμισαν οι εφημερίδες και τα site σας «Χάνει το δημόσιο τη δωρεά του Νιάρχου». Αυτό είναι το δύο - μηδέν.
«Λόγω ανικανότητας του Υπουργείου» γράφουν.
Ναι, λόγω ανικανότητας του Υπουργείου. Σας είπα την ιστορία. Δεν θέλετε να ακούτε την αλήθεια. Πάμε παρακάτω. Τι βγήκε χθες πάλι; Εγώ δεν κάνω μηνύσεις. Μου έχετε κάνει τριακόσιες. Δεν κάνουμε μηνύσεις ούτε εγώ ούτε ο Ανδρέας, αλλά εδώ τώρα είναι ένα θέμα. Βγαίνετε και λέτε πάλι την ξαναζεσταμένη ιστορία της Άρτας. Επειδή η Υπουργός Προστασίας του Πολίτη - εγώ θα τα πω με το όνομά τους - , η Όλγα Γεροβασίλη, ως γιατρός ακτινολόγος δούλευε στον ιδιωτικό τομέα και είχε ένα ιδιωτικό διαγνωστικό κέντρο εκεί, πάλι ξαναγέμισαν τα πληρωμένα ΜΜΕ τα δικά σας με τίτλους «δεν λειτουργεί αξονικός στην Άρτα γιατί έχει η Γεροβασίλη έξω αξονικό για να κονομάει». Πόσο πιο χαμηλά θα πέσετε; Από τον Μάρτη του 2018 λειτουργεί νέος υπερσύγχρονος αξονικός στο Νοσοκομείο της Άρτας με χρήματα που βάλαμε εμείς, γιατί είχε χαλάσει ο προηγούμενος. Τι είναι αυτά τα πράγματα; Με αυτά νομίζετε ότι θα κερδίσετε εκλογές; Από τον Μάρτη του 2018 λειτουργεί κανονικά. Το 2017 πάρθηκε απόφαση να αντικατασταθεί γιατί δεν επισκευαζόταν και το κάναμε. Άλλο πράγμα: Βγαίνει ο κ. Κεγκέρογλου χθες και λέει για τον μαγνητικό τομογράφο στο Αττικόν. Δεν άκουσα από τα Πρακτικά της Βουλής. Διάβασα - και οι συνεργάτες μου - και έτσι απάντησα. Είπε ότι τα τελευταία δύο χρόνια δεν λειτουργεί ο μαγνητικός στο Αττικόν. Αυτό γράφουν.
Από το 2014 είπε. Κατέθεσε και τα Πρακτικά της χθεσινής συνεδρίασης.
Κύριε Μπαργιώτα, σας παραπέμπω στα site τα οποία γράφουν ότι ο κ. Κεγκέρογλου είπε «δύο χρόνια». Αν είπε «από το 2014» καλά έκανε. Αλλά αυτό που έγραψαν τα site είναι ότι είπε ότι τα τελευταία δύο χρόνια δεν λειτουργεί. Προσέξτε, τον Φεβρουάριο του 2014- να τα πούμε όλα μέχρι τέλους, δεν θα αφήσω εγώ τίποτα να πέσει κάτω - παθαίνει βλάβη ο μαγνητικός του «Αττικού» Νοσοκομείου. Από τον Φεβρουάριο του 2014 έως τον Οκτώβρη - Νοέμβρη του 2015 δεν γίνεται τίποτε απολύτως. Κυβερνάγατε έναν χρόνο σε αυτά τα δύο χρόνια. Εμείς στον άλλο είχαμε τη θηλιά στον λαιμό μέχρι τον Οκτώβρη - Νοέμβρη. Το έχω πει πολλές φορές ότι από τον Οκτώβρη και μετά αρχίσαμε να κυβερνάμε έτσι όπως θέλαμε και με τον συμβιβασμό που είχε γίνει. Δίνουμε εντολή στις αρχές του 2016. «Πείτε μας παιδιά, τι γίνεται με αυτό; Επισκευάζεται ή δεν επισκευάζεται;» Μας λένε, λοιπόν, και αφού κάτσανε, είδανε και ψάξανε, γιατί είναι παλιό αυτό το μηχάνημα, ότι θέλει η επισκευή 700.000 και «σας δίνουμε», λέει, «εγγύηση για ένα - δυο χρόνια ακόμα να βρίσκετε ανταλλακτικά». Και τους λέω και εγώ: παιδιά, δεν γίνεται. Τέλος, δεν μπορούμε. Και ψάχναμε να βρούμε από πού θα το χρηματοδοτήσουμε. Αποφασίσαμε, λοιπόν, τελικά - και εδώ μου δίνεται και μια άλλη ευκαιρία και θα τα πω. Γιατί αυτά τα βγάζουμε σε δελτία Τύπου, αλλά δεν τα λέτε. Εσείς τα βλέπετε, αλλά δεν τα αναπαράγετε - και το βάζουμε από τον Φλεβάρη του 2017 στο πρόγραμμα με την Περιφέρεια Αττικής, με τη συνεργασία που υπογράψαμε με τα 40 εκατομμύρια στον εξοπλισμό. Και μάλιστα δεν βάζουμε απλά μαγνητικό τομογράφο. Βάζουμε μαγνητικό ανοικτού τύπου, για να μπορούν να κάνουν και οι παχύσαρκοι. Είναι ο μοναδικός στη δυτική Αττική σε δημόσια δομή. Θα μου πείτε: γιατί δεν έχει μπει ακόμα; Ναι, σε αυτό φταίμε. Και θα σας πω εγώ γιατί φταίμε. Γιατί σε αυτό τον διαγωνισμό κάναμε κάτι το οποίο από εδώ και πέρα θα το κάνουμε σε όλους τους διαγωνισμούς. Χάσαμε έναν χρόνο από τις ενστάσεις των εταιρειών. Αυτός ο διαγωνισμός ολοκληρώθηκε, υπογράφηκαν οι εκτελεστικές συμβάσεις και η συγκεκριμένη και σε πολύ σύντομο χρονικό διάστημα θα έχει εγκατασταθεί εκεί, όπως και πάρα πολλά άλλα μηχανήματα, όσο και αν δεν έχει πάρει δημοσιότητα. Και δεν έχει πάρει δημοσιότητα για δύο λόγους. Πρώτον γιατί «η Δούρου φταίει για όλα». Είναι η πρώτη περιφέρεια - η δεύτερη είναι ο Καρυπίδης στη δυτική Μακεδονία - που έδωσε χρήματα στο σύστημα υγείας από δικούς της πόρους, ίδιους πόρους της περιφέρειας, όχι από το ΕΣΠΑ. Είναι η πρώτη περιφέρεια και ακολούθησε ο Καρυπίδης στην δυτική Μακεδονία. Ο πρώτος, λοιπόν, λόγος που δεν το μαθαίνουμε είναι ότι «η Δούρου φταίει για όλα». Ο δεύτερος είναι γιατί είναι το πιο ουσιαστικό χτύπημα στη διαπλοκή οι διαγωνιστικές διαδικασίες που έχουμε κάνει τέσσερα χρόνια που είμαστε στο Υπουργείο Υγείας. Γιατί; Ήταν ο πρώτος διαγωνισμός που πρακτικά καταργήσαμε το στάδιο του ανοίγματος των τεχνικών προσφορών. Τι συνέβαινε μέχρι τώρα; Έβγαζες έναν διαγωνισμό. Εμείς είπαμε ότι έχουμε εξαντλητικά αναλυτικές και επιστημονικά τεκμηριωμένες τεχνικές προδιαγραφές. Αυτά θέλουμε, και πάμε με τη φτηνότερη τιμή. Όχι τη συμφερότερη, αλλά τη φτηνότερη. Εγώ θέλω αυτά και όποιος μου το δώσει πιο φτηνά από αυτόν θα το πάρω. Τι είπαμε; Ότι όταν θα καταθέσουν τις προσφορές, δεν θα πάμε στο στάδιο του ανοίγματος των τεχνικών προσφορών. Ο κάθε ένας, δηλαδή εσύ κύριε Μπαργιώτα που έχεις μια εταιρεία, εσύ κύριε Μαυρωτά που έχεις μια άλλη, εσύ κύριε Κεφαλογιάννη που έχεις μια τρίτη θα μου υπογράψεις μια υπεύθυνη δήλωση, - το λέω χάριν παραδείγματος, δεν είπα ότι έχετε…
Σχηματικά.
Εσείς, λοιπον, κύριε Μαντά, που έχετε μια εταιρεία, δεν θα μου φέρετε τα τεχνικά στοιχεία του μηχανήματος, θα μου υπογράψετε μια υπεύθυνη δήλωση ότι το μηχάνημα που μου προσφέρετε πληροί τις τεχνικές προδιαγραφές. Άρα, δεν έχουμε το στάδιο του ανοίγματος των τεχνικών προσφορών που εκεί γινόταν το μεγάλο χάι - χούι με τη διαπλοκή, έπιαναν τις επιτροπές, έκαναν αυτό, βρίσκανε χαρτιά κ.λπ.. Εδώ έναν χρόνο έχει χαθεί διαγωνισμός, γιατί δεν είχαν πάει, λέει, ποινικό μητρώο και τα εφτά μέλη του διοικητικού συμβουλίου της εταιρείας και όχι μόνο ο διευθύνων και κάτι τέτοια. Πάμε, λοιπόν, εμείς στις οικονομικές και βλέπουμε ποιος είναι ο φθηνότερος: ο Μαυρωτάς, ο Μπαργιώτας, ο Κεφαλογιάννης ή ο Μαντάς; Ας πούμε ότι είναι ο κ. Μπαργιώτας. Πολύ ωραία. Είστε ο φθηνότερος και εσείς το παίρνετε. Φέρτε μου τώρα τις τεχνικές προδιαγραφές να τις ελέγξω, εσείς μόνο, όχι οι υπόλοιποι. Τις ελέγχω, - αυτό όπως καταλαβαίνετε είναι πολύ πιο γρήγορο, δηλαδή να ελέγξω του ενός από τους δεκαπέντε και αν τα πληροί το μηχάνημά σας, βεβαίως, πάρτε το, καλοφάγωτα τα λεφτά και εμείς θα έχουμε το μηχάνημα. Όμως, αν δεν τα πληροί, πάω στον επόμενο κατευθείαν, δηλαδή ας πούμε στον κ. Μαυρωτά, που είναι ο επόμενος φθηνότερος. Τι συμβαίνει με εσάς; Εκεί παθαίνετε κάτι, και γι' αυτό προσέφευγαν. Δεν σας γυρίζω την εγγυητική γιατί έχετε υπογράψει υπεύθυνη δήλωση ότι πληροί το μηχάνημά σας τα προσόντα. Δεν σας γυρίζω την εγγυητική επιστολή. Εκεί έπιασε τραμουντάνα τις εταιρείες! Αυτός - και το ανακοινώνω από τώρα - θα είναι ο τρόπος με τον οποίο θα βγαίνουμε στους διαγωνισμούς από εδώ και πέρα. Γι' αυτό τον λόγο καθυστέρησε και το «Αττικόν» και πολλά άλλα να μπουν, γιατί είχαμε περίπου κοντά έναν χρόνο, εννέα μήνες διαδικασία με διοικητικά εφετεία, κόντρα εφετεία, ως το Σ.τ.Ε. φτάσαμε και το Σ.τ.Ε. μάς δικαίωσε και μας είπε: ορθώς το κάνατε. Άρα, αυτό δημιουργεί δεδικασμένο και για διαγωνισμούς σε όλα τα Υπουργεία για εξοπλισμούς, γιατί επιταχύνει πάρα πολύ και κόβει ένα χρονικό διάστημα στο οποίο γινόταν το μεγάλο αλισβερίσι στη διαδικασία των προμηθειών. Αυτό το πράγμα είναι ο λόγος που και στο «Αττικόν», όπως και σε άλλα, καθυστέρησε το να υλοποιηθούν. Τέλειωσε αυτό, υπογράφηκαν οι εκτελεστικές συμβάσεις εδώ και αρκετό καιρό και τώρα έχουν αρχίσει οι εγκαταστάσεις αυτών των μηχανημάτων που είναι 40 εκατομμύρια…
Κύριε Πολάκη, έχετε φτάσει στα είκοσι δυο λεπτά.
Ήθελα να απαντήσω αναλυτικά και ήταν και αυτό αφορμή, διότι κοιτάξτε να δείτε…
Όμως, δεν με ακούτε. Έχετε φτάσει τα είκοσι δυο λεπτά, οπότε καταλαβαίνετε ότι η ανοχή όχι απλά έχει εξαντληθεί. Εκτός και αν δεν μιλήσει ο κ. Ξανθός. Αν δεν μιλήσει ο Υπουργός, δεν έχουμε κανένα θέμα, μιλήστε παραπάνω. Επειδή θα χρειαστεί αντίστοιχο χρόνο καταλαβαίνετε ότι…
Κύριε Πρόεδρε, δεν θέλω πολύ ακόμα.
Στο τέλος θα μιλήσω.
Εντάξει, συνεχίστε, κύριε Υπουργέ.
Αυτό που θέλω να σας πω - και ειδικά απευθύνομαι στη Νέα Δημοκρατία - είναι ότι αυτό που είπε ο αρχηγός σας δεν μαζεύεται, όσο και αν προσπαθείτε να το θολώσετε με διάφορα πράγματα. Όμως, πριν πάω στον Αρχηγό σας θα ήθελα να αναφερθώ σε ένα άλλο, τρομερό, αυτό που ειπώθηκε σχετικά με τη Λευκάδα, ότι άνοιξε το νοσοκομείο επικίνδυνα. Αντί να πείτε, βρε, ότι ανοίξαμε ένα διαμάντι, ένα στολίδι πραγματικά με εκατόν είκοσι εννέα κλίνες, που το πήραμε χωρίς να έχετε προβλέψει στη μελέτη μια σειρά από πράγματα, ούτε νέα μηχανήματα τεχνητού νεφρού, ούτε αξονικό πού μπαίνει, ούτε οδική σύμβαση, ούτε αποχέτευση ομβρίων και καταλήξαμε με τον Δήμαρχο Δρακονταειδή και υλοποιήθηκαν, τι βρήκατε να πείτε; Επικίνδυνη, λέει, η μεταφορά των ασθενών της παθολογικής στο Νοσοκομείο της Λευκάδας για να κόψει κορδέλα ο Τσίπρας! Μα, καλά δεν σας πιάνει ντροπή με αυτό το πράγμα; Ο πρώτος ασθενής που μπήκε μέσα ήταν ένα νεογέννητο παιδάκι και να ευχηθώ στην οικογένεια που το έχει να τους ζήσει. Αυτός ήταν ο πρώτος ασθενής του Νοσοκομείου και ήταν και γούρικο. Αντί να πείτε αυτό, βγαίνετε και λέτε ότι κάναμε, λέει, επικίνδυνη μεταφορά ασθενών για να κόψει την κορδέλα ο Τσίπρας - δεν ντρέπεστε; - , όταν είχε το Νοσοκομείο Λευκάδας δεκαεννέα γιατρούς και τώρα έχει σαράντα δυο, όταν έχει ενισχυθεί σε προσωπικό και του παίρνουμε καινούριο αξονικό, όταν ο εξοπλισμός που έχει είναι πραγματικά εξαιρετικός και μάλιστα έχει τέτοια εγκατάσταση που δεν υπάρχει πουθενά στην Ελλάδα, έχει σύστημα παρακολούθησης των ασθενών που αποθεραπευόμενοι από την μονάδα εμφραγμάτων βγαίνουν για διάδρομο στην παθολογική κλινική, μπορούν να τους παρακολουθούν την ώρα που κάνουν τον περίπατο από μηχανήματα από πάνω για να βλέπουν από μέσα αν παρουσιάζουν κάποια αρρυθμία;
(Δεν ακούστηκε)
Δεν υπάρχει αυτό το πράγμα. Η ΚΤΥΠ το έφτιαξε. Το λέω αυτό για να τελειώσω με αυτό το θέμα. Πάω, λοιπόν, στην Νέα Δημοκρατία: Δεν μαζεύεται αυτό που είπε ο κ. Μητσοτάκης. Δεν θα πω τώρα για την επταήμερη εργασία, το έχουν απαντήσει άλλοι. Θα πω για το όραμά του για την υγεία. Μας λέει: εγώ δεν έχω αντίρρηση να βάλω έναν ιδιώτη να έχει το μάνατζμεντ, έναν μάνατζερ που έχει τη λογική του κόστους - οφέλους στα δημόσια νοσοκομεία. Να του υπενθυμίσω ότι αυτό το μοντέλο εκεί που εφαρμόστηκε έφερε κοινωνική καταστροφή. Το αποτέλεσμα αυτού του μοντέλου το βλέπει κανείς πάνω από τις γέφυρες των αστέγων στις μεγάλες πόλεις, έναν κόσμο που τον πέταξε στο κοινωνικό και υγειονομικό περιθώριο. Να θυμίσω ότι έτσι μας είχαν διαφημίσει, το ΠΑΣΟΚ τότε με τον κ. Παπαδόπουλο, ότι εγώ θα βάλω μάνατζερ στα νοσοκομεία. Να ρωτήσω κάτι; Αυτοί οι μάνατζερ που μπήκαν τότε, το 2001 και το 2002 και συνεχίστηκαν μετά και με την κυβέρνηση Καραμανλή και με την κυβέρνηση της Νέας Δημοκρατίας, δεν συνέβαλαν στην χρεοκοπία της χώρας; Μάνατζερ δεν ήταν; Ναι, κόστος - όφελος ήταν. Πάρα πολλοί από αυτούς, κύριε Μπαργιώτα, οι οποίοι προσλήφθηκαν τότε, επί κ. Παπαδόπουλου αλλά και μετά, προέβαλαν ότι έχουν γνώσεις και να τα London School of Economics και να τα έτσι και να τα αλλιώτικα. Όλοι αυτοί είναι που συνέβαλαν με το δικό τους λιθαράκι να μαζευτούν τα 85 δισεκατομμύρια της υπερτιμολόγησης και του χρέους της χώρας στον χώρο της υγείας. Εμείς ναι, δεν βάλαμε αυτούς που λέτε, αλλά ξέρετε κάτι; Εμείς πήραμε νοσοκομεία με 735 εκατομμύρια ευρώ χρέη και αυτή τη στιγμή έχουν 250 εκατομμύρια θετικό πλεόνασμα σε περίοδο κρίσης, σε περίοδο μνημονίων, με ασφυκτική θηλιά των δανειστών πάνω από το κεφάλι μας. Δεν είχαμε μάνατζερ, όμως είχαμε ανθρώπους που καταλάβαιναν, είχαν πολιτικό κριτήριο και αυτοί είναι οι καλύτεροι μάνατζερ, γιατί υπηρετούν ένα πολιτικό σχέδιο ανόρθωσης της δημόσιας υγείας και όχι εκχώρησής της στον ιδιωτικό τομέα, όπως κάνατε εσείς. Αυτό είναι το πρώτο που δεν μαζεύεται. Το δεύτερο που δεν μαζεύεται ήταν αυτό το τρομερό που αφορούσε…
Κοιτάξτε, κύριε Υπουργέ, να κλείσετε με αυτό.
Με αυτό θα κλείσω, κύριε Πρόεδρε. Πάλι δεν θα έχει αντίρρηση: Γιατί να αγοράσουμε, λέει, μαγνητικούς και αξονικούς; Πρέπει, λέει, να βάλουμε έναν ιδιώτη, αλλά δεν θα τον βάλουμε έτσι. Αυτό είναι πολύ πιο προχωρημένο, δηλαδή ο Μίλτον Φρίντμαν μπροστά σε αυτόν είναι παιδικές οδοντόκρεμες, δηλαδή δεν βάζω έναν ιδιώτη στο νοσοκομείο. Βάζω έναν ιδιώτη, του δίνω και το μηχάνημα που υπάρχει μέσα ή άντε, φέρε και το δικό του και του δίνω και τους εργαζόμενους, να μην έχει εργατικό κόστος. Αυτό είναι άλλο στάδιο του καπιταλισμού, δεν είναι καν ολοκληρωτικός καπιταλισμός. Είναι κάτι παραπάνω αυτό. Δεν είναι κρατικομονοπωλιακός, δεν είναι ούτε η κυριαρχία των πολυεθνικών, δεν είναι ούτε ολοκληρωτικός, είναι κάτι παραπάνω. Δηλαδή, αυτόν γιατί να τον πληρώνουμε; Επειδή είναι όμορφος; Μηχάνημα δεν παίρνει, εργαζόμενους δεν πληρώνει, θα τον πληρώνει ο ΕΟΠΥΥ, γιατί είναι όμορφος και ξέρει από μάνατζμεντ! Και αυτό το λένε όραμα για την αναβάθμιση της δημόσιας υγείας. Δεν μαζεύεται. Ήθελα να ξέρω, τα πιστεύει; Μάλλον τα πιστεύει. Όμως, αν τα πιστεύει είναι επικίνδυνο αυτό το πράγμα, διότι εμείς θα αγοράζουμε και μαγνητικούς και αξονικούς. Αγοράζουμε ήδη πάρα πολλούς. Θα σας πω κάποια νούμερα. Τα έργα που είναι σε εξέλιξη είναι 35 εκατομμύρια ευρώ και πολλά έχουν ολοκληρωθεί από το 2015 μέχρι σήμερα από τα συγχρηματοδοτούμενα προγράμματα μέσω περιφερειών. Αυτά που δώσαμε εμείς από το αποθεματικό του Υπουργείου Υγείας είναι 30 εκατομμύρια ευρώ. Πρώτη φορά στην ιστορία αυτού του Υπουργείου χρησιμοποιήθηκε το αποθεματικό του για εξοπλισμούς και αναβαθμίσεις και άνοιγμα τμημάτων σε όλη την Ελλάδα. Τρίτον, αυτά που έχουμε δώσει από το Πρόγραμμα Δημοσίων Επενδύσεων του Υπουργείου Υγείας είναι 40 εκατομμύρια ευρώ από εθνικούς πόρους σε πάρα πολλά νοσοκομεία σε όλη τη χώρα από το 2015 μέχρι σήμερα και 3,5 εκατομμύρια είναι αυτά που δώσαμε από το αποτέλεσμα του αντικαρκινικού εράνου.
Κύριε Υπουργέ, ολοκληρώστε.
Ολοκληρώνω, κύριε Πρόεδρε. Εσείς το είχατε κάνει υποτίθεται - πώς το είχαμε πει; - εκείνο το αρχείο νεοπλασιών και του αέρα του κοπανιστού, ο Αβραμόπουλος. Αυτά τα 3,5 εκατομμύρια που έμειναν έγιναν μηχανήματα στα αντικαρκινικά νοσοκομεία. Το Υπουργείο Οικονομικών έδωσε 23 εκατομμύρια ευρώ - και είναι κάτι που δεν έχει ακουστεί, αν και βγάλαμε δελτίο Τύπου - από το υπερπλεόνασμα του 2018. Ο κ. Χουλιαράκης, το Υπουργείο Οικονομικών έδωσε 23 εκατομμύρια ευρώ. Τα 7 στον «Άγιο Σάββα», από 5 σε «Θεαγένειο», «Μεταξά», και περίπου 1 εκατομμύριο στο Λαϊκό για ανανέωση εξοπλισμού. Έχουμε βγάλει ίσαμε πέντε φορές δελτίο Τύπου, αλλά δεν έχει παίξει πουθενά αυτό. Και είναι σε εξέλιξη άλλα 23 εκατομμύρια από το μερίδιο που αναλογεί στο Υπουργείο Υγείας, από τα αντισταθμιστικά της SIEMENS Αυτά είναι 210 εκατομμύρια ευρώ που έχουν υλοποιηθεί ή υλοποιούνται. Είναι το μεγαλύτερο πρόγραμμα αναβάθμισης των υποδομών του ΕΣΥ, για να δουλεύουν οι υπάλληλοι του ΕΣΥ, για να πληρώνει ο ΕΟΠΥΥ τα νοσοκομεία και να έχει φτάσει από τα 80 εκατομμύρια του 2015 στα 670 εκατομμύρια πραγματική χρηματοδότηση στα νοσοκομεία του ΕΣΥ το 2018. Είναι τέτοιες οι υποδομές οι οποίες αλλάζουν την εικόνα. Εσείς, όμως, θα πιάσετε το παραθυρόφυλλο στη Ρόδο, το σκασμένο λάστιχο στην εθνική οδό ενός ασθενοφόρου, αυτό που είπε προηγουμένως ο συνάδελφος για μια μετάταξη που όμως αφορά το Υπουργείο Εργασίας. Είναι μάλλον στο Θεραπευτήριο Χρόνιων Παθήσεων, ο κ. Καρασμάνης νομίζω από τη Χαλκίδα, πιάνετε δηλαδή μία τέτοια περιπτωσιολογία. Σας βοηθούν τα ΜΜΕ να κάνετε την τρίχα όχι τριχιά αλλά παλαμάρι και δεν βλέπετε το υπερωκεάνιο που περνάει δίπλα. Το βλέπει ο κόσμος, όμως, και το καταλαβαίνει. Γι' αυτό και η πλατεία του Αιγάλεω γέμισε προχθές, ενώ η πλατεία του Ταχυδρομείου στη Λάρισα και όχι η κεντρική δεν γέμισε παρ' όλο που είναι πολύ μικρότερη. Ευχαριστώ πολύ.
Για τις τροπολογίες, κύριε Υπουργέ, δεν θα πείτε;
Α, ναι, για τις τροπολογίες.
Μετά από τριάντα λεπτά ομιλίας, κύριε Πρόεδρε, θα πει και για τις τροπολογίες;
Εντάξει, εντάξει, δεν πειράζει, καταλαβαίνω, με τις υγείες σας, θα τις πει ο κ. Ξανθός.
Δεσμεύτηκε ο κ. Ξανθός ότι θα κλείσει το νομοσχέδιο και θα μιλήσει λιγότερο. Θα τις πει τώρα ο κύριος Υπουργός. Ορίστε, έχετε τον λόγο.
Γίνονται αποδεκτές τέσσερις βουλευτικές τροπολογίες. Είναι η τροπολογία με γενικό αριθμό 2195 και ειδικό 181, για τα ανώτατα όρια λειτουργίας των φαρμακείων. Η τροπολογία με γενικό αριθμό 2199 και ειδικό 185, εξουσιοδοτική διάταξη για τη δυνατότητα παράτασης στην προθεσμία υποβολής δηλώσεων εγγραπτέων δικαιωμάτων. Η τροπολογία με γενικό αριθμό 2201 και ειδικό 187, στελέχωση της εταιρείας με την επωνυμία «ΑΝΑΠΛΑΣΗ ΑΘΗΝΑΣ Α.Ε.», μέχρι την ένταξή της στο ενιαίο σύστημα κινητικότητας και η τροπολογία με γενικό αριθμό 2202 και ειδικό 188 για το προσωπικό των μονάδων ειδικών λοιμώξεων.
Είναι και άλλες δυο…
Τις άλλες δυο τις έχουμε ήδη αποδεχθεί, δηλαδή τη με γενικό αριθμό 2179 και ειδικό 173 και τη με γενικό αριθμό 2189 και ειδικό 175.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Περιβάλλοντος και Ενέργειας: Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Αζερμπαϊτζάν για την προστασία του περιβάλλοντος». Β. «Κύρωση του Πρωτοκόλλου της Ναγκόγια σχετικά με την πρόσβαση στους γενετικούς πόρους και τον δίκαιο και ισότιμο καταμερισμό των οφελών που απορρέουν από τη χρησιμοποίησή τους, στη Σύμβαση των Ηνωμένων Εθνών για τη Βιοποικιλότητα». Ο κ. Κεφαλογιάννης έχει τον λόγο για δώδεκα λεπτά.
Ευχαριστώ, κύριε Πρόεδρε. Κύριε Αναπληρωτή Υπουργέ, όταν πριν από μερικές μέρες ο Αρχηγός της Αξιωματικής Αντιπολίτευσης είπε ότι Τσίπρας ίσον Πολάκης και Πολάκης ίσον Τσίπρας, δεν εννοούσε ότι πρέπει να μιλάτε όσο μιλάει και ο Πρωθυπουργός αλλά ας όψεται η ανοχή που υπάρχει και είναι η τελευταία συνεδρίαση πριν τις ευρωεκλογές και νομίζω ότι το Προεδρείο καλώς έδειξε ανοχή για να ακουστούν όλες οι απόψεις εδώ μέσα. Κυρίες και κύριοι συνάδελφοι, επειδή ακριβώς είναι όντως η τελευταία συνεδρίαση από ό,τι φαίνεται της Ολομέλειας πριν από τις ευρωεκλογές, θα μου επιτρέψετε κατά το σύνηθες να αναφερθώ και σε κάποια ζητήματα της επικαιρότητας, προτού μπω στις τροπολογίες, δεδομένου ότι ο εισηγητής μας αναφέρθηκε στα του νομοσχεδίου. Είδαμε χθες μερικές μετρήσεις - δημοσκοπήσεις οι οποίες δείχνουν κατά τη γνώμη μου δυο πολύ σημαντικά ζητήματα. Πρώτον, ότι η προσπάθεια του κ. Τσίπρα να υφαρπάξει την ψήφο των συνταξιούχων, με τα διάφορα προεκλογικά επιδόματα τα οποία έδωσε, έχει πέσει στο κενό και αυτό είναι ξεκάθαρο, γιατί ξέρουν πλέον οι Έλληνες και οι Ελληνίδες ότι η παρούσα Κυβέρνηση είναι εκείνη η οποία έκοψε το ΕΚΑΣ, είναι εκείνη η οποία μείωσε τις νέες συντάξεις κατά 40% και βεβαίως γνωρίζουν πολύ καλά ότι διακόσιες πενήντα χιλιάδες συμπολιτών μας περιμένουν ακόμα να πάρουν τη σύνταξή τους από τις τεράστιες καθυστερήσεις που υπάρχουν το τελευταίο διάστημα. Ένα δεύτερο κατά τη γνώμη μου πολύ σημαντικό στοιχείο, το οποίο δείξανε οι χθεσινές μετρήσεις και το οποίο, επαναλαμβάνω, είναι εργαλείο που είναι χρήσιμο για εμάς, αλλά σε κάθε περίπτωση δείχνουν κάποια πράγματα από τα οποία μπορεί να εξαχθούν πολύ ασφαλή συμπεράσματα, είναι ότι οι πολίτες πλέον δεν πείθονται από τη μεθοδευμένη προσπάθεια που κάνει ο κ. Τσίπρας και η Κυβέρνηση να διαστρεβλώσουν τα λεγόμενα του κ. Μητσοτάκη. Και από ό,τι φαίνεται, τα τελευταία αγωνιώδη τεχνάσματα της Κυβέρνησης πριν από τις εκλογές της 26ης Μαΐου πέφτουν και αυτά στο κενό. Εμείς ως Νέα Δημοκρατία τις τελευταίες εννέα ημέρες που απομένουν μέχρι τις εκλογές και διατρέχοντας και όλη την επικράτεια, περνάμε ένα ξεκάθαρο μήνυμα, το οποίο συμπυκνώνεται σε πολύ λίγες λέξεις: Νέες και καλά αμειβόμενες δουλειές, λιγότερη φορολογία για όλους και αποκατάσταση του αισθήματος ασφάλειας των πολιτών. Επειδή πολλές φορές, κυρίες και κύριοι συνάδελφοι, σε συζητήσεις και στα πάνελ και εντός Βουλής, αλλά ακόμη και στα καφενεία μάς λένε «πού θέτετε τον πήχη των ευρωεκλογών;», εγώ αντιστρέφω το ερώτημα και λέω ότι ήδη ο κ. Τσίπρας από το Κοινοβούλιο είχε πει ότι για εκείνον οι ευρωεκλογές είναι ένα στοίχημα που δεν πρέπει να χαθεί. Για την ακρίβεια, είχε πει ότι μία στο εκατομμύριο δεν πρόκειται να ηττηθεί στις ευρωεκλογές. Θυμίζω επίσης ότι το 2014, όταν τότε η κυβέρνηση Σαμαρά είχε ηττηθεί στις ευρωεκλογές, την επομένη ακριβώς ημέρα είχε πάει στον κ. Παπούλια, τον Πρόεδρο της Δημοκρατίας, και είχε ζητήσει εθνικές εκλογές. Άρα, κατ' αναλογία, αυτό το οποίο εμείς πιστεύουμε ως Νέα Δημοκρατία ότι πρέπει να πράξει ο Πρωθυπουργός, ακόμη και αν χάσει με μία ψήφο, είναι την επομένη των εκλογών να καταθέσει την εντολή και να προκηρύξει πρόωρες εκλογές. Γιατί βεβαίως ξέρετε πολύ καλά ότι οι ευρωεκλογές δεν είναι δημοσκόπηση, είναι εθνική κάλπη και ο ίδιος ο Πρωθυπουργός εδώ σε αυτήν την Αίθουσα αρχικά είχε πει ότι πρόκειται για μία εθνική κάλπη και αποδέχεται το στοίχημα για το ποιος θα είναι ο νικητής. Μια μικρή αναφορά θα κάνω για μια προσπάθεια διαστρέβλωσης των θέσεων της Νέας Δημοκρατίας για την επταήμερη εργασία. Πριν από λίγες ημέρες, εδώ στην Ολομέλεια της Βουλής ο κ. Χατζηδάκης είχε καταθέσει στοιχεία, που δείχνουν για παράδειγμα ότι είχε υπογραφεί επί Κυβέρνησης ΣΥΡΙΖΑ επιχειρησιακή σύμβαση με την «ΤΡΑΙΝΟΣΕ» και συγκεκριμένα στις 15-11-2018, όπου - προσέξτε - επιτρέπεται όχι μόνο η επταήμερη εργασία, αλλά η συνεχής εννιαήμερη εργασία των εργοδηγών. Άρα, οποία υποκρισία, κυρίες και κύριοι συνάδελφοι της Συμπολίτευσης! Ο δε κ. Βρούτσης είχε καταθέσει επίσης στοιχεία για μια τροπολογία που επίσης επί διακυβέρνησης ΣΥΡΙΖΑ προέβλεπε ότι η εργασία των υπαλλήλων στις εγκαταστάσεις ιδιοκτησίας ΕΦΚΑ μπορεί να γίνει ακόμη και σε αργίες και σε εορτές. Άρα, το να μιλάτε εσείς για το θέμα της επταήμερης εργασίας και ακόμη και της εννιαήμερης, όπως σας κατέθεσε ο Αντιπρόεδρος της Νέας Δημοκρατίας, είναι τουλάχιστον υποκριτικό. Θα ήθελα να αναφερθώ επίσης στο μεγάλο ζήτημα των ληξιπρόθεσμων οφειλών. Καταθέσαμε πριν από δύο ημέρες μία επίκαιρη επερώτηση - κάποιοι συνάδελφοι από την Αξιωματική Αντιπολίτευση - σχετικά με την αδυναμία της Κυβέρνησης να αποπληρώσει τις ληξιπρόθεσμες οφειλές του δημοσίου προς τους ιδιώτες. Ζητήσαμε βεβαίως στοιχεία να μάθουμε για ποιον λόγο οι ληξιπρόθεσμες οφειλές του δημοσίου παραμένουν υψηλές και για την ακρίβεια, για να καταλάβει κανείς την αξιοπιστία, που δεν διαθέτει η Κυβέρνηση, για ποιον λόγο η πλήρης αποπληρωμή των ληξιπρόθεσμων οφειλών έχει μετατεθεί πέντε φορές την τελευταία τετραετία, αλλάζοντας έξι φορές καταληκτικές προθεσμίες. Και βεβαίως, αν σ' αυτά προσθέσει, δηλαδή στα υψηλά χρέη του δημοσίου προς τους ιδιώτες, τη συστηματική υποεκτέλεση του Προγράμματος Δημοσίων Επενδύσεων, τη διατήρηση των κεφαλαιακών περιορισμών, των capital controls, την εκκαθάριση των εκατοντάδων χιλιάδων εκκρεμών συντάξεων, όλα αυτά, καταλαβαίνει κανείς ότι στερούν πολύτιμη ρευστότητα από την αγορά και δυστυχώς υπονομεύουν τις αναπτυξιακές προοπτικές της χώρας. Άλλο ένα ζήτημα στο οποίο θα ήθελα να αναφερθώ είναι, όπως πολύ καλά γνωρίζετε κάποιοι από εσάς, το εξής: Χθες βγήκε η έκθεση του Ινστιτούτου της ΓΣΕΕ και θα έπρεπε πολύ καλά ο κ. Τσίπρας, ο Πρωθυπουργός και η κ. Αχτσιόγλου, η αρμόδια Υπουργός, αλλά και συνολικά θα έλεγα η Κυβέρνηση ΣΥΡΙΖΑ να διαβάσουν αυτή την έκθεση. Τι λέει αυτή η έκθεση, κυρίες και κύριοι συνάδελφοι; Ότι ένας στους τρεις εργαζόμενους του ιδιωτικού τομέα αμείβεται με μισθούς κάτω των 500 ευρώ. Αυτή είναι η κατάσταση στην εργασιακή αγορά της χώρας και νομίζω ότι κανείς γι' αυτήν την κατάσταση δεν μπορεί να νιώθει υπερήφανος. Και βεβαίως η ίδια έκθεση συνεχίζει λέγοντας ότι η δήθεν υπεραπόδοση της οικονομίας δεν οφείλεται σε τίποτε άλλο παρά δυστυχώς στην υπεραπόδοση της αχρείαστης φορολόγησης που έχει υποστεί η μεσαία και μικρομεσαία τάξη της χώρας. Θα κάνω μια τελευταία αναφορά σχετικά με τα θέματα της ασφάλειας. Είδαμε ότι δυστυχώς η ταυτόχρονη επίθεση αναρχικών σε προεκλογικές συγκεντρώσεις της Νέας Δημοκρατίας χθες, τόσο στην Αθήνα όσο και στη Θεσσαλονίκη, σε προεκλογικές συγκεντρώσεις όπου παρίσταντο δύο πρώην Πρωθυπουργοί, ο κ. Σαμαράς και ο κ. Καραμανλής, αλλά και ο πρώην Πρόεδρος κ. Μεϊμαράκης, δεν είναι απλώς ένα θέμα ασφάλειας, αλλά νομίζω ότι θα συμφωνήσουμε όλοι ότι αποτελεί μια ευθεία επίθεση στη δημοκρατία. Το λέω αυτό, διότι κατά τη διάρκεια της προεκλογικής περιόδου νομίζω ότι καμμία μα καμμία συγκέντρωση, καμμία εκδήλωση δεν πρέπει να δημιουργεί τέτοιου είδους ζητήματα, δεν πρέπει να διακόπτεται, δεν πρέπει σε καμμία περίπτωση να δημιουργούνται τέτοιες έκρυθμες καταστάσεις, γιατί αυτά αποτελούν, όπως είπα προηγουμένως, μια ευθεία επίθεση στη Δημοκρατία και τίποτα άλλο. Όσον αφορά το κλίμα το οποίο έχει δημιουργηθεί τις προηγούμενες ημέρες, υπάρχει ευθύνη της Κυβέρνησης, γιατί δεν είναι μόνο τα χθεσινά γεγονότα. Θυμίζω τη δολοφονική επίθεση εναντίον αστυνομικού στα Εξάρχεια πριν από τέσσερις μέρες, τη δολοφονική επίθεση με μολότοφ στο ΑΤ Καισαριανής, την επίθεση που έγινε από τον Ρουβίκωνα στο σπίτι του Αμερικανού Πρέσβη - που ευτυχώς καταδικάστηκε από όλες τις πλευρές - τις επιθέσεις στα γραφεία του ΠΑΣΟΚ και πολλά άλλα. Εδώ θα μπορούσαμε να αφιερώσουμε μια ολόκληρη μέρα να αναφερθώ σε αυτά τα γεγονότα. Όλα αυτά είναι ζητήματα τα οποία πρέπει να αντιμετωπιστούν, αλλά δυστυχώς, απ' ό,τι φαίνεται, δεν υπάρχει πολιτική βούληση από την Κυβέρνηση να αντιμετωπιστούν αυτά τα φαινόμενα. Κύριε Πρόεδρε και κυρίες και κύριοι συνάδελφοι, όσον αφορά στα του νομοσχεδίου και τις τροπολογίες που έχουν κατατεθεί, νομίζω ότι δυστυχώς έχει χαθεί κάθε έννοια δημοσιονομικής ευθύνης και κοινοβουλευτικού μέτρου από την Κυβέρνηση και δυστυχώς από πολλούς συναδέλφους της Συμπολίτευσης, οι οποίοι καταθέτουν σωρηδόν εκπρόθεσμες τροπολογίες - προφανώς, σε συνεννόηση με την Κυβέρνηση - με σκοπό να ικανοποιήσουν κάθε αίτημα, μικρό ή μεγάλο, δίκαιο ή άδικο θα πω. Δυστυχώς, είναι κατανοητό ότι αυτό το προεκλογικό κρεσέντο τροπολογιών, που στην ουσία λέει η Κυβέρνηση ότι πρέπει να έρθετε όλοι μαζί μας εν όψει των ευρωεκλογών, είναι μια απέλπιδα προσπάθεια προκειμένου να αλλάξει το πολιτικό κλίμα εννιά μέρες πριν τις ευρωεκλογές. Βεβαίως, πρόκειται για μια επικίνδυνη για το σήμερα και το αύριο της ελληνικής οικονομίας μικροκομματική τακτική εξάντλησης του δημοσιονομικού χώρου από την Κυβέρνηση που δυστυχώς όλοι μας θα το βρούμε μπροστά μας τους επόμενους μήνες και σίγουρα θα το βρει μπροστά της η επόμενη Κυβέρνηση. Παρ' όλα αυτά, εμείς ως παράταξη θα σταθούμε στο ύψος των περιστάσεων και σε κάποιες από αυτές, που είναι όντως θετική η κατεύθυνση, θα είμαστε θετικοί και όχι, όπως κάνατε εσείς, ως Αντιπολίτευση, να κάνουμε μια στείρα αντιπαράθεση, παρά το γεγονός - επαναλαμβάνω - ότι πρόκειται για τροπολογίες που κατά τη γνώμη μας κατατίθενται την τελευταία στιγμή και εξυπηρετούν προεκλογικούς σκοπούς. Σε ό,τι αφορά τις τροπολογίες του Υπουργείου Υγείας, νομίζω ότι τουλάχιστον ο Αναπληρωτής Υπουργός θα μπορούσε να προϊδεάσει την Επιτροπή Κοινωνικών Υποθέσεων και να έχουμε επαρκή χρόνο να συζητήσουμε για αυτές τις τροπολογίες και όχι να συζητάμε σήμερα στα δέκα, δώδεκα λεπτά που έχει ο κοινοβουλευτικός εκπρόσωπος αυτές τις τροπολογίες. Γενικότερα κάνω μια έκκληση προς την Κυβέρνηση, όταν μιλάμε για υπουργικές τροπολογίες και δη για τροπολογίες του ίδιου του Υπουργείου όταν συζητάμε το νομοσχέδιο, ξέροντας ότι θα κατατεθούν αυτές οι τροπολογίες, θα πρέπει να κατατίθενται στην αρμόδια επιτροπή, όταν συζητείται και το κυρίως σώμα του νομοσχεδίου, ακριβώς για να υπάρχει αυτός ο επαρκής χρόνος συζήτησης. Θα ήθελα να σταθώ σε λίγες από αυτές. Διαφωνούμε ιδιαίτερα στην τροπολογία 2196, που αφορά το «Ωνάσειο» Ίδρυμα. Δεν ξέρω αν το έχουν καταλάβει οι εργαζόμενοι όλων των κλάδων του συστήματος υγείας ότι εδώ δημιουργείται ένα δυστυχώς σοβαρό προηγούμενο, καθώς δημιουργούνται δύο κατηγορίες εργαζομένων με διαφορετικά εργασιακά δικαιώματα του ΕΣΥ, δηλαδή αυτοί οι οποίοι θα εργάζονται στις δομές του Ωνασείου και εκείνοι οι οποίοι θα εργάζονται στις υπόλοιπες δομές του ΕΣΥ. Αυτό σημαίνει στην πράξη ότι ως αποτέλεσμα της επιχειρησιακής συλλογικής σύμβασης που θα υπογράψουν οι εργαζόμενοι, μπορεί να έχουν περισσότερα δικαιώματα από τους υπόλοιπους εργαζόμενους του ΕΣΥ, αλλά μπορεί να έχουν βεβαίως και με λιγότερα. Αυτό δεν ξέρω αν το έχουν ήδη καταλάβει οι ίδιοι οι εργαζόμενοι. Βεβαίως, είναι πολύ ενδιαφέρον η Κυβέρνηση να μας εξηγήσει - γιατί κατά τα άλλα κόπτεται πολύ για την προστασία των εργαζομένων - πώς εντάσσει στο δημόσιο τον θεσμό της επιχειρησιακής συλλογικής σύμβασης στον χώρο της δημόσιας υγείας, όταν το καταγγέλλει αντιστοίχως για τις ιδιωτικές επιχειρήσεις. Μέχρι χθες θυμίζω ότι διερρήγνυε τα ιμάτιά της και ότι δεν πρέπει να αφήνουμε τους εργαζόμενους να διαπραγματεύονται μόνοι τους τις συμβάσεις εργασίας με τους εργοδότες και μέσα από αυτήν την τροπολογία στην ουσία τους επιτρέπει να γίνει αυτό το πράγμα ακριβώς. Όσον αφορά τις υπόλοιπες τροπολογίες, κύριε Πρόεδρε, στην τροπολογία με γενικό αριθμό 2179 και με ειδικό 173 θα ψηφίσουμε «παρών», γιατί με αυτόν τον τρόπο θεωρούμε ότι υπάρχει μια αδικία σε αυτούς που ήταν συνεπείς που πλήρωσαν - όσον αφορά το θέμα του νερού - και στην ουσία δεν έγινε καμμία πρόβλεψη για αυτούς. Όσον αφορά την τροπολογία με γενικό αριθμό 2188 και ειδικό 174, θα είμαστε θετικοί. Όσον αφορά την τροπολογία 2189 και ειδικό 175, θα είμαστε αρνητικοί, διότι φαίνεται ότι προβλέπει χρήματα τα οποία - δυστυχώς - όπως είπε και ο κ. Φωτήλας, ο εισηγητής μας, ακριβώς επειδή είναι βουλευτική τροπολογία, με τον τρόπο αυτό στην ουσία δεν φαίνεται η δαπάνη. Είναι ένας πονηρός τρόπος για να αποκρύψετε τη δαπάνη που φέρνει αυτή η τροπολογία. Αν πράγματι θέλει το Υπουργείο να την καταθέσει, θα πρέπει να πάει στο Γενικό Λογιστήριο του Κράτους και να υπάρχει μια λεπτομερής μελέτη για να δούμε πόσο τελικά θα κοστίσει αυτή η τροπολογία. Για την υπουργική τροπολογία με γενικό αριθμό 2190 και ειδικό 176, θα είμαστε θετικοί. Στην τροπολογία με γενικό αριθμό 2191 και ειδικό 177, για τους λόγους που εξήγησα και στον κύριο Υπουργό προηγουμένως, από τη στιγμή που δεν σπάει, ενώ είμαστε αρνητικοί στο πρώτο κομμάτι, στο δεύτερο κομμάτι θα ψηφίσουμε «παρών». Για την τροπολογία με γενικό αριθμό 2192 και ειδικό 178 θα είμαστε θετικοί. Θετικοί επίσης θα είμαστε και στην τροπολογία με γενικό αριθμό 2193 και ειδικό 179. Για την τροπολογία με γενικό αριθμό 2194 και ειδικό 180 που αφορά στο επικουρικό προσωπικό, θα είμαστε αρνητικοί, διότι ανοίγει για άλλη μια φορά την πλατφόρμα και με τον τρόπο αυτό ξεκινάτε μια παροχολογία, υποσχεσιολογία, δίνοντας ελπίδα για προσλήψεις, χωρίς να καθορίζονται συγκεκριμένοι όροι. Ξέρετε πολύ καλά επίσης ότι από το ΕΣΠΑ δεν προβλέπονται πληρωμές για τους μισθούς. Για την υπουργική τροπολογία με γενικό αριθμό 2196 και ειδικό 182 για τα εργασιακά του «Ωνασείου», θα ψηφίσουμε «παρών». Για την τροπολογία με γενικό αριθμό 2197 και ειδικό 183, σχετικά με τις οικοδομικές άδειες, θα είμαστε θετικοί. Για την τροπολογία με γενικό αριθμό 2198 και ειδικό 184 για τα Σώματα Ασφαλείας, είμαστε στο «όχι», διότι θεωρούμε ότι δημιουργείται μια δυσλειτουργία στο συγκεκριμένο ζήτημα. Είναι δύο τα αρμόδια Υπουργεία που αναφέρονται στα Σώματα Ασφαλείας. Το Λιμενικό υπάγεται στο Υπουργείο Εμπορικής Ναυτιλίας. Τα υπόλοιπα είναι στο Υπουργείο Προστασίας του Πολίτη. Αντιλαμβάνεστε ότι από τη στιγμή που δεν υπάρχει μια τέτοιου είδους ενοποίηση σε διοικητικό επίπεδο, είναι τουλάχιστον δυσλειτουργικό να μιλάει κάποιος για μια ενοποίηση, όσον αφορά στον εσωτερικό έλεγχο. Δυστυχώς, θα το βρούμε αυτό στην πράξη. Για την τροπολογία με γενικό αριθμό 2199 και ειδικό 185 για το κτηματολόγιο, είμαστε θετικοί. Θετικοί επίσης είμαστε και στην τροπολογία με γενικό αριθμό 2200 και ειδικό 186. Τέλος, για την τροπολογία με γενικό αριθμό 2201 και 187 που αφορά στην ανάπλαση της Αθήνας, είμαστε αρνητικοί. Γι' άλλη μια φορά φέρνετε μια τροπολογία που προκαλείτε προεκλογικές προσλήψεις. Σ' αυτό αξίζει να κάνω μια πολύ μικρή παρένθεση. Σήμερα κατατέθηκαν τα στοιχεία επίσημα της απογραφής. Άμα μπει κάποιος στο site της Κυβέρνησης δείχνουν το εξής: Από το 2014 μέχρι το 2018 έχουν εκτοξευθεί οι αριθμοί, όσον αφορά στους αριθμούς των μετακλητών, στους αριθμούς των οργάνων διοίκησης και διοικητικών συμβουλίων και βεβαίως ο αριθμός των συμβασιούχων. Θα είμαι πολύ συγκεκριμένος: Ο αριθμός των μετακλητών τον Δεκέμβρη του 2014 ήταν χίλιοι οκτακόσιοι ογδόντα οκτώ. Τον Δεκέμβριο του 2018 ήταν δύο χιλιάδες εξακόσιοι ενενήντα εννέα, δηλαδή αύξηση κατά 43%. Προφανώς, αυτό είναι στο πλαίσιο της αποσυμφόρησης του δημοσίου που είχε εξαγγείλει ο Πρωθυπουργός το 2015. Ο αριθμός των οργάνων διοίκησης και μελών ΔΣ φορέων του δημοσίου: Χίλιοι τρεις τον Δεκέμβριο του 2014, χίλιοι τετρακόσιοι εβδομήντα τέσσερις τον Δεκέμβριο του 2018. Ο αριθμός των συμβασιούχων ορισμένου χρόνου τον Δεκέμβριο του 2014 ήταν εξήντα χιλιάδες εξακόσιοι ενενήντα δύο. Τον Δεκέμβριο του 2018 ήταν ογδόντα εννέα χιλιάδες οκτακόσιοι πενήντα πέντε, δηλαδή αύξηση κατά 48%. Ποιο είναι το κόστος αυτών των αυξήσεων που σας είπα; Και προσέξτε, δεν είναι μόνιμες προσλήψεις, αλλά μετακλητοί, διοικητικά συμβούλια, ορισμένου χρόνου: Μας στοιχίζουν 1.280.000.000 ευρώ κάθε χρόνο οι προεκλογικές προσλήψεις της Κυβέρνησης ΣΥΡΙΖΑ. Για τον λόγο, λοιπόν, αυτό εμείς στη συγκεκριμένη τροπολογία ψηφίζουμε «όχι». Επίσης, «όχι» θα ψηφίσουμε και στην τροπολογία με γενικό αριθμό 2202 και ειδικό 188. Ευχαριστώ πολύ.
Ευχαριστούμε τον κ. Κεφαλογιάννη. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ ο κ. Μαντάς.
Κύριε Πρόεδρε, μας λέτε λίγο πώς θα εξελιχθεί η διαδικασία;
Έχει ολοκληρωθεί η λίστα των ομιλητών. Έχουν τοποθετηθεί οι Κοινοβουλευτικοί Εκπρόσωποι. Δεν ξέρω αν θα έρθει κάποιος άλλος. Θα συζητήσουμε με τους εισηγητές αν θέλουν να χρησιμοποιήσουν, έστω λίγο, από τον χρόνο της δευτερολογίας τους, για τη συντομία του χρόνου και από εκεί πέρα θα κλείσει ο Υπουργός και προχωράμε στην ψηφοφορία. Θεωρώ ότι μέσα στα επόμενα τρία τέταρτα λογικά θα έχουμε ολοκληρώσει. Κύριε Μαντά, έχετε τον λόγο.
Θα είμαι πολύ σύντομος, κύριε Πρόεδρε. Επειδή, απ' ό,τι καταλαβαίνω από το πρόγραμμα της Βουλής, είναι η τελευταία δημόσια συζήτηση στην Ολομέλεια πριν από τις κρίσιμες ευρωεκλογές της 26ης Μαΐου, σε λίγα εικοσιτετράωρα δηλαδή, θα ήθελα να επισημάνω μερικά πράγματα και να μιλήσω και για ορισμένα θέματα του νομοσχεδίου. Πρέπει να σημειώσουμε ότι παρά τις προσπάθειες αποπροσανατολισμού της συζήτησης σε διάφορα, κατά τη γνώμη μου, πεδία στα οποία δεν γίνεται συζήτηση για τα ουσιαστικά προβλήματα του τόπου μας και τις βασικές διαφορές των πολιτικών προγραμμάτων, παρά τη συστηματική προσπάθεια των συστημικών μέσων μαζικής ενημέρωσης να πετάξουν την μπάλα στην κερκίδα, εδώ και κάποιες μέρες και μετά και τη χτεσινή ψήφιση των θετικών μέτρων και την ψήφιση νέων θετικών μέτρων που περιλαμβάνονται και στο νομοσχέδιο που συζητάμε, νομίζω ότι η πολιτική αντιπαράθεση, είτε το ήθελε ο κ. Μητσοτάκης είτε όχι, ήρθε στα κεντρικά ζητήματα που απασχολούν την ελληνική κοινωνία και το μέλλον της. Είναι σε όλους και όλες φανερή η σύγκρουση των δυο πολιτικών σχεδίων. Περί αυτού πρόκειται. Σ' αυτό το πεδίο εξελίσσεται η δημόσια συζήτηση και νομίζω ότι πλέον, ό,τι και να λένε οι δημοσκοπήσεις και οι διάφοροι δημοσκόποι και ωροσκόποι, τα θέματα είναι πάνω στο τραπέζι. Τα δυο πολιτικά σχέδια που είναι ριζικά διαφορετικά είναι πάνω στο τραπέζι. Η κοινωνική πλειοψηφία σ' αυτήν τη χώρα έχει πια καταλάβει με σαφή τρόπο που το πάει ο κ. Μητσοτάκης, η Νέα Δημοκρατία, αλλά και το ΚΙΝΑΛ, το οποίο παίζει σε δυο βάρκες προσπαθώντας να κρατήσει δήθεν ίσες αποστάσεις, χωρίς όμως να παίρνει θέση. Αυτό φάνηκε και με την παρέμβαση του Κοινοβουλευτικού Εκπροσώπου, του κ. Κεγκέρογλου, για το θέμα της Βόρειας Μακεδονίας. Δεν τολμάει να πει ούτε τη λέξη που λένε όλα τα σοσιαλιστικά κόμματα της Ευρώπης, όλοι οι Ευρωπαίοι συνοδοιπόροι τους. Ούτε αυτό δεν τόλμησε να πει σε μια συμφωνία υπέρ της συνεργασίας και της συνανάπτυξης στην ευρύτερη περιοχή των Βαλκανίων. Είναι μια συμφωνία - πρότυπο σε ευρωπαϊκό και παγκόσμιο επίπεδο. Σ' αυτό το πλαίσιο διεξάγεται πια η δημόσια συζήτηση. Αν μου επιτρέπετε, θα ήθελα να αναφερθώ στη σπαρακτική προσπάθεια από την πλευρά του κεντρικού τραπεζίτη να μας πει - όταν έχουμε σαφή υπέρβαση του στόχου στα πρωτογενή πλεονάσματα - ότι κινδυνεύει η δημοσιονομική ισορροπία. Ο βίος και η πολιτεία του συγκεκριμένου, όταν είχε πολιτική ευθύνη σ' αυτά τα θέματα, ήταν ότι οι στόχοι ειδικά στη δημοσιονομική προσαρμογή είχαν εντελώς αποτύχει. Όλα αυτά έλεγαν ότι οφείλονται στον επερχόμενο λαϊκιστικό ΣΥΡΙΖΑ, προσπαθώντας να δικαιολογήσουν τα αδικαιολόγητα. Το κρίσιμο θέμα που έχει σχέση και με τη συζήτηση μας είναι η στάση απέναντι στο δικαίωμα στην υγεία και κυρίως η στάση απέναντι στο δικαίωμα στην υγεία από την πλευρά της Νέας Δημοκρατίας. Εγώ ξαναείδα το πρόγραμμα της Νέας Δημοκρατίας, που κατέθεσε χθες ο κ. Δένδιας, λέγοντας ότι δεν τα λένε πρώτη φορά αυτά. Βεβαίως, δεν τα λένε πρώτη φορά αυτά οι νεοφιλελεύθεροι. Τα έχει πει η Θάτσερ, τα έχει πει η σχολή του Σικάγου και σε ένα πράγμα, το κέντρο στο οποίο πλήττεται αυτό το δικαίωμα, είναι απολύτως σαφές. Διότι αν το σχέδιο αυτό του κ. Μητσοτάκη εφαρμοστεί, το καθολικό δικαίωμα στην υγεία τελειώνει την ίδια στιγμή. Υγεία θα έχουν μόνο αυτοί που θα έχουν οικονομική δυνατότητα πρόσβασης στις δημόσιες δομές της υγείας. Αυτό είναι το κεντρικό σημείο. Αυτό είναι το μεγάλο δίλημμα και δεν δικαιολογείται με κανέναν τρόπο από τα υπαρκτά προβλήματα του δημόσιου συστήματος υγείας και της χώρας ολόκληρης, την οποία λεηλάτησαν κυριολεκτικά και κατέστρεψαν δεκαετίες πολιτικών, ιδιαίτερα στη μνημονιακή περίοδο και που την οδήγησαν σ' αυτό το κατάντημα, το χάλι και σ' αυτήν την κοινωνική καταστροφή. Νομίζω ότι καταλαβαίνει όλος ο κόσμος, καταλαβαίνουν οι πολίτες, καταλαβαίνει η κοινωνική πλειοψηφία προς τα πού πάει το πράγμα, αν δώσουν έστω κι ένα μικρό σήμα ότι αυτή η πολιτική δύναμη, αυτό το πολιτικό σχέδιο δίνει απάντηση στην πολιτική πραγματικότητα, έτσι όπως διαμορφώνεται σήμερα. Εγώ έχω τη βαθιά πεποίθηση ότι δεν θα επιτρέψει ο λαός μας να ξαναγυρίσουμε και να παλινδρομήσουμε στα σχέδια της Δεξιάς και στον χώρο της υγείας, τα οποία γνωρίσαμε τόσα χρόνια. Πρέπει να σταθούν απέναντι σ' αυτά όλες οι προοδευτικές δυνάμεις - το τονίζω - με την Αριστερά πρώτα απ' όλα, γιατί αυτά σημαίνουν κοινωνική καταστροφή. Δεν ξέρω η Χρυσή Αυγή τι ακριβώς θα κάνει, γιατί είχε ένα ακόμα νεοναζιστικό και φασιστικό παραλήρημα πριν από λίγη ώρα. Ενώ ο συνάδελφος, Νίκος Φίλης, ήταν σαφής όσον αφορά στον σεβασμό στη μνήμη και την οικογένεια του αδικοχαμένου κ. Κατσίφα. Νομίζω ότι όλοι συμφωνούμε ότι αυτή η πρωτοβουλία κι αυτή η σύμβαση με τη δωρεά των συντελεστών της διαθήκης της Ελισσάβετ Παπαγιαννοπούλου ενισχύει το δημόσιο σύστημα υγείας. Είναι αξιοσημείωτο ότι για τέτοιου τύπου παρεμβάσεις έχει μπει το νερό στ' αυλάκι και γίνονται αποδεκτές σε συγκεκριμένες ανάγκες του συστήματος υγείας. Βεβαίως είναι ένα τμήμα μιας παράδοσης πολιτιστικής και ουσιαστικής, θα έλεγα εγώ, που υπάρχει στην ελληνική κοινωνία. Αν το τραβήξουμε βέβαια, δεν θα έπρεπε ίσως να εξαρτόμαστε από τις δωρεές, αλλά από τη στιγμή που πρέπει να τις αξιοποιούμε σε μια συγκεκριμένη κατεύθυνση, νομίζω ότι και τα υπόλοιπα μέτρα από το σύνολο των Υπουργείων είναι θετικά μέτρα. Είναι μέτρα που λύνουν προβλήματα, που αντιμετωπίζουν λαϊκές ανάγκες, ανάγκες καλύτερης λειτουργίας. Για παράδειγμα, η παράταση για το θέμα του Κτηματολογίου λύνει προβλήματα. Θέλω να πω μια κουβέντα για την τροπολογία που πρότεινα κι απ' ό,τι άκουσα έγινε αποδεκτή. Το ζήτημα της επέκτασης των συμβάσεων καθαριότητας μετά την απόφαση του Ευρωπαϊκού Δικαστηρίου είναι πάρα πολύ κρίσιμο στο να φύγουν οι εργολάβοι από τα νοσοκομεία που δεν κάνουν καλά τη δουλειά τους, κύριε Φωτήλα. Άλλα αποτελέσματα είχαν και στην ποιότητα της καθαριότητας και στο θέμα της αμοιβής των εργαζομένων που κι εσείς επισημάνατε.
Για το δεύτερο.
Και στην ποιότητα της καθαριότητας τουλάχιστον με τη δική μου εμπειρία - ξέρω καλά τον χώρο - είναι πολύ πιο καλά τα πράγματα. Όταν οι εργαζόμενοι είναι ικανοποιημένοι και δεν παίζονται αυτά τα παιχνίδια που παίζονταν με τους εργολάβους, προφανώς προσφέρουν.
Σέβονται τη δουλειά τους.
Βέβαια. Σέβονται τη δουλειά τους και κάνουν μεγάλη προσπάθεια. Το θέμα του «PHILOS» - που είναι η ενίσχυση της υγειονομικής περίθαλψης προσφύγων και μεταναστών, αλλά και της ενίσχυσης των δημοσίων δομών - είναι ένα ζήτημα που μ' ενδιαφέρει και παρακολουθώ από κοντά. Υπάρχουν κάποιες καθυστερήσεις πράγματι, στην ολοκλήρωση της συμβασιοποίησης χιλίων τετρακοσίων ή χιλίων πεντακοσίων - δεν θυμάμαι καλά - εργαζομένων υγειονομικών σε αυτό. Υπάρχει μία αναγκαστική - θα έλεγα, και τίποτα άλλο δεν συμβαίνει - παράταση για να αντιμετωπιστούν τα προβλήματα. Τέλος, για το θέμα του Πανεπιστημιακού Νοσοκομείου Ιωαννίνων και των είκοσι εργαζομένων, πρόσφατα ο Υπουργός Ανδρέας Ξανθός ήταν στα Γιάννενα, προσπαθήσαμε να βρούμε την καλύτερη λύση και νομίζω ότι δίνεται μία λύση σε αυτούς τους ανθρώπους που είναι πάνω από 55 ετών. Πραγματικά έδειξαν μία αξιοσημείωτη προσήλωση στη δουλειά τους και προσέθεσαν στο Νοσοκομείο. Ευχαριστώ πολύ.
Ευχαριστούμε κι εμείς τον κ. Μαντά. Επειδή ολοκληρώνουμε, θα ήθελα να ρωτήσω αν είναι σύμφωνοι οι εισηγητές να χρησιμοποιήσουμε ένα τρίλεπτο περίπου. Σας είναι αρκετός ο χρόνος ή χρειάζεστε παραπάνω;
Κύριε Πρόεδρε, μετά τα τριάντα λεπτά του κ. Πολάκη, αρκούν τα τρία λεπτά;
Κύριε Μπαργιώτα, πρόταση κάνω. Δεν είναι δεδομένο ότι θα συμφωνήσετε. Θα σας δώσω πέντε λεπτά.
Κύριε Πρόεδρε, είναι σημαντικό.
Κύριε Μπαργιώτα, εντάξει, είναι σημαντικό. Μια πρόταση έκανα. Τα τρία λεπτά με σχετική ανοχή θα φθάσουμε στα πέντε, έξι λεπτά. Μην πάμε στα επτά, για να φτάσουμε στα δέκα ο καθένας. Αυτό εννοώ. Οπότε ξεκινάμε, κύριε Δέδε με εσάς. Βάζω πέντε λεπτά και διαχειριστείτε εσείς τον χρόνο σας.
Ευχαριστώ, κύριε Πρόεδρε. Τα πέντε λεπτά είναι αρκετά για να περιγράψει κάποιος το συμπυκνωμένο χρόνο των τελευταίων εβδομάδων, δύο ή τριών εβδομάδων, που το ελληνικό Κοινοβούλιο από τη μία πλευρά, αλλά και ο ελληνικός λαός κατάλαβε - μετά από την ψήφο εμπιστοσύνης που ήρθε στο Κοινοβούλιο από τη μία πλευρά, αλλά και από την άλλη με το νομοσχέδιο για την ψήφιση των εκατόν είκοσι δόσεων και όλων των θετικών μέτρων που εξαγγέλθηκαν στο Ζάππειο από τον Πρωθυπουργό και το οικονομικό επιτελείο - σ' αυτήν την πολιτεία, την ελληνική πολιτεία ποια κυβέρνηση μπορεί να δώσει θετικό κοινωνικό πρόσημο και μέλλον σε αυτόν το λαό και ποιος είναι εκείνος που θα συρρικνώνει το κοινωνικό πρόσημο, το κοινωνικό κράτος. Είναι πασιφανές, λοιπόν. Επίκεινται και οι πρώτες εκλογές μετά από τέσσερα, τεσσεράμισι χρόνια και θα ψηφίσει νέος κόσμος που τα τελευταία χρόνια συμπλήρωσαν τα δεκαεπτά χρόνια και ο αριθμός τους είναι περίπου τετρακόσιες πενήντα χιλιάδες. Και πρέπει όλοι αυτοί οι νέοι να καθορίσουν το μέλλον τους, ρίχνοντας θετική ή αρνητική ψήφο στη μία ή στην άλλη νοοτροπίας κυβέρνηση, δίνοντας με αυτόν τον τρόπο οι ίδιοι στο μέλλον τους ένα θετικό ή αρνητικό πρόσημο. Ως εκ τούτου, λοιπόν πιστεύω ότι ο ελληνικός λαός βοηθήθηκε τα μάλα μέσα από αυτές τις συζητήσεις που έγιναν. Επ' αφορμή λοιπόν, ενός σχεδίου νόμου για την κύρωση της σύμβασης δωρεάς από τη θανούσα Ελισάβετ Παπαγιαννόπουλου, έγινε και σήμερα μία εκτενής συζήτηση γύρω από τα θέματα του κυρίως πυλώνα του κοινωνικού κράτους, που είναι τα θέματα του Υπουργείου Υγείας και θέσαμε σήμερα και τα πεπραγμένα του Υπουργείου Υγείας διά των παρευρισκόμενων Υπουργών όλα αυτά τα χρόνια, αλλά και το σχέδιο προς τα πού πηγαίνει και ολοκληρώνεται αυτό το πρόγραμμα του κοινωνικού κράτους, μέσω του Εθνικού Συστήματος Υγείας και έχει ολοκληρωθεί, τουτέστιν με την πρωτοβάθμια περίθαλψη υγείας. Δεν έχω να πω τίποτα περισσότερο, όσον αφορά για το σχέδιο νόμου που το περιέγραψα περίπου στην πρωτολογία μου, αλλά δεν έχω να πω και τίποτα άλλο για τις τροπολογίες είτε τις βουλευτικές είτε για τις τροπολογίες που έφεραν οι Υπουργοί Υγείας, αλλά και οι επισπεύδοντες άλλοι Υπουργοί. Πιστεύω ότι πρέπει να υπερψηφιστούν και οι βουλευτικές τροπολογίες, αλλά και οι Υπουργικές των επισπευδόντων Υπουργών, διότι αυτές οι τροπολογίες απ' ό,τι είδα γενικώς διευκολύνουν το έργο της Κυβέρνησης αφενός κι αφετέρου ανακουφίζουν και λύνουν προβλήματα ομάδων πολιτών ή γενικώς πολιτών. Δεν είναι φωτογραφικές, δεν είναι ότι λύνουν μία ή δύο περιπτώσεις κ.λπ.. Παραδείγματος χάριν μία τροπολογία που έφεραν οι νησιώτες Βουλευτές, όσον αφορά τη μεταφορά πόσιμου ύδατος σε άνυδρα νησιά, είναι πολύ σημαντική. Διότι βάσει της τροπολογίας θα μειωθεί το κόστος μεταφοράς από τη μία πλευρά και ανακουφίζουν πολλά προβλήματα των πολιτών. Άλλες τροπολογίες, όπως είναι και η τροπολογία του Υπουργείου Ναυτιλίας μέσω του κ. Κουβέλη για το ηλεκτρονικό μητρώο σκαφών αναψυχής, είναι τροπολογίες που πιστεύω ότι έχουν θετικό πρόσημο και θα βοηθήσουν. Δεν έχω τίποτα άλλο να παρουσιάσω, αγαπητέ κύριε Πρόεδρε. Σας ευχαριστώ πολύ.
Σας ευχαριστώ για τη συνέπεια στον χρόνο σας. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και πέντε εκπαιδευτικοί συνοδοί τους από το 1ο Δημοτικό Σχολείο Πύργου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Φωτήλας για πέντε λεπτά.
Κατ' αρχάς, να εκφράσω τη συμπαράστασή μου και τη συμπάθειά μου στους μαθητές του σχολείου που ήταν εδώ προηγουμένως, οι οποίοι είχαν τη μεγάλη ατυχία μία φορά που διάλεξαν να έρθουν στη Βουλή, να παρακολουθήσουν την Ολομέλεια, έτυχε να πέσουν πάνω στον κ. Πολάκη. Παιδιά, λυπάμαι πάρα πολύ. Ελπίζω την επόμενη φορά να είστε πιο τυχεροί. Επίσης, να εκφράσω την αμέριστη συμπαράστασή μου και τη συμπάθειά μου στον Υπουργό Υγείας, τον κ. Ξανθό, τον οποίο τον υποβίβασε ο Αναπληρωτής του σε βοηθό του. Ήρθε εδώ, μίλησε 31 λεπτά, εκ των οποίων τα 50 δευτερόλεπτα αφορούσαν στο νομοσχέδιο για το οποίο βρισκόμαστε εδώ σήμερα και 30 λεπτά άσχετα, σε σημείο που ξέχασε να μιλήσει και για τις τροπολογίες και έφτασε να πει ότι θα τα πει ο βοηθός του. Κύριε Υπουργέ, είμαι με το πλευρό σας, καταλαβαίνω αυτό που περνάτε, δεν μπορώ να βοηθήσω παραπάνω.
Κάτι πιο έξυπνο να βρείτε να πείτε τώρα στο τέλος δεν είχατε;
Τώρα, να ξαναπούμε ότι αυτό είναι το νομοσχέδιο. Όταν ξεκίνησε η Ολομέλεια, αυτές ήταν οι τροπολογίες. Στο τέλος της Ολομέλειας, είναι αυτές εδώ οι τροπολογίες. Δέκα σελίδες είναι το νομοσχέδιο το οποίο ήρθαμε σήμερα να συζητήσουμε εδώ και εκατοντάδες σελίδες είναι οι αμέτρητες τροπολογίες, άσχετες κατά το πλείστον με το Υπουργείο Υγείας, οι οποίες ήρθαν εκπρόθεσμες και όπως ήρθαν. Ούτε ο φούρνος της γειτονιάς μου δεν ξεφουρνίζει τα φρέσκα κουλούρια με τέτοια ταχύτητα, όπως εσείς φέρνετε τις τροπολογίες. Ούτε ο φούρνος της γειτονιάς μου! Και όχι μόνο δεν αισθάνεσθε την ανάγκη να απολογηθείτε γι' αυτό, αλλά αντιθέτως ανερυθρίαστα ανέβηκε πριν ο κ. Παπαδόπουλος - ο συμπαθέστατος οφείλω να ομολογήσω κατά τα άλλα - να πει ότι όχι μόνο δεν πρέπει να τους ψέξουμε που έφεραν τόσες τροπολογίες εκπρόθεσμες, αλλά πρέπει να τους πούμε και ευχαριστώ, διότι αυτές οι τροπολογίες ήρθαν να λύσουν μία σειρά από έκτακτες ανάγκες που προέκυψαν ξαφνικά και ότι γι' αυτό έρχονται οι εκπρόθεσμες τροπολογίες, δεν έρχονται γι' άλλο λόγο. Και διερωτώμαι, δηλαδή αν η Ελισσάβετ Παπαγιαννοπούλου δεν έκανε τη δωρεά της και δεν ήμασταν σήμερα εδώ να συζητούμε για τη δωρεά, αυτές οι έκτακτες ανάγκες θα έμεναν έτσι, στον αέρα, χωρίς κάποιος να τις καλύψει; Διότι αν είναι έτσι, τότε να πούμε «ευχαριστώ» στην Ελισσάβετ Παπαγιαννοπούλου, πέρα από τη δωρεά της, διότι δίνει τη δυνατότητα στην Κυβέρνηση να νομοθετεί εκεί που πρέπει να νομοθετεί, την οποία δεν την είχε και ήρθε η Κυβέρνηση να αδράξει την ευκαιρία της δωρεάς της Ελισσάβετ Παπαγιαννοπούλου για να μας φέρει, ξαναδείχνω, αυτά. Πάμε, λοιπόν, να δούμε τις τροπολογίες. Έχουμε πει ότι για το νομοσχέδιο δεν έχουμε κάτι να πούμε, μόνο ένα μεγάλο «ναι» και ένα μεγάλο «ευχαριστώ» στην οικογένεια Παπαγιαννοπούλου, της οποίας εγώ προσωπικά της ζητώ συγγνώμη, διότι πραγματικά υποβιβάσαμε τη δωρεά της φέρνοντας σε πρώτη μοίρα όλο το υπόλοιπο πακέτο και αφήσαμε σε δεύτερη μοίρα τη δωρεά. Την υποβιβάσαμε, την υποτιμήσαμε. Ζητώ συγγνώμη από τους κληρονόμους της Ελισσάβετ Παπαγιαννοπούλου. Πάμε να δούμε τώρα τις τροπολογίες. Η τροπολογία με γενικό αριθμό 2179 μιλάει για την απαλλαγή από τα τέλη διέλευσης πλοίων που μεταφέρουν πόσιμο νερό στα άνυδρα νησιά. Αλίμονο, συμφωνούμε, το νερό είναι ζωή και η ζωή είναι ένα αναφαίρετο δικαίωμα του ανθρώπου, το οποίο προβλέπει το Σύνταγμα. Δεν ξέρω αν ξέρετε όλοι το Σύνταγμά μας, αλλά προβλέπει το δικαίωμα στη ζωή και εφόσον το νερό είναι ζωή, δεν χρειάζεται να συζητάμε για το κατά πόσον όλοι πρέπει να έχουν δικαίωμα - χωρίς να δίνουν ούτε μισό ευρώ - να έχουν νερό. Εγώ αυτό που θέλω να θίξω μόνο είναι το εξής: Για άλλη μία φορά ξεχνάτε να επιβραβεύσετε τους συνεπείς. Λέτε, λοιπόν, ότι χαρίζετε σε εκείνους που δεν πλήρωσαν - και καλά κάνετε - γιατί για το νεράκι του Θεού μιλάμε! Σε εκείνους που πλήρωσαν, όμως, τι τους λέμε; «Μπράβο, κορόιδα, που πληρώσατε. Ας μην πληρώνατε κι εσείς και να περιμένατε πότε θα έρθει εκείνη η τροπολογία για να σας απαλλάξουμε». Μήπως θα έπρεπε - διερωτώμαι, μία σκέψη κάνω - αφού χαρίζουμε σε εκείνους - και καλά κάνουμε - που δεν πλήρωσαν, να τα επιστρέψουμε σε εκείνους που πλήρωσαν, με τον έναν ή με τον άλλο τρόπο, ούτως ώστε να τους πούμε: «Μπράβο, βρε παιδιά που πληρώσατε. Δεν είστε κορόιδα, πρέπει κάτι να σας δώσουμε εσάς που συνεχίζετε να πληρώνετε και να κρατάτε αυτό το κράτος όρθιο». Πάμε παρακάτω. Βουλευτική τροπολογία σε σχέση με το πρόγραμμα «PHILOS». Το είπα, αλλά δεν πήρα απάντηση. Άκουσα για το πόσο αναγκαία είναι και άκουσα ποιες ανάγκες καλύπτει. Αυτό που δεν κατάλαβα είναι ότι αφού ήταν τόσο αναγκαία και αφού έπρεπε να έρθει για να καλύψει βασικές έκτακτες ανάγκες, γιατί τη φέρνουμε ως βουλευτική; Δεν το σκέφτηκαν οι κύριοι Υπουργοί ότι πρέπει να λυθεί το θέμα της παράτασης του προγράμματος «PHILOS», ούτως ώστε να μη βρεθούμε αντιμέτωποι με άλλα πράγματα; Περίμεναν ή ήλπιζαν ότι κάποιος Βουλευτής θα το καταθέσει; Το ξέχασαν και ήρθε ο κ. Μαντάς - εσείς δεν την καταθέσατε, κύριε Μαντά; - να τους το θυμίσει; Ας πούμε ένα «ευχαριστώ» τότε στον κ. Μαντά που κάνει και τον Υπουργό και φέρνει τροπολογίες που θα έπρεπε να έχει φέρει η Κυβέρνηση. Να είστε καλά, κύριε Μαντά. Θα σας έλεγα και Υπουργός, αλλά δεν προλαβαίνετε, τελειώνετε. Να ρωτήσω κάτι, αυτή η τροπολογία προβλέπει μεγάλα έξοδα τα οποία δεν ξέρουμε ποια είναι και δεν τα ξέρουμε γιατί ήρθε με βουλευτική τροπολογία, διότι αν ερχόταν με υπουργική τροπολογία θα έπρεπε αναγκαστικά να συνοδεύεται από μία έκθεση του Λογιστηρίου του Κράτους και να μας λέει πόσο κοστίζει αυτό το οποίο θα κάνουμε. Έρχεται, λοιπόν, με βουλευτική γιατί δεν θέλουμε ακόμα να ασχοληθούμε με το πόσο κοστίζει. Όσον αφορά την τροπολογία 2191/177 δεν μπορούμε να μη συμφωνήσουμε στο να πληρώνονται οι εξειδικεύσεις ιατρών. Όταν ένας γιατρός από ένα νοσοκομείο πηγαίνει σ' ένα άλλο για να εξειδικευτεί σ' έναν συγκεκριμένο τομέα, σ' ένα μηχάνημα, πρέπει να πληρώνεται για αυτό. Συμφωνούμε. Ποια άλλη να πω; Θα μείνω και σε μία τελευταία για να δούμε και να καταλάβουμε όλοι πραγματικά την υποκρισία του όλου ζητήματος. Έρχεται, λοιπόν, μια τροπολογία - εκπρόθεσμη βέβαια, αυτό μας έλειπε να είναι και εμπρόθεσμη! - η οποία λέει για την καταβολή εφάπαξ χρηματικού ποσού στα μέλη ΔΕΠ, ΕΕΠ, ΕΔΙΠ, των πανεπιστημίων, των ΤΕΙ. Μιλάει για εφάπαξ χρηματικό ποσό. Εγώ συμφωνώ. Πρέπει οι άνθρωποι να παίρνουν αυτό το ποσό. Δεν θα διαφωνήσω. Δεν μπαίνω στην ουσία να συζητήσω. Λέω, λοιπόν, κάτι άλλο. Αυτή είναι υπουργική και αναγκαστικά συνοδεύεται από την έκθεση του Λογιστηρίου του Κράτους. Να θυμίσω σε όσους δεν ξέρουν ότι, σύμφωνα με το άρθρο 75, κάθε νομοσχέδιο, πρόταση νόμου, αλλά και τροπολογία η οποία κατατίθεται από Υπουργούς δεν εισάγεται για συζήτηση αν δεν συνοδεύεται από έκθεση του Γενικού Λογιστηρίου του Κράτους που καθορίζει τη δαπάνη. Άρα, θα έπρεπε αυτή η έκθεση να μας λέει πόσο κοστίζει αυτό το πραγματάκι που πάμε να κάνουμε. Πάμε να δούμε, λοιπόν, την έκθεση του Γενικού Λογιστηρίου του Κράτους σε σχέση με αυτήν την εκπρόθεσμη τροπολογία. Ξέρετε τι λέει; Λέει, λοιπόν, ότι προκύπτει ετήσια δαπάνη από την καταβολή ελεγκτικής αποζημίωσης. Προκύπτει, επίσης - λέει - εφάπαξ δαπάνη από την καταβολή εφάπαξ χρηματικού ποσού. Πόσο είναι; Δεν μας λέει. Δεν καθορίζει. Δηλαδή, το άρθρο 75 του Συντάγματος δεν τηρείται, παρακάμπτεται. Εμείς περιμέναμε από την έκθεση του Λογιστηρίου να μας πει αν υπάρχει δαπάνη; Δεν το ξέραμε εμείς ότι υπάρχει δαπάνη, αφού θα πρέπει να κάνουμε αυτήν τη δουλειά; Εμείς αυτό που θα έπρεπε να ξέρουμε είναι πόσο είναι αυτή η δαπάνη και από ποια κονδύλια του κρατικού πςροϋπολογισμού θα προβλεφθεί να βρούμε τα λεφτά. Αυτό δεν συμβαίνει. Άρα, πέρα από το να παρακάμπτουμε και να κατακρεουργούμε τη νομοθετική διαδικασία, ερχόμαστε να κάνουνε προεκλογικά δωράκια. Κύριε Πρόεδρε, είπα ότι στο νομοσχέδιο ψηφίζω «ναι». Τα υπόλοιπα τα αφήνω στην κρίση του ελληνικού λαού. Ευχαριστώ.
Ευχαριστούμε τον κύριο Φωτήλα. Ο κ. Μπαργιώτας έχει τον λόγο από τη Δημοκρατική Συμπαράταξη.
Ευχαριστώ, κύριε Πρόεδρε. Θα προσπαθήσω να είμαι όσο το δυνατόν πιο σύντομος. Όπως είπα και προηγουμένως όμως, μπήκαν πάρα πολλά θέματα. Μπήκε η συνολική πολιτική υγείας σε μια διαδικασία που, κατά τη γνώμη μου, έπρεπε να είχε διατηρηθεί στο θέμα της δωρεάς και μόνο, το πολύ και στη συζήτηση της πολιτικής των δωρεών, για να τιμήσουμε και τη δωρεά, να τιμήσουμε και όλους αυτούς, μικρούς και μεγάλους, οι οποίοι έβαλαν πλάτη για το Εθνικό Σύστημα Υγείας όλα αυτά τα χρόνια με έναν τρόπο μοναδικό. Η Κυβέρνηση αυτή είχε την ευτυχία και την ικανότητα - δεν έχω κανένα πρόβλημα να μην το παραδεχθώ - να διαχειριστεί τεράστια ποσά από δωρεές, τέτοια τα οποία δεν υπήρξαν ποτέ στο παρελθόν. Κι, όμως, θα σας πω ότι το κάνατε αρκετά καλά. Όμως, δωρεές 300 και 350 εκατομμυρίων στο Εθνικό Σύστημα Υγείας δεν υπήρχαν πριν. Προκύπτουν ερωτήματα; Προκύπτουν ερωτήματα. Έχουμε σχέδιο; Εγώ θα πω πάλι, με όση γενναιότητα μπορώ να βρω, ότι δεν θα μπορούσαμε να έχουμε σχέδιο, γιατί μας έπεσε από τον ουρανό. Θέλαμε ένα παράδειγμα, χωρίς να παίρνω θέση; Θέλουμε καινούργιο νομαρχιακό νοσοκομείο στην Κομοτηνή ή προτιμούμε να ενισχύσουμε το κλειστό κατά 50% νοσοκομείο της Αλεξανδρούπολης, σε μια περιοχή που τη διατρέχει η Εγνατία και οι αποστάσεις έχουν εκμηδενιστεί; Το έχουμε συζητήσει; Όχι. Θέλουμε νοσοκομείο παιδιατρικό στη Θεσσαλονίκη; Κι αν θέλουμε νοσοκομείο παιδιατρικό στη Θεσσαλονίκη - που λέω ότι θέλουμε - τι θα γίνει με τις πολλές μεγάλες παιδιατρικές κλινικές στα άλλα νοσοκομεία; Θα διατηρηθούν παραλλήλως; Ποιος θα πληρώσει το κόστος; Τα χρήματα για τη λειτουργία του Εθνικού Συστήματος Υγείας βαίνουν μειούμενα. Στο σταθεροποιητικό πρόγραμμα που κατέθεσε αυτή η Κυβέρνηση ως ποσοστό επί του ΑΕΠ ο προϋπολογισμός της υγείας μειώνεται σταθερά για τα επόμενα πέντε χρόνια. Αυτό σημαίνει ότι κανιβαλίζουμε δομές για να ενισχύσουμε τις καινούργιες. Καμμία αντίρρηση. Ξέρουμε τι θέλουμε να κάνουμε; Είναι συζητήσεις που δεν γίνονται. Ας πάμε ένα βήμα πάρα πίσω, γιατί ο κ. Πολάκης έβαλε πάρα πολλά ζητήματα. Η αποτυχία της Κυβέρνησης φέρνει τη Νέα Δημοκρατία, κυρίες και κύριοι συνάδελφοι, ούτε η στάση του ΚΙΝΑΛ ούτε τα άλλοθι που προσπαθείτε να βρείτε ούτε η κακή διάθεση ούτε τίποτα. Το συγχωροχάρτι στην περίοδο 2004-2009 δικαιώνει τις πολιτικές της Δεξιάς στην Ελλάδα και φέρνει ξανά τη Νέα Δημοκρατία δικαιωμένη στα μάτια του κόσμου, ο οποίος την απαξίωσε όταν έπρεπε να την απαξιώσει. Ομοίως, η απαξίωση του Εθνικού Συστήματος Υγείας, η μετατροπή του, όπως φωνάζω εδώ και πολύ καιρό, σε προνοιακό σύστημα, δηλαδή σύστημα φτωχό για τους φτωχούς με χαμηλή ποιότητα, είναι αυτό που στα μάτια της μεσαίας τάξης που πληρώνει τα πάντα διπλά - μία φορά με εισφορές για το Εθνικό Σύστημα και μία φορά από την τσέπη της, όταν χρειάζεται υπηρεσίες υγείας - κάνει να ανοίγουν οι ορέξεις μερικών για ιδιωτικοποίηση. Είναι η απαξίωση του συστήματος υγείας που επιτρέπει μερικούς να βλέπουν τον «Ευαγγελισμό» ως ξερολούκουμο. Εγώ ανήκω σε αυτούς που πιστεύουν ότι ο «Ευαγγελισμός» μπορεί με το κατάλληλο μάνατζμεντ, δημόσιο μάνατζμεντ - από επαγγελματίες όμως και όχι από πολιτικούς παρατρεχάμενους, όπως είπε ο κ. Πολάκης προηγουμένως εδώ, από αυτούς που προσπάθησε ο Παπαδόπουλος να διορίσει και τους ακύρωσε η κυβέρνηση 2004-2009, για την οποία δεν λέτε τίποτα - με μοντέρνο μάνατζμεντ, με σύγχρονες δομές, με σύγχρονη διοίκηση, το σπουδαίο ιατρικό και νοσηλευτικό προσωπικό που έχει το σύστημα υγείας, μπορεί να σταθεί απέναντι και να κοιτάξει στα μάτια οποιονδήποτε ιδιώτη ημεδαπό ή αλλοδαπό. Μπορούμε να το κάνουμε; Το σύστημα υγείας οφείλει να είναι δημόσιο. Δεν μπορεί να είναι ούτε κρατικό με τη σοβιετική αντίληψη μερικών και δεν μπορεί πολύ περισσότερο να αφεθεί βορά ιδιωτικών συμφερόντων. Όμως, αυτό απαιτεί καθαρό μυαλό, να υπερβούμε τις ιδεοληψίες και να πάψουμε να χρησιμοποιούμε ως εργαλείο διχασμού τα απλά και τα αυτονόητα. Σε όλες τις συντάξεις 6% ήταν ο μεγάλος πόρος για το Εθνικό Σύστημα Υγείας, για να μπορεί ο κ. Πολάκης να επαίρεται ότι έσβησε τα χρέη των νοσοκομείων συν την τεράστια διαγραφή των οφειλών προς τον ΕΟΠΥΥ, που ήταν με μία μονοκονδυλιά, όπως ξέρουμε όλοι. Αν είναι να σβήσω μερικά δισεκατομμύρια με μία γραμμή, με τρεις σειρές τροπολογία, φεύγουν οι οφειλές. Οφειλές προς τον ΕΟΠΥΥ που διαγράφτηκαν ήταν.
Προς τον ΕΟΠΥΥ;
Και προς τον ΕΟΠΥΥ, στις αρχές. Κύριε Υπουργέ, διαγράψατε οφειλές των νοσοκομείων προς τον ΕΟΠΥΥ. Δεν διαγράψατε;
Τίνος οφειλές; Των νοσοκομείων προς τον ΕΟΠΥΥ; Ο ΕΟΠΥΥ οφείλει στα νοσοκομεία.
Τώρα. Παλιά όφειλαν τα νοσοκομεία. Έχετε δίκιο. Μπερδεύτηκα. Σωστά.
Ο ΕΟΠΥΥ οφείλει στα νοσοκομεία.
Κύριε Υπουργέ, απάντησε. Το παραδέχθηκε. Το διόρθωσε.
Όσο για τα 250 εκατομμύρια πλεόνασμα που το λέει και το ξαναλέει, έχω πει εκατό φορές αν τα νοσοκομεία, τα νοσοκομεία των τρύπιων σεντονιών, που δέχονται δωρεές μαξιλαροθήκες, που δεν έχουν φάρμακα, που έχουν για μήνες και για χρόνια χαλασμένους μαγνητικούς, που δεν μπορούν να τους φτιάξουν…
Ποιο νοσοκομείο είναι αυτό;
Τα ξέρει ο κόσμος. Δεν χρειάζεται τώρα να τα πούμε. Το δικό σας είναι πολύ καινούργιο. Το έκανε το ΠΑΣΟΚ. Έτσι; Κάτι κάνετε πάρα πολύ λάθος. Αν έχετε 250 εκατομμύρια πλεόνασμα, το οποίο δεν είναι λογιστικό - γιατί είναι λογιστικό - και δεν το επενδύετε στα νοσοκομεία, κάτι κάνετε κάτι πάρα πολύ λάθος. Δεν είναι λογικό. Συμφωνούμε νομίζω όλοι ότι στα νοσοκομεία δεν έχουν σκοπό ούτε να έχουν πλεόνασμα ούτε να έχουν κέρδη. Σκοπός τους είναι να έχουν καλές υπηρεσίες. Αν έχετε 250 εκατομμύρια και δεν μπορείτε να πάρετε επικουρικούς, τότε κάτι λάθος κάνετε νομίζω. Όσον αφορά το «Αττικό», ο κ. Κεγκέρογλου - και κατατέθηκε στα Πρακτικά - σωστά ανέφερε ότι τεσσερισήμισι χρόνια ο μαγνητικός είναι χαλασμένος, από το 2014. Δεν θα μπω στις λεπτομέρειες του κ. Πολάκη ότι χάλασε η επιτροπή, ότι συνέβη το ένα, το άλλο. Το λες και ανικανότητα τεσσερισήμισι χρόνια Κυβέρνηση, σε ένα από τα μεγαλύτερα νοσοκομεία του Λεκανοπεδίου, να μην μπορεί να αντικατασταθεί με κάποιον τρόπο ο μαγνητικός. Οι δικαιολογίες είναι δικαιολογίες για εκεί που μας συμφέρει. Η Λευκάδα - λέει - καθυστέρησε ούτε ποιος την έκανε ούτε ποιος τη σχεδίασε ούτε ποιος την ανέταξε. Κάποιος ρώτησε από τα έδρανα ποιος την έκανε και είπε η Κτηματική Υπηρεσία του δημοσίου, μόνο που την εγκαινίασε και τη θεμελίωσε ο κ. Λοβέρδος. Το ξεχάσαμε αυτό. Επίσης, ξεχάσαμε την καλή πρακτική να καλούμε και τον προηγούμενο Υπουργό, κύριε Υπουργέ, όταν είναι ένα μεγάλο έργο, όπως έκαναν παλιά. Ο Σουφλιάς εγκαινίαζε έργο και καλούσε τον Λαλιώτη και αντιστρόφως. Δεν είναι κακό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το κράτος έχει συνέχεια και ορισμένα πράγματα, όπως το Νοσοκομείο της Λευκάδας, δεν τα κάνατε εσείς, τα ξεκίνησαν άλλοι, καθυστέρησαν τελείωσαν από εσάς. Συγχαρητήρια. Θα μπορούσαν να είχαν καθυστερήσει και παραπάνω. Όμως, λίγη τσίπα χρειάζεται. Για την κ. Δούρου και για την περιφέρεια θέλω να πω για εκείνα τα περίφημα 40 εκατομμύρια. Πριν από λίγο διάβασα ότι η κ. Δούρου έδωσε 40 εκατομμύρια για το ΕΣΥ. Έτσι είναι. Έδωσε 117 εκατομμύρια για την Εκκλησία, για στήριξη ναών, μουσεία κ.λπ.. Είναι καλό και αυτό, αλλά δεν άκουσα πόσα έδωσε για τη Μάντρα και πόσα έδωσε για το Μάτι, πόσα έδωσε για τα σκουπίδια. Νομίζω ότι όλοι συμφωνούμε ότι τα λεφτά που δίνει η κ. Δούρου είναι λεφτά των Ελλήνων φορολογουμένων, τα οποία είναι προϋπολογισμός στην περιφέρεια για συγκεκριμένα έργα. Δεν είναι λεφτά του καθενός να τα μοιράζει. Αν είχε πλεόνασμα και έδωσε στο Εθνικό Σύστημα Υγείας, πάει καλά. Ωραιότατα. Όμως, ας έχουμε λίγο επίγνωση περί τίνος πρόκειται. Η περιφέρεια έχει τη δουλειά της, το Εθνικό Σύστημα Υγείας έχει τη δουλειά του, το Υπουργείο προΐσταται του Εθνικού Συστήματος Υγείας μέσω των ΔΥΠΕ και έχει τον δικό του προϋπολογισμό. Δεκτά είναι όλα στην έκτακτη κατάσταση που βρισκόμασταν και που βρισκόμαστε, αλλά έως ένα σημείο, αλλιώς βαφόμαστε με φούμο και βγαίνουμε στα κανάλια και κάνουμε τους συντετριμμένους μετά και λέμε πράγματα, όπως μας έτυχε μία στραβή στη βάρδια μας, τα οποία θα μείνουν αξέχαστα. Όσον αφορά τους διαγωνισμούς, το ότι άνοιξαν οι οικονομικές τεχνικές πριν τις τεχνικές το αποδέχθηκε το Συμβούλιο της Επικρατείας - που τα έλεγε ο κ. Πολάκης εδώ και έλεγε ότι έκανε και δεδικασμένο - , ως εξαίρεση λόγω της εξαιρετικής ανάγκης, λέγοντας ουσιαστικά ότι δεν είναι νόμιμο, αλλά εν πάση περιπτώσει επειδή η προμήθεια των 40 εκατομμυρίων είναι πολύ σημαντική για το σύστημα υγείας, αυτή τη φορά την αφήνουμε. Άρα, ας μην πανηγυρίζουμε για μία διαδικασία η οποία έχει τεράστια προβλήματα και πολύ μεγάλα ερωτηματικά. Είναι προβληματικότατο.
Κύριε Μπαργιώτα, ολοκληρώστε, παρακαλώ.
Θα μπορούσα ευκολότατα να το «χοντρύνω», γιατί υπάρχουν τεράστια προβλήματα με τους μαγνητικούς. Υπάρχουν φωτογραφίες; Υπάρχει νοσοκομείο στη χώρα, στο οποίο η έκπτωση του μοναδικού που υπέβαλε προσφορά στις 980.000 ευρώ ήταν δέκα; Υπάρχει, είναι κοντά μας, κύριε Παπαδόπουλε. Υπάρχει προδιαγραφή που πετάει από τους διαγωνισμούς των μαγνητικών όλους τους άλλους πλην ενός έξω; Υπάρχει. Θέλετε να τα συζητήσουμε; Τα γνωρίζετε; Είμαι σίγουρος ότι τα γνωρίζετε. Θέλετε να τα συζητήσουμε; Να τα συζητήσουμε, αλλά όχι σε νομοσχέδιο δωρεάς και κάνοντας τον μάγκα και λέγοντας ό,τι να είναι επί μισή ώρα. Για τη Συμφωνία των Πρεσπών - γιατί το είπατε πολλοί - είχαμε συγκεκριμένη θέση και την τιμούμε μέχρι σήμερα. Από την εποχή της Ενδιάμεσης Συμφωνίας του Ανδρέα Παπανδρέου έχουμε την ίδια. Έχουμε πει συγκεκριμένα πράγματα.
Πώς τη λένε τη χώρα;
Πώς θα λέτε τη χώρα; Δεν μας είπατε.
Οι Ευρωπαίοι, κύριε Παπαδόπουλε και κύριε Μαντά, επιδιώκουν μεγαλύτερα γεωπολιτικά συμφέροντα και είναι δικαίωμά τους. Σοσιαλιστές και μη σοσιαλιστές έχουν μία μεγαλύτερη εικόνα. Θα μας συγχαρούν, αν παραχωρήσουμε ένα ή δυο νησάκια στην Τουρκία, αν τα βρούμε με την Τουρκία και το λύσουμε. Αυτό, όμως, δεν είναι προφανώς επιχείρημα για το τι κάνουμε στο εσωτερικό.
Κύριε Μπαργιώτα, ολοκληρώνετε.
Είχαμε τις επιφυλάξεις μας, τις διατυπώσαμε και εμμένουμε σε αυτές και θα κριθούμε από αυτές, όπως και εσείς από τη συμφωνία.
Πώς θα λέτε αυτή τη χώρα;
Κύριε συνάδελφε, έχετε φτάσει στα δέκα λεπτά. Σας παρακαλώ πολύ!
Μπαίνω στις τροπολογίες και τελειώνω, κύριε Πρόεδρε. Όσο για τις τροπολογίες, τα είπα και προηγουμένως. Θα είμαι πολύ πιο σύντομος. Παλαιοκομματισμός και των γονέων! Είσαστε όντως το παλιό, είσαστε το πάρα πολύ παλιό, πριν από τη Μεταπολίτευση. Αυτού του τύπου οι διορθώσεις, τα ρουσφέτια, κύριε Μαντά, με συγχωρείτε, αλλά δεν υπάρχουν. Είναι δεκατέσσερις τροπολογίες, δεν είναι καμμία που να είναι διακανονισμός, καμμία που να μην αναφέρεται σε ειδικό ακροατήριο, μόνο στους είκοσι δικούς σας του ΟΑΕΔ στα Γιάννενα, σε αυτούς που θέλει να πάρει κάποιος στην Εταιρεία Ανάπλασης Αθηνών και πρέπει να τους πάρει τώρα προεκλογικά. Όλα είναι ρουσφέτια και διευθετήσεις, αναγκαία ορισμένα - εγώ δεν λέω όχι για τα Γιάννενα - αλλά το είπε και ο κ. Κεγκέρογλου προηγουμένως ότι δεν γίνεται μόνο στα Γιάννενα. Και η Λάρισα έχει. Γιατί η Λάρισα να μην μπορεί να τους πάρει, αν τους χρειάζεται με τον ίδιο τρόπο;
Δεν έχει η Λάρισα.
Κύριε συνάδελφε, ολοκληρώστε. Κύριε Υπουργέ, μη διακόπτετε, παρακαλώ.
Τέσσερις χιλιάδες είναι, αν δεν κάνω λάθος.
Από αυτό το πρόγραμμα μόνο το Πανεπιστημιακό Νοσοκομείο των Ιωαννίνων μπήκε. Τι να κάνουμε τώρα;
Κύριε Υπουργέ, πρώτον, δεν ακούγεστε και δεύτερον, θα απαντήσετε στην ομιλία σας. Κύριε Μπαργιώτα, ολοκληρώστε, έχετε φθάσει στα έντεκα λεπτά.
Συνεχίζω με τις τροπολογίες. Θα είμαι πολύ σύντομος. Έχει αναφερθεί στα τέλη διέλευσης ο κ. Κεγκέρογλου διεξοδικά, δεν θα πάω παραπέρα. Όσον αφορά τις αποσπάσεις των συζύγων, είπα και προηγουμένως ότι όλα αυτά είναι διευθετήσεις και ότι μερικές είναι σωστές. Είναι αλήθεια ότι πέρασε κάτι ανάλογο για τους εκπαιδευτικούς. Παραμονή των εκλογών κανένας δεν κέρδισε εκλογές από αυτά. Για την τροπολογία του κ. Μαντά το σημαντικότερο - που δείχνει ανάγλυφα την αδυναμία λειτουργίας του Υπουργείου σε ορισμένα πράγματα - είναι ότι αυτή η έρμη η παράταση του PHILOS είναι η τέταρτη, κύριε Μαντά ή η πέμπτη; Το τέταρτο ή το πέμπτο δίμηνο; Πρέπει να το κάνετε οκτάμηνο, τουλάχιστον να μην ψηφίζουμε κάθε τρεις και λίγο. Εγώ να κατανοήσω ότι το ΑΣΕΠ καθυστερεί. Έχουμε πει και άλλη φορά ότι το ΑΣΕΠ είναι πρόβλημα, αλλά προς θεού! Τώρα, όσον αφορά τα 100 ευρώ στον ΕΝΦΙΑ, αν είναι 30% και είναι λιγότερο από 100 ευρώ κ.λπ., τι να πω; Η μόνη ερώτηση είναι αυτό τον έρμο τον υπολογισμό του ειδικού φόρου στα χωράφια, στα αγροτεμάχια, που τον έχετε ψηφίσει και ο οποίος θα κάνει τη Θεσσαλία ολόκληρη να επαναστατήσει, θα τον καταργήσουμε; Έχουμε καταθέσει τροπολογία γι' αυτό. Ή θα συνεχίσουν - θεωρητικά τουλάχιστον - να συνυπολογίζονται;
Τελειώνετε, κύριε συνάδελφε.
Νομίζω ότι τελείωσα, κύριε Πρόεδρε, με αυτό. Αν μου δώσετε ένα δευτερόλεπτο ακόμα, θα τελειώσω, απλώς ελέγχοντας αν κάτι ξέχασα. Νομίζω ότι είμαστε εντάξει. Τελείωσα.
Ορίστε, κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Όπως είπα και στην πρωτολογία μου, εμείς θα ψηφίσουμε θετικά την Κύρωση της σύμβασης δωρεάς μεταξύ του Ελληνικού Δημοσίου και του Γενικού Νοσοκομείου Πεντέλης στο πλαίσιο της δωρεάς μέσω διαθήκης της Ελισσάβετ Παπαγιαννοπούλου. Θα αναφερθώ λίγο στις τροπολογίες, διότι είναι αρκετές και οι υπουργικές και οι βουλευτικές. Θα προσπαθήσω να είμαι σύντομος. Θα ξεκινήσω με τούτο, λοιπόν: Υπάρχουν ζητήματα, άρθρα, παράγραφοι, αν θέλετε, στις τροπολογίες - και αυτό δεν το λέω για πρώτη φορά, αλλά ενδεχόμενα και άλλα κόμματα, το επαναφέρω και πάλι - στις υπουργικές κυρίως, που αν είχαν κατατεθεί ξεχωριστά, θα μπορούσαμε να τις ψηφίσουμε. Τώρα είμαστε υποχρεωμένοι - όσο μπορούμε και στον χρόνο που μας διατίθεται - να πούμε ενδεχομένως τι θα ψηφίζαμε, δηλαδή σε τι θα ψηφίζαμε θετικά και σε τι αρνητικά από τα άρθρα και τις παραγράφους της τροπολογίας, που στο σύνολό της θα πρέπει - και καλούμαστε - να ψηφίσουμε στο τέλος. Και αυτό είναι ένα ζήτημα, το οποίο έχουμε θίξει επανειλημμένως στις Διασκέψεις των Προέδρων, αλλά φωνή βοώντος. Διότι δημιουργούνται πραγματικά προβλήματα σε ό,τι αφορά την έκφραση ψήφου και από την έκφραση ψήφου βγαίνουν και πολιτικά συμπεράσματα. Το κλείνω εδώ. Έτσι, για παράδειγμα, στο πλαίσιο αυτού που μόλις είπα, είναι η τροπολογία με γενικό αριθμό 2191. Εμείς καταψηφίζουμε τα δύο πρώτα άρθρα, δηλαδή αυτά που αφορούν το Κεντρικό Συμβούλιο Υγείας, το ΚΕΣΥ κ.λπ.. Εμείς θεωρούμε ότι εδώ μέσω αυτού του πρώτου άρθρου - το οποίο θα καταψηφίζαμε, αν ήταν χωριστά - πάτε να κάνετε τακτοποίηση σε όφελος, βεβαίως, των φαρμακοβιομηχάνων και σε βάρος της εκπαίδευσης γιατρών, νοσηλευτών και επιστημόνων υγείας κ.λπ.. Και βεβαίως, οι φαρμακοβιομηχανίες θα καθορίζουν το επίπεδο, αλλά - αν θέλετε - ακόμα και τον προσανατολισμό της εκπαίδευσης των επιστημόνων στην υγεία και όχι μόνο; Αντίστοιχα, την παράγραφο 3 και 4- το άρθρο, όπως θέλετε, πείτε το - της συγκεκριμένης τροπολογίας θα την υπερψηφίζαμε. Θα λέγαμε «ναι». Για εμάς βαραίνουν οι δύο πρώτες στο να ψηφίσουμε κατά και για αυτό θα ψηφίσουμε κατά σε αυτή την τροπολογία. Εάν ήταν χωριστά, είπα τι θα ψηφίζαμε. Όσον αφορά την υπουργική τροπολογία με γενικό αριθμό 2194 που σχετίζεται με την τροποποίηση των ηλεκτρονικών καταλόγων, τι γίνεται; Έχουμε από τη μία αύξηση του επικουρικού προσωπικού, όπως αναφέρεται, ως εγγραφή, όμως, όχι του προσωπικού στα νοσοκομεία, για παράδειγμα. Το δεύτερο έχει να κάνει και με τη δεύτερη παράγραφο. Τι σημαίνει ότι θα αξιοποιείται, βεβαίως, προς αυτή την κατεύθυνση, δηλαδή πληρωμής του επικουρικού προσωπικού - όχι μόνιμου με πλήρη απασχόληση και δικαιώματα - η εδραίωση αυτής της μορφής εργασίας, ακόμα πιο πολύ, μέσω της δυνατότητας χρηματοδότησης από ενωσιακούς πόρους ή και προγράμματα; Εμείς είμαστε - το είπα και πριν - υπέρ της μόνιμης και σταθερής εργασίας γιατρών, νοσηλευτών, παραϊατρικού, διοικητικού κ.λπ.. προσωπικού στον τομέα της υγείας και όχι μόνο. Στην τροπολογία με γενικό αριθμό 2188, που έχει να κάνει με τις αποσπάσεις νοσηλευτικού προσωπικού στο πλαίσιο συνυπηρέτησης, εδώ θα ψηφίσουμε «παρών». Δεν είμαστε αντίθετοι στο να διευθετούνται ή να «ευνοούνται» - σε εισαγωγικά, με την καλή έννοια το λέω - τα ζευγάρια στο πλαίσιο της συνυπηρέτησης. Όμως, μέσα στην τροπολογία υπάρχει κατ' αρχάς η προϋπόθεση να είναι θετική η εισήγηση της υπηρεσίας από την οποία θα φεύγει ο νοσηλευτής, ο εργαζόμενος ή οι εργαζόμενοι. Και βεβαίως, η δεύτερη προϋπόθεση είναι η ύπαρξη οργανικής θέσης, όταν το αίτημα για μετακίνηση είναι από παραμεθόριο σε πιο κεντρική περιοχή της χώρας μας. Και βεβαίως, σε αυτή την κατεύθυνση είναι γνωστή η κατάσταση και στον τομέα της υγείας, στα νοσοκομεία, στην πρωτοβάθμια φροντίδα υγείας κ.λπ., δηλαδή τα τεράστια προβλήματα σε προσωπικό, τα κενά, αλλά και οι τεράστιες ελλείψεις που υπάρχουν. Όσον αφορά την υπουργική τροπολογία με γενικό αριθμό 2196 που αφορά το «Ωνάσειο» και τη δυνατότητα στην ουσία επιχειρησιακής συλλογικής σύμβασης - ατομικές συμβάσεις προωθείτε εδώ - εμείς είμαστε ενάντια και την καταψηφίζουμε. Επίσης, όσον αφορά την τροπολογία του Υπουργείου Περιβάλλοντος και Ενέργειας, δεν είναι εντάξει. Ο κ. Σταθάκης ήρθε, την ανέφερε και έφυγε. Όμως, δείτε τώρα το εξής: Εμείς ζητάμε να αποσυρθεί αυτή η τροπολογία και την απόσυρσή της τη ζητάμε στη βάση όλων αυτών των πολυδαίδαλων νόμων που προβλέπετε, προκειμένου να διευθετηθούν τα ζητήματα των πυρόπληκτων περιοχών. Ζητούμε να αποσυρθεί, προκειμένου να ληφθούν υπ' όψιν - τι; - τα αιτήματα των ίδιων των φορέων και των κατοίκων αυτών των περιοχών, διότι εδώ ανοίγει η ψαλίδα - επιτρέψτε μου τη λέξη - για ζητήματα δασικών εκτάσεων, αυθαιρέτων, για το ποια είναι αυθαίρετα, ποια δεν είναι. Σας λέω, δηλαδή, ότι ανοίγει ένα τεράστιο, ένα πολυδαίδαλο νομοθετικό πλαίσιο. Και βεβαίως πάνω σε αυτό οι κάτοικοι των περιοχών αυτών, οι φορείς κ.λπ., νομίζω ότι θα έπρεπε να έχουν λόγο και να εισακουστούν τα αιτήματά τους και οι προτάσεις τους. Εάν δεν την αποσύρετε, εμείς θα ψηφίσουμε «παρών» σε αυτήν την τροπολογία. Την τροπολογία του Υπουργείου Δικαιοσύνης θα την υπερψηφίσουμε. Βεβαίως την τροπολογία του Υπουργείου Ναυτιλίας την καταψηφίζουμε. Οι τροπολογίες του Υπουργείου Οικονομικών είναι δύο. Θα αναφερθώ στην τροπολογία με γενικό αριθμό 2192. Αναφέρεται o εξωδικαστικός μηχανισμός ρύθμισης οφειλών επιχειρήσεων. Ποιος θα επωμιστεί - το λέει μέσα βέβαια - τη διαγραφή προσαυξήσεων, τελών και πάει λέγοντας, υποχρεώσεων των επιχειρήσεων προς το κράτος, το δημόσιο, τους ασφαλιστικούς φορείς κ.λπ.; Η Έκθεση του Γενικού Λογιστηρίου του Κράτους λέει ότι θα τα επωμιστούν οι φορείς της κοινωνικής ασφάλισης, Ποιοι δηλαδή; Οι ίδιοι οι εργαζόμενοι. Και αυτό γίνεται για να διευθετήσουν οι επιχειρήσεις χρέη που έχουν από το 2017- και πάμε και στο 2016 και εντάσσουν και το 2018 και πάει λέγοντας - , όταν προχθές υποτίθεται θριαμβολογώντας περνούσατε τις εκατόν είκοσι δόσεις για χρέη προς ασφαλιστικά ταμεία κ.λπ.. Την τροπολογία με γενικό αριθμό 2200 που αφορά ελεγκτικούς μηχανισμούς, επιθεώρησης, ελέγχου κ.λπ.. θα την υπερψηφίσουμε. Έρχομαι στις βουλευτικές εν τάχει. Θα καταψηφίσουμε τη βουλευτική τροπολογία με γενικό αριθμό 2195. Κατά τη γνώμη μας παραμένει και δεν διευθετείται το ωράριο των φαρμακοποιών. Παραμένει το απελευθερωμένο ωράριο. Και βεβαίως το δεύτερο θέμα για την προοπτική μείωσης της συμμετοχής των ασφαλισμένων στη συμμετοχή, εξαρτάται καθαρά από τα κέρδη των βιομηχάνων, στο πλαίσιο και της διαπραγμάτευσης με την εκάστοτε πολιτική ηγεσία του Υπουργείου Υγείας ή στο πλαίσιο, εν πάση περιπτώσει, της γενικότερης διαπραγμάτευσης που θα γίνεται. Επίσης, θα καταψηφίσουμε την τροπολογία για την ανάπλαση της Αθήνας. Είχαμε καταψηφίσει εξ άλλου και το σχετικό νομοσχέδιο που είχε έρθει για τις παρεμβάσεις αυτού του είδους, τον σχεδιασμό, το σχέδιο, αν θέλετε, που θα γίνει στην Αθήνα. Υπερψηφίζουμε τη βουλευτική τροπολογία με γενικό αριθμό 2189, γιατί τουλάχιστον με τις παρατάσεις των συμβάσεων, οι εργαζόμενοι θα παραμείνουν να εργαστούν και θα διευθετηθούν ζητήματα έως το τέλος του χρόνου όπως αναφέρεται. Και κλείνω, κύριε Πρόεδρε, αφού σας ευχαριστήσω για την ανοχή, με το εξής: Ζήσαμε πάλι μία αψιμαχία κατά τη γνώμη μας κάλπικη, μία ψευδεπίγραφη αντιπαράθεση και στα ζητήματα της υγείας. Η πραγματικότητα είναι αδυσώπητη. Ποια είναι η απάντηση, για παράδειγμα, σε έναν άνεργο πατέρα και μία άνεργη μάνα που έχουν το εντεκάχρονο παιδί τους σε κέντρο αποκατάστασης, όπου πλήρωναν, πέραν της κάλυψης από τον ΕΟΠΥΥ, 1.500 ευρώ, που κάλυπταν αυτά τα επιπλέον έξοδα με τη βοήθεια γνωστών, φίλων και συγγενών; Έχουμε καταθέσει, κύριε Υπουργέ, και ερώτηση και παρεμβάσεις κάναμε στον ΕΟΠΥΥ τηλεφωνικά, αλλά και στον ίδιο τον κ. Πολάκη - να τα λέμε εδώ - με αφορμή αυτό το περιστατικό. Γνωρίζουμε πολύ περισσότερα περιστατικά. Αυτοί, λοιπόν, οι γονείς τι θα κάνουν αυτό το παιδί; Για πείτε μου. Πρέπει να το πάνε σε κέντρο αποκατάστασης ιδιωτικό, γιατί δεν υπάρχουν κρεβάτια σε δημόσια κέντρα αποκατάστασης στη χώρα μας, παρά μόνο διακόσια στην Αθήνα. Αυτή η οικογένεια προσέφυγε στην Υγειονομική Επιτροπή του ΕΟΠΥΥ και απερρίφθη. Τώρα τι θα κάνει; Θα το πάρει στο σπίτι, ενώ το παιδί όντως έχει δει βελτίωση και έχει προοπτικές βελτίωσης; Έντεκα χρονών είναι. Το παράδειγμα αυτό δεν το λέω για να κινητοποιήσω το θυμικό κάποιων εδώ ή όσων μας έχουν, αλλά για να περιγράψω μία κατάσταση, τι βιώνει ο λαός μας, την ίδια ώρα που εσείς ξιφουλκείτε από το Βήμα της Βουλής για το αν και πώς αγοράστηκε ένας αξονικός τομογράφος. Δεν το υποτιμούμε ως θέμα, αλλά υπογραμμίζουμε ότι η αντιπαράθεση εξαντλείται σε αυτό το επίπεδο, όταν τα νοσοκομεία τα έχετε μετατρέψει - και επί ΠΑΣΟΚ - Νέας Δημοκρατίας και στη συνέχεια όταν πήρατε τη σκυτάλη ως κυβέρνηση ΣΥΡΙΖΑ - ΑΝΕΛ και ΣΥΡΙΖΑ τώρα - σε επιχειρηματικές μονάδες. Ξεχνάτε τις ΕΑΝ; Εμπορευματοποιείτε σταδιακά τον δημόσιο χαρακτήρα της υγείας. Στα δημόσια νοσοκομεία δεν πληρώνει ο κόσμος; Αντιπαρατίθεστε ενόψει βεβαίως των εκλογών που έχουμε μπροστά μας. Και για μας - να το πω κι έτσι - είναι κριτήριο και για τον λαό μας θα πρέπει να είναι κριτήριο τα ζητήματα της υγείας από τη σκοπιά των δικών τους διευρυνόμενων αναγκών στην υγεία, στο φάρμακο κ.λπ. που δεν ικανοποιούνται. Ευχαριστώ, κύριε Πρόεδρε.
Ευχαριστούμε τον κ. Λαμπρούλη. Τελευταίος των ειδικών αγορητών ο κ. Μαυρωτάς. Συγχαρητήρια και για την εκλογή σας και καλή επιτυχία, κύριε συνάδελφε, στα νέα σας καθήκοντα. Ορίστε, έχετε τον λόγο.
Ευχαριστώ, κύριε Πρόεδρε. Θα είμαι πολύ σύντομος. Δεν θα χρειαστώ ούτε δύο, τρία λεπτά. Τη θέση μας για το νομοσχέδιο και για τη δωρεά της Ελισάβετ Παπαγιαννοπούλου και των κληρονόμων τη διατύπωσα κατά τη διάρκεια της πρωτολογίας μου. Είναι σαφές ότι είμαστε απόλυτα θετικοί απέναντι σε αυτό. Για τις τροπολογίες εξήγησα ήδη ότι θα ψηφίσουμε «παρών», όχι για το περιεχόμενο, αλλά για τη διαδικασία με την οποία έρχονται σε μία κύρωση συμφωνίας για αποδοχή μιας δωρεάς, κάτι το οποίο κατά τη γνώμη μου αδικεί το νομοσχέδιο το οποίο η Κυβέρνηση το βλέπει ως έναν «ξενιστή» τροπολογιών ουσιαστικά. Δεν θέλουμε να συμβάλουμε σε αυτό τον κοινοβουλευτικό μιθριδατισμό, ο οποίος μας έχει συνηθίσει στο να νομοθετούμε με τις τροπολογίες, με αποτέλεσμα να έχουμε αυτή την πολυνομία και την κακονομία, για την οποία τόσα πολλά έχουμε να πούμε. Ειδικά σε μία περίοδο πριν από τις ευρωεκλογές και τις περιφερειακές, αυτοδιοικητικές εκλογές, καθώς είναι το τελευταίο νομοσχέδιο, γίνεται ένα όχημα για να γίνουν και κάποιες τελευταίες διευθετήσεις. Γενικά θεωρούμε ότι οι τροπολογίες δικαιολογούνται μόνο εάν είναι κάτι εξαιρετικό και όχι αν είναι ο κανόνας. Ως μόνο εξαιρετικό σε αυτή την περίπτωση θεωρούμε αυτό που αφορά τους πυρόπληκτους στο Μάτι. Τη συγκεκριμένη τροπολογία θα την υπερψηφίσουμε. Ευχαριστώ πολύ.
Ευχαριστούμε τον κύριο Αντιπρόεδρο. Κύριε Υπουργέ, έχετε τον λόγο. Σας αρκούν δέκα λεπτά;
Όχι, κύριε Πρόεδρε.
Θέλετε όλο τον χρόνο σας δηλαδή;
Νομίζω ότι θα τον χρειαστώ.
Έχετε, λοιπόν, δεκαοκτώ λεπτά, όπως δικαιούστε.
Ευχαριστώ, κύριε Πρόεδρε. Νομίζω ότι, επειδή ακριβώς είμαστε και σε προεκλογική περίοδο, προφανώς έγινε μία προσπάθεια στο τέλος αυτής της συζήτησης να υψωθούν λίγο οι τόνοι και να τεθούν ευρύτερα θέματα. Δεν είναι κακό αυτό. Ασκείται πάντα η συνήθης κριτική περί καταστρατήγησης του Κανονισμού της Βουλής και των προβλέψεων για το θέμα των τροπολογιών. Νομίζω ότι είναι βάσιμη αυτή η κριτική. Πράγματι πρέπει να κάνουμε μία προσπάθεια όλοι μας να υπάρχει μια αυτοσυγκράτηση και να μην γίνεται κατάχρηση αυτής της δυνατότητας σε νομοσχέδια σχετικά, αλλά και πολλές φορές και σε άσχετα να ερχόμαστε να αντιμετωπίζουμε εκκρεμότητες που είναι πιεστικές. Παράδειγμα είναι αυτή η εκκρεμότητα με το ωράριο λειτουργίας των φαρμακείων. Θα μπορούσε να πει κανείς ότι όντως έπρεπε αυτή η Κυβέρνηση να το έχει ρυθμίσει νωρίτερα και να μην χρειάζεται τώρα κάποιοι φαρμακοποιοί Βουλευτές του ΣΥΡΙΖΑ να καταθέσουν τροπολογία. Υπήρξε όντως δυσκολία, διότι αυτό ήταν αντικείμενο διαπραγμάτευσης για πάρα πολλά χρόνια με τους θεσμούς. Υπήρξε μία εμμονή, ιδιαίτερα από την πλευρά του ΔΝΤ, που θεωρούσε ότι η απελευθέρωση του ωραρίου στη λειτουργία των ιδιωτικών φαρμακείων είναι αναπτυξιακό μέτρο. Αυτή η εμμονή επέβαλε τη συγκεκριμένη ρύθμιση. Κάναμε μία προσπάθεια πριν από λίγο καιρό να τη λειάνουμε κάπως. Δεν ήταν πλήρης. Σωστά επέμειναν οι φαρμακοποιοί ότι πρέπει να αντιμετωπιστεί. Μετά, στο νέο μεταμνημονιακό περιβάλλον, θεωρήσαμε σωστό να ρυθμίσουμε πλέον το θέμα, να ταυτίζεται, δηλαδή, το ωράριο λειτουργίας των ιδιωτικών φαρμακείων με το ωράριο των άλλων μαγαζιών της υπόλοιπης αγοράς. Αυτό είναι απολύτως λογικό, με σεβασμό στην ανάγκη των φαρμακοποιών να ξεκουράζονται τις αργίες, τα Σαββατοκύριακα κ.λπ.. Επειδή ακριβώς δεν υπήρχε μέχρι τώρα ο διαθέσιμος χρόνος, αποδεχθήκαμε αυτή την τροπολογία, η οποία έχει τη σύμφωνη γνώμη και του Πανελλήνιου Φαρμακευτικού Συλλόγου και όλων των συλλόγων των φαρμακοποιών, αγαπητέ συνάδελφε, κύριε Λαμπρούλη. Και δεν ισχύει αυτό που λέτε επ' ουδενί, ότι είναι ατελής ή ότι δεν αντιμετωπίζει πλήρως και τα λοιπά. Κι εδώ θέλω να πω και το εξής. Αυτό είναι και στοιχείο μιας συνολικής παρέμβασης. Έρχεται να συμπληρώσει ένα παζλ παρεμβάσεων που επιχειρήσαμε αυτή την περίοδο σε ένα δύσκολο πλαίσιο, το οποίο διαχειριστήκαμε, με πολλές επιταγές νεοφιλελεύθερου χαρακτήρα, κυρίως από την «Εργαλειοθήκη I» του ΟΟΣΑ, που κατάφεραν πραγματικά αυτή τη δομή που εξυπηρετεί, με τη διασπορά της σε όλη τη χώρα, καθημερινά χιλιάδες ανθρώπους και προσφέρει και υπηρεσίες πρωτοβάθμιας φροντίδας ενίοτε, να στηριχθεί όσο είναι δυνατό και να αναδειχθεί ο κοινωνικός του ρόλος. Θυμίζω ότι αντιμετωπίσαμε το θέμα με ένα πολύ αποτελεσματικό τρόπο, δηλαδή την απαίτηση και τη μνημονιακή υποχρέωση να απελευθερωθεί το ιδιοκτησιακό καθεστώς των φαρμακείων. Με τον τρόπο που το ρυθμίσαμε, ουσιαστικά αποτρέψαμε τους ενδιαφερόμενους ιδιώτες μη φαρμακοποιούς να μπουν στην αγορά. Και αυτή τη στιγμή, παρ' ότι υπήρχε μία ενδεχομένως δικαιολογημένη ανησυχία από την πλευρά των φαρμακοποιών ότι θα αλωθεί η αγορά, ότι θα έχουμε μία ολιγοπωλιακή αναδιάρθρωση, ότι θα μπουν εταιρείες, ότι θα μπουν μεγάλοι επιχειρηματικοί όμιλοι, τίποτα από αυτά δεν υπήρξε, επειδή εμείς βάλαμε αυστηρό πλαίσιο και δικλείδες ασφαλείας. Είναι λιγότερες από δέκα οι περιπτώσεις σε όλη τη χώρα που υπάρχουν ιδιοκτήτες μη φαρμακοποιοί φαρμακείων στα έντεκα χιλιάδες φαρμακεία.
Κύριε Υπουργέ, συγγνώμη μία μικρή διακοπή για μια ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις εκπαιδευτικοί συνοδοί τους από το 4ο Δημοτικό Σχολείο Ηγουμενίτσας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίστε, κύριε Υπουργέ.
Άλλο παράδειγμα ήταν το θέμα των μη συνταγογραφούμενων φαρμάκων, που υπήρχε απαίτηση - τα ξέρετε πάρα πολύ καλά αυτά, τα είχε δεχθεί ο σημερινός Αντιπρόεδρος της Νέας Δημοκρατίας, ο κ. Χατζηδάκης - για μία πολιτική απελευθέρωσης και δυνατότητας πώλησης τους εκτός φαρμακείου και ιδιαίτερα, στα μεγάλα σούπερ μάρκετ. Βάλαμε πάλι εκεί δικλείδες ασφαλείας με επιστημονική τεκμηρίωση, με μια εισήγηση από τον ΕΟΦ και ουσιαστικά, πάνω από το 90% των μη συνταγογραφούμενων φαρμάκων διατηρήθηκε στην ευθύνη του φαρμακείου και του φαρμακοποιού, δημιουργώντας μια κατηγορία, τα ΓΕΔΙΦΑ, τα Γενικής Διάθεσης Φάρμακα, για τα οποία πραγματικά δεν ενδιαφέρθηκε επί της ουσίας η φαρμακοβιομηχανία να επενδύσει και να προωθήσει που θα μπορούσαν να πωλούνται και εκτός. Για να μην πω τώρα για την αναγνώριση που σωστά επισημάνθηκε από συνάδελφο πάλι, του ρόλου του φαρμακείου ως ενός κρίκου στο δίκτυο των υπηρεσιών πρωτοβάθμιας υγείας που εμείς το θεσμοθετήσαμε, τη δυνατότητα των φαρμακοποιών μετά από εξειδίκευση να διενεργούν εμβολιασμούς σε ενήλικα πληθυσμό για την εποχική γρίπη και όχι για τα παιδιά, όπως παραπειστικά έλεγαν κάποιοι ιατρικοί σύλλογοι και πήγαν να δημιουργήσουν θόρυβο για αντιποίηση επαγγέλματος και λοιπά. Να πω για την κανονικότητα που έχει επέλθει στις πληρωμές από την πλευρά του ΕΟΠΥΥ ότι είναι πρωτοφανής. Το αναγνωρίζουν οι ίδιοι οι φαρμακοποιοί αυτό. Να πω για την «αγορά» των ανασφάλιστων ανθρώπων και των άπορων που παλιότερα τα φάρμακα ειδικά των άπορων διατίθεντο μόνο από τα φαρμακεία των νοσοκομείων και τώρα οι ανασφάλιστοι και άποροι και οι οικονομικά αδύναμοι μπορούν να παίρνουν τα φάρμακά τους από τα ιδιωτικά φαρμακεία, όπως και οι υπόλοιποι πολίτες, με ισοτιμία και μάλιστα, το ένα τρίτο από αυτούς με ειδική συμμετοχή, όταν πληρούν κάποια εισοδηματικά κριτήρια. Να πω για τις συμβάσεις που έγιναν μεταξύ του ΕΟΠΥΥ με τα ιδιωτικά φαρμακεία για την παροχή και ιατροτεχνολογικών προϊόντων που δεν υπήρχε μέχρι τώρα. Έχουμε στηρίξει στην πράξη το ιδιωτικό φαρμακείο, ακριβώς επειδή αναγνωρίζουμε έναν σημαντικό κοινωνικό ρόλο. Επίσης - απαντώ και στον κ. Λαμπρούλη - , δεν μπορούμε να απαξιώνουμε ρυθμίσεις, που προφανώς θα αξιολογηθούν, όταν εφαρμοστούν. Δεν σημαίνει ότι η ψήφιση της ρύθμισης ταυτόχρονα συνεπάγεται μείωση της οικονομικής επιβάρυνσης του ασθενή, αλλά αυτές οι δύο ρυθμίσεις είναι πάρα πολύ κρίσιμες. Τι λέμε, λοιπόν; Σε σχέση με τα νέα φάρμακα τα οποία έρχονται στη χώρα και τα οποία έχουμε εξηγήσει ότι, για να μπουν στο σύστημα αποζημίωσης από τον ΕΟΠΥΥ, πρέπει να προηγείται διαπραγμάτευση της τιμής τους κι επειδή η νέα τιμή είναι εμπιστευτική, προβλέπουμε ότι τα φάρμακα αυτά θα έχουν υποδιπλασιασμένη συμμετοχή του ασθενή. Δηλαδή, αν είναι φάρμακα της τάξης του 25% συμμετοχή, θα γίνεται 12,5%, ενώ αν είναι του 10%, θα γίνεται 5%. Άρα, από την κεντρική διαπραγμάτευση δεν θα ωφελείται μόνο το δημόσιο, θα ωφελείται και ο ασθενής του οποίου η συμμετοχή θα μειώνεται, ενώ τυπικά η λιανική τιμή θα παραμείνει η ίδια. Επίσης δίνουμε τη δυνατότητα να αυξηθεί η διείσδυση γενοσήμων στην αγορά, μειώνοντας το ποσοστό συμμετοχής του ασθενή. Το έχουμε κάνει ήδη για τα γενόσημα που ανήκουν στην κατηγορία του 10%, εκεί έγινε μηδέν, και τώρα προβλέπουμε τη δυνατότητα για τα γενόσημα που ανήκουν σε θεραπευτικές κατηγορίες και ομάδες που έχουν συμμετοχή θεσμοθετημένη 25%, να πάμε σε μικρότερη συμμετοχή. Το πόσο ακριβώς θα καθοριστεί με υπουργική απόφαση. Αυτά όλα ήταν σκληρές μνημονιακές ρυθμίσεις που ακριβώς επειδή βγήκαμε από το μνημόνιο, ακριβώς επειδή έχουμε μεγαλύτερη ευχέρεια δημοσιονομική και πολιτική αυτή την περίοδο, τις αξιοποιούμε προς όφελος και των ασθενών, αλλά και μεσαίας τάξης. Τι είναι οι φαρμακοποιοί, αγαπητοί συνάδελφοι; Δεν είναι μεσαία τάξη, που κόπτονται μερικοί για τη μεσαία τάξη; Ένα κομμάτι αυτής της μεσαίας τάξης, λοιπόν, είχε δεχθεί τα πρώτα μνημονιακά χρόνια συντριπτικά χτυπήματα και το ξέρουν πάρα πολύ καλά και το έχουν πει δημόσια ακόμα και οι συνδικαλιστές που ανήκουν στον πολιτικό χώρο της Νέας Δημοκρατίας. Ένα, λοιπόν, είναι αυτό. Όσον αφορά το δεύτερο που αφορά το νομοσχέδιο, επιτρέψτε μου να πω το εξής. Εδώ έχουμε να κάνουμε με μια πραγματικά σημαντική δωρεά από μια οικογένεια προς το δημόσιο σύστημα υγείας και είμαστε πραγματικά ευγνώμονες γι' αυτό. Είναι μια δωρεά η οποία ενισχύει ένα πολιτικό σχέδιο στήριξης και αναβάθμισης της δημόσιας περίθαλψης που είναι σε εξέλιξη αυτή την περίοδο στη χώρα. Αυτό είναι η ουσία του θέματος. Έχουμε, λοιπόν, μια σύμπραξη ανάμεσα στο δημόσιο με έναν ιδιωτικό φορέα, είτε είναι αυτός άτομο είτε είναι ίδρυμα, όπως το Ίδρυμα «Σταύρος Νιάρχος». Αυτό, όμως, είναι ένα κοινωφελές ΣΔΙΤ που επενδύει στο δημόσιο σύστημα υγείας και παράγει κοινωνική ανταποδοτικότητα και όφελος για τον πολίτη. Δεν είναι ένα ΣΔΙΤ όπως αυτό το οποίο μας έχει προϊδεάσει αυτές τις μέρες ο κ. Μητσοτάκης, ένα μεγάλο ΣΔΙΤ που ουσιαστικά θα βάλουμε τον ιδιωτικό τομέα και μάλιστα, τον επιχειρηματικά οργανωμένο ιδιωτικό τομέα της χώρας, να μπει σε αυτό που προφανώς ο ίδιος θεωρεί κερδοφόρο και αποδοτικό κομμάτι του ΕΣΥ, να επενδύσει με εξοπλισμό, να αξιοποιήσει το προσωπικό τού συστήματος υγείας, όχι για να ενισχύσει τη δημόσια περίθαλψη, αλλά για να βγάλει κέρδος. Αυτή είναι μια εντελώς ακραία και κυνική, νομίζω, νεοφιλελεύθερη προσέγγιση σε αυτό το μεγάλο ζήτημα, στο ζήτημα δηλαδή του πώς θα βελτιώσουμε, γιατί όντως είναι μία διαρκής μάχη η βελτίωση της λειτουργίας και της αποδοτικότητας του συστήματος υγείας. Νομίζω ότι είναι ακριβώς απέναντι στο σχέδιο συστηματικής βελτίωσης της δημόσιας περίθαλψης και ενίσχυσής της με επιπλέον πόρους και ανθρώπινους και υλικούς που έχουμε κάνει όλα αυτά τα χρόνια. Και μάλιστα, αυτή την περίοδο, όπως πολύ σωστά ανέφερε προηγουμένως ο Παύλος Πολάκης, εμπεριέχει κι ένα στοιχείο αποϊδιωτικοποίησης που είχε προηγηθεί. Δηλαδή, όλα αυτά τα ιδιωτικά συνεργεία στα δημόσια νοσοκομεία ήταν εκχώρηση ζωτικού χώρου στην ιδιωτική επιχειρηματική δραστηριότητα που αφορούσε τα συνεργεία καθαριότητας, φύλαξης, σίτισης και λοιπά. Εμείς, λοιπόν, αποϊδιωτικοποιούμε το σύστημα, μετατρέποντας σε αξιοπρεπείς ατομικές συμβάσεις εργασίας αυτήν την παρεχόμενη εργασία που δεν ανήκει στον σκληρό πυρήνα του κράτους. Σε μία περίοδο, λοιπόν, που εμείς σαφέστατα έχουμε δείξει τη μεροληψία μας υπέρ της δημόσιας περίθαλψης και αρχίζουμε να αποϊδιωτικοποιούμε όπου υπήρχαν νησίδες ιδιωτικοποίησης στο σύστημα, εσείς έρχεστε και αντιπαραθέτετε ένα εναλλακτικό σχέδιο το οποίο προβλέπει ακόμα μεγαλύτερη ιδιωτικοποίηση σε ένα από τα πιο ιδιωτικοποιημένα συστήματα υγείας της Ευρώπης και λέτε ουσιαστικά να αναδιανείμουμε δημόσιους πόρους από το δημόσιο σύστημα υγείας προς τον ιδιωτικό τομέα. Αυτό μας λέτε. Κατά την άποψή μου, αυτό είναι όντως όχι μόνο ιδεολογική εμμονή. Νομίζω ότι είναι ένα σαφέστατο κλείσιμο ματιού σε πολύ συγκεκριμένα επιχειρηματικά συμφέροντα στον χώρο της διάγνωσης, της θεραπείας, των ειδικών παρεμβάσεων και θεραπειών στον χώρο των ιδιωτικών θεραπευτηρίων. Είναι σαφέστατο κλείσιμο ματιού. Αυτό θέλει να κάνει ο κ. Μητσοτάκης. Καθώς βλέπει να ενδυναμώνεται το δημόσιο σύστημα υγείας και ανησυχεί ότι χάνει σφαίρα επιρροής, θέλει να πει στο κεφάλαιο: «Μην ανησυχείτε. Θα έρθουμε εμείς και θα σας βάλουμε στο παιχνίδι και, μάλιστα, στον σκληρό πυρήνα των υπηρεσιών του ΕΣΥ, όχι στην καθαριότητα, στη φύλαξη και στη σίτιση», δηλαδή στη διάγνωση, στην εξειδικευμένη φροντίδα, στη νοσηλεία, κλπ. Και εννοείται ότι το σύστημα υγείας αυτά τα χρόνια έχει βελτιωθεί πάρα πολύ. Οι υποδομές του έχουν αναβαθμιστεί εξαιρετικά. Τα είπε, επίσης, ο Παύλος Πολάκης προηγουμένως. Έχουμε πάνω από 200 εκατομμύρια ευρώ δημόσιους πόρους που έχουμε επενδύσει για την αναβάθμιση των υποδομών και του εξοπλισμού στο ΕΣΥ και έχουμε κι από δωρεές πάνω από 300 εκατομμύρια ευρώ, τα οποία έχουν επενδυθεί, ακριβώς επειδή υπάρχει η πολιτική αξιοπιστία και η έντιμη διαχείριση. Υπάρχει και σχέδιο, αγαπητέ συνάδερφε Μπαργιώτα, γιατί δεν μας ήρθε στα καλά καθούμενα να κάνουμε παιδιατρικό νοσοκομείο στη Θεσσαλονίκη. Υπάρχει κατατεθειμένο αίτημα επεξεργασμένου χρόνου. Υπάρχει μελέτη σε συνεργασία με το Πανεπιστήμιο στη Θεσσαλονίκη στην Ιατρική Σχολή για το ποιες ακριβώς κλινικές θα μετεγκατασταθούν - προφανώς υπάρχει σχέδιο - και ποια τμήματα και ποια εξωτερικά ιατρεία θα μείνουν στα νοσοκομεία της Θεσσαλονίκης. Υπάρχει πολύ συγκεκριμένο πλάνο…
Γιατί το κρατάτε κρυφό τότε;
Μα, δεν νομοθετούμε για αυτά τα πράγματα. Αυτά είναι στοιχειώδη. Αν είχατε ενδιαφέρον, θα μπορούσαμε να σας τα παρουσιάσουμε, να σας τα εξηγήσουμε, αλλά έρχεστε εδώ πέρα απλώς με την ευκολία της καταγγελίας. Επί της ουσίας να υπάρχει σχέδιο ανάπτυξης του συστήματος υγείας προφανώς συμφωνούμε και αυτό ήταν και το διαχρονικό έλλειμμα στην πολιτική υγείας. Σας θυμίζω ότι έχουμε κάνει δεκατέσσερα αναπτυξιακά συνέδρια που υπήρχε ειδική θεματική για τον τομέα της υγείας, όπου έχουμε διαβουλευτεί με τις τοπικές κοινωνίες, με την αυτοδιοίκηση, με τους επιστημονικούς συλλόγους, τους επαγγελματίες υγείας, με τους πάντες, για το ποιες είναι οι ανάγκες. Έχουμε καταγεγραμμένες και προτεραιοποιημένες ανάγκες αυτήν την περίοδο, είτε ανακαίνισης πτερύγων, τμημάτων, νοσοκομείων, κέντρων υγείας, υποδομών εξοπλισμού και προσπαθούμε ακριβώς με μια συνέργεια πόρων και από τον κρατικό προϋπολογισμό που είναι περιορισμένος και από το Πρόγραμμα Δημοσίων Επενδύσεων και από το ΕΣΠΑ, αλλά και από δωρεές της αυτοδιοίκησης, από δωρεές ιδιωτών, αλλά και από άλλα ευρωπαϊκά χρηματοδοτικά εργαλεία, όπως είναι τα INTERREG, μέσα από μια πολλαπλότητα χρηματοδοτικών εργαλείων να ενισχύουμε συστηματικά τις υποδομές του συστήματος υγείας. Δεν χρειαζόμαστε την ιδιωτική πρωτοβουλία για να έρθει να μας βοηθήσει, διότι αν ισχύσει η γραμμή του κ. Μητσοτάκη, δεν χρειάζεται τίποτα απ' όλα αυτά. Γιατί να εντάσσουμε έργα στο ΕΣΠΑ; Γιατί να διεκδικούμε να πάρουμε καινούργιους αξονικούς; Γιατί να ζητάμε από τις περιφέρειες να μας βοηθήσουν; Γιατί να παίρνουμε από το Πρόγραμμα Δημοσίων Επενδύσεων του Υπουργείου και της χώρας; Γιατί να αξιοποιούμε το αποθεματικό του Υπουργείου; Δεν χρειάζεται να τα κάνουμε όλα αυτά. Ένα καλό «deal» θα κάνουμε με τους επιχειρηματίες που είναι έτοιμοι, που έχουν εξοπλισμό - που αργεί ενδεχομένως ή που μπορεί να επαυξηθεί - υψηλής τεχνολογίας, οι οποίοι θα πάρουν τα τμήματα «φιλέτο» στα νοσοκομεία. Αυτό, βεβαίως, θα σημάνει μετακύλιση κόστους και στο κράτος. Αυτή είναι η βασική διαφορά. Το έχουμε εξηγήσει χιλιάδες φορές. Ο δημόσιος και ο ιδιωτικός τομέας έχουν συμπληρωματικούς ρόλους. Εμείς θέλουμε να ενισχύσουμε τον δημόσιο τομέα και επικουρικά να λαμβάνουν υπηρεσίες - όπως λαμβάνουν και σήμερα - από τον ιδιωτικό τομέα. Είναι συμβεβλημένος ο ΕΟΠΠΥ με ιδιωτικά θεραπευτήρια, με ιδιωτικά διαγνωστικά κέντρα, με ιδιωτικά κέντρα αποκατάστασης. Σωστά λέει ο κ. Λαμπρούλης ότι εκεί είναι πολύ μηδενική η παρουσία του δημοσίου και γι' αυτό προσπαθούμε να την ενισχύσουμε αυτήν την περίοδο, προσθέτοντας εκατόν πενήντα δημόσιες κλίνες κλειστής νοσηλείας σε έντεκα στοχευμένα ΚΕΦΙΑΠ όλης της χώρας. Επειδή ακριβώς αναγνωρίζουμε το πρόβλημα, σχεδιάζουμε δημόσιες πολιτικές και στην αποκατάσταση. Δεν χρειάζεται, λοιπόν, να κάνουμε τίποτα απ' όλα αυτά. Δεν χρειάζεται να ασχολούμαστε με επενδύσεις πλέον στο σύστημα υγείας, με βελτίωση υποδομών. Θα κάνει ο κ. Μητσοτάκης μερικές καλές συμφωνίες με ιδιώτες επιχειρηματίες, που την ξέρουν τη δουλειά και που θα έρθουν να μανατζάρουν το σύστημα υγείας! Πιο προσβλητική και πιο απαξιωτική αντιμετώπιση της δημόσιας περίθαλψης, των ανθρώπων της που μοχθούν καθημερινά, αλλά και του εξαιρετικού διοικητικού προσωπικού που έχουν τα δημόσια νοσοκομεία, δεν υπάρχει! Σιγά μην περιμέναμε τον κ. Μητσοτάκη για να βάλουμε προσέγγιση αξιολόγησης της ποιότητας και ελέγχου του κόστους καλύτερης αποδοτικότητας στην καθημερινότητα των νοσοκομείων. Έχουμε δεκαοκτώ νοσοκομεία πιλοτικά, στα οποία εφαρμόζεται σύστημα DRG για τη σωστή καταγραφή και την παρακολούθηση του κόστους των νοσοκομειακών υπηρεσιών. Έχουμε συνεργασία τεχνική με τον Παγκόσμιο Οργανισμό Υγείας για να μπουν δείκτες - το έχουμε ξεκινήσει πιλοτικά και το έχουμε παρουσιάσει εδώ στο «Ιπποκράτειο Νοσοκομείο» - ποιότητας και αξιολόγησης της συνολικής προσφοράς και των τμημάτων και ολόκληρων των νοσοκομείων, με βάση τους οποίους μάλιστα θα ελέγχονται και οι διοικήσεις των νοσοκομείων. Επιτρέψτε μου να πω ότι έχουμε στην πλειονότητά τους και εξαιρετικούς διοικητές στα νοσοκομεία. Τα 2/3 από αυτούς, αγαπητέ Κώστα Μπαργιώτα, έχουν μεταπτυχιακές και διδακτορικές σπουδές, συναφείς με το θέμα, με το μάνατζμεντ των υπηρεσιών υγείας και με τα οικονομικά της υγείας. Μπορείτε να ψάξετε και να δείτε τα βιογραφικά τους. Βεβαίως έχουμε και ανθρώπους αφοσιωμένους στη δημόσια περίθαλψη και έντιμους που έχουν αποδείξει ότι μπορούν μια χαρά να τα καταφέρουν, να νοικοκυρέψουν το σύστημα σε περίοδο κρίσης, να σταματήσουν τη σπατάλη, να εξορθολογίσουν δημοσιονομικά τη λειτουργία των νοσοκομείων, να είναι πληρωμένοι οι προμηθευτές, να μη χρωστάμε στο προσωπικό, στους γιατρούς και στο υπόλοιπο προσωπικό ούτε εφημερίες ούτε νυχτερινά ούτε εξαιρέσιμα ούτε υπερωρίες, προκειμένου να υπάρχει άλλο κλίμα σήμερα στο δημόσιο σύστημα υγείας. Το ξέρουν πολύ καλά οι εργαζόμενοι. Το ξέρουν πολύ καλά οι πολίτες. Αυτό, βέβαια, δεν σημαίνει ότι δεν υπάρχουν προβλήματα. Άλλο να συζητάμε για επιμέρους προβλήματα, δυσκολίες και πληγές που έχουν ανοίξει τα χρόνια της κρίσης και άλλο να έρχεστε κάθε φορά εδώ να ελεεινολογείτε για τη δημόσια περίθαλψη και να μας προβάλετε ως σωτήριο και ως σωσίβιο τον ιδιωτικό τομέα, τον κρατικοδίαιτο, όπως οραματίζεστε, ιδιωτικό τομέα.
Κύριε Υπουργέ, θα σας παρακαλούσα να συντομεύετε.
Θα προσπαθήσω να τελειώσω, κύριε Πρόεδρε. Είπε κάτι ο κ. Μπαργιώτας και θέλω να το απαντήσω κι αυτό. Είπε ότι υπάρχουν έργα που προφανώς σχεδιάζονται, δρομολογούνται, εγκρίνονται οι μελέτες και η χρηματοδότησή τους και κάποιοι άλλοι προφανώς τα εγκαινιάζουν. Πρώτον, αυτή η πορεία δεν είναι αδιατάραχτη, συνεχής και αυτονόητη. Για να ολοκληρωθεί ένα δημόσιο έργο μεγάλης εμβέλειας, όπως είναι ένα μεγάλο νοσοκομείο, χρειάζεται πολύ μεγάλη τεχνική προσπάθεια. Τα περισσότερα έργα τα οποία παραλάβαμε, ολοκληρώσαμε και εντάξαμε ως γέφυρες στο νέο ΕΣΠΑ είχαν κολλήσει είτε από λάθος μελετητικές προβλέψεις, είτε από ολιγωρίες και αβελτηρίες, από μη πρόβλεψη κρίσιμων αναγκών. Έγινε τεράστια προσπάθεια, για να ολοκληρωθούν. Και βεβαίως, το κρίσιμο είναι ότι έχουμε διασφαλίσει, μέσα από ένα πολυετές πλάνο προσλήψεων, το οποίο ξεκίνησε μέσα στην κρίση και θα συνεχίζεται τώρα από δω και πέρα με βάση το κανόνα ένα προς ένα, ότι θα είναι λειτουργικές αυτές οι δομές και δεν θα είναι με το κλειδί στο χέρι, όπως παραλάβαμε ένα σωρό υποδομές, εργαστήρια και ολόκληρα νοσοκομεία με κορυφαίο παράδειγμα το Νοσοκομείο της Σαντορίνης, χωρίς καμμία πρόβλεψη για το πώς θα λειτουργήσουν. Για να μην πω τώρα για τα ΚΕΦΙΑΠ, τα οποία είχαν προβλεφθεί σε όλη τη χώρα, απαξιώθηκαν και εγκαταλείφθηκαν και τώρα έχουν στηριχθεί με στοχευμένες προσλήψεις και μόνιμου και επικουρικού προσωπικού και μέσω ΟΑΕΔ και ήδη παράγουν εξαιρετική δημόσια φροντίδα στον τομέα της αποκατάστασης, της αποθεραπείας που υστερεί πραγματικά το ΕΣΥ. Προσέξτε τώρα. Να καλούνται, λοιπόν, οι προηγούμενοι Υπουργοί. Με προκαλέσατε και θα απαντήσω. Εμείς κάναμε, αγαπητέ μου συνάδελφε Κώστα Μπαργιώτα, και το ξέρεις πάρα πολύ καλά αυτό - πέρυσι, αρχές του 2018 επετειακή εκδήλωση για τα εκατό χρόνια από την ίδρυση του Υπουργείου Υγείας.
Πόσες μέρες πριν την «NOVARTIS»; Τρεις ή πέντε;
Άστο τώρα.
Πόσες ήταν;
Ήταν προγραμματισμένο έναν χρόνο πριν. Υπήρξε ομάδα εργασίας με ιστορικούς, με ανθρώπους της ΕΣΔΥ, που έκατσαν και βρήκαν υλικό και έφτιαξαν το λεύκωμα. Κάνουμε, λοιπόν, επετειακή εκδήλωση στο Μέγαρο Μουσικής. Καλούμε όλους τους διατελέσαντες Υπουργούς, Αναπληρωτές Υπουργούς και Υφυπουργούς Υγείας που είναι εν ζωή - όλους, μηδενός εξαιρουμένου - και καλούμε και τον Παρασκευά Αυγερινό, μία εμβληματική φιγούρα για την ίδρυση του Εθνικού Συστήματος Υγείας που εφάρμοσε τον ιδρυτικό νόμο 1397, ως κεντρικό ομιλητή. Και αποφασίζει η Κοινοβουλευτική Ομάδα ή δεν ξέρω ποιο όργανο του ΚΙΝΑΛ να του απαγορεύσει να συμμετέχει στην εκδήλωση και να απαγορεύσει σε οποιοδήποτε άλλο στέλεχος της να πάρει μέρος. Προς τιμήν τους, αρκετοί διατελέσαντες Υπουργοί από το χώρο της Νέας Δημοκρατίας παρευρέθηκαν. Ήταν αρκετοί. Δεν θέλω να τους ονοματίσω, γιατί μπορεί να ξεχάσω και κανέναν. Άρα, λοιπόν, μη μας τα λέτε αυτά. Υπάρχει αντιπαλότητα, είναι θεμιτή. Άλλο η αντιπαλότητα και άλλο μισαλλοδοξία.
Κύριε Υπουργέ, αν μπορείτε, να ολοκληρώσετε, σας παρακαλώ.
Εγώ κλείνω λέγοντας το εξής. Εμείς αποδείξαμε, αγαπητοί συνάδελφοι, ότι το δημόσιο δεν ταυτίζεται ούτε με την ανικανότητα, ούτε με την αδιαφορία για τον πολίτη, ούτε με την φαύλη διαχείριση, ούτε με τις χαμηλές υπηρεσίες. Αποδείξαμε στην πράξη εμείς ότι το δημόσιο σύστημα υγείας, σιγά - σιγά βεβαίως - δεν ισχυριζόμαστε ότι μεταβάλαμε ως διά μαγείας μία ζοφερή πραγματικότητα - , γίνεται πιο αξιόπιστο, πιο λειτουργικό και κυρίως προσβάσιμο σε όλους και λειτουργεί και με ετοιμότητα και με αίσθηση κοινωνικής ευθύνης. Και νομίζω ότι αυτό είναι πάρα πολύ σημαντικό. Βεβαίως χρειάζεται περισσότερους πόρους. Βεβαίως, χρειάζεται καλύτερη οργάνωση. Βεβαίως, χρειάζεται καλύτερη στελέχωση, Βεβαίως χρειάζεται αξιολόγηση της ποιότητας της φροντίδας και αυτό σας είπα ότι προωθούμε αυτή την περίοδο. Νομίζω, λοιπόν, ότι αυτήν την περίοδο οι πολίτες έχουν καταλάβει πάρα πολύ καλά ότι υπάρχουν κάποιοι που στο ίδιο μνημονιακό περιβάλλον διέλυσαν το δημόσιο σύστημα υγείας, αποδιοργάνωσαν τις δομές του, εγκατέλειψαν πόρους από προσωπικό τα δημόσια νοσοκομεία, δημιούργησαν τρομερές δυσλειτουργίες, έφτασαν το ΕΣY στο όριο του black out. Και υπάρχουν κάποιοι τους που στο ίδιο πλαίσιο κάλυψαν τους ανασφάλιστους, στήριξαν κατά προτεραιότητα τα δημόσια νοσοκομεία, ενίσχυσαν τους προϋπολογισμούς τους οριακά αλλά κρίσιμα, εξορθολόγισαν το σύστημα, νοικοκύρεψαν και κυρίως, διασφάλισαν ότι ο καθένας που έχει ανάγκη σε μία θεραπεία στο δημόσιο νοσοκομείο, όσο ακριβή και αν είναι, χωρίς διακρίσεις, μπορεί να την έχει σήμερα με αξιοπιστία και με αξιοπρέπεια. Αυτό είναι τεράστια αλλαγή. Καταλαβαίνει πολύ καλά ο κόσμος ότι αυτοί που τα κατάφεραν στα δύσκολα μπορούν και στη νέα περίοδο, που έχει μεγαλύτερη ευχέρεια, να τα καταφέρουν ακόμη περισσότερο και να ενισχύσουν την αξιοπρέπεια και την αξιοπιστία της δημόσιας περίθαλψης. Σας ευχαριστώ.
Ευχαριστούμε τον κύριο Υπουργό. Κηρύσσεται περαιωμένη η συζήτηση…
Κύριε Πρόεδρε, θα ήθελα τον λόγο μόνο για ένα λεπτό.
Κύριε Μπαργιώτα, δεν υπάρχει κάτι. Κύριε Μπαργιώτα έχει λήξει, έχει τελειώσει η διαδικασία.
Μόνο για ένα λεπτό, κύριε Πρόεδρε, γιατί αναφέρθηκε προσωπικά…
Δεν υπάρχει κάτι επί προσωπικού.
Δεν αφορά εμένα, αλλά αναφέρθηκε προσωπικά ο Υπουργός στον κ. Αυγερινό.
Κύριε Μπαργιώτα, όχι, δεν αφορά εσάς. Θα πρέπει να απαντήσει ο Υπουργός μετά.
Μπορεί, αν θέλει μετά, να απαντήσει.
Κύριε Μπαργιώτα, συγγνώμη. Δεν υπάρχει κάποιο θέμα επί προσωπικού.
Ο κύριος Υπουργός είπε για τον κ. Αυγερινό και θέλω να κάνω μια μικρή διευκρίνιση.
Να μη συζητήσουμε για τον κ. Αυγερινό και για οτιδήποτε.
Δώστε μου ένα λεπτό, κύριε Πρόεδρε. Είναι θέμα ηθικής. Έγινε αναφορά του κ. Ξανθού προς τον κ. Αυγερινό.
Κύριε Μπαργιώτα, σας παρακαλώ πολύ, θα πάρουν όλοι τον λόγο. Έχει λήξει η συνεδρίαση.
Θέλω να δώσω μια απάντηση.
Μα, δεν μπορώ να δώσω σε εσάς τον λόγο. Θα ζητά και ο κ. Λαμπρούλης μετά τον λόγο. Θα θέλει τον λόγο και ο κ. Μαυρωτάς, θα θέλει και ο κ. Μαντάς, θα θέλει και ο κ. Φωτήλας. Έχει λήξει η συνεδρίαση. Σας παρακαλώ πολύ, διευκολύνετε λίγο και το Προεδρείο και τον έλεγχο.
Ένα λεπτό και τελειώνω, κύριε Πρόεδρε.
Δεν είναι το αν το έχετε τελειώσει. Σας λέω ότι η διαδικασία δεν θα τελειώσει έτσι, διότι δεν είναι επί προσωπικού.
Επιμένω, υπάρχει λόγος. Αφορά ένα σημαντικό πρόσωπο.
Δεν αφορά κάτι επί προσωπικού, όμως.
Θέλω να κάνω μια διευκρίνιση.
Κάντε τη διευκρίνιση στον κ. Ξανθό. Κάντε την κάπου δήλωση έξω στο περιστύλιο. Όχι να χρησιμοποιήσετε αυτή τη στιγμή τον λόγο, το μικρόφωνο του Κοινοβουλίου.
Επιμένω να πάρω τον λόγο.
Μα δεν είναι να επιμένετε.
Θέλω να δώσω στον κ. Ξανθό μια απάντηση. Δεν είναι κακό.
Κύριε Μπαργιώτα, δεν είναι θέμα να είναι κακό. Όλοι έχουν να πουν κάτι. Από τον λόγο του Υπουργού, μπορεί να έχουν όλοι να πουν κάτι. Δεν αφορά προσωπικό, αυτό σας λέω. Εάν ήταν κάτι επί προσωπικού πολύ ευχαρίστως να σας έδινα τον λόγο. Δεν είναι κάτι επί προσωπικού, κύριε Μπαργιώτα.
Θέλω να κάνω μια διευκρίνιση.
Μα γιατί το κάνετε δύσκολο τώρα; Με φέρνετε σε δύσκολη θέση. Δεν έχω στερήσει ποτέ τον λόγο από κανέναν. Με φέρνετε σε δύσκολη θέση αυτή τη στιγμή.
Εσείς το κάνετε δύσκολο, χωρίς να υπάρχει λόγος.
Δεν το κάνω δύσκολο. Σας ζητώ να βοηθήσετε τη διαδικασία.
Πάντως για την ιστορία, στον κ. Αυγερινό δεν μπορεί κανείς να του απαγορεύσει τίποτα. Ήταν δική του επιλογή. Και αυτό το λέω από σεβασμό στο πρόσωπό του…
Ωραία. Έγινε ξεκάθαρο, κύριε Μπαργιώτα.
Εσείς δεν τον σεβαστήκατε!
Κύριε Υπουργέ, σας παρακαλώ πολύ. Καταλάβατε κύριε Μπαργιώτα, τι θα γίνει; Εάν σας αφήσω να μιλήσετε θα έχουμε όλη αυτήν τη λογομαχία εδώ πέρα. Ας λήξει η συνεδρίαση - είναι και η τελευταία συνεδρίαση πριν τις εκλογές - να πάμε στις εκλογές, να δούμε τι μέλει γενέσθαι. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ένα άρθρο, δέκα έξι τροπολογίες, το ακροτελεύτιο άρθρο και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Είναι το λεγόμενο scroll down. Στο πάνω δεξιό μέρος της οθόνης εμφανίζεται κάθε φορά ο αριθμός των άρθρων που απομένουν προς ψήφιση. Βεβαιωθείτε ότι έχετε ψηφίσει το υπό ψήφιση άρθρο και τις τροπολογίες και, αφού καταχωρίσετε την ψήφο σας, έχετε την δυνατότητα να την ελέγξετε ή και να την αναθεωρήσετε έως την λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υγείας: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.05΄ λύεται η συνεδρίαση για αύριο, ημέρα Παρασκευή 17 Μαΐου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.